ANG DAKUNG PAGSUMPUNGANAY Sa Tunga ni Kristo kag sang Iya mga Manugtunda kag ni Satanas kag sang Iya mga Manugtunda PANAYAN / ILONGGO VERSION Ni Ellen G. White Battle Creek, Michigan Gin-imprinta ni James White 1858 Mga Sulod 1 Ang Pagkahulog ni Satanas Kapitulo 2 Ang Pagkahulog sang Tawo Kapitulo 3 Ang Plano sang Kaluwasan Kapitulo 4 Ang Una nga Pagkari ni Kristo Kapitulo 5 Ang Pagpang-alagad ni Kristo Kapitulo 7 Ang Pagluib kay Kristo Kapitulo 8 Ang Paghukom kay Kristo Kapitulo Kapitulo 9 Ang Paglansang kay Kristo Kapitulo 10 Ang Pagkabanhaw ni Kristo Kapitulo 11 Ang Pagkayab ni Kristo Kapitulo 12 Ang mga Gintoton-an ni Kristo Kapitulo 13 Ang Kamatayon ni Esteban Kapitulo 14 Ang Pagliso ni Saul Kapitulo 15 Ang mga Judeo Nagtapat sa Pagpatay kay Pablo Kapitulo 16 Gindu-aw ni Pablo ang Jerusalem 1
Kapitulo 17 Ang Daku nga Paglapas Kapitulo 18 Ang Misteryo sang Kalautan Kapitulo 19 Kamatayon, Indi Kabuhi nga Wala'y Katapusan Ara sa Kasakitan Kapitulo 20 Ang Reformasyon Kapitulo 21 Ang Iglesya kag ang Kalibutan Naghiusa Kapitulo 22 William Miller Kapitulo 23 Ang Balita sang Una nga Manugtunda Kapitulo 24 Ang Balita sang Ika-duha ka Manugtunda Kapitulo 25 Ang Hinulaghulag sang Pagkari Ginpahayag Kapitulo 26 Isa Pa ka Pagpahayag Kapitulo 27 Ang Santuario Kapitulo 28 Ang Balita sang Ikatlo ka Manugtunda Kapitulo 29 Isa Ka Mapag-on nga Tinindugan Kapitulo 30 Espiritismo Kapitulo 31 Pagkamahamkonon Kapitulo 32 Ang pag-uyog Kapitulo 33 Ang mga Sala sang Babilonia Kapitulo 34 Ang Mabaskog nga Pagsinggit Kapitulo 35 Ang Ikatlo nga Balita Gintapus Kapitulo 36 Ang Panahon sang Kalisdanan ni Jacob Kapitulo 37 Ang Pagluwas sang mga Balaan Kapitulo 38 Ang Balus sang mga Balaan Kapitulo 39 Ang Duta Mamingaw Kapitulo 40 Ang Ikaduha nga Pagkabanhaw Kapitulo 41 Ang Ikaduha nga Kamatayon Kasaysayan sang Kabuhi Ellen Gould White, 1827-1915 Isa ka matutum nga gintoton-an ni Jesu-Kristo, si Ellen isa ka Metodista tubtub sa edad nga 17. Ginhulog sia sa ila simbahan tungud sang paghambal niya kag pagtoo nahanungod sang madali nga pagkari ni Kristo sang 1843. Ang Dios naghatag sa iya sang mga palanan-awon kag isa ka balita nga dal-on sa kalibutan, sang matapus lang isikway sang duha ka tawo ang lolan nga halin sa Dios. Nagsulat sia sing madamo nga mga artikulo kag mga libro nga naghatag sang pagsabdong kag paglaygay. Matapus mabaton ang balita sa panglawas, nahimo sia nga mabakud nga manug-apin sa panglawas, nagatawag para sa isa ka pagkaon kaangay sadtong orihinal nga pagkaon sa Hardin sang Eden, paglikaw gikan sa makalain nga mga butang, kag paghaganhagan sa tanan nga mga butang. Si Ginang White wala gid nagtawag sang iya kaugalingon nga isa ka 'manalagna', bisan pa nga wala sia sing problema sadtong nagatawag sa iya sina, apang kon pamangkoton, nagatawag sia sa iyang kaugalingon subong isa ka 'mensahera'. Sa sina nga sabat, ginapakita niya nga ang iya buluhaton sa pagreforma sang panglawas, nagatawag sa paghinolsol gikan sa sala, kag nagasuporta sa isa ka hinulaghulag sa "pag-ayo sang gawang", nagsakup sang subra pa sa kon ano ang ginabuhat sang isa ka manalagna - nagasugid nahanungud samg palaabuton nga mga hitabo kon ano ang buot singganon sang Dios. Madamo ang iya ginpagowa nga mga debosyonal nga balasahon kaangay sang ["Mga Tikang Pakadto kay Kristo"[STEP TO CHRIST] nga amo ang iya labing mabantug nga balasahon. Apang ginaisip niya ini nga libro, "Ang Dakung Pagsumpunganay sa Tunga ni Kristo kag sang Iya mga Manugtunda, kag si Satanas kag ang Iya mga Manugtunda" nga amo ang labing importante niya. 2
Pauna Sa kasogoan kag sa pagpamatuod; kon indi sila maghambal sono sini nga polong, tungod kay wala sa ila sing kapawa. Isaias 8:20. Diri sa sinugdan sang ika-21 ka siglo, daw halus ang tanan nahimo nga isa ka manalagna. May yari gani tagnaanon nga papakot sa Internet. Apang ang iban sa ila nagasiling sang mga butang nga daw katingalahan. Paano kita makahibalo sing matuod nga ang ila ginahambal amo gid sila - mga manugbaton sang mga polong sang Dios? - paagi sa pagpaanggid kon ano ang ila ginahambal nahanungod sa kasogoan kag sang ginapamatuod. Sa pagkamatuod ang amo gihapon nga Dios nga naghatag sang Iya mga polong sang nagligad nga mga dag-on sa mga tawo nga nagsulat sini (nga sang ulihi nahimo nga madamo nga mga libro sang Biblia), indi magkasumpaki sa iya kaugalingon! Si Jesus sing tuhoy nagatagna sini, nga nahimo nga ang esyo sang tagna mangin isa ka daku nga pagtilaw para sa katapusan nga mga adlaw: "Kag madamo ang maglutaw nga mga manalagna nga butigon, kag magapatalang sing madamo." Mateo 24:11. Sa dugang nga pagpaathag ang Dios naghatag sini nga mga polong sa kay Juan: "Mga hinigugma, dili ninyo pagtoohan ang tanan nga espiritu, kondi tilawi ang mga espiritu kon sila bala iya sang Dios; kay madamo ang di-matuod nga mga manalagna nga nagalapnag sa kalibutan." 1 Juan 4:1. Sa bagay si Ellen White indi nga wala malamita sini. Kuha-a ini nga libro kag ipaanggid sa Balaan nga Kasulatan; makapasar bala sia sa pagtilaw ukon indi? Magpangamuyo sa aton maloloy-on nga Amay sa langit, nga magapadala Sia sang Iya Espiritu sa pagtoytoy sa aton sa tanan nga kamatuoran. Daw sa halus indi mapatihan subong, apang tubtub sang katapusan nga pila ka mga tuig sa ika- 20 ka siglo, halus tanan nga nagtawag sang ila mga kaugalingon nga mga 'Kristohanon' nagapatay- patay pamatok sa bisan kay sin-o nga mag-angkon nga may mga bugna gikan sa Dios. Permi nila ginasulit ang Bugna 22:18-19 sa pagpamatuod sang ila punto: "Ako nagapaandam sa tagsa ka tawo nga nagapamati sa polong sang tagna sining tolon-an: kon ang bisan sin-o nga tawo magadugang sa ila, ang Dios magadugang sa iya sang mga kalalat-an nga nasulat sa sini nga tolon-an, kag kon ang bisan sin-o nga tawo mag-iban sa mga polong sang tolon-an sini nga tagna buhinan sang Dios ang iya bahin sa kahoy sang kabuhi kag sa balaan nga banwa, nga nasulat sa sini nga tolon-an." Apang amo bala ini nga hambal sang matapus mapatay si Juan nga wala na sing mga manalagna halin sa Dios? Kon matuod, nga-a buot ni Jesus paandaman kita sing "di-matuod" nga mga manalagna? Nga-a nga ang Balaan nga Espiritu pinaagi kay Juan nagsiling sa pagtilaw sang mga espiritu? Indi bala ini tanan mahapus kaayo kon nahibalo kita sa pagsikway sadtong tanan tapus sa kay Juan nga nag-angkon nga may mga polong halin sa Dios? Apang indi amo ini ang plano sang Dios. Nagahatag Sia sing bag-o nga kamatuoran kon ginakinahanglan, kay nagapakilala sang Iya kabobot-on, kag ang maminatud-on sa tagipusoon magausisa sing matuod, niyan sing malipayon magabaton kag magasunod sa Iya. Sa bagay si Satanas pagatogotan man sa pagpangabudlay. Kon wala sia pagtogoti, masumbong niya ang Dios nga may pinalabi. Ang Balaan nga Espiritu paagi sa kay Pablo nagapamangkot sang mga importante kaayo, kag permi indi matalupangdan nga mga pamangkot sa 1 Korinto 12. Ang tanan bala mga pinadala? Ang tanan bala mga manalagna? Ang tanan bala mga manugpangabudlay sang mga katingalahan? Ang 3
tanan bala may mga hiyas sang pagpang-ayo? Ang tanan bala nagahambal sang mga dila? Niyan nagapamatuod Sia nga nagapakita Sia sa aton sang isa ka "labing mataas nga paagi", nga nagasiling nga ang mga hiyas wala sing kapuslanan sa aton kon wala kita sing gugma. Sa kapitulo 14, nagadugang sia sa pagsiling sa aton sa "pagpangita sang gugma, kag handumon ninyo sang espirituhanon (nga mga hiyas), apang sing pinasahe yadtong imo itagna." "Busa, mga utud, maghandum sing hanuot sa pagtagna, kag indi pag-isikway ang paghambal sang mga dila." "Dili pagpalongon ang Espiritu, Dili pagtamayon ang pagpanagna. Usisa-a ang tanan nga butang; hupti ang maayo." 1 Tesalonica 5:19-21. Si Ellen White ginhatagan sang "Dakung Pagsumpunganay" nga palanan-awon sadtong tingpamulak sang 1858 sa Lovett's Grove, Ohio, U.S.A. Kalabanan sining nakita niya sa palanan- awon 11 ka mga tuig sadto pa, apang sini nga ti-on ginamando-an sia sa pagsulat sini bisan pa si Satanas magahimo sing mabaskug nga pagpangabudlay sa pagtapna sa iya. Ang iban nga mga bahin, labi na ang kapitulo 30, ginbantala sang 1847 "Diotay nga Panong", 1851 "Kristohanon nga mga Eksperiensya kag mga Tinindugan", kag sang 1854 "Suplementaryo" nga libreta(s). Ang tanan ini ginmandoan sang Espiritu Santo, ginsulat sang maluya, apang diosnon nga babae kag una gin- imprinta sang 1858. Si Satanas, nga nagtinguha sa pagpalikaw sang Biblia sa kalibutan kag niyan ginbaylohan sa pagpabaha sang malaut nga mga bersyon, nagapangabudlay man kag nagatinguha sa paglaglag kag paghigko sini nga libro subong nga amo ini ang ika-duhang hamili nga libro sa bug-os nga kalibutan para sa anak sang Dios. Apang ang Dios nagpangapin sa Iya polong. May yara nga nagapamangkot nga sa may madamo sing mga problema sa aton kalibutan subong sang mga inaway, sala, indi-balaan nga sekso, kag ho-o bisan pa sa relihioso nga mga pagtoloohan. Ang basi nga mga sabat sa sini nga mga paki-ana makita sa paghangop sang dakung pagsumpunganay sa tunga ni Kristo kag ni Satanas nga nagpadayon halin pa sadtong wala pa natawo ang bisan si sin-o sa aton. Kabay ang Ginoo magbobo sang Iya labing maayo nga mga dulot sa imo, Manugbasa, samtang, "pamatud-an mo ang tanan nga mga butang" nga ginsulat sa sini nga libro paagi sa Polong sang Dios - ang Biblia. Para sa imo libre nga kopya sini nga libro;Palihug download sa . Para sa mga pamangkot o kumentaryo; pag email Daniel Winters NOTA: Ang Kasaysayan sang Kabuhi, Pauna, Listahan sang Polong kag mga referencia sa kada katapusan sang kapitulo wala ginsulat ni Ellen White ukon sa orihinal nga libro. Listahan sang Polong Polong Kahulogan Unang Pagpakita 4
Jesu-Kristo Satanas Gino-o Nakita ko, Ginpakita sa akon Dios Ang Anak sang Dios Polong sang Dios Isa sang 3 ka mga Tawo nga Dios. Ginhimo Niya ang tanan nga mga butang sa kalibutan Kag ang universo. Natawo sia subong tawo sang mga 2,000 ka mga tuig ang nagligad, ginpatay sang 33 anyos Sia, nabanhaw, subong nagapangabudlay sa langit para sa aton kaluwasan. Magabalik Sia sini nga duta sa madali, kag pagahatagan sing pagdumala sa tanan nga mga butang sa universo sa walay katubtuban. kag Titulo Ang yawa. Sia ang amay sang kalautan. tanan labing Gintuga matahum, himpit sa tanan nga mga tinuga, apang nagtapat sia sa paglalis. Nagapadayon sia sing malaut sa subong, apang sa katapusan laglagon sang Dios. nga mga sia nga paghimo Titulo Jesu-Kristo, Dios nga Amay Kapitulo 1 Sang ang manugsulat--si Ellen White - nakakita sini nga pala- nan -awon, ang manugtunda sa kilid niya nagsugid sa iya kag nagapakita sa iya sang mga Ginsulat niya ang butang. nakita gid niya iya kaugalingon nga mga mata. sang Kapitulo 1 Ang Amay, Anak (Jesu-kristo), kag ang Balaan nga Espiritu. Tanan ang 3 Dios. Kapitulo 1 Jesu-Kristo Kapitulo 1 1.Ano ang ginasiling sang Dios 2.Ang Biblia Kapitulo 2 Kapitulo 18 5
Gintubos, Ginbayran Ang Manugtunda Pagkari Ang Cordero sang Dios Juan Bautista Tugmaw Elias Halad Ang Iya pungsod, mga katawohan sang Dios Sa sinugdan ang tawo iya sang Dios, apang tungod kay ang aton katigulangan nakasala, iya na kita subong ni Satanas. Ang ngalan ni Jesus nagpangabudlay sa pagluwas sa aton gikan kay Satanas. mga Ang manugtunda nga ginpadala gid nga mangin kaupud ni Ellen White sang nakita niya ini nga palanan-awon. Si Jesus sing piho magakari sini duta. Ang una nga tion sadtong 2,000 ka mga tuig ang nagliad, kag ikaduha madali na lang. ang Jesu-Kristo Isa ka manalagna. Pakaisa ni sa Nagtawag Jesus. paghinolsol kag pagpatugmaw. sia Pagpasalum sang bug-os nga lawas sa idalum sang tubig agud mangin Kristohanon. Isa nga ka manalagna ginpadala sa langit kag wala nakaagi kamatayon. Isa ka halad nga sapat nga ginahatag sa Dios. Si Jesu- Kristo mismo. 1. Sa karaan nga mga panahon, ang mga katawohan sang Israel kag ang Juda. 2. Subong, ang tanan nga nagato-o kay Jesus kag Iya kabobot-on. nagatuman sang Kapitulo 3 Kapitulo 3 Kapitulo 4 Kapitulo 4 Kapitulo 4 Kapitulo 4 Kapitulo 4 Kapitulo 5 Kapitulo 17 6
Ang libro sang Dios 1. Ang 'Libro sang Kabuhi' sa langit. Ang mga ngalan sang tanan sadtong nagakabuhi sa walay katubtuban nasulat didto. 2. Ang Biblia. Kapitulo 6 Mikael Ang pangulo sang tanan nga mga manugtunda sa langit. Kapitulo 6 Rue Isa ka kahoy nga nagatubo sa tungatunga sang Sidlangan. Ang mga dahon ginagamit nga bulong. Kapitulo 7 Utud nga lalaki, utud nga babae Ang tanan nga nagatoo kay Jesus kag nagatuman sang Iya kabobot-on. Kapitulo 7 Hosana Dalayawon ang Dios! Kapitulo 9 Inugpahuway Adlaw nga inugpahuway nga nagasugod sa pagtunod sang adlaw sa Biernes kag nagatapus sa pagtunod sang adlaw sa Sabado. Tan-awa ang Genesis 2:2-3. Kapitulo 10 Balita Mga polong nga halin sa Dios. Isa man ka hinulaghulag sa pagpalapnag sadto nga mga polong. Kapitulo 10 Pagkayab Pagsaka WALA sang kamatayon. sa langit. nagkahulogan Kapitulo 11 Pinadala nga Mga sang nagapalapnag maayong balita sa bug-os nga tion subong isa ka profesyon. Sing pinasahe nagahambal nahanungod sang mga gintoton-an ni tawo Kapitulo 12 7
Jesus kag ni Pablo. Ang Anak sang Tawo Jesu-Kristo Kapitulo 13 Mga Hentil Yadtong iban sang sa Kapitulo 14 Judeo. Pablo Sang wala pa sia maliso, ginkilala sia nga si Saul. Tan-awa ang Binuhatan 13:9. Kapitulo 15 1843-1844 Ang nga ika-duha pagkari ni Jesus kag ang katapusan sang kalibutan gintoohan nga maga-abot sa katapusan sini nga tuig. Sa bagay, ang ti-on sang tagna sa Daniel 8:14 nagtapus sa sini nga tuig. Kapitulo 23 Manugbantay sang obeha 1. Mga pangulo sang mga simbahan, mga pastor kag mga kaparian. 2. Jesu-Kristo. Kapitulo 23 Mga Balaan Tanan nga nagahigugma gid sing matuod sa Dios gikan sa tagipusoon kag nagasunod kon ano ang Iya ginasiling nga himoon. Kapitulo 24 Santuario Ang ngalan sang duug sa langit diin si Jesus nagapangabudlay para sa aton kaluwasan subong. May hulukmanan, Balaan nga Duug (unang hulot), kag Labing Balaan nga Hulot (ika- duhang hulot). Ang isa nga ginbuhat ni Moises ginsunod ini sang isa sa langit. Gintawag man nga 'Tabrnakulo' kag 'Templo'. Kapitulo 25 Gintubus Ginahimo ini nga buluhaton ni Jesus sang tawhanon nga mga katungod upud sa Dios paagi sa mga kaayohan sang Iya kaugalingon sa paghimo Kapitulo 25 8
nga dugo. Sion 1. Isa ka ngalan para sa ciudad nga ara subong sa langit. 2. Ang ngalan sang grupo sang mga katawohan nga nagasunod sa Dios. Bag-ong Jerusalem Ang ciudad subong sa langit, puloy-an para sa Dios sang mga kag manugtunda. Ini nga ciudad magapanaug diri sini nga duta kag mangin diri sa walay katubtuban. ngalan sang Kerubin Mataas nga ranggo sang mga manugtunda. Nagapatunga Si Jesus nagatindug sa tunga sang nakasala nga makasasala kag sang Halangdon nga Dios nga Amay. Si Jesus nagahimo sini nga buluhaton para sa aton kaluwasan isa ka subong 'manugpatunga'. Sapat Ngalan sang isa ka daku nga grupo sang mga tawo nga nagapamatok sa Dios. Tan- awa ang Bugna 13. Jehova Isa ka ngalan sang Dios nga Amay. Canaan Ngalan sang duta nga ginsaad sa mga Israelenhon. Nagare- presentar sang langit. Tan-awa ang Genesis 12:5. Adlaw sang Pentecoste Isa fiesta nga ginhatag sang Dios sa Israel. Tan-awa ang Levitiko 25:15-16 kag Binuhatan kapitulo 2. sang mga Kapitulo 26 Kapitulo 27 Kapitulo 27 Kapitulo 28 Kapitulo 28 Kapitulo 28 Kapitulo 28 Kapitulo 29 9
Adventista Nalan sadtong mga tawo nga nagato-o nga si Jesus magakari sa duta liwat. Isa man ka ngalan sina nga grupo. Kapitulo 29 Laodicea Ang katapusan nga iglesya sa listahan sang pito sa Bugna Kapitulo 2 kag 3. Ini nga nga nagahunahuna grupo manggaranon sila kag wala nagkinahanglan sang bisan ano sa espirituhanon, pagkamatuod kag makalolooy. apang imol Kapitulo 32 Ang Ulihing Ulan Ang bugana nga pagbobo sang Espiritu Santo sa pag-aman sang mga katawohan para kay Jesus sa madali na lang Sia magbalik sa duta. Tan-awa ang Joel 2:23 kag Binuhatan 3:19. Kapitulo 32 Kalipayan Ang tuig sang kahilwayan. Sa kada 50 ka tuig ang Israel nagabalik tanan nga sang butang sa iya orihinal nga tag- iya. Wala man sang ginabuhat nga agricultura sa sini nga tuig. Tan-awa ang Levitiko 25:10. Kapitulo 37 KAPITULO 1 Ang Pagkahulog ni Satanas Ang Gino-o nagpakita sa akon nga si Satanas sadto isa ka dungganon nga manugtunda sa langit, madason kay Jesu-Kristo. Ang iya dagway maugdang, nagapakita sing kalipay subong sang iban nga mga manugtunda. Ang iya agtang mataas kag malapad, kag nagapakita sing daku nga kaalam. Ang iya forma himpit. May dungganon, hari-anon sia nga panindugan. Kag nakita ko nga ang Dios naghambal sa Iya Anak, Buhaton Ta ang tawo sa Aton dagway, si Satanas nangimon sa kay Jesus. Naghandum sia nga pagakonsultahon sia nahanungod sa pagforma sang tawo. Napuno sia sing kahisa, kaimon kag kaakig. Naghandum sia nga mangin labing mataas sa langit, madason sa Dios, kag magabaton sang labing mataas nga dungog. Tubtub sini nga tion ang langit mahusay, may harmoniya kag himpit nga pagsunod sa gobierno sang Dios. Isa yadto ka labing mataas nga sala ang pagkarebelde kag pagpamatok sa sogo kag kabobot-on sang Dios. Ang bug-os nga langit daw ara sa kagamo. Ang mga manugtunda may kahusay sa mga grupo-grupo upud ang nagamando nga manugtunda nga nagauna. Ang tanan nga mga manugtunda maabtik. Si Satanas nagapangsotsot batok sa pagbulot-an sang Dios, ambisyoso sa pagpataas sang iya kaugalingon, kag indi buot 10
magsunod sa autoridad ni Jesus. Iban sang mga manugtunda nagsimpatiya upud kay Satanas sa iya pagreblde, kag ang iban sing mabakud nagpabilin para sa dungog kag kaalam sang Dios sa paghatag sing autoridad sa Iya Anak. Kag may kasuayon sa mga manugtunda. Si Satanas kag ang iya mga nabihag, nga nagtinguha sa pagreforma sang panggobierno sang Dios, naghandum sa Iyang indi-matungkad nga kaalam sa pagpaseguro sang Iya katoyoan sa pagbayaw kay Jesus, kag pagbutang sa Iya sining walay limite nga gahum kag sogo. Nagrebelde sila batok sa gahum sang Anak sang Dios, kag ang tanan nga mga manugtunda ginpatawag sa pagpakita sa atubangan sang Amay, agud disidihan ang ila mga kaso, kag gintapatan nga si Satanas pagapagowaon sa langit, kag nga ang mga manugtunda, ang tanan nga nagbuylog upud ni Satanas sa pagrebelde, pagaisikway upud sa iya. Niyan may inaway sa langit. Ang mga manugtunda nagbuylog sa inaway; naghandum si Satanas sa pagdaug sa Anak sang Dios, kag yadtong nagpasakop sa Iyang kabobot-on. Apang ang maayo kag matuod nga mga manugtunda nagdaug, kag si Satanas, upud ang iya mga sumulunod gintabog sa langit. Matapus si Satanas ginpagowa sa langit, kag yadtong nahulog upud sa iya, natalupangdan niya nga ang tanan nga kaputli kag himaya sang langit nadula niya sing dayon. Niyan naghinolsol sia kag naghandum nga ipabalik liwat sa langit. Mapasugot sia sa pagkuha sang iya amo gihapon nga lugar, ukon bisan ano nga duug nga itugyan sa iya. Apang indi, ang langit indi pag-ibutang sa katalagman. Ang bug-os nga langit mabulingan kon ibalik sia; kay ang sala nagsugod sa iya, kag ang mga binhi sang pagkarebele ara sa sulod niya. Si Satanas nakakuha sang mga sumulunod, yadtong nalooy sa iya sa iyang pagrebelde. Sia kag ang iya mga sumulunod naghinolsol, naghibi kag nagpakilooy nga ibalik sila sa kahamuot sang Dios. Apang indi, ang ila sala, kag kaakig, ila kahisa kag kaimon, daku kaayo nga indi mapanas sang Dios. Kinahanglan magapabilin ini sa pagbaton sang iya katapusan nga silot. Sang nahangpan na gid tanan ni Satanas nga wala sing posibilidad nga makabalik sia sa kahamuot sang Dios, niyan nagsugod pakita ang iya malisya kag kaakig. Nagkunsulta sia sa iya mga manugtunda, kag ang plano ginpahamtang nga padayonon ang pagpamatok sa pagdumalahan sang Dios. Sang ginbutang si Adan kag si Eba sa matahum nga hardin, si Satanas naghimo sang mga plano sa paglaglag sa ila. Isa ka paghambalanay ginhimo upud sa iyang malauton nga mga manugtunda. Wala sing bisan ano nga makabalabag sa kalipayan sining malipayon nga mag-asawa kon nagtuman gid lang sila sa Dios. Indi si Satanas makahimo sang iya gahum sa ila luwas kon magmalalison sila anay sa Dios, kag dulaon ang Iya kaayo. Maghimo sila sang mga plano sa pagdul-ong sa ila sa pagkamalalison agud nga masugata nila ang pagkusmod sang Dios kag madala pa gid sa idalum sang diretso nga influensya ni Satanas kag sang iya mga manugtunda. Gintapatan nga si Satanas mag-angkon sang isa naman ka forma, kag magpakita sang kabalaka sa tawo. Kinahanglan magsotsot sia batok sa pagkamaminatud-on sang Dios, magtuga sing pagpangduhaduha kon bala matuod ang Dios sa Iyang ginhambal, sunod, painiton ang ila pagkamausisaon, kag toytoyan sila sa pagpaniid sa indi matungkad nga mga plano sang Dios, nga ginpakasal-an ni Satanas, kag magpaathag sang kabangdanan sa pagdumili sa kahoy sang kaalam. Tan-awa ang Isaias 14:12-20; Ezekiel 28:1-19; Bugna 12:7-9. KAPITULO 2 Ang Pagkahulog sang Tawo Nakita ko nga ang balaan nga mga manugtunda permi nagaduaw sa hardin, kag nagatudlo man sa ila nahanungod sa paglalis ni Satanas kag sang iya pagkahulog. Ginpaandaman sila sang manugtunda nahanungod kay Satanas, kag nagpaandam sa ila nga indi magbulagay ang isa kag isa sa ilang buluhaton, kay basi masugata nila ining nahulog nga kaaway. Ang mga manugtunda nagmando sa ila sa pagsunod sing hanuot nga mga pagmando nga ginhatag sang Dios sa ila, kay sa himpit lang nga pagkamatinumanon mapanalipdan sila. Kag kon matinumanon sila, ining nahulog nga kaaway wala sing gahum sa ila. 11
Si Satanas nagsugod sang iya buluhaton sa kay Eba, sa pagdul-ong sa iya sa pagkamalalison. Una, nagpakasala sia sa pagpalayo sa iya nga bana, sunod, paglibotlibot sa ginadumili-an nga kahoy, kag madason, sa pagpamati sa tingog sang manugsulay, kag nagduhaduha pa gid sang kon ano ang ginhambal sang Dios - Sa adlaw nga ikaw magakaon mamatay ka nga toto-o. Naghunahuna sia nga ayhan wala man seguro sang kahulogan kon ano ang ginhambal sang Gino-o. Nagtilaw sia sa paglalis. Ginbutang niya ang iya kamot kag nagkuha sang bunga, kag nagkaon. Makagalanyat sa panulok, kag maayo sa dila. Nahisa sia nga ginpunggan sila sang Dios kon ano ang maayo para sa ila. Ginhatagan niya sing bunga ang iya bana, nga amo ang pagpanulay sa iya. Gintug-an niya kay Adan ang tanan nga ginhambal sang man-ug sa iya, kag nagpabutyag sang ya katingala nga may gahum sia sa paghambal. Nakita ko ang kasulob-an nga ara sa dagway ni Adan. Makita sia nga nahadluk kag natingala. Isa ka pagpakig-away makita nga nagapadayon sa iya hunahuna. Nakaseguro sia nga amo ini ang kaaway nga ginpaandam sa ila, kag nga ang iya asawa mamatay. Kinahanglan gid nga magbulagay sila. Ang iya gugma kay Eba daku. Kag sa ginhambal nga kapaslawan nagtapat sia sa pagpaambit sang iya kapalaran. Ginpangita niya ang bunga kag sa madali ginkaon niya. Niyan nagpabugal si Satanas. Nagrebelde sia sa langit, kag may mga simpatiya nga nahigugma sa iya, kag nagsunod sa iyang pagkamalalison. Nahulog sia, kag nangin kabangdanan sa iban sa pagkahulog upud sa iya. Kag subong ginpanulay na niya ang babae sa indi magsalig sa Dios, sa pagpamangkot sa iyang kaalam, kag sa pagpangita pagpalapta sang iya maalamon nga mga plano. Si Satanas nahibalo nga indi lang ang babae ang mahulog. Si Adan, paagi sa iya gugma kay Eba, naglalis sa sugo sang Dios kag nahulog upud sa iya. Ang balita sang pagkahulog sang tawo naglapnag sa langit. Ang tagsa ka alpa nag-untat. Ang mga manugtunda nagpaubos sang ila mga purongpurong gikan sa ila mga ulo sa kasubo. Ang bug-os nga langit ara sa kaguliyang. Isa ka konselyo ginhiwat sa pagtapat kon ano ang buhaton sa nakasala nga paris. Ang mga manugtunda nahadluk nga ibutang nila ang ila kamot, kag magkaon sang bunga sang kahoy sang kabuhi, kag mangin makasasala sing dayon. Apang ang Dios nagsiling nga tabugon Niya ang mga malapason gikan sa hardin. Ginsugo sa gilayon ang mga manugtunda sa pagbantay sang alagyan pakadto sa kahoy sang kabuhi. Isa ka tinon-an nga plano ni Satanas nga si Adan kag si Eba magmalalison sa Dios, magbaton sang Iya pagkusmod, kag niyan magadul-ong sa pag-ambit sang kahoy sang kabuhi, agud magkabuhi sila sing dayon sa sala kag pagkamalalison, kag busa ang sala mangin wala na sing katapusan. Apang ang balaan nga mga manugtunda ginpadala sa pagtabog sa ila sa hardin, samtang ang iban nga mga manugtunda ginsogo pagbantay sa dalan pakadto sa kahoy sang kabuhi. Ang kada isa sini nga mga manugtunda may makita sa ila to-o nga kamot, nga kon tolokon kaangay sang nagabadlak nga espada. Niyan nagdaug si Satanas. Ang iban iya ginpaantus paagi sa iyang pagkahulog. Gintakpan sia gowa sa langit, sila sa gowa sang paraiso. Tan-awa ang Genesis Kapitulo 3. KAPITULO 3 Ang Plano sang Kaluwasan Ang kasubo nagpuno sang langit, sang nahibaloan nga ang tawo nawala, kag ang kalibutan nga gintuga sang Dios mapuno sang mga binuhat nga nadistino sa kasulob-an, balati-an, kag kamatayon, kag wala sing paagi nga makalikaw ang malinapason. Ang bug-os nga panimalay ni Adan kinahanglan mamatay. Nakita ko ang mahigugmaon nga Jesus, kag ang panulok nga may simpatiya kag kasubo sa iya dagway. Sa wala madugay nakita ko Sia nga nagpalapit sa masilaw kaayo nga kapawa nga nagalibot sa Amay. Hambal sang upud ko nga manugtunda, nagasugilanon Sia maayo sa Amay. Ang kabalaka sang mga manugtunda daw mabug-at gid kaayo samtang si Jesus nagasugilanon sa Iya Amay. Tatlo ka besis natakpan Sia sang mahimayaon nga kapawa sang Amay, kag sa ikatatlo nga panahon nga nagowa Sia halin sa Amay, ang Iya 12
pagkatawo nakita. Ang Iya dagway maugdang, wala sing kalibog kag kagamo, kag nagasiga nga may kaawa kag paghigugma, nga indi mamitlang sang mga polong. Ginpahibalo Niya dayon sa panong sang mga manugtunda nga ang alagyan sang paglikaw nahimo para sa nadula nga tawo. Ginsugiran Niya sila nga magpakilooy Sia sa Iya Amy, kag nagtanyag sa paghatag sang Iya kabuhi subong nga tumbas, kag angkonon ang sentencia sang kamatayon sa Iyang kaugalingon, nga pinaagi sa Iya ang tawo makakita sing kapatawaran. Nga paagi sa kaayohan sang Iya dugo, kag pagtuman sa kasogoan sang Dios, makaangkon sila sang pabor sang Dios, kag dalhon sa matahum nga hardin, kag magakaon sang bunga sang kahoy sang kabuhi. Sa sinugdan ang mga manugtunda indi makapangalipay kay ang ila pangulo indi makatago gikan sa ila, apang nagbukas sa atubangan nila sang plano sang kaluwasan. Ginsugiran sila ni Jesus nga magatindug Sia sa tunga sang kaakig sang Iya Amay kag sang makasasala nga tawo, nga magapas-an Sia sing kalautan kag pagtamay, kag diotay lang ang magabaton sa Iya subong nga Anak sang Dios. Halus tanan maakig sa Iya kag magasikway sa Iya. Talikdan niya ang bug-os Niya nga himaya sa langit, magpakita sa duta nga isa ka tawo, magpaubos sang Iya kaugalingon subong isa ka tawo, magkilala pinaagi sa Iyang kaugalingon nga eksperiencia sa lainlain nga mga pagpanulay nga sugataon sang tawo agud mahibalo Sia kon paano magsugata sadtong pagapanulayon; kag nga sa katapusan, kon mahuman na ang Iya tinotoyo subong isa ka manunudlo, kag itugyan Sia sa mga kamot sang mga tawo, kag magaantus sang halus tuman kapintas nga pag-antus na ginapabaskug ni Satanas kag sang iya mga manugtunda sa malauton nga mga tawo nga pagasakiton; nga mapatay Sia sa labing kapintas nga kamatayon, igabitay sa tungatunga sang mga langit kag sang duta subong nakasala nga makasasala; nga magaantus Sia sang makakulogmat nga mga oras sang pag-antus, nga bisan ang mga manugtunda indi makatulok, apang magatabon sang ila mga goya sa talan-awon. Indi lang sa panglawas ang Iya pagaantuson, apang sa pangutok nga kasakitan, kag ang pag-antus lawasnon indi matupungan. Ang kabug-at sang mga sala sang bug-os nga kalibutan mangin sa Iya. Ginhambalan Niya sila nga mamatay Sia kag magabangon liwat sa ikatatlo ka adlaw, kag magasaka sa Iya Amay sa pagpatunga para sa malalison, makasasala nga tawo. Ang mga manugtunda naghapa sang ila mga kaugalingon sa atubangan Niya. Nagtanyag sila sang ila mga kabuhi. Si Jesus nagsiling sa ila nga paagi sa Iya kamatayon magaluwas sang madamo; nga ang kabuhi sang manugtunda indi makabayad sang utang. Ang Iya lamang kabuhi ang mabaton sang Iya Amay para sa pagtubos sang tawo. Si Jesus naghambal man sa ila nga may bahin sila nga himoon, nga mangin kaupud Niya sila, kag sa lainlain nga tion magapabaskug sa Iya. Nga kuhaon Niya ang kinaugali sang nahulog nga tawo, kag nga ang Iya kusog indi makatupong sa ila. Kag mangin saksi sila sa Iyang pagtamay kag daku nga mga pag-antus. Kag sang sila magasaksi sang Iya mga pag-antus, kag sang ang kaakig sang mga tawo sa Iya, magaalsa sang ila labing daku nga balatyagon, kag tungod sang ila gugma sa Iya, gusto nila buligan Sia, kag pagaluwason gikan sa Iya mga manugpatay, apang indi sila makapamalabag sa pagpugong sang bisan ano nga ila makita; kag nga maghimo sila sang ila bahin sa pagkabanhaw; nga ang plano sang kaluwasan gindibuho, kag ginbaton sang Iya Amay ang amo nga plano. Upud ang balaan nga kasubo, ginlipay kag ginpabaskug ang mga manugtunda, kag ginpahibalo Niya sila nga sa ulihi yadtong Iya pagatubson mangin kaupud Niya, kag magapuyo upud sa Iya sing dayon; kag nga paagi sa Iya kamatayon magtubos Sia sing madamo, kag magalaglag sa Iya nga may gahum sang kamatayon. Kag ang Iya Amay magahatag sa Iya sang ginharian kag ang kadaku sang ginharian idalum sang bug-os nga langit, kag pagadumalahan Niya ini sa walay katubtuban. Si Satanas kag ang mga makasasala pagalaglagon, indi na magagamo sang langit, bisan ang mga ginputli, ang bag-ong duta. Si Jesus magapakilooy sa langitnon nga panong nga magpasag-uli sa plano nga ginbaton sang Iya Amay, kag magkasadya kay ang nahulog nga tawo pagabayaran liwat paagi sa Iya kamatayon, sa pag-ambit sing kalooy sang Dios kag magkalipay sa langit. Niyan kalipay, indi mamitlang nga kalipay, magapuno sang langit. Kag ang langitnon nga panong nagkanta sang kalantahon sang pagdayaw kag pagsimba. Gintandug nila ang ila mga alpa kag nagkanta sang nota nga mataas pa sang sa ila nahimo sadto, kay ang daku nga kalooy kag pagpasugot sang Dios sa pagtugyan sang Iya labing Hinigugma sa pagpakamatay para sa katawohan sang mga rebelde. Ang pagdayaw kag pagsimba ginbobo para sa pagsikway sang kaugalingon kag pag-antus ni Jesus; nga magpasugot Sia sa pagbiya 13
sa sabakan sang Iya Amay, kag nagpili sang kabuhi sang pag-antus kag kapintas, kag magpakamatay sang indi matupungan nga kamatayon sa paghatag sang kabuhi sa iban. Siling sang manugtunda, naghunahuna bala kamo nga ang Amay nagtugyan sang Iya hinigugma kaayo nga Anak nga wala sing pagpanimbasug? Wala, wala. Isa gani ka pagpaninguha sang Dios sang langit kon bala pabay-an nalang sa pagkawala ang nakasala nga tawo, okon ihatag ang Iya hinigugma nga Anak sa pagpakamatay para sa ila. Ang mga manugtunda nagkabala gid sa kaluwasan sang tawo nga makita gani sa tunga nila yadtong nagtugyan sang ila himaya, kag magahatag sang ila kabuhi sa nagakawala nga tawo. Apang, siling sang akon kaupud nga manugtunda, wala ina sing pulos. Ang paglapas daku kaayo nga ang kabuhi sang manugtunda indi makabayad sa utang, wala sing iban kondi ang kamatayon kag pagpatunga sang Iya Anak ang magabayad sa utang, kag magaluwas sang nadula nga tawo gikan sa walay paglaum nga kasulob-an kag kasakitan. Apang ang buluhaton sang mga manugtunda ginhatag sa ila, sa pagsaka kag pagpanaug upud ang makapakusog nga bulong halin sa himaya sa pagpaumpaw sa Anak sang Dios sa Iya mga pag-antus, kag pag- alagad sa Iya. Kag, ang ila man buluhaton amo ang pagbantay kag pagtuman sang mga sakup sang bugay gikan sa malaut nga mga manugtunda, kag sang kadulum nga ginahaboy permi ni Satanas palibot sa ila. Nakita ko nga imposible sa Dios ang pagpanas kag pag-ilis sang Iya kasogoan, sa pagluwas sang nawala, kag nagakadula nga tawo; gani gin-antus Niya ang pagpakamatay sang Iya Anak para sa paglapas sang tawo. Si Satanas sa liwat nagkasadya upud sang iya mga manugtunda nga sia makasarang , pinaagi sa pagkahulog sang tawo, sa pagbotong paidalum sang Anak sang Dios gikan sa Iya mataas nga katungdanan. Ginsugiran niya ang iya mga manugtunda nga kon si Jesus magsuklob sang kinaugali sang nahulog nga tawo, malabawan niya Sia sa gahum, kag balabagan ang pagtuman sa plano sang kaluwasan. Ginpakita sa akon niyan si Satanas subong nga isa ka malipayon, mapataastaason nga manugtunda. Niyan ginpakita sa akon nga amo sia subong. Nagadala pa sia sang harianon nga dagway. Ang iya mga panagway dungganon, kay sia manugtunda nga nahulog. Apang ang makita sa iya dagway amo ang kapuno sang kagamo, kabalaka, walay kalipay, malisya, kaakig, pasaway, panglimbong, kag tanan nga kalautan. Yadtong agtang nga sadto anay dungganon, akon gid nahimutaran. Nakita ko nga ginhigkoan niya ang iya kaugalingon sa malawig, kag ang tanan nga maayo nga kualidad nagpaidalum, kag ang tanan nga malain nga batasan nagtubo. Ang iya mga mata madalum, huloy, kag nagpakita sing daku nga pagdalum. Ang iya lawas daku, apang hulog ang iya unud palibot sa iya mga kamot kag goya. Kag yari karon nakita ko sia, ang iya sag- ang nagatongtong sa iyang wala nga kamot. Ang iya hitsura daw ara sia sa madalum nga painoino. Isa ka yuhum ara sa iya dagway nga nagpakurog sa akon, puno gid sing malaut, kag Si Satanas nga kalag-it. Ini nga gahum amo ini ang iya ginayuhum sa indi pa niya segurohon ang iya biktima, kag samtang ginahugot niya ang iya biktima sang iya si-od, ini nga yuhum magatubo nga makahaladlok. Tan-awa ang Mateo kapitulo 53. KAPTULO 4 Ang Una nga Pagkari ni Kristo Niyan gindala ako balik sa panahon nga si Jesus magasuklob sa Iyang kaugalingon sang kinaugali sang tawo, magpaubos sang Iya kaugalingon subong nga isa ka tawo, kag mag-antus sang mga pagpanulay ni Satanas. Ang Iya pagkatawo wala sing kalibutanon nga kasadyahan. Natawo Sia sa pasungan, gin-ili-ili sa kalan- an sang baka; apang ang Iya pagkatawo ginpasidunggan labaw kay sa bisan kay sin-o nga mga anak nga lalaki sang mga tawo. Ang mga manugtunda sa langit nagpahibalo sa mga manugbalantay sang mga karnero sang 14
pagkari ni Jesus, samtang ang kapawa kag himaya halin sa Dios nagbuylog sang ila pagpamatuod. Ang langitnon nga panong nagtandog sang ila mga alpa kag naghimaya sa Dios. Sing masadyahon nagbantala sila sang pagkari sang Anak sang Dios sa nahulog nga kalibutan sa pagtuman sang buluhaton sang pagpanubos, kag pinaagi sa Iya kamatayon magadala sing paghidaet, kalipay, kag walay katapusan nga kabuhi sa tawo. Ang Dios nagpasidungog sang pagkari sang Iya Anak. Ang mga manugtunda nagsimba sa Iya. Ang mga manugtunda sang Dios naglandong sang talan-awon sang Iya tugmaw, kag ang Balaan nga Espiritu nagkunsad sa dagway sang isa ka salampati, kag naghugpa sa Iya, kag samtang ang mga tawo nga nagatindog natingala sing daku, nga ang ila panulok nag-ungot sa Iya, ang tingog sang Amay halin sa langit nabati-an nga nagasiling, "Ikaw ang Akon Anak nga hinigugma, nga sa Imo may kalipay Ako." Si Juan wala nakaseguro kon ang Manluluwas yadto ang nag-abot nga pagatugmawan niya sa Jordan. Apang ang Dios nagsaad sa iya sang isa ka talandaan nga sa diin mahibaloan niya ang Cordero sang Dios. Ina nga talandaan ginhatag sang ang salampati naghugpa kay Jesus, kag ang himaya sang Dios nagsiga palibot sa Iya. Gindaw-hat ni Juan ang Iya kamot, nagatudlo kay Jesus, kag sa isa ka mabaskug nga tingog nagsinggit, "Yari karon ang Cordero sang Dios nga magakuha sang sala sang kalibutan." Ginpahibalo ni Juan ang iya mga gintoton-an nga si Jesus amo ang ginsaad nga Mesias, ang Manluluwas sang kalibutan. Samtang nagatakup ang iya buluhaton, gintudloan niya ang iya mga gintoton-an sa pagtulok kay Jesus, kag magsunod sa Iya nga amo ang daku nga Manunudlo. Ang kabuhi ni Juan wala sing kalipayan. Isa yadto ka makasusubo kag pagsikway sang kaugalingon. Ginpahibalo niya ang una nga pagkari ni Kristo, kag niyan wala gintugoti sa pagsaksi sang mga mirakulo, kag magkalipay sang gahum nga gintugyan sa iya. Nahibalo sia nga kon si Jesus magtukod sang Iya kaugalingon nga manunudlo, kinahanglan nga mapatay sia. Ang iya tingog talagsa lang mabati-an, luwas sa kamingawan. Ang iya kabuhi mamingaw. Wala sia magpabilin sa panimalay sang iya amay, sa pagpangalipay sang ila sosyedad, apang ginbayaan niya sila sa pagtuman sang iya misyon. Ang mga kadam-an nagbiya sang masako nga mga ciudad kag mga minuro, kag nagpanong sa kamingawan sa pagpamati sang mga polong sang katingalahan, isahanon nga Manalagna. Ginhamyang ni Juan ang wasay sa gamot sang kahoy. (Diretso nga pagsabdong). Nagsaway sia sang sala nga wala nahadluk sang matabo, kag nag-aman sang dalan para sa Cordero sang Dios. Si Herodes naafektohan samtang nagpamati sia sa gamhanan, nagatudlo nga pagpamatuod ni Juan. Upud ang madalum nga kabalaka nagpamangkot sia kon ano ang iya himoon nga mangin iya nga gintoton-an. Nahibaloan ni Juan ang kamatuoran nga inugpakasal niya ang asawa sang iya utud, samtang buhi pa ang iya bana, kag sa matutum ginhambalan si Herodes nga indi ini suno sa kasogoan. Indi gusto si Herodes nga mag- antus sia. Ginpakaslan niya ang asawa sang iya utud, kag paagi sa iya influensya, ginlagas niya si Juan kag ginsulod sa bilanggoan. Apang buot si Herodes sa pagpagowa sa iya liwat. Samtang dido sa bilanggoan, nakabati si Juan paagi sa iya mga gintoton-an sang dalagku nga mga binuhatan ni Jesus. Indi sia makapamati sa iya hamili nga mga polong. Apang ginpahibalo sia sang mga gintoton-an kag naglipay sa iya sang ila nabati-an. Sa wala madugay si Juan gin-utdan ulo paagi sa influensya sang asawa ni Herodes. Nakita ko nga ang labing diotay nga gintoton-an nga nagsunod kay Jesus, nagsaksi sang Iya mga mirakulo, kag nakabati sang Iya nagalipay nga mga polong nga nagakahulog sa Iya mga bibig, daku pa sang sa kay Juan Bautista. Ina, sila labi pa nga ginbayaw kag ginpasidunggan, kag may madamo nga mga kalipayan sa ila mga kabuhi. Si Juan nagkari sa espsiritu kag gahum ni Elias, sa pagpahibalo sang nauna nga pagkari ni Jesus. Gintudlo ako paidalum pakadto sa katapusan nga mga adlaw, kag nakita nga si Juan amo ang nagarepresentar sadtong magalakat sa Espiritu kag gahum ni Elias, sa pagbantala sang adlaw sang kaakig, kag sang ikaduha nga pagkari ni Jesus. Matapus ang tugmaw ni Jesus sa Jordan, gindala Sia sang Espiritu sa kamingawan, nga pagapanulayon sang Yawa. Ang Balaan nga Espiritu nagpatakus sa iya para sinang pinasahe nga talan-awon sang makahaladlok nga panulay. Ang tanan nga nagalibot kay Jesus malaw-ay, nga diin ang tawhanon nga kinaugali magadul-ong sa pagkakupos. Upud Sia sa mga sapat nga talonon, kag sang Yawa, sa isa ka awa-aw kag mamingaw nga duug. Nakita ko nga ang Anak sang Dios maluspad kag kapoy tungod sa pagpuasa kag pag-antus. Apang namarkahan na ang Iya alagyan, kag kinahanglan tumanon Niya ang buluhaton nga kari-an Niya nga buhaton. 15
Nagkuha sing kahigayonan si Satanas sang mga pag-antus sang Anak sang Dios, kag pag-aman sa pagsugata sa Iya sing pilopilo nga mga panulay, nagalaum nga makadaug sia sa Iya, tungod kay nagpaubos Sia sang Iya kaugalingon subong isa ka tawo. Nagkuha si Satanas upud sini nga pagpanulay, "Kon Ikaw Anak sang Dios, sogo-a nga ini nga bato mahimo nga tinapay." Ginpanulay niya si Jesus sa pagpasugot sa iya, kag hatagan sia sing prueba sang Iya pagka-Mesias, pinaagi sa paggamit sang Iya diosnon nga gahum. Sa matawhay nagsabat si Jesus sa iya, "Nasulat na, ang tawo indi mabuhi sa tinapay lang, kondi sa tagsa ka polong sang Dios." Si Satanas nangita sang kasuayon kay Jesus nahanungod sang Iya pagka-Anak sang Dios. Gintudlo niya ang Iya pagkaluya, nagaantus nga kahimtangan, kag sing may pagkahambog nagpamatuod nga labaw pa sia ka makusog sang sa kay Jesus. Apang ang polong halin sa langit, Ikaw ang Akon hinigugma nga Anak, sa Imo may kalipay Ako, igo na sa pagpabakud kay Jesus sa bug-os Niya nga mga pag-antus. Nakita ko nga sa tanan Nya nga misyon wala Sia sing labot sa pagpatoo kay Satanas sang Iya gahum, kag sang Iya pagkamanluluwas sang kalibutan, nga ang plano ginpahamtang sing madalum nga pagatumbahon, ukon pagabulingan ni Satanas. Nakita ko nga si Kristo amo ang ehemplo sang tanan nga mga Kristohanon kon panulayon, ukon ang ila mga kinamatarung pagalalisan; pagapas-anon nila sing mapailubon. Indi sila magbatyag nga tawgon nila ang Dios sa pagpasundayag sang Iya gahum, agud makaangkon sila sing kadaugan batok sa ila mga kaaway, luwas kon may pinasahe nga butang nga tan-awon, nga ang Dios sing dayag pagapasidunggan kag pagahimayaon ini. Nakita ko nga kon malumpat si Jesus gikan sa putokputokan indi makahimaya ini sa Iya Amay; kay wala sing magasaksi sang binuhatan kondi si Satanas, kag ang mga manugtunda sang Dios. Kag makagalanyat sa Gino- o sa pagpasundayag sang Iya gahum sa Iya pinakamapait nga panguntra. Makapanubo kaayo sa isa nga ginkarian ni Jesus sa pagdaug. "Kag gindala sang yawa Sia sa mataas nga bukid, kag ginpakita sa Iya ang tanan nga ginharian sang kalibutan sa isa ka gutlo sang panahon, kag nagsiling ang yawa sa Iya, ining tanan nga gahum ihatag ko sa Imo, kag ang ila himaya; kay gintugyan ini sa akon; kag sa kay bisan sin-o nga pagahatagan ko. Busa, kon Ikaw, magsimba sa akon, tanan ini mangin Imo: kag si Jesus nagsabat kag nagsiling sa iya, "Palayo ka sa Akon, Satanas: kay nasulat na, pagasimbahon mo ang Gino-o nga imo Dios, kag sa Iya lang ikaw maga- alagad." Diri si Satanas nagpakita kay Jesus sang mga ginhari-an sang kalibutan. Ginpakilala sila sa labing makagalanyat nga kapawa. Gintanyag niya ini sila sa kay Jesus kon magsimba sa iya. Ginsugiran niya si Jesus nga ibalhin niya ang iya mga ginaangkon nga mga pagkabutang sa duta. Nahibalo si Satanas nga ang iya gahum kinahanglan limitado, kag sa katapusan pagakuhaon, kon ang plano sang kaluwasan matuman. Nahibalo sia nga kon si Jesus mamatay sa pagtubos sang tawo, ang iya gahum matapus sa isa ka panahon, kag pagalaglagon sia. Busa iya ginton-an ang plano sa pagpugong, kon mahimo, ang pagkompleto sang daku nga buluhaton nga ginsugdan sang Anak sang Dios. Kon ang plano sang pagtubos sang tawo mapaslawan, magapabilin ang ginharian nga iya ginaangkon, kag kon magmadinaugon sia, magpabugal sia sa iyang kaugalingon nga magahari sia batok sa Dios sang langit. Si Satanas nagpahambog sang si Jesus nagbiya sang langit, kag nagbiya sang Iya gahum kag himaya didto. Naghunahuna sia nga ang Anak sang Dios ginbutang sa iyang gahum. Ang pagpanulay natabo sining mahapus sa balaan nga paris sa hardin sang Eden, nga naglaum sia upud sang iya yawan-on nga dibuho kag gahum nga lumpagon niya bisan pa ang Anak sang Dios, kag busa luwason ang iya kabuhi kag ginharian. Kon masulay niya si Jesus sa pagpalayo gikan sa kabobot-on sang Iya Amay, niyan ang iya lalambuton malambot. Ginhambalan ni Jesus si Satanas sa pagpalayo sa Iya. Gusto niya nga magyaub sa Iya lang Amay. Ang ti-on nag-abot na nga pagatubson ni Jesus ang pagkabutang ni Satanas paagi sa Iyang kaugalingon nga kabuhi, kag, matapus ang panahon, ang tanan sa langit kag sa duta magpasakup sa Iya. Ginaangkon ni Satanas ang mga ginharian sang duta nga iya, kag gintanyag niya kay Jesus nga ang tanan nga mga pag-antus indi madayon. Indi kinahanglan nga magpakamatay Sia sa pag-angkon sang mga ginharian sini nga kalibutan. Apang nga maangkon Niya ang bug-os nga mga pagkabutang sang duta, kag ang himaya sang paghari sa ila, kon magsimba Sia sa iya. Si Jesus mabakud kaayo. Ginpili Niya ang kabuhi sang pag-antus, ang Iya makahaladluk nga kamatayon, kag, sa paagi nga ginhatag sang Iya Amay, nga mahimong matuod nga manunubli sang mga ginharian sa duta, kag ginhatag sa Iya mga kamot subong isa ka walay katapusan nga 16
pagkabutang. Ihatag man sa mga kamot ni Satanas ang mga kalaglagan paagi sa kamatayon, sa indi na gid pagsabad sa kay Jesus, bisan sa mga balaan sa himaya. Tan-awa ang Deutoronomio 6:16, 8:3; 2 Hari 17:45-36; Salmos 91:11, 12; Lukas kapitulo 2-4. KAPITULO 5 Ang Ministeryo ni Kristo Human ni Satanas tapus ang iya mga pagpanulay, naghalin sia gikan kay Jesus sa pila ka panahon kag ang mga manugtunda nag-aman sa Iya sing pagkaon sa kamingawan, kag nagpabakud sa Iya, kag ang pagpakamaayo sang Amay nagtongtong sa Iya. Napaslawan si Satanas sa iyang labi ka maisug nga mga pagpanulay, apang nagapanglantaw sia sa unhan sa tion sang ministeryo ni Jesus, nga dapat sa lainlain nga mga panahon magtilaw sang iya maalamon nga pamatok sa Iya. Sa gihapon nagalaum sia sa pagdaug batok sa iya paagi sa pagpaakig sadtong indi magbaton kay Jesus, sa pagkaakig kag pagpangita sa paglaglag sa Iya. Naghimo si Satanas sing pinasahe nga konselyo upud sang iya mga manugtunda. Naluya sila kag nangakig nga wala sila makadaug batok sa Anak sang Dios. Nagtapat sila nga magmaalamon pa sing labi, kag gamiton ang ila gahum sa bug-os nga mahimo sa pagpaisog sadtong indi magtoo sa hunahuna sang iya kaugalingon nga pungsod sang Iya pagkamanluluwas sang kalibutan, kag sa sini nga paagi magpaluya kay Jesus sa Iya katoyoan. Bisan ano pa ka eksakto ang mga Judeo sa ila mga ceremonyas kag mga paghalad, kon ginapabulag nila ang ila mga mata sa mga tagna, kag makahimo sila sa pagpatoo sa ila nga isa yadto ka makusog, kalibutanon nga hari ang magatuman sini nga mga profesiya, magapabilin sa ila hunahuna ang pagpalawig para sa pag-abot sang Mesias. Ginpakita niyan sa akon nga si Satanas kag ang iya mga manugtunda masako gid kaayo sa panahon sang ministeryo ni Kristo, nagapabaskug sang mga tawo sa pagkadi-matinuohon, kaakig kag pagyagota. Sa masami kon si Jesus magmitlang sang masakit nga kamatuoran sa pagsabdong sang ila mga sala, magasingkal sila. Si Satanas kag ang iya mga manugtunda mapinadayonon nga nagasotsost sa ila sa pagkuha sing kabuhi sang Anak sang Dios. Isa ka ti-on nagkuha sila sang bato sa paghaboy sa Iya, apang ang mga manugtunda nagbantay sa Iya, kag gindala Sia sa malayo gikan sa akig nga kadam-an pakadto sa seguro nga duug. Sa liwat samtang ang tuhoy nga kamatuoran nagowa sa Iyang balaan nga mga bibig, gindakup Sia sang kadam-an, kag gindul-ong Sia sa kilid sang bungyod sa pagsakit sa Iya. Ang pagsinu-ay nag-abot sa ila mga kaugalingon kon ano ang ila buhaton sa Iya, sang sa liwat gintagoan Sia sang mga manugtunda gikan sa panulok sang mga kadam-an, kag Sia, nag-agi sa tunga nila, nagpadayon sa Iya panglakatan. Si Satanas sa gihapon naglaum nga ang dakung plano sang kaluwasan mapaslawan. Ginhimo niya sing bug-os ang tanan niya nga gahum sa pagpatig-a sang mga tagipusoon sang mga katawohan, kag ang ila mga balatyagon mapait nga nagpamatok kay Jesus. Naglaum sia nga diotay lang ang magabaton sa Iya subong Anak sang Dios, kag nga si Jesus magtimbangtimbang sang Iya mga pag-antus kag pag-antus nga daku kaayo nga himoon para sa diotay nga grupo. Apang nakita ko nga kon may duha lamang nga magabaton kay Jesus nga Anak sang Dios, nga magtoo sa Iya sa pagluwas sang ila mga kalag, pagapadayonon Niya ang plano. Ginsugdan Niya ang Iya buluhaton sa pagbuong sang gahum nga ginhuptan ni Satanas batok sa pag- antus. Gin-ayo Niya yadtong nagaantus paagi sang iya malaut nga gahum. Gin-uli Niya ang masakiton sa maayong panglawas, gin-ayo ang lupog, kag ginhimo sa pagpalumpat sa kasadya sa ilang mga tagipusoon, kag naghimaya sa Dios. Naghatag Sia sing kapawa sa bulag, gin-uli sa panglawas pinaagi sa Iya gahum yadtong ginbalati-an kag gingapus sang mapintas nga gahum ni Satanas sa malawig nga mga katuigan. Ang mga maluya, ang nagkurog, kag ang nasub-an, ginlipay sila sang Iya malolo nga mga polong. Ginpabangon Niya ang patay sa kabuhi, kag ginhimaya nila ang Dios tungod sang daku nga pagpakita sang Iya gahum. Sa dakung gahum gintipon Niya sila, nga nagtoo sa Iya. Kag ang maluya nga nagaantus nga ginpunggan ni Satanas sa 17
paghimo sing kadaugan ginbuklas ni Jesus gikan sa iya ginahawiran, kag gindala sa ila pinaagi sa Iya gahum, ang maayong panglawas, kag daku nga kasadya kag kalipayan. Ang kabuhi ni Jesus puno sing pagkamahinatagon, simpatiya kag gugma. Maloloy-on Sia permi sa pagpamati kag nagakuha sing mga kalisud sadtong nagapalapit sa Iya. Mga kadam-an sa ilang personal nga kaugalingon nagadala sang mga evidencia sang Iya diosnon nga gahum. Apang madamo sa ila sang dali nalang matapus ang buluhaton nagkalahuya sang mapainubuson, apang gamhanan nga manunudlo. Tungod kay ang mga pangulo wala nagtoo sa Iya, indi sila hana sa pag-antus upud kay Jesus. Sia tawo sang kasubo kag nakakilala sang kasakitan. Apang pila lang ang makaantus nga ginagamhan sang Iya mahumok, nagasikway sing kaugalingon nga kabuhi. Nagahandum sila sa pagpangalipay sang dungog nga ginatanyag sang kalibutan. Madamo ang nagsunod sa Anak sang Dios, kag nagpamati sa mga pagtudlo, nagakaon sa mga polong nga sang mahinay nagakahulog gikan sa Iya mga bibig. Ang Iya mga polong puno sing kahulogan, apang simple nga bisan ang labing maluya makahangop. Si Satanas kag ang iya mga manugtunda masako. Ginbulag nila ang mga mata kag gindulum ang paghangop sang mga Judeo. Ginpaisog ni Satanas ang hipe sang mga tawo kag sang mga pangulo sa pagkuha sang Iya kabuhi: nagsogo sila sing mga opisyales sa pagdala kay Jesus sa ila, kag sang malapit na sila sa Iya, daku ang ila katingala, Nakita nila si Jesus nga nagabatyag sing simpatiya kag kaawa, samtang nagasaksi Sia sing tawhanon nga kasakitan. Nakita nila Sia nga sa gugma kag kalolo nagahambal sa pagpabaskug sa mga maluya kag masakiton. Nabati-an man nila Sia, sa tingog sang pagkagamhanan, nagsabdong sang gahum ni Satanas, kag ginpalakat nga hilway ang mga bihag nga gingapus niya. Nagpamati sila sa mga polong sang kaalam nga nagakahulog sa Iya mga bibig, kag nalumay sila. Indi sila makapatay sa Iya. Nagbalik sila sa mga pari kag mga tigulang nga wala si Jesus. Ginpamangkot sila sang mga opisyales, nga-a wala ninyo Sia nadala? Ginsugid nila kon ano ang ila nasaksihan sang Iya mga mirakulo, kag ang mga balaan nga mga polong sang kaalam , gugma kag kinaadman nga ila nabatian, kag nagtapus sa pagsiling, Wala sing tawo nga nakahambal kaangay sini nga tawo. Ang mga hipe sang kaparian nag-akusar sa ila nga sila man ginlimbongan. Ang iban sa ila nahuya nga wala nila Sia madala. Ang hipe sang mga kaparian sa langolango nagpamangkot sa ila kon bala may nagtoo nga mga pangulo sa Iya. Nakita ko nga madamo sang mga kaparian kag mga tigulang ang nagtoo kay Jesus. Apang si Satanas nagpanghiwala sa pagkilala sini. Nahadluk sila sang kaakig sang mga tawo labaw sa pagkahadluk sa Dios. Tubtub karon ang kaabtik kag kaakig ni Satanas wala makautud sang plano sang kaluwasan. Ang ti-on sa katumanan sang lalambuton nga ginkarian ni Kristo sa kalibutan nagapadayon. Si Satanas kag ang iya mga manugtunda nagpakigsapol sing tingub, kag nagtapat sa pagpabaskug sang kaugalingon nga pungsod ni Jesus sa pagsinggit sing hanuot para sa Iyang dugo, kag nag-invento sang kapintas kag pagyayota nga sa Iya. Naglaum sia nga mag-isol si Jesus tungod sini nga mga pagtratar kag sa indi pagpabilin sang Iya pagka- mapainubuson kag kalolo. Samtang nagahumlad si Satanas sang iya mga plano, si Jesus sing mahinalongon nagabukas sa Iya mga gintoton-an sang mga pag-antus nga Iya pagaagihan. Nga ilansang Sia, kag nga mabanhaw Sia sa ika-tatlo ka adlaw. Apang malubog ang ila paghangop. Indi sila makahangop sang ginasugid Niya sa ila. Tan-awa ang Lukas 4:29; Juan 7:45-48, 8:59. KAPITULO 6 Ang Pagbaylo sang Dagway Nakita ko nga ang pagtoo sang mga gintoton-an nagbakud sang daku didto sa pagbaylo sang dagway. Ginpili sang Dios sa paghatag sa mga sumulunod ni Jesus ang mabakud nga pagpamatuod nga Sia ang ginsaad 18
nga Mesias, nga sa ilang mapait nga kasubo kag kapaslawan indi sing bug-os masalikway ang ila pagsalig. Sa pagbaylo sang dagway ginpadala sang Ginoo si Moises kag si Elias sa paghambal upud kay Jesus nahanungod sang Iya pag-antus kag kamatayon. Sa baylo nga pili-on ang mga manugtunda sa pagsugilanon sa Iya Anak, ang Dios nagpili sadtong may eksperiencia sang mga pagtilaw sa duta. Pila ka bilog sang Iya mga sumulunod ang gintugotan sa pag-upud sa Iya kag magtulok sang Iya nawong nga nagasidlak sang diosnon nga himaya, kag nagsaksi sang pagbadlakbadlak sang Iya bisti nga puti, kag nagpamati sa tingog sang Dios, sa makahaladluk nga pagkahari, nga nagasiling, "Ini amo ang Akon Anak nga hinigugma, pamati kamo sa Iya." Si Elias naglakat upud sa Dios. Indi manami ang iya buluhaton. Ang Dios, paagi sa iya, nagsabdong sang sala. Sia manalagna sang Dios, kag nagpalagyo sia halin sa isa ka duug pakadto sa isa sa pagluwas sang iya kabuhi. Ginpangita sia subong sang sapat nga talonon agud laglagon. Ang Dios nagbayaw sa kay Elias. Gindala sia sang mga manugtunda sa himaya kag nagdaug sa langit. Si Moises isa ka tawo nga ginpasidunggan sang labi sang Dios. Labaw sia ka daku sang sa bisan kay sin-o nga nagkabuhi sing una sa iya. May kahigayonan sia sa pagsugilanon sa Dios sing nawong kag nawong kaangay sang isa ka tawo nga nagasugilanon sa isa ka abyan. Gintugotan sia sa pagtan-aw sing kapawa kag daku nga himaya nga nagalibot sa Amay. Paagi kay Moises ang Gino-o nagluwas sang mga kaanakan sang Israel gikan sa Ehiptohanon nga kaulipnan. Si Moises amo ang isa ka manugpatunga para sa kaanakan sang Israel. Permi sia nagatindug sa tunga nila kag sa kaakig sang Dios. Sang ang kaakig sang Dios nagadabdab sing labi batok sa Israel tungod sang ila pagkadi-matinoohon, ang ila pagkapalakumod, kag ang ila dalagku nga mga sala, ang gugma ni Moises para sa ila gintilawan. Ang Dios nagsaad sa iya nga kon togotan niya ang Israel sa paglakat, pagalaglagon sila apang himoon sia nga isa ka daku nga nasyon. Ginpakita ni Moises ang iya gugma para sa Israel paagi sa iyang hanuot nga pag-ampo. Sa iyang kasubo nagpangamuyo sia sa Dios sa pagtalikod gikan sa Iyang makahaladluk nga kaakig, kag patawaron ang Israel, ukon panason ang iya ngalan sa Iya libro. Sang ang Israel nagkumod batok sa Dios kag batok kay Moises, tungod kay indi sila makakuha sing tubig, gin-akusar nila sia nga nagpangulo sa ila sa pagpatay sa ila kag sa ila mga kabataan. Ang Dios nakabati sang ila mga pagkumod, kag nagsogo kay Moises sa paghampak sang bato agud ang kaanakan sang Israel may tubig. Ginhampak ni Moises ang bato sa kaakig, kag ginkuha ang himaya para sa iya kaugalingon. Ang pagpadayon nga pagkamalauton kag pagkulomoron sang kaanakan ni Israel nagdul-ong sa iya sa labing mahapdi nga kasubo, kag sa diotay lang nalipat sia sa kon paano ang Dios nagpailub sa ila, kag nga ang ila pagkumod indi batok kay Moises, apang batok sa Dios. Naghunahuna lang sia sang iya kaugalingon, daw ano ka daku ang iya sayop, kag daw ano ka diotay ang ila ginapakita nga balus, sang iya madalum nga gugma para sa ila. Sang ginhampak ni Moises ang bato, napaslawan sia sa pagpasidungog sa Dios, kag pagpadaku sa Iya sa atubangan sang Israel, agud nga himayaon nila ang Dios. Kag nangakig ang Dios kay Moises, kag nagsiling nga indi sia makasulod sa duta sang saad. Plano sang Dios sa pagpamatuod permi sa Israel pinaagi sa pagdala sa ila sa makitid nga mga duug, niyan sa ilang daku nga kinahanglan ipakita ang Iya gahum, agud magpuyo Sia sa ilang handumanan, kag himayaon nila Sia. Sang manaug si Moises halin sa bukid dala ang duha ka tapitapi nga bato, kag nakita niya ang Israel nga nagasimba sa bulawanon nga baka, daku gid ang iya kaakig, kag ginhaboy ang mga tapitapi nga bato, kag ginbuong sila. Nakita ko nga wala nakasala si Moises sini. Naakig sia para sa Dios, naimon para sa Iya himaya. Apang sang nagpasugot sia sa kinaandan nga balatyagon sang iya tagipusoon, kag nag-angkon sing himaya para sa iyang kaugalingon, nga para sa Dios, nakasala sia, kag sa sina nga sala ang Dios wala nagtugot sa iya sa pagsulod sa duta sang saad. Si Satanas nagsigi tinguha sa pagpangita sang butang diin makaakusar sia kay Moises sa atubangan sang mga manugtunda. Nagdaug si Satanas kag nahimo niya sa pagpaakig sa Dios, kag nagpahambog sia, kag ginasugiran niya ang mga manugtunda nga kon ang Manluluwas sang kalibutan magahari sa pagluwas sa tawo, madaug niya sia. Kag sa sini nga paglapas si Moises naidalum sa gahum ni Satanas - ang gahum sang kamatayon. Kon nagpabilin sia nga mabakud, kag wala nagpakasala sa paghatag sing himaya sa iya kaugalingon, ang Ginoo unta nagdala sa iya sa duta sang saad, kag niyan ginbayaw sia sa langit sa wala pag- 19
agi sang kamatayon. Nakita ko nga si Moises nag-agi sing kamatayon, apang si Mikael nagpanaug kag naghatag sa iya sing kabuhi sa wala pa niya makita ang pagkadunot. Gin-angkon ni Satanas ang lawas nga iya, apang si Mikael nagbanhaw kay Moises, kag gindala sa langit. Ang yawa naninguha sa paghawid sang iya lawas, kag naakig sing mapait batok sa Dios, gintawag Sia nga di-matarung, sa pa-agi nga ginkuha sa iya ang iya tulukbon. Apang wala ginbadlong ni Mikael ang yawa, bisan pa nga paagi sang iya pagpanulay kag gahum nga ang sologoon sang Dios napukan. Sa mapainubuson gintugyan ni Kristo sia sa Iyang Amay, nga nagasiling, Ang Gino-o nagasabdong sa imo. Ginhambalan ni Jesus ang Iya mga gintoton-an nga may iban nga nagatindug upud sa Iya nga indi makatilaw sang kamatayon tubtub nga makita nila ang ginharian sang Dios nga nagapakari upud ang himaya. Sa pagbaylo sang dagway ini nga saad natuman. Ang panagway ni Jesus nabaylo, kag nagsidlak subong sang adlaw. Ang Iya bisti puti kag nagabanaag. Yara si Moises, kag nagarepresentar sadtong mabanhaw gikan sa mga minatay sa ika-duha nga pagpakita ni Jesus. Kag si Elias nga nabayaw nga wala nakakita sing kamatayon, nagarepresentar sadtong pagabaylohan sa dili-madinolonton sa ika-duha nga pagkari ni Kristo, kag sa indi makaagi sing kamatayon pagalalinon sa langit. Nakita sang mga gintoton-an upud ang kahadluk kag katingala sang dakung pagkadiosnon ni Jesus, kag sang panganud nga naglandong sa ila, kag nabati-an ang tingog sang Dios sa makahalangoyos nga pagkaharianon, nga nagasiling, "Amo ini ang Akon hinigugma nga Anak, pamati kamo sa Iya." Tan-awa ang Exodo kapitulo 32; Numero 20:7-12; Deutoronomeo 34:5; 2 Hari 2:11; Markos kapitulo 9; Judas 9. KAPITULO 7 Ang Pagbudhi kay Kristo Gindala niyan ako pabalik sa panahon sang nagkaon si Jesus sang panihapon sa Pascua upud sang Iya mga gintoton-an. Ginlimbongan ni Satanas si Judas, kag ginpahunahuna sia nga isa sia ka matuod nga gintoton-an ni Jesus; apang ang iya tagipusoon permi lang tawhanon. Nakita niya ang daku nga buluhaton ni Jesus, nangin kaupud niya Sia sa bug-os niya nga pagministeryo, kag nagpauyon sa nagaawas nga gahum sang mga evidencia nga amo Sia ang Mesias; apang sirado sia kag maibogon. Ginahigugma niya ang kuarta. Nagkumod sia sa kaakig sang ang malahalon nga lana ginbobo kay Jesus. Si Maria naghigugma sa iya Gino-o. Ginpatawad niyan ang iya madamo nga mga sala, kag ginbanhaw gikan sa mga minatay ang iya ginhigugma maayo nga utud nga lalaki, kag nagbatyag sia nga wala sing iban nga mahal nga ihalad kay Jesus. Sing labi ka malahalon kag hamili nga balanyos, labing labaw pa kaayo ang mapakita ni Maria sang iya utang nga kabobot- on sa iyang Manluluwas, sa paghalad sini sa Iya. Si Judas, sa pagtabon sang iya pagkamaibogon, naghambal nga kontani ginbaligya ini kag ginhatag sa mga imol. Apang indi tungod kay may kabalaka sia sa mga imol, kay daluk sia, kag permi nagapa-in para sa iyang kaugalingon yadtong gitugyan sa iya para sa mga imol. Wala si Judas nagatamud sa mga kaayohan kag mga kinahanglanon ni Jesus, kag sa pagtabon sang iya pagkamaibogon, permi niya ginabalibad ang mga pobre. Kag ini nga buhat sang pagkamahinatagon sa bahin ni Maria, amo ang labing mapait nga pagsaway sang iya pagkahakog nga idea. Gin-dandam na ang dalan para sa pagpanulay ni Satanas sa pagpangita sang handa na nga paglantaw sa tagipusoon ni Judas. Ang mga Judeo akig kay Jesus; apang ang mga kadam-an nagpanong sa pagpamati sa Iya polong sang kaalam, kag sa pagsaksi sang Iya makagagahum nga mga buluhaton. Ini nagpatipon sang pagtamud sang mga tawo gikan sa hipe sang mga kaparian kag mga tigulang, kag ang mga tawo nalabugay sa dakung kabalaka, kag nagsunod kay Jesus sa matinguhaon kag nagpamati sang mga pagtudlo sang katingalahan nga manunudlo. Madamo sang mga hipe nga mga pangulo ang nagtoo kay Jesus, apang nahadluk sa pagtuad sini, kay basi pagowaon sila sa sinagoga. Ang mga kaparian kag mga tigulang nagtapat nga kinahanglan may mahimo sila sa pagkuha sang pagtamud sang mga tawo kay Jesus. Nahadluk sila nga ang tanan nga mga tawo magtoo sa Iya. Wala sila makakita sing kasegurohan para sa ilang kaugalingon. Kinahanglan dula-on nila ang ila mga katungdanan, ukon patyon nila si Jesus. Kag sa tapus nga mapatay nila 20
Sia, may ara pa gid nga buhi nga mga monumento sang Iya gahum. Si Jesus nagbanhaw kay Lazaro gikan sa mga patay. Nahadluk sila nga kon patyon nila si Jesus, si Lazaro magatistigos sang iya daku nga gahum. Ang mga tawo nagapunsok sa pagtan-aw kon sin-o ang ginbanhaw gikan sa mga minatay, kag ang mga pangulo nagtapat sa pagpatay man kay Lazaro sa pagpauntat sang kasadya. Niyan palisoon nila ang mga tawo sa mga patopato kag doktrina sang mga tawo, sa pag-ikapulo sang mga minto kag rue, kag sa liwat makaangkon sing influencia sa sala. Nagkasugot sila sa pagdakup kay Jesus kon Sia lang isa, kay kon tilawan nila sa pagdakup sa Iya sa panong, nga ang mga hunahuna sang mga tawo ara sa Iya, pagabatohon sila. Nahibalo si Judas kon ano ka matinguhaon sila sa pagkuha kay Jesus, kag itugyan Sia sa mga hipe sang kaparian kag mga tigulang sa pila lang ka panid sang pilak. Ang iya gugma sa kuarta nagdul-ong sa iya sa pagtugyan sang iya Gino-o sa mga kamot sang Iya pinakamapait nga mga kaaway. Si Satanas nagapangabudlay sing diretso sa kay Judas, kag sa tungatunga sang makakulunyag nga talan-awon sang katapusan nga panihapon, nagapangita sia sing paagi sang iya mga plano sa pagluib kay Jesus. Sa masinulob- on gintugyan ni Jesus ang Iya mga gintoton-an nga tanan sila masandan tungod sa iya, sina nga gab-i. Apang si Pedro sang mabinatyagon nagpamatuod nga bisan ang tanan masandad tungod sa Iya, indi gid sia masandad. Si Jesus nagsiling kay Pedro, si Satanas naghandum sa pag-ayag sa inyo, nga ayagon niya kamo subong sang trigo; apang nagpangamuyo ako para sa imo, nga ang imo pagtoo indi magluya, kag kon ikaw na magliso, pabaskuga ang imo mga utud. Niyan ginatan-aw ko si Jesus sa hardin upud sang Iya mga gintoton-an. Sa daku nga kasubo nagpakilooy Sia sa ila sa pagbantay kag magpangamuyo basi makasulod sila sa panulay. Nahibalo si Jesus nga ang ila pagtoo pagatilawan, kag ang ila mga paglaum mapaslawan, kag nga nagkinahanglan sila sang tanan nga kusog nga makuha nila paagi sa suod nga pagbantay kag hanuot nga pangamuyo. Sa mabaskug nga mga pagsinggit kag paghibi, si Jesus nagpangamuyo, Amay, kon buot mo, kuha-a ini nga tagayan gikan sa Akon, wala sapayan, indi ang Akon kabobot-on, apang ang Imo ang matuman. Ang Anak sang Dios nag-ampo sa kasakit. Dalagku nga mga tulo sang balhas kaangay sang dugo nga nagagowa sa Iya goya, kag nagatupa sa duta. Ang mga manugtunda nagalibog sa duug, nagasaksi sang talan-awon, samtang isa lang ang ginasogo sa pagpabaskug sa Anak sang Dios sa Iyang kasakitan. Ang mga manugtunda sa langit nagpanaug sang ila mga purongpurong kag mga alpa upud ang daku nga kabalaka sa pagbantay kay Jesus. Wala sing kalipay sa langit. Gusto nila nga maglibot sa Anak sang Dios, apang ang nagasogo nga manugtunda wala nagpasugot, basi, sang ila pagtulok sa Iyang pag-antus, luwason nila Sia; kay ang plano nahimo na, kag kinahanglan nga tumanon. Matapus pangamuyo si Jesus, nagkadto sa pagtan-aw sang Iya mga gintoton-an. Natulog sila. Wala sa Iya sing nagalipay kag nagapangamuyo bisan sa Iyang mga gintoton-an sinang makahalanusbo nga takna. Si Pedro nga mapagsik kaayo pila ka oras ang nag-agi, natoyo kaayo nga natulog. Ginpadumdum sia ni Jesus sang iya positibo nga mga pamolong, kag naghambal sa iya, Ano! Indi kamo makabantay upud sa Akon sa isa ka oras? Tatlo ka besis nagpangamuyo ang Anak sang Dios sa kasakit, sang si Judas, upud ang panong sang iya mga tawo, malapit na. Nagsugata sia kay Jesus subong sa gihapon nga pagtahud sa Iya. Ang panong naglibot kay Jesus; apang didto nagpakita Sia sang Iya diosnon nga gahum, sang Iya pagsiling, Sin-o ang ginapangita ninyo? Amo Ako. Natumba sila sa duta. Ginhimo ini ni Jesus nga pamangkot agud magsaksi sila sang Iya gahum, kag may pagpamatuod nga makaluwas Sia sang Iya kaugalingon gikan sa ila mga kamot kon gusto Niya. Ang mga gintoton-an nagsugod sa paglaum samtang ila nakita ang kadam-an nga may mga pakang kag mga espada nga madasig nagkalahulog. Sa ila nga pagbangon kay naglibot sila sa Anak sang Dios, si Pedro naggabot sang espada kag nag-utud sang isa ka dulonggan. Ginsaway sia ni Jesus sa pagbalik sang espada, kag nagsiling sa iya, Wala ka bala naghunahuna nga makapangamuyo Ako subong sa Akon Amay, kag magahatag Sia sa Akon sing napulo'g duha ka mga laksa sang mga manugtunda? Nakita ko nga samtang ginhambal ini nga mga polong, ang mga panagway sang mga manugtunda nabuhi. Naghandum sila niyan, kag didto, sa paglibot sang ila pangulo, kag dulaon yadtong akig nga mga hurong. Apang ang kasubo nagbalik sa ila samtang nagdugang si Jesus, Apang paano matuman ang Kasulatan, nga ini ginkinahanglan? Ang mga tagipusoon sang mga gintoton-an natunaw liwat sa kasubo kag mapait nga kapaslawan, sang nagpasugot si Jesus nga pagadal-on Sia. 21
Ang mga gintoton-an nahadluk sang ila mga kabuhi, kag nalagyo diri kag didto, nga si Jesus nabaya-an nga nag-isahanon. O daw ano ang pagdaug niyan ni Satanas! Kag ano nga kasubo kag kalisud sa mga manugtunda sang Dios. Madamo nga mga grupo sang balaan nga mga manugtunda, apang may isa ka mataas nga manugtunda nga nagasogo sa kada grupo, ginpadala sa pagsaksi sang talan-awon. Kinahanglan sila sa pagsulat sang kada buhat, kada insulto kag kapintas sa Anak sang Dios, kag sa paglista sang tagsa ka dalit sang kasakit nga pagaantuson ni Jesus; kay ang amo man nga mga tawo magatan-aw sila liwat nga mga buhi. Tan-awa ang Mateo 26:1-56; Markos 14:1-52; Lukas 22:1-46 Juan kapitulo 11, 12:1-11, 18:1-12. KAPITULO 8 Ang Paghukom kay Kristo Ang mga manugtunda sang ila pagbiya sa langit, sa kasubo ginbutyag nila ang ila mga nagabadlakbadlak nga mga purongpurong. Indi nila masoksok samtang ang ila kumander nagaantus, kag nagasoksok sang tonokon nga purongpurong. Si Satanas kag ang iya mga manugtunda masako sina nga hulukmanan sa paglaglag sang tawhanon nga simpatiya. Ang amo nga palibot mabug-at kag mahigko sang ila influencia. Ang mga hipe sang kaparian kag mga tigulang ginpabaskug nila sa pag-akusar kag pag-insulto kay Jesus, sa paagi nga labing mabudlay nga pas-anon para sa tawhanon nga kinaugali. Si Satanas naglaum nga ini nga mga insulto kag mga pag-antus magadul-ong sa Anak sang Dios sa pagreclamo kag pagkumod; ukon magpakita Sia sang Iya Diosnon nga gahum, kag magatalikud gikan sa paghawid sang kadam-an, kag busa ang plano sang kaluwasan sa katapusan mapaslawan. Nagsunod si Pedro sa iya Gino-o matapus ang Iya paghukom. Nabalaka sia sa pagtan-aw kon ano ang ila himoon sa kay Jesus. Kag sang gin-akusar sia nga isa sang Iya mga gintoton-an, nagpanghiwala sia. Nahadluk sia sang iya kabuhi, kag sang ginpabangdan nga isa sia sa ila, nagpamatuod sia nga wala sia nakakilala sa tawo. Ang mga gintoton-an bantug sang kaputli sang ila mga polong, kag si Pedro, sa paglimbong, kag ginpatoo sila nga indi sia isa sang mga gintoton-an ni Kristo, nagpanghiwala a makatatlo nga may pagpanghimalaut kag panumpa. Si Jesus, nga may distansya sa kay Pedro, nagliso kag sa masulob-on nga pagsab-dong nagtulok sa iya. Niyan nadumduman niya ang mga polong nga ginhambal ni Jesus sa iya sa ibabaw nga hulot, kag sang iya man mabaskug nga saad, Bisan ang tanan nga tawo masandad tungod sa Imo, apang ako indi gid. Ginpanghiwala niya ang iya Gino-o, upud ang may pagpanghimalaut kag pagpanumpa; apang yadtong tulok ni Jesus nagtunaw kay Pedro dayon, kag nagluwas sa iya. Sing mapait naghibi sia kag naghinolsol sang daku nga mga sala, kag nagliso, kag niyan nahanda sa pagpabaskug sa iya mga utud. Ang kadam-an nagahulugyaw sa dugo ni Jesus. Sing mapintas ginhanot Sia, kag ginsoksokan sang daan nga morado, kag harianon nga bisti kag ginhigtan ang Iya balaan nga ulo sang tonokon nga purongpurong. Ginbutangan nila sing baston ang Iya kamot, kag nagyagota, sa pagsiling, "Duko kamo sa Iya, kag magyaub sa Iya, 'Yari karon ang hari sang mga Judeo.' Niyan ginkuha nila ang baston sa Iya kamot, kag ginhampak Sia sa ulo, nga nagtulod sang mga tunok pagdasok sa Iya mga gigising nga nagpatulo sang dugo sa Iya goya kag bungot. Mabudlay sa mga manugtunda ang pagbatas sang talan-awon. Kontani luwason nila si Jesus sa mga kamot sang Iya mga kaaway; apang ang nagasogo nga manugtunda nagpugong sa ila, kag magsiling nga isa ka daku nga pagtubos ang ibayad para sa tawo; apang Sia mangin himpit, kag magadul-ong sa kamatayon sang isa nga may gahum sa kamatayon. Nahibalo si Jesus nga ang mga manugtunda nagasaksi sang Iya kahuy-anan. Nakita ko nga ang labing maluya nga manugtunda makahimo sa pagtumba sang kadam-an nga wala sing gahum, kag luwason si Jesus. Nahibalo Sia nga kon handumon Niya ini suno sa Iya Amay, sa gilayon buy-an Sia sang mga manugtunda. Apang kinahanglan nga si Jesus magaantus sang madamo nga mga butang gikan sa malaut nga mga tawo, agud matuman ang plano sang kaluwasan. Ara nagatindug si Jesus, malolo kag mapainubuson sa atubangan sang akig nga mga kadam-an, samtang ginatanyagan nila Sia sang labing bastos nga pang-abuso. Ginduplaan ang Iya nawong - inang nawong nga sa 22
pila ka adlaw handumon nila ang pagpanago gikan sini, nga magahatag sining kapawa sa ciudad sang Dios, kag magasilak sing labaw pa sa adlaw - apang wala sing isa ka kaakig nga pagtulok ang Iya ginsiplat sa mga malapason. Sing malolo gin-alsa Niya ang Iya kamot kag ginpahiran ini. Gintabonan nila ang Iya ulo sang daan nga panapton, gintaptapan ang Iya mga mata, niyan gintampa Sia sa nawong, kag magsinggit, Isugid sa amon kon sin-o ang naghampak sa Imo? May kagamo sa mga manugtunda. Kontani luwason nila Sia dayon apang ang pangulo sang mga manugtunda nagpugong sa ila. Ang mga gintoton-an nakaangkon sing pagpasalig sa pagsulud diin didto si Jesus, kag makasaksi sang Iya hukom. Nagapaabot sila nga ipakita Niya ang Iya diosnon nga gahum, kag luwason ang Iya kaugalingon sa kamot sang Iya mga kaaway, kag silotan sila sang ila kapintas sa Iya. Ang ila mga paglaum masaka kag manaug samtang ang lainlain nga mga talan-awon nagakatabo. Kon kis-a nagaduhaduha sila kon bala ginpatalang lang sila. Apang ang tingog nga nabati-an sa bukid sang pagbaylo sang dagway, kag ang himaya nga ila nasaksihan, nagpabakud sa ila nga Sia Anak sang Dios. Nagbalik sa ila panumduman ang makakulunyag nga mga talan-awon nga ila nasaksihan, ang mga mirakulo nga ila nakita nga ginahimo ni Jesus sa pag-ayo sang masakiton, pagbukas sang mga mata sang bulag, sa indi pagpugong sang mga bungol, pagsabdong kag pagtabog sang mga yawa, pagbanhaw sang mga patay sa kabuhi, kag bisan pagsabdong sang hangin, kag sila nagtuman sa Iya. Indi sila makapati nga mapatay Sia. Naglaum sila nga mabangon pa Sia sa gahum, kag sa Iyang nagasogo nga tingog magpahalin sadtong uhaw sa dugo nga kadam-an, subong sang pagsulod Niya sa templo kag gintabog yadtong naghimo sang balay sang Dios nga duug sang baligyaanan; sang nagpalagyo sila sa atubangan Niya, daw subong sang panong sang kasoldadohan nga nagalagas sa ila. Ang mga gintoton-an naglaum nga ipakita ni Jesus ang Iya gahum, kag papatihon ang tanan nga hari sang Israel. Si Judas napun-an sang mapait nga pagbasol kag kahuya sang iya maluibon nga buhat sa pagtugyan kay Jesus. Kag sang masaksihan niya ang pag-abusar nga Iya ginaantus, gindaug sia. Ginhigugma niya si Jesus, apang labaw ang paghigugma niya sa kuarta. Wala sia naghunahuna nga si Jesus mag-antus sang Iya kaugalingon kag pagakuhaon sang mga hurong nga iya gindumalahan. Apang sang nakita niya ang akig nga mga tawo sa hulukmanan, gin-uhaw sang Iya dugo, ginbatyag niya maayo ang iya sala, kag samtang madamo sing mainiton nga nagaakusar kay Jesus, si Judas nagdalidali pagowa sa tunga sang kadam-an, nagatuad nga nakasala sia sa pagluib sang inocente nga dugo. Gintanyagan niya sila sing kuarta, kag nagpakilooy sa ila nga buy-an si Jesus, nagapamolong nga inocente gid Sia. Ang kakapoy kag kalibog nagpapahuway sa mga kaparian sa makadali nga ti-on. Indi sila luyag nga mahibal-an sang mga tawo nga nagsuhol sila sing isa sang mga sumulunod ni Jesus kag itugyan Sia sa ila mga kamot. Ang ila pagpangita kay Jesus subong sang kawatan kag pagdala nila sing tago, gusto nila nga hipusan. Apang ang pagtuad ni Judas, ang iya kapoy kag makasasala nga hitsura, nagpadayag sang mga kaparian sa atubangan sang mga kadam-an, nagpakita nga ang kaakig ang nagpadakup sa ila sa kay Jesus. Samtang sing mabaskug nagpamatuod si Judas nga si Jesus inocente, ang mga pari nagsabat, Ano ina sa amon? Ta-awa Sia ara sa gahum nila si Jesus, kag nagtapat sila nga siguro sila sa Iya. Si Judas napun-an sang kalisud, naghaboy sang kuarta nga subong iya na ginakaakigan, sa tiil sadtong nagsuhol sa iya, kag sa kasubo kag kahadluk sang iya sala, naglakat kag nagbitay sang iya kaugalingon. Madamo sing mga simpatiya si Jesus sina nga panong, kag ang Iya indi pagsabat sa madamo nga mga pamangkot sa Iya nagpatingala sa kadam-an. Sa tanan nga mga insulto kag mga pagyagota wala sing pagkusmod, wala sing kalisang nga makita sa Iya dagway. Dungganon Sia kag maugdang. Himpit Sia kag maligdong. Ang mga tumalan-aw nagtulok sa Iya nga may katingala. Ginpaanggid nila ang Iya himpit nga forma, ang Iya mabakud, dungganon nga tindug, sadtong nagalingkod sa hulukmanan batok sa Iya, kag nagsiling sa isa kag isa nga nagapakita Sia subra pa sa hari kag sa bisan kay sin-o nga pangulo nga pagatugyanan sang isa ka ginharian. Wala Sia sing marka sang isa ka kriminal. Ang Iya mga mata kalma, maathag kag wala sing kahadluk, ang Iya agtang malapad nga ginmarkahan sang pagkamahinatagon kag dungganon nga principyo. Ang Iya pagpailub kag pagbatas indi kaangay sang tawo, nga madamo ang nagkurog. Bisan si Herodes kag si Pilato naglibog sing daku sang Iya pagkahalangdon, subong sang Dios nga panagway. Si Pilato sa sinugdan nagpati nga indi Sia ordinaryo nga tawo, apang labaw sa tanan sa karakter. Nagtoo sia sa Iya nga inocente Sia sing bug-os. Ang mga manugtunda nga nagsaksi sang bug-os nga talan-awon 23
nakatalupangud sang balatyagon ni Pilato, kag nagtanda sang iya simpatiya kag kalooy kay Jesus; kag sa pagluwas sa iya gikan sa pagpasakup sa buhat sang pagtugyan kay Jesus nga ilansang, ang manugtunda ginpadala sa asawa ni Pilato, kag naghatag sa iya sing informasyon paagi sa isa ka damgo nga Anak sang Dios ang ginahukman ni Pilato, kag nga Sia inocente nga manug-antus. Sa gilayon nagpadala sia sing polong sa kay Pilato nga nag-antus sia sing madamo nga mga butang sa damgo tungod kay Jesus, kag nagpaandam sa iya sa indi magpasilabot sinang balaan nga tawo. Ang mensahero nga nagdala sang sulat nagpanagil-ot sa panong, kag ginhatag sa kay Pilato. Samtang nagabasa sia, nagkurog sia kag nagpalanglapsi. Sa gilayon naghunahuna sia nga wala sia sing labot sini nga butang; nga kon gusto nila ang dugo ni Jesus indi niya pag-ihatag sa ila, apang magpaninguha gid sia sa pagluwas sa Iya. Sang nabati-an ni Pilato nga si Herodes yadto sa Jerusalem nalipay sia, kag naglaum sa paghilway sang iya kaugalingon gikan sa indi-mahusgahan nga butang, kag nga wala sia sing labot sa paghukom kay Jesus. Ginpadala niya Sia, upud ang Iya mga manug-akusar, sa kay Herodes. Nagpatig-a si Herodes. Ang iya pagpatay sa kay Juan nagbilin sing isa ka buling sa iya konsensya nga indi niya mahilway ang iya kaugalingon, kag sang nakabati sia kay Jesus, kag sang dalagku nga mga butang nga ginabuhat Niya, naghunahuna sia nga si Juan ini nga nabanhaw gikan sa mga minatay. Nahadluk sia kag nagkurog, kay nagadala sia sing makasasala nga konsensya. Ginbutang ni Pilato si Jesus sa mga kamot ni Herodes. Gin-isip ni Herodes ini nga buhat nga isa ka pagkilala gikan kay Pilato sang iya gahum, autoridad, kag paghukom. Mga kaaway sila sadto, apang niyan mga mag-abyanay na. Nalipay si Herodes sa pagtan-aw kay Jesus, kay nagpaabot sia nga magahimo Sia sing dalagku nga mga mirakulo para sa iyang kabulosgan. Apang indi buluhaton ni Jesus ang pagpasidungog sang iya pagkamausisaon. Ang Iya diosnon nga katingalahang gahum kinahanglan nga gamiton para sa kaluwasan sang iban, kag indi sa Iya nga kaugalingon nga kaayohan. Wala gid nagsabat si Jesus sa madamo nga mga pamangkot nga ginhaboy ni Herodes sa Iya: bisan ginsapak Niya ang Iya mga kaaway nga sing mainiton nag-akusar sa Iya. Akig kaayo si Herodes tungod kay wala nagpakita si Jesus sing kahadluk sa iya gahum, kag sang iya mga tawo sa guera, ginyam-iran, ginyubitan kag gin-abusahan ang Anak sang Dios. Natingala si Herodes sa maugdang-kaangay sa Dios nga dagway ni Jesus, nga sing makahuluya ginaabusaran, kag nahadluk sa paghukom sa Iya, kag ginpabalik Sia liwat sa kay Pilato. Si Satanas kag ang iya mga manugtunda nagapanulay sa kay Pilato, kag nagtinguha sa pagdul-ong sa iya kaugalingon nga kalaglagan. Nagsugyot sila sa iya nga kon indi sia magpakig-ambit sa paghukom kay Jesus, ang iban magahimo; ang mga kadam-an ginauhaw sang Iya dugo; kag kon indi sia maghukom kay Jesus nga ilansang, madula niya ang iya gahum kag kalibutanon nga dungog, kag pagaipanghiwala sia subong nga isa ka tomoloo sang malimbongon, suno sa ila pagtawag sa Iya. Si Pilato tungod sang iya kahadluk nga madula niya ang iya gahum kag autoridad, nagpasugot sa kamatayon ni Jesus. Kag luwas pa sini ginbutang niya ang dugo ni Jesus sa Iya mga manug-akusar, kag ang kadam-an nagbaton sini nga nagasinggit, Ang Iya dugo mangin sa amon kag sa amon mga kabataan, apang si Pilato wala maathagi; nakasala sia sa dugo ni Kristo. Bangud sang iya kaugalingon nga kadaluk sa paghandum, kag gugma sa dungog gikan sa daku nga mga katawohan sang duta, gintugyan niya ang inocente nga tawo nga mamatay. Kon si Pilato nagsunod sang iya konsensya, wala unta sia sing labot sa paghukom kay Jesus. Ang paghukom kag pagsilot kay Jesus nagagamo sa mga panghunahuna sang kadamoan; kag ang mga panghunahuna ginhimo nga magapakita matapus sang Iya pagkabanhaw; kag madamo ang igadugang sa Simbahan nga ila eksperiencia kag hunahuna pagaisugod gikan sa panahon sang pagbista sa kay Jesus. Daku kaayo ang kaakig ni Satanas sang iya nakita-an nga wala sapayan sang mga kapintas nga iya gindala sa hipe sang mga kaparian sa pagsakit kay Jesus wala nakapatandug sa Iya bisan diotay nga pagkusmod. Nakita ko nga bisan nagkuha si Jesus sang kinaugali sang tawo, isa ka gahum kag kabakud nga subong sang Dios nagpabakud sa Iya, kag wala gid Sia nagbulag sa kabobot-on sang Amay bisan diotay. Tan-awa ang Mateo 26:57, 27:1-31; Markos 14:53-72, 15:1-20; Lukas 22:47071, 23:1-25; Juan kapitulo 18, 19:1-16 24
KAPITULO 9 Ang Paglansang kay Kristo Ang Anak sang Dios gintugyan sa mga tawo nga igalansang. Gindala nila ang pinalangga nga Manluluwas sa malayo. Maluya Sia kag maniwang tungod sa kasakitan kag pag-antus, tungod sang paghanot kag mga paghampak nga Iya nabaton, kag ila pa gid gintongtong ang mabug-at nga krus sa Iya nga sa indi madugay lansangan nila sa Iya. Apang si Jesus nalipong idalum sang lolan. Tatlo ka besis ginbutang nila ang mabug-at nga krus sa Iya, kag tatlo man ka besis Sia nalipong. Niyan gindakup nila ang isa sang Iya mga sumulunod, isa ka tawo nga wala nagpadayag sang iya pagtoo kay Kristo, apang nagtoo sa Iya. Ginbutang nila sa iya ang krus, kag gindala niya tubtub sa patyanan nga duug. Mga grupo sang mga manugtunda nagkabon sa kahanginan ibabaw sang duug. Madamo sang Iya mga gintoton-an nagsunod sa Iya sa Calvaryo upud ang kasubo kag may mapait nga pagtangis. Ginbalik nila sa ila panghunahuna ang pagsulud ni Jesus sa Jerusalem nga masinadyahon, kag nga nagasunod sa Iya kag nagasinggit, Hosana sa kahitas-an! Kag nagahaboy sang ila mga bisti sa alagyan, kag ang matahum nga mga paklang sang palmas. Naghunahuna sila nga sadto kuhaon na Niya ang ginharian kag maghari sing temporaryo nga principe sang Israel. Daw ano ang pagbaylo sang talan- awon! Daw ano ka makasusubo ang talan-awon! Nagasunod sila kay Jesus; wala sing kasadya; wala sing kubakuba sa mga tagipusoon kag wala sing malipayon nga mga paglaum; apang upud ang mga tagipusoon nga nagkupos sa kahadluk kag kapaslawan, sing mahinay kag masulob-on nagsunod sa Iya nga ginapaantus kag ginpakahuy-an, kag nga dali nalang mapatay. Ang iloy ni Jesus didto. Ang iya tagipusoon ginbuno sang kasakit, nga wala sing iban kondi ang isa lang ka mahigugmaon nga iloy ang makabatyag. Ang iya nagkupos nga tagipusoon naglaum pa, upud sang mga gintoton-an nga ang iya Anak makahimo sang dalagku nga katingalahan, kag magluwas sang Iya kaugalingon gikan sa Iya mga manugpatay. Indi sia makaaguanta sa paghunahuna nga Sia magaantus sa Iyang kaugalingon nga ilansang. Apang ang mga pangandam nahimo, kag ginbutang nila si Jesus sa krus. Ang martilyo kag ang mga lansang gindala. Ang mga tagipusoon sang mga gintoton-an nagkalatunaw sa sulud nila. Ang iloy ni Jesus nagahimamatay, halus daw ina na makabatas, kag samtang ginatadlong nila si Jesus sa krus, kag nga madali nalang ilansang ang Iya mga kamot sang mapintas nga mga lansang sa kahoy nga mga kamot, ginpalayo sang mga gintoton-an ang iloy ni Jesus gikan sa talan-awon, agud indi sia makabati sang gahud sang mga lansang, samtang ila ginalansang lapus sa Iya tol-an kag maskulo sa Iya mahumok nga mga kamot kag mga tiil. Si Jesus wala magkumod; apang naga-aragoy sa kasakit. Maluspad ang Iya nawong, kag dalagko nga mga tolo sang balhas nagapundo sa Iya mga agtang. Si Satanas nagpabugal sang mga pag-antus sang Anak sang Dios nga ginaagihan, apang nahadluk nga ang iya ginharian mawala, kag nga sia mamatay. Ginpabangon nila ang krus matapus nila ginlansang si Jesus sa iya, kag sa mabaskug nga kusog ginbulhug sa duug nga ila gin-aman sa duta kag naggisi sang Iya unud kag nagdugang sa masakit pa nga pag- antus. Ginhimo nila ang Iya kamatayon nga labi ka makahuluya. Upud sa Iya ginlansang nila ang duha ka mga kawatan, ang isa kag isa sa kilid ni Jesus. Ang mga kawatan gindala sa pilit kag ang ila mga kamot ginbaklid kag ginlansang sa ila mga krus. Apang si Jesus sing mapailubon nagpasugot. Wala Sia nagkinahanglan sang isa sa pagpilit sang Iya mga kamot sa likod nga ilansang sa krus. Samtang ang mga kawatan nagapanghimalaut sang ila mga manugpatay, si Jesus sa kasakit nagpangamuyo para sa Iya mga kaaway. Amay, patawara sila, kay wala sila nahibalo sang ila ginahimo. Indi gid man kay ang kasakit sa lawas ang gin-antus ni Jesus, apang ang mga sala sang bug-os nga kalibutan nga gintongtong sa Iya. Samtang nagabitay si Jesus sa krus, ang iban nga umalagi nagayubit sa Iya, nagakompas sang ila mga kamot, nga daw nagaduko sa hari, kag nagsiling sa Iya, Sia nga magaguba sang templo kag tukuron sa ikatatlo ka adlaw, luwasa ang Imo kaugalingon. Kon Ikaw ang Anak sang Dios, panaug gikan sa krus. Amo man ini nga polong ang ginsinggit sang Yawa kay Kristo sa kamingawan, Kon Ikaw Anak sang Dios. Ang hipe sang mga kaparian kag mga tigulang kag mga escriba sing mayubiton nagsiling, Nagluwas Sia sa iban, sa Iya kaugalingon indi Sia makaluwas. Kon Sia ang hari sang mga Israel, papanauga Sia subong gikan sa krus, kag magapati kita tanan sa Iya. Ang mga manugtunda nga nagalandong sa duug sang ginalansangan kay Kristo nagbatyag sing kaakig samtang ang mga pangulo nagyubit sa Iya, kag nagsiling, Kon Sia ang Anak sang Dios 25
paluwasa Sia sang Iya kaugalingon. Gusto nila magakadto sila sa pagluwas kay Jesus apang wala sila gintogoti sa paghimo sini. Ang lalambuton sang Iya misyon dali nalang matuman. Samtang si Jesus nagabitay sa krus sadtong makahalanguyos nga mga takna sang pag-antus, wala Niya malipati ang Iya iloy. Indi sia makapabilin sa malayo sa nagaantus nga talan-awon. Ang katapusan nga leksyon ni Jesus amo ang isa sang pagkamaloloy-on kag pagkatawhanon; nagtan-aw Sia sa Iya iloy, nga ang iya tagipusoon daw mabuong sa kasakitan, kag niyan sa iya hinigugma nga gintoton-an, si Juan. Nagsiling Sia sa Iya iloy, Babae, yari karon ang imo Anak. Niyan nagsiling Sia sa kay Juan, Yari karon ang imo iloy. Kag gikan sadto nga takna si Juan nagdala sa iya sa iyang kaugalingon nga puloy-an. Si Jesus gin-uhaw sa Iyang pag-antus; apang nagpunsok sila sa Iya sing dugang nga insulto, sa paghatag sa Iya sing langgaw kag apdo nga pagaimnon. Ang mga manugtunda nagtan-aw sang paglansang sang ila hinigugma nga pangulo, tubtub nga indi na sila makasarang sa pagtulok; kag nagtabon sang ila mga nawong gikan sa amo nga talan-awon. Ang adlaw naglikaw sa pagtulok sa makamamatay nga talan-awon. Si Jesus nagsinggit sa mataas nga tingog, nga nagpuno sing kahadluk sa mga tagipusoon sang Iya manugpatay. Natapus na. Niyan ang kombong sang templo nagisi halin sa ibabaw tubtub sa idalum, ang duta nagkurog, kag ang mga bato nagkalatipak. Daku nga kadulum nagtabon sa duta. Ang katapusan nga paglaum sang mga gintoton-an daw gin-anud sa malayo samtang napatay si Jesus. Madamo sang mga sumulunod ang nagsaksi sang talan-awon sang Iya mga pag-antus kag kamatayon, kag ang kopa sang ila kasubo napuno. Si Satanas niyan wala na nagpabugal subong sang iya ginhimo. Naglaum sia nga iya mapunggan ang plano sang kaluwasan, apang sa baylo gintanum sing madalum. Kag karon sa kamatayon ni Jesus, nahibalo sia nga sa katapusan mamatay sia, kag kuhaon ang iya ginharian sa iya kag ihatag sa kay Jesus. Nagtawag sia sing konsilyo upud sa iya mga manugtunda. Wala sia nakadaug batok sa Anak sang Dios, kag karon kinahanglan nga magdugang sila sang ila mga pagpangabudlay, kag sa ila kaabtik kag gahum sa pagliso sang mga sumulunod ni Jesus. Kinahanglan nga punggan nila ang tanan nga mahimo nila sa indi pagbaton sang kaluwasan nga ginbakal ni Jesus para sa ila. Sa sini si Satanas sa gihapon makapangabudlay batok sa pang- gobierno sang Dios. Kag para man sa iya kaugalingon nga kaayohan sa pagtago kay Jesus sang tanan nga mahimo niya. Sa mga sala sadtong gintubos sa dugo ni Kristo, kag gindaug, sa katapusan mangin ibalik sa ginsugoran sang sala, ang Yawa, kag kinahanglan nga pas-anon niya ang ila mga sala, samtang yadtong indi magbaton sang kaluwasan paagi sa kay Jesus magapas-an sang ila kaugalingon nga mga sala. Ang kabuhi ni Jesus wala sing kalibutanon nga kadayawan, ukon pagpadayaw nga pagpakitakita. Ang Iya mapainubsanon, nagadumili sa kaugalingon nga kabuhi isa ka daku nga kalainan sa mga kabuhi sang mga kaparian kag mga tigulang, nga nagahigugma sa kahapus kag kalibutanon nga kadungganan, kag ang estrikto kag balaan nga kabuhi ni Jesus amo ang mapinadayonon nga pagsaway sa ila, nahanungod sang ila mga sala. Ginatamay nila Sia tungod sang Iya pagkamapainubsanon, kag kaputli. Apang yadtong nagatamay sa Iya diri, sa pila ka adlaw makakita sa Iya sa kadaku sang langit, kag sa indi-matupungan nga himaya sang Iya Amay. Ginlibutan Sia sang Iya mga kaaway sa hulukmanan, nga gin-uhaw sang Iya dugo; apang yadtong nagpatig-a nga nagsinggit, "Ang Iya dugo mangin sa amon kag sa amon mga kabataan, magatan-aw sa Iya nga isa ka ginpasidunggan nga Hari. Ang tanan nga langitnon nga panong magabuylog sa Iya sa Iya dalan upud ang mga kanta sang kadaugan, harianon kag kusog, sang ila ginpatay, apang nagkabuhi liwan nga isa ka makusog nga manugdaug. Makalolooy, maluya, miserable nga tawo ginduplaan sa nawong ang Hari sang himaya, samtang ang isa ka singgit sang mapintas nga kadaugan naggowa sa mga hurong sa makahuluya nga insulto. Ginbulingan nila ina nga nawong sang mga hampak kag mapintas nga nagpuno sang bug-os nga langit sang pagdayaw. Makita nila liwat ina nga nawong, masilaw subong sang udtong adlaw, kag magapangita sa pagpalagyo gikan sa Iya. Sa baylo sang pagsinggit sang mapintas nga kadaugan, sa kalisang magapanghakroy sila tungod sa Iya. Ipakilala ni Jesus ang Iya mga kamot nga may mga marka sang paglansang sa Iya. Ang mga tanda sini nga pagkapintas pagapas-anon niya sa walay katapusan. Ang tagsa ka agi sang mga lansang magasugid sang sugilanon sang katingalahan nga pagtubus sang tawo, kag sang mahal nga bili sa pagbakal sa iya. Ang amo gid nga mga tawo nga nagbuno sang bangkaw sa kilid sang Gino-o sang kabuhi, magatan-aw sang agi sang bangkaw, kag magapanghayhay sa daku nga kasakit sang bahin nga ila ginbuhat sa pagmarka sang Iya lawas. Ang Iya mga manugpatay nakonsensya sing daku tungod sang ginsulat, Ang Hari sang mga Judeo, ginbutang sa krus ibabaw sang Iya olo. Apang niyan mapilitan sila sa pagtan-aw sa Iya sa bug-os Niya nga himaya kag harianon nga gahum. Makita nila sa Iya bisti kag sa Iya pa-a, nasulat sa buhi nga mga litra, Hari sang mga hari, kag Gino-o sang mga gino-o. Nagasinggit sila sa Iya sing may pagyubit, samtang 26
nagabitay Sia sa krus, togoti si Kristo nga hari sang Israel manaug gikan sa krus, agud nga makita namon kag magatoo. Makita nila niyan Sia nga may harianon nga gahum kag autoridad. Indi na sila magpangayo sang pamatuod sang Iya pagka-Hari sang Israel; apang napun-an sang panghunahuna sang Iya pagkahari kag subra nga himaya, mapilitan sila sa pagkilala. Bulahan Sia nga nagakari sa ngalan sang Gino-o. Ang pag-uyog sang duta, ang pagkatipak sang mga bato, ang paglapta sang kadulum sa bug-os nga duta, kag ang mabaskug, makusog nga pagsinggit ni Jesus, Natapus na, samtang nagahatag Sia sang Iya kabuhi, nagpahadluk sang Iya mga kaaway, kag nagpakurog sang Iya mga manugpatay. Ang mga gintoton-an nagkatingala sining isa ka pagpakita; apang ang ila tanan nga paglaum nadula. Nahadluk sila nga ang mga Judeo magapangita sa paglaglag man sa ila. Ini nga kaakig nagpakita batok sa Anak sang Dios naghunahuna sila nga indi ini magatapus dira. Sa mamingawon nga mga takna ang mga gintoton-an nagasto sa kasulob-an, nagangoyngoy sa ila mga kapaslawan. Nagpaabot sila nga magahari Sia subong isa ka temporaryo nga principe, apang ang ila mga paglaum napatay upud kay Jesus. Nagpangduhaduha sila sa ilang kasubo kag kapaslawan kon bala wala sila ginpatalang ni Jesus. Ang Iya iloy mapainubuson, kag bisan ang iya pagtoo nagluya sang Iya pagka-Mesias. Walay sapayan nga ang mga gintoton-an nagkaluya sa ila mga paglaum nahanungod kay Jesus, apang ginahigugma nila Sia, kag nagtahud kag nagpasidungog sang Iya lawas., apang wala nakahibalo kon paano mag-angkon sini. Si Jose sang Arimatea, isa ka dungganon nga manuglaygay, may influencia, kag isa ka matuod nga gintoton-an ni Jesus. Naglakat sia sing isa lang, apang maisug, sa kay Pilato kag nagpangabay sang Iya lawas. Wala sia nagtinguha sa pagkadto sa dayag, kay ang kaakig sang mga Judeo daku kaayo nga ang mga gintoton-an nahadluk nga basi magtinguha sila sa pagpugong sang lawas ni Jesus nga may dungganon nga kapahuwayan nga duug. Apang si Pilato nagtugot sang iya pangabay, kag sang ila ginkuha ang lawas ni Jesus panaug gikan sa krus, ang ila mga kasubo nagbag-o, kag nagluto sila sa ilang nahadlukan nga mga paglaum sa madalum nga kasakitan. Ginputos nila si Jesus sa mapino nga linen, kag si Jose nagbutang sa Iya sa iyang kaugalingon kag bag-o nga lulubngan. Ang mga babae nga amo ang Iya mapainubuson nga mga sulunod samtang nagkabuhi Sia, sa gihapon nagpabilin sila nga malapit sa Iya matapus sang Iya kamatayon, kag indi magbiya sa Iya tubtub nakita nila ang Iya napilasan nga lawas nga nabutang sa lulubngan, kag ang bato nga mabug-at kaayo ginpaligid sa gawang, basi ang Iya mga kaaway magpangita sa pagkuha sang Iya lawas. Apang indi kinahanglan nga mahadluk sila; kay gintulok ko ang mga manugtunda nga nagbantay upud ang indi masugid nga kabalaka nila sa palahuwayan nga duug ni Jesus. Ginbantayan nila ang lulubngan, sa hanuot gid nagahulat sang sugo sa paghimo sang ila bahin sa pagluwas sang Hari sang himaya gikan sa Iyang prisohan nga puloy-an. Ang mga manugpatay ni Kristo nahadluk kay basi mabuhi Sia liwat kag palagyohan sila. Nag-ayo sila sa kay Pilato sing isa ka manugbantay sa pagbantay sang lulubngan tubtub sa ika-tatlo ka adlaw. Ginpahanugotan sila ni Pilato upud sang may mga armas nga mga soldado sa pagbantay sang lulubngan, gintakpan sang bato ang gawang, basi kawaton Sia sang Iya mga gintoton-an, kag magsiling nga nabanhaw Sia gikan sa mga minatay. Tan-awa ang Mateo 21:1-11, 27:32-66; Markos 15:21-47; Lukas 23:26-56; Juan 19:17-42; Bugna 19:11-16. KAPITULO 10 Ang Pagkabanhaw ni Kristo Ang mga gintoton-an nagpahuway sang Sabado, nagapangasubo sa kamatayon sang ila Gino-o, samtang si Jesus, ang Hari sang himaya, nagpahuway sa lulubngan. Naglipas ang kagab-ihon sing mahinay, kag samtang madulum pa, ang mga manugtunda nga naglupadlupad sa lulubngan nahibalo nga ang ti-on sang pagbuhi sang hinigugma nga Anak sang Dios, ang ila hinigugma nga pangulo, malapit nalang mag-abot. Kag samtang sila nagahulat nga nagakubakuba ang ila balatyagon nagahulat sa tagna sang Iya kadaugan, isa ka 27
makusog kag daku nga manugtunda nag-abot nga nagalupad sing madasig halin sa langit. Ang iya nawong subong sang kilat, kag ang iya mga bisti puti subong sang nieve. Ang iya kapawa nagalusot sa kadudulman gikan sa iya agi, kag nagtabog sang mga malaut nga mga manugtunda nga sing madinaugon nag-angkon sang lawas ni Jesus, sa pagpalupad sa kahadluk gikan sa iya kasilaw kag himaya. Isa sang panong sang mga manugtunda nga nakasaksi sang talan-awon sang kahuloy-an ni Jesus, kag nagabantay sang Iya balaan nga palahuwayan nga duug, nag-impon sa manugtunda gikan sa langit, kag nanaug sila sing dungan sa lulubngan. Ang duta nag-uyog kag nagkurog sang ila pag-abot, kag may mabaskug nga linog. Ang makusog kag daku nga anghel nagkapot sang bato kag sa maabtik nagtulod sang bato palayo halin sa gawang sang lulubngan, kag nagpungko sia sini. Makahalanguyos nga kahadluk ang nabatyagan sang guardia. Diin na subong ang ila gahum sa pagpugong sa lawas ni Jesus? Wala sila naghunahuna sang ila obligasyon, ukon sang mga gintoton-an nga nagakawat sa Iya. Natingala sila kag nahadluk, samtang ang labaw sa kasanag nga kapawa sang mga manugtunda nagsiga sing bug-os sa palibot kaangay sang adlaw. Ang Romanhon nga guardia nakakita sang mga angheles, kag natumba subong sang patay nga tawo sa duta. Isa ka manugtunda nagpaligid sang bato sa kadaugan, kag sa maathag kag daku nga tingog, nagsinggit, Ikaw nga Anak sang Dios! Ang Imo Amay nagatawag sa Imo! Kari ka! Indi na makahawid ang kamatayon sa Iya. Si Jesus nagbangon gikan sa mga minatay. Ang isa ka manugtunda nagsulud sa lulubngan, kag samtang si Jesus nagbangon sa kadaugan, ginbadbad niya ang panapton nga ara sa Iya ulo, kag si Jesus naglakat nga isa ka madinaugon nga manugdaug. Sa solemne nga katingala ang panong sang manugtunda nagtulok sa amo nga talan-awon. Kag samtang si Jesus nagalakat nga mahimayaon gikan sa lulubngan, yadtong nagasidlak nga mga manugtunda nagyaub sang ila mga kaugalingon sa duta kag nagsimba sa Iya; niyan ginlipay Sia sang mga kanta sang kadaugan kag kasadya, nga ang kamatayon indi makahawid sang iya diosnon nga bihag. Si Satanas wala na subong nagdaug. Ang iya mga manugtunda nagpalalagyo sa atubangan sang masilaw, nagapanalopsop nga kapawa sang langitnon nga panong sang mga manugtunda. Sing mapait nagreklamo sila sa ila hari, kay ang ila tulokbon ginkuha sing masakit gikan sa ila, kag nga ang ila gid ginakaakigan nabanhaw gikan sa mga minatay. Si Satanas kag ang iya mga manugtunda nagpangalipay sa diotay nga ti-on sa kadaugan nga ang ila gahum sa nahulog nga tawo nagdul-ong sa Gino-o sang Iya kabuhi, nga ipahamyang sa lulubngan; apang manubo lang ang ila impiernohanon nga kadaugan. Subong nga si Jesus naglakat gikan sa Iya prisohan nga puloy-an nga isa ka harianon nga manugdaug, nahibalo si Satanas nga matapus ang manubo nga ti-on kinahanglan nga mamatay sia, kag ang iya ginharian ihatag sa Iya nga ang kinamatarung Iya. Nagpanghayhay sia kag naakig wala sapayan sang iya mga pagpaninguha kag gahum, wala gid niya madaug si Jesus, apang nagbukas sang alagyan sang kaluwasan para sa tawo, kag ang bisan sin-o nga luyag, maglakat sa iya maluwas. Sa diotay, si Satanas daw masubo kag nagpakita sang kalisud. Nagtipon sila sang iya mga manugtunda nga kon ano ang ila sudlan sa madason nga pangabudlayan batok sa gobierno sang Dios. Nagsiling si Satanas, Magdali ka sa mga hipe sang kaparian kag sang mga tigulang. Nagdaug kita sa pagpatalang sa ila kag pagbulag sang ila mga mata, kag pagpatig-a sang ila mga tagipusoon batok kay Jesus. Ginpapati naton sila nga Sia isa ka maluibon. Ang Romanhon nga guardia magadala sing maakigon nga balita nga si Kristo nabanhaw. Gingiyahan naton ang mga pari kag mga tigulang sa pagpangakig kay Jesus, kag sa pagpatay sa Iya. Karon dal-on ta sa ila atubangan sa masanag nga kapawa, kag nga sila amo ang Iya mga manugpatay, mabantug nga si Jesus nabanhaw, batohon sila sang mga tawo, kay ginpatay nila ang inocente nga tawo. Nakita ko ang Romanhon nga guardia, samtang ang panong sang mga manugtunda nagaagi balik sa langit, kag ang kapawa kag himaya naglabay, nagtindug sila sa pagtan-aw kon wala sing katalagman para sa ila sa palibot. Napuno sila sing katingala sang ila nakita ang daku nga bato nga nagligid na gikan sa gawang sang lulubngan, kag si Jesus nabanhaw. Nagdalidali sila sa hipe sang mga kaparian kag mga tigulang upud ang katingalahan nga sugilanon sang ila nakita; kag samtang nabatian sadtong mga manugpatay ang katingalahan nga report, nagluluspad ang ila mga nawong. Ang kahadluk naglagas sa ila sang ila ginhimo. Niyan ila nahunahuna nga kon ang report matuod, mawala sila. Sa makadali nagbuangbuang sila, kag nagtan- awanay sa malinong, nga wala kahibalo kon ano ang ila himoon ukon ihambal. Nabutang sila sa situasyon nga daw indi sila magpati luwas nga ara sila sa ila kaugalingon nga silot. Nagowa sila sa ilang mga kaugalingon sa pagkonsilyo kon ano ang ila buhaton. Nagdesider sila nga kon ini maglapnag nga si Jesus nabanhaw, kag ang report sining makatalanhaga nga himaya, nga amo ang kabangdanan sang pagkatumba sang mga guardia 28
subong sang patay nga mga tawo, mag-abot sa mga katawohan, sa pagkamatuod mangakig gid sila, kag pamatyon sila. Nagtapat sila nga soholan nila ang mga soldado sa pagtago sang amo nga balita. Gintanyagan nila sila sing daku nga kuarta, nga nagasiling, Singganon ninyo nga ang iya mga gintoton-an nagkari sa kagab- ihon kag ginkawat Sia samtang natulog kami. Kag kon ang mga guardia pamangkoton kon ano ang buhaton sa ila sa pagtulog sa ila nga katungdanan, ang mga pari kag mga tigulang magasiling nga ila haylohon ang gobernador sa pagluwas sa ila. Tungod lang sa kuarta ang Romanhon nga mga guardia nagbaligya sang iya dungog, kag nagpasugot sa pagsunod sang laygay sang mga pari kag mga tigulang. Samtang si Jesus nga nagabitay sa krus, nagsinggit, Natapus na, ang mga bato nagkalatipak kag ang duta nag-uyog, kag ang mga lulubngan gin-uyog kag nagbukas; kay sang si Jesus nagbangon gikan sa mga minatay, kag nagdaug sang kamatayon kag sang lulubngan; sang Sa naglakat gikan sa Iyang puloy-an nga prisohan subong malipayon nga manugdaug; samtang ang duta nagalibot kag nagauyog, kag ang daku nga himaya sang langit nagalubid palibot sa balaan nga duug, matinumanon sa Iya tawag, madamo sang matarung nga mga patay nagbalangon subong mga saksi nga Sia nabanhaw. Yadtong ginhigugma, ginbanhaw nga mga balaan nagowa nga ginhimaya. Sila amo ang pila nga ginpili kag mga balaan nga nagkabuhi sa tagsa ka panahon halin sang pagpanuga, bisan tubtub sa mga kaadlawan ni Kristo. Kag samtang ang hipe sang mga kaparian kag mga Pariseo nagapangita sa pagtabon sang pagkabanhaw ni Kristo, ang Dios nagpili sa pagpabangon sang isa ka panong gikan sa ila mga lulubngan sa pagpamatuud nga si Jesus nabanhaw, kag sa pagpabutyag sang Iya himaya. Yadtong nagkalabanhaw lainlain sang tindug kag forma. Ginpahibalo ako nga ang mga pumuluyo sang duta nagkunhud, nagdula sang ila kusog kag kagayon. Si Satanas may gahum sa balati-an kag kamatayon, kag sa tagsa ka panahon ang pagpanghimalaut makita, kag ang gahum ni Satanas sing labi makit-an nga maathag. Iban sadtong nabanhaw mga labi pa ka bakud sa dagway kag forma sang sa iban. Ginpahibalo ako nga yadtong nagkabuhi sa kaadlawan ni Noe kag ni Abraham kaangay pa sang mga manugtunda sa dagway, sa kaanyag kag kusog. Apang ang tagsa ka kaliwatan nagaluya, kag labi nga matapnan sang balati-an, kag manubo ang ila mga kabuhi. Nahibalo si Satanas sa pagpaluya sang mga tawo, kag pagpapi-ang sa mga rasa. Yadtong balaan nga mga tawo nga nagbangon matapus sang pagkabanhaw ni Jesus nagpakita sa kadamoan, nagsugid sa ila nga ang pag-antus para sa tawo nahimpit na, nga si Jesus, nga ginlansang sang mga Judeo, nabanhaw gikan sa mga minatay, kag nagdugang kami nga nabanhaw upud sa Iya. Nagpanaksi sila nga paagi sa Iyang dakung gahum nga gintawag sila gikan sa ila mga lulubngan. Wala sapayan sang butig nga mga report naglibot, ini nga butang indi mapunggan ni Satanas kag sang iya mga manugtunda, ukon sang hipe sang mga kaparian; kay ining balaan nga panong nga gindala gikan sa ila mga lulubngan, nagpalapnag sang katingalahan, malipayon nga balita; amo man si Jesus nagpakita sang Iya kaugalingon sa Iya masulob-on, buong sing tagipusoon nga mga gintoton-an, nagdula sang ila mga kahadluk, kag naghatag sa ila sing kasadya kag kalipay. Samtang ang balita naglapnag gikan sa ciudad pakadto sa isa ka ciudad, kag gikan sa banwa pakadto sa banwa, ang mga Judeo sa ilang bahin nahadluk sang ila mga kabuhi, kag nagtago sang kaakig nga ila ginhuptan batok sa mga gintoton-an. Ang ila lang paglaum amo ang pagpalapnag sang ila butig nga balita. Kag yadtong naghandum sini nga butig nga mangin matuod, nagtoo. Si Pilato nagkurog. Nagpati sia sang mabakud nga pagpamatuod nga ginhatag, nga si Jesus nabanhaw gikan sa mga minatay, kag nga madamo nga iban ang Iya gindala upud sa Iya, kag ang Iya paghidaet nagbilin sa iya sa walay katubtuban. Tungod lang sa kalibutanon nga dungog; sa kahadluk nga mawala ang iya autoridad, kag sang iya kabuhi, gintugyan niya si Jesus nga mamatay. Subong nagtoo na gid sia nga indi lang isa ka ordinaryo, inocente nga tawo nga ang iya dugo nakasala sia kondi sa dugo sang Anak sang Dios. Makalolooy ang kabuhi ni Pilato; makalolooy sa iyang pagtakup. Kasubo kag kasakit nagdugmok sang tagsa ka paglaum, malipayon nga balatyagon. Indi sia gusto nga lipayon, kag namatay sia sa isa ka labing makalolooy nga kamatayon. Ang tagipusoon ni Herodes nagtubo nga matig-a pa gid, kag sang nabati-an niya nga nabanhaw si Jesus, wala sia nagpagamo maayo. Ginkuha niya ang kabuhi ni Jacobo; kag sang nakita niya nga ini nagpalipay sa mga Judeo, ginkuha man niya si Pedro, sa toyo nga ipapatay niya sia. Apang ang Dios may isa pa ka buluhaton para kay Pedro nga himoon, kag nagpadala sang Iya manugtunda sa pagluwas sa iya. Si Herodes ginduaw sang paghukom. Ginhampak sia sang Dios sa igtololok sang daku nga kadam-an samtang 29
nagapabugal sia sang iya kaugalingon sa atubangan nila, kag napatay sia sa isa ka makalilisang nga kamatayon. Sang temprano pa sang aga sa wala pa ang kapawa, ang balaan nga mga babae nagkadto sa lulubngan, nagadala sang matam-is nga mga pahumot sa pagdihog sang lawas ni Jesus, sang sa hinali! Nakita nila ang mabug-at nga bato nga nagligid na gikan sa gawang sang lulubngan, kag ang lawas ni Jesus wala didto. Ang ila mga tagipusoon natunaw sa sulod nila, kag nagkalahadluk sila nga ang ila mga kaaway nagkuha sang lawas. Kag, yari karon, duha ka mga manugtunda sa puti nga bisti nagtindug sa kilid nila; ang ila mga nawong masidlakon kag masilaw. Nakahangup sila sang buluhaton sang mga babae, kag sa gilayon ginhambalan sila nga nagapangita sila kay Jesus, apang wala Sia didto, nabanhaw Sia, kag matan-aw nila ang duug diin Sia napahamtang. Ginsogo sila sa pagsugid sang Iya mga gintoton-an nga magakadto Sia sa ila didto sa Galilea. Apang ang mga babae nahadluk kag nalisang. Sa gilayon nagdalagan sila sa mga gintoton-an nga nagahilibi- on, kag indi malugpayan tungod kay ginlansang ang ila Gino-o; ginsugiran nila dayon sang mga butang nga ila nakita kag nabati-an. Ang mga gintoton-an indi makapati nga nabanhaw Sia, apang, tungod sa mga babae nga nagdala sang balita, nagdalagan dayon sa lulubngan, kag nasapuan nga sa pagkamatuod si Jesus wala na didto. Yadto didto ang Iya linen nga bisti, apang indi sila makapati sang maayong balita nga si Jesus nabanhaw gikan sa mga minatay. Nagbalik sila pauli nga natingala sang mga butang nga ila nakita, kag sa mga balita man nga gindala sa ila sang mga babae. Apang si Maria nagpili sa pagpabilin pa libot sa lulubngan, nga naghunahuna sang kon ano ang iya nakita, kag nabalaka sa paghunahuna nga kon basi ginpatalang sia. Nagbatyag sia nga bag-o nga mga pagtilaw ang nagahulat sa iya. Ang iya kasubo nagbag-o, kag nagtiabaw sia sa mapait nga pagngoyngoy. Nagduko sia kag nagtulok liwat sa lulubngan, kag nakita niya ang duha ka mga manugtunda nga nabistihan sing maputi. Ang ila mga panagway masanag kag nagabadlak. Ang isa nagalingkod sa ulohan, ang isa sa tiilan, diin si Jesus napahamtang. Sing malolo naghambal sila sa iya, kag namangkot nga-a nga nagahibi sia. Nagsabat sia, Ginkuha nila ang akon Gino-o, kag wala ako nahibalo kon diin nila ginbutang Sia. Kag sang pagliso niya gikan sa lulubngan, nakita niya si Jesus nga nagatindug sa kilid niya; apang wala sia nakakilala sa Iya. Si Jesus naghambal sing malolo sa kay Maria, kag nagpamangkot sang kabangdanan sang iya kasakit, kag nagpamangkot sa iya kon sin-o ang ginapangita niya. Hunahuna niya Sia ang hardenero, kag nagpakilooy sa Iya, kon ginkuha niya ang iya Gino-o, kag sa pagsugid sa iya kon diin niya Sia ginbutang, kay iyang kuhaon. Naghambal si Jesus sa iya upud ang Iya kaugalingon kag langitnong nga tingog, kag nagsiling, Maria. Kilala niya ang tono sinang mahigugmaon nga tingog, kag sa gilayon nagsabat, Agalon! Kag upud ang kasadya kag kalipay hakson niya unta Sia; apang si Jesus nag-isol kag nagsiling, Indi Ako pagtanduga, kay wala pa Ako makasaka sa Akon Amay; apang kadto-a ang Akon mga utud kag hambalan sila, Masaka Ako sa Akon Amay kag sa inyo Amay, kag sa Akon Dios, kag sa inyo Dios. Sing malipayon nagdalidali sia sa mga gintoton-an upud ang maayong balita. Si Jesus nagsaka gilayon sa Iya Amay sa pagpamati gikan sa Iya mga bibig nga ginbaton Niya ang pag-antus, kag nga nabuhat Niya sing maayo ang tanan nga mga butang kag sa pagbaton sang tanan nga gahum sa langit kag sa duta, gikan sa Iya Amay. Ang mga manugtunda kaangay sang panganud naglibot sa Anak sang Dios, kag ginsogo ang walay katubtuban nga mga gawang nga pagabatakon, agud ang Hari sang himaya magasulod. Nakita ko nga samtang si Jesus upud sadtong masanag, kag langitnon nga panong, kag sa presencia sang Iya Amay, kag sang himaya sang Dios nga naglibot sa Iya, wala Niya ginkalipati ang Iya kailo nga mga gintoton-an sa duta; apang nagbaton sing gahum gikan sa Iya Amay agud nga magabalik Sia sa ila, kag samtang mangin kaupud nila sia maghatag Sia sing gahum sa ila. Sa amo man nga adlaw nagbalik, kag nagpakita sang Iya kaugalingon sa Iya mga gintoton-an. Gintugotan na Niya sila sa pagtandug sa Iya, kay nakasaka na Sia sa Iya Amay kag nakabaton sing gahum. Apang sa sini nga ti-on si Tomas wala dira. Indi sia magbaton sang balita sang mga gintoton-an, apang sing hugot, kag may pagsalig sa kaugalingon nagpamatuod nga indi sia magtoo, luwas kon ibutang niya ang iya mga tudlo sa mga agi sang mga lansang, kag ang iya kamot sa Iya kilid diin ang mapintas nga bangkaw ginbuno. Sa sini nagpakita sia sing kulang sa pagsalig sa iya mga kauturan. Kag kon ang tanan nagpangayo sang amo man nga kamatuoran, apang diotay lang magbaton kay Jesus, kag magtoo sa Iyang pagkabanhaw. Apang kabobot-on sang Dios nga ang balita sang mga gintoton-an kinahanglan nga magalakat gikan sa isa pakadto sa iban, kag madamo ang nagbaton sini gikan sa mga bibig sadtong nakakita kag nakabati. Wala malipay ang Dios sining pagkadi-matinoohon. Kag sang nagkita liwat si Jesus kag sang Iya mga gintoton-an, 30
si Tomas kaupud na sa ila. Sa ti-on nga nakaptan niya si Jesus nagtoo sia. Apang nagpamatuod sia nga indi gid sia makontento nga wala sing evidencia sang pagbatyag dugang sa pagtulok, kag si Jesus naghatag sa iya sing evidencia nga iya ginhandum. Si Tomas nagsinggit, Akon Gino-o kag akon Dios. Apang ginsaway ni Jesus si Tomas sang iya pagkadi-matinoohon. Nagsiling Sia sa iya, Tomas, tungod kay nakita mo Ako, nagtoo ka; bulahan sila nga wala makakita apang nagtoo. Busa, nakita ko, nga yadtong wala sing eksperiencia sa una kag ikaduha nga mensahe sang mga manugtunda kinahanglan nga magbaton sila halin sadtong may eksperiencia, kag magsunod sang mga mensahe. Subong nga si Jesus ginlansang, busa nakita ko nga ini nga mga mensahe ginlansang. Kag samtang ang mga gitoton-an nagpahayag nga wala sing kaluwasan sa iban nga ngalan idalum sang duta, nga ginhatag sa mga katawohan; busa, amo man, ang mga sologoon sang Dios sing matutum gid kag walay kahadluk magpamatuod nga yadtong nagbaton apang bahin sang mga kamatuoran nahanungod sa ikatatlo nga mensahe kinahanglan sing malipayon magbaton sang una, ikaduha kag ikatatlo nga mga mensahe suno sang ginhatag sang Dios sa ila, ukon wala sing bahin ukon kaayohan sini nga butang. Ginpakita sa akon nga sang ang balaan nga mga babae nagadala sang balita nga si Jesus nabanhaw, ang Romanhon nga guardia nagpalibot sang butig nga ginbutang sa ila mga baba sang hipe sang mga kaparian kag mga tigulang, nga ang mga gintoton-an nag-abot sang gab-I, samtang sila natulog, kag ginkawat ang lawas ni Jesus. Ginbutang ini ni Satanas nga butig sa mga tagipusoon kag mga baba sang hipe sang mga kaparian, kag ang mga tawo handa sa pagbaton sang ila polong. Apang ginseguro ini nga butang sang Dios, kag ginhimo ining importante nga hitabo, nga sa diin nagabitay ang kaluwasan, nga wala sing duhaduha, kag nga sa diin imposible para sa mga kaparian kag mga tigulang ang pagtabon sini. Ang mga saksi ginbanhaw gikan sa mga minatay sa pagpamatuud sang pagkabanhaw ni Kristo. Nagpabilin si Jesus upud sang Iya mga gintoton-an sang 40 ka mga adlaw, naghatag sa ila tagipusoon sing kalipay kag kasadya, kag nagbukas sa ila sing labi sang mga kamatuoran sang ginharian sang Dios. Nagsugo Sia sa ila sa pagdala sing pagpamatuod sa mga butang nga ila nakita kag nabati-an, nahanungod sang Iya mga pag-antus, kamatayon kag pagkabanhaw; nga nag-antus Sia para sa sala, agud nga ang tanan nga luyag, magpalapit sa Iya makakita sing kabuhi. Sia upud ang matutum nga pagkamalumo nagsugid sa ila nga pagahingabuton sila kag pagasakiton; apang makakita sila sing kapahuwayan sa pagtan-aw sang ila ekspriencia, kag pagpanumdum sang mga polong nga Iya ginhambal sa ila. Ginsugiran Niya sila nga makadaug Sia sang pagpanulay sang Yawa, kag nagpadayon sang kadaugan paagi sa mga pagtilaw kag pag- antus, agud si Satanas wala na sing gahum sa Iya, apang sing labi magdala sing tuhoy niya nga mga pagpanulay kag gahum sa ila, kag sa tanan nga magatoo sa Iya nga ngalan. Ginhambalan Niya sila nga makadaug sila, subong nga nagdaug Sia. Ginboboan ni Jesus ang Iya mga gintoton-an sang gahum sa paghimo sang mga kalatingalahan, kag ginhambalan Niya sila nga bisan ang mga malaut nga mga tawo makaangkon sing gahum sa ila mga lawas, magapadala Sia sa pila ka mga panahon sang Iya mga manugtunda sa pagluwas sa ila; kag nga indi makuha ang ila mga kabuhi sa ila tubtub nga ang ila misyon matuman. Kag kon ang ila pagpamatuod matapus na, ang ila mga kabuhi basi kinahanglan nga magamarka sang mga pagpamatuod nga ila ginadala. Ang Iya mabalak-on nga mga sumulunod sing malipayon nagpamati sa Iya mga pagtudlo Sing hanuot nagkaon sila sang tagsa ka polong nga nagtupa gikan sa Iyang balaan nga mga bibig. Niyan sing matuod gid nahibalo sila nga Sia ang Manluluwas sang kalibutan. Ang kada polong nagsalupsop sing madalum sa ila mga tagipusoon, kag nagkasubo sila nga kinahanglan magbulagay sila gikan sa ila bulahan, langitnon nga manunudlo; nga matapus ang diotay nga ti-on indi na sila makabati sang makapalipay, hamili nga mga polong sa Iya mga bibig. Apang sa liwat ang ila mga tagipusoon nag-init upud ang gugma kag subra nga kasadya, sang si Jesus nagsugid sa ila nga magalakat Sia sa pag-aman sang mga puloy-an para sa ila, kag magabalik liwat sa pagbaton sa ila, agud nga mangin kaupud nila Sia sing dayon. Ginhambalan Niya sila nga magapadala Sia sa ila sing Manuglipay, ang Balaan nga Espiritu, sa paggiya, pagpakamaayo kag pagtoytoy sa ila sa tanan nga kamatuoran; kag ginbayaw Niya ang Iya mga kamot kag ginpakamaayo sila. 1. Tan-awa ang Bugna 14:6-8. Isaysay ang kapitulo 23 kag 24 sa sini nga libro. 2. Tan-awa ang Bugna 14:9-12. Isaysay ang kapitulo 28 sa sini nga libro. Tan-awa ang Mateo 27:52-53, kapitulo 28; Markos 16:1-18; Lukas 24:1-50; Juan kapitulo 20; Binuhatan kapitulo 12 31
KAPITULO 11 Ang Pagkayab ni Kristo Ang bug-os nga langit nagahulat sang takna sang kadaugan nga si Jesus magasaka sa Iya Amay. Ang mga manugtunda nagkari sa pagbaton sang Hari sang himaya, kag sa pagbuylog sa Iya sing masadyahon pakadto sa langit. Matapus pagpakamaayo ni Jesus ang Iya mga gintoton-an, ginbulag Sia sa ila, kag ginbayaw paibabaw. Kag sang ginabuylogan Sia paibabaw, ang kadam-an sang mga bihag nga ginbangon sa ti-on sang Iya pagkabanhaw nagsunud sa Iya. Isa ka kadam-an sang langitnon nga panong nagtambong, samtmang didto sa langit ang indi maisip nga kadam-an sang mga manugtunda naghulat sang Iya pag-abot. Samtang nagasaka sila pakadto sa balaan nga ciudad, ang mga manugtunda nga nagbuylog sa kay Jesus nagsinggit, Ibayaw ninyo ang inyo mga ulo, Kamo nga mga gawang, kag ibayaw ninyo, kamong walay katapusan nga mga gawang, kay ang Hari sang himaya magasulod. Upud ang kasadya ang mga manugtunda sa ciudad, nga naghulat sang Iya pag-abot, nagsinggit, sin-o ining Hari sang himaya? Ang mga nagabuylog nga mga manugtunda nga may kadaugan nagsabat, Ang Gino-o makusog kag daku! Ang Gino-o nga makusog sa inaway? Ibayaw ang inyo mga ulo, Kamo nga mga gawang! Bisan pa ibayaw sila, kamo nga walay katubtuban nga mga gawang, kag ang Hari sang himaya magasulud. Sa liwat ang langitnon nga panong nagsinggit, Sin-o ining Hari sang himaya? Ang nagaupud nga mga manugtunda sa malolot nga tono nagsabat, Ang Ginoo sang mga panong! Sia ang Hari sang Himaya! Kag ang langitnon nga panong nag-agi pakadto sa ciudad. Niyan ang tanan nga langitnon nga panong naglibot sa Anak sang Dios, ang ila harianon nga pangulo, kag upud ang pagkahalangdon nga pagdayaw nagduko, nagbutang sang ila nagabadlak nga mga purongpurong sa Iya tiilan. Niyan gintandug nila ang ila bulawanon nga mga alpa, kag sa matam-is, malolot nga mga tono, nagtugob sing bug-os sa langit upud sang ila matam-is nga musika kag mga kanta sa Cordero nga ginpatay, apang nagkabuhi liwat sa harianon nga himaya. Masunod ginpakita sa akon ang mga gintoton-an samtang sa masinulob-on nagahangad sa langit sa pagkuha sang katapusan nga pagpasiplat sa ila nagasaka nga Gino-o. Duha ka mga manugtunda nga nabistihan sang maputi nagatindug sa ila kiliran, kag nagsiling sa ila, Kamo nga mga lalaki sa Galilea, nga-a nagatindug kamo kag nagahangad kamo sa langit? Ining Jesus, nga ginkuha sa inyo pakadto sa langit, magakari liwat sa amo man nga dagway subong sang nakita ninyo Sia nga nagsaka sa langit. Ang mga gintoton-an, upud sang iloy ni Jesus, nakasaksi sang pagsaka sang Anak sang Dios, kag gingasto nila ina nga gab-i sa pagsugilanon sang Iya katingalahan nga mga buhat, kag ang katingalahan kag mahimayaon nga mga butang nga natabo sa sulud sang malip-ot nga takna. Nagpakigsapol si Satanas upud sa iya mga manugtunda, kag sa mapait nga kaakig batok sa gobierno sang Dios, naghambal sa ila nga samtang ginahawiran niya ang gahum kag autoridad sa duta, ang ila mga pagpaninguha kinahanglan napuloon nila ka doble ang pamakud batok sa mga sumulunod ni Jesus. Wala sila sing may nahimo batok kay Jesus; apang sa Iya mga sumulunod ila gid lumpagon kon mahimo, kag padayonon ang iya buluhaton sa tagsa ka kaliwatan, sa pagsiod sadtong magatoo kay Jesus, sa Iya pagkabanhaw kag pagkayab. Gintug-anan ni Satanas sa iya mga manugtunda nga si Jesus naghatag sa Iya mga gintoton-an sing gahum sa pagtabog sa ila, pagsabdong sa ila, kag pag-ayo sadtong ila pagasakiton. Niyan ang mga manugtunda ni Satanas naglakat subong sang nagangurob nga mga lion, nagapangita sang mga sumulunod ni Jesus. Tan-awa ang Salmos 24:7-10, Binuhatan 1:1-11. KAPITULO 12 Ang mga Gintoton-an ni Kristo 32
Upud ang daku nga gahum ang mga gintoton-an nagwali sang nalansang kag nabanhaw nga Manluluwas. Nag-ayo sila sang mga masakiton, bisan ang isa nga dugay na nalupog nagbalik sa himpit nga panglawas, kag nagsulud upud sa ila sa templo, nagalakat kag nagalumpat kag nagadayaw sa Dios sa panulok sang tanan nga mga tawo. Naglapnag ang balita, kag ang mga katawohan nagasugod sa paggotok palibot sa mga gintoton-an. Madamo ang nagadalagan sing tingub, daku ang katingala kag kakibot sa pag-ayo nga nahimo. Sang si Jesus namatay ang mga hipe sang kaparian naghunahuna nga wala na sing mga mirakulo nga matabo sa tunga nila, kag mawala na ang kadasig, kag nga ang mga tawo magabalik sa mga tradisyon sang mga tawo. Apang, ari karon! Sa ila gid tunga, ang mga pinadala nagahimo sang mga mirakulo, kag ang mga katawohan napuno sang kakibot, kag nagtangla sa ila nga may katingala. Si Jesus ginlansang na, kag natingala sila kon diin nagkuha ang mga pinadala sini nga gahum. Sang buhi pa Sia naghunahuna sila nga ginhatagan Niya sing gahum ang Iya mga gintoton-an; apang sang napatay si Jesus, nagpaabot sila nga yadto nga mga kalatingalahan matapus. Si Pedro nakahangop sang ila kalibog, kag nagsiling sa ila, Kamo nga mga tawo sang Israel, nga-a nga nagakatingala kamo sini? Ukon nga-a nagatulok kamo sing hanuot sa amon, nga daw paagi sa amon kaugalingon nga gahum ukon pagkabalaan nahimo namon ini nga tawo sa pagpalakat? Ang Dios ni Abraham, kag ni Isaac, kag ni Jacob, ang Dios sang amon mga ginikanan naghimaya sang Iya Anak nga si Jesus, nga inyo ginpatay, kag ginpanghiwala ninyo Sia sa atubangan ni Pilato, sang nagtapat sia nga buy-an niya Sia. Apang ginpanghiwala ninyo ang Isa nga Balaan, kag ang Matarung, kag naghandum sang isa ka mamumuno nga ihatag sa inyo, kag patyon ang Principe sang kabuhi, nga ginbanhaw sang Dios gikan sa mga minatay, nga kamo amo ang mga saksi. Si Pedro naghambal sa ila nga ang pagtoo kay Jesus amo ang kabangdanan sang himpit nga pag-ayo sang isa ka tawo nga sadto lupog. Ang mga hipe sang kaparian indi makabatas sini nga mga polong. Ginpadakup nila ang mga apostoles kag ginbilanggo. Apang linibo ang nagliso, kag nagtoo sa pagkabanhaw kag pagkayab ni Kristo, sa pagpamati sang isa lang ka hambal gikan sa mga apostoles. Ang hipe sang mga kaparian kag mga tigulang nagkaginamo. Ginpatay nila si Jesus agud magliso ang mga hunahuna sang mga tawo sa ila; apang ang butang subong nagla- in pa sang sa una. Sing dayag ginpang-akusar sila sang mga gintoton-an nga amo ang mga manugpatay sang Anak sang Dios, kag indi sila makatapat kon sa anong kadakuon ini nga mga butang magalambot, ukon paano sila sa ilang mga kaugalingon pagakabigon sang mga tawo. Labing malipayon pa sila kon pamatyon nila ang mga gintoton-an; apang indi sila makahimo sa kahadluk kay basi batohon sila sang mga tawo. Gintawag nila ang mga gintoton-an, nga gindala sa atubangan sang konsilyo. Ang amo gid nga mga tawo nga sing hanuot nagsinggit para sa dugo sang Isa nga Matarung didto. Nabati-an nila ang katalawan nga pagpanghiwala ni Pedro kay Jesus, upud ang pagpanghimalaut kag pagpanumpa, sang ginsumbong sia nga isa sang Iya mga gintoton-an. Naghunahuna sila nga ila pa pamangkoton si Pedro; apang subong nagliso na sia. Ang kahigayonan diri ginhatag sa kay Pedro sa pagbayaw kay Jesus. Sadto ginpanghiwala niya Sia; apang subong madula na niya ang buling sadtong madalidali-on, talawan nga pagpanghiwala, kag pasidunggan ang ngalan nga iya ginpanghiwala. Wala na sing pagkatalaw kag kahadluk nga nagahari sa dughan ni Pedro; apang ang balaan nga pagkaisug, kag sa gahum sang Balaan nga Espiritu, apang sa wala sing kahadluk makapamatuod sa ila nga sa ngalan ni Jesu-Kristo sang Nazaret, nga inyo ginlansang, nga ginbanhaw sang Dios gikan sa mga minatay, bisan pinaagi sa iya ini nga tawo nagatindug dii sa inyo atubangan nga maayo. Amo ini nga bato nga ginbutang sa inyo, mga manugtukod, nga nahimo nga ulo nga bato sang pamang-ang. Wala sing kaluwasan sa bisan kay sin-o, kay wala sing iban nga ngalan idalum sang duta nga ginhatag sa tunga sang mga tawo, nga sa iya maluwas kita. Natingala ang mga tawo sa kaisug ni Pedro kag ni Juan. Nakahibalo sila nga kaupud nila ni Jesus; kay ang ila kahalangdon, walay kahadluk nga pamatasan subong gid sa dagway ni Jesus sang Sia ang ginhingabot sang Iya mga manugpatay. Si Jesus, sa isa ka pagtulok sa kalooy kag kasubo, nagsabdong kay Pedro matapus ginpanghiwala niya Sia, kag subong nga sa kaisog ginkilala niya ang iya Gino-o. Si Pedro ginbaton kag ginpakamaayo. Subong handumanan sang pagbaton ni Jesus, ginpun-an sia sang Espiritu Santo. Ang hipe sang mga kaparian wala gid nagpakita sang ila kaakig nga ginbatyag sa mga gintoton-an. Ginsogo nila sila sa paggowa sa konsilyo, kag nagsugilanonay sila sa ila mga kauglaingon, nga nagasiling, Ano ang aton buhaton sini nga mga tawo? Kay yanang isa ka indi matago nga katingalahan nga ginbuhat nila dayag sa ila tanan nga nagapuyo sa Jerusalem, kag indi makapanghiwala sini. Nahadluk sila nga maglapnag 33
ining maayo nga buhat. Kon ini maglapta, ang ila gahum mawala, kag tulokon sila nga mga manugpatay ni Jesus. Ang tanan nga ila mahimo amo ang pagpahug sa ila, kag sogoon sila sa indi na maghambal sa ngalan ni Jesus kay basi sila mamatay. Apang si Pedro nagpabutyag sing dayag nga wala sila sing mahimo kondi ang paghambal sang mga butang nga ila nakita kag nabati-an. Paagi sa gahum ni Jesus ang mga gintoton-an nagpadayon sa pagpang-ayo sa kada isa nga ara sa kasakitan kag ang mga masakiton nga gindala sa ila. Ang mga mataas nga sacerdote kag mga tigulang, kag yadtong labi na nga nagpasakup upud sa ila, nagkalahadluk. Ginatus ang nagpalista sa matag-adlaw idalum sa bandera sang Isa nga ginlansang, nabanhaw, kag nagkayab nga Manluluwas. Ginsulod nila ang mga gintoton- an sa bilanggoan, kag naglaum nga ang kasadya magahaganhagan. Si Satanas nagdaug, kag ang mga malauton nga mga manugtunda nagpabugal; apang ang mga manugtunda sang Dios ginpadala kag nagbukas sang mga gawang sang bilanggoan, kag sukwahe sa sogo sang mataas nga sacerdodte kag mga tigulang, ginsogo sila sa pagkadto sa templo, kag maghambal sang tanan nga mga polong sini nga kabuhi. Nagtipon ang konsilyo kag nagpadala para sa ila mga binilanggo. Ang mga opisyales nagbukas sang mga gawang sang prisohan; apang ang mga binilanggo wala didto. Nagbalik sila sa mga kaparian kag mga tigulang, kag naghambal sa ila, Ang bilanggoan sing pagkamatuod natakpan maayo, kag ang mga manugbantay nagatindug sa gowa sang mga gawang; apang sang buksan namon wala kami sing may nakita nga tawo sa sulud. Niyan may isa nga nag-abot kag nagsugid sa ila nga nagasiling, Yari karon ang mga tawo nga inyo ginbilanggo nagatindug sa templo, kag nagatudlo sa mga tawo. Niyan ang kapitan kag ang mga opisyales naglakat kag nagtabog sa ila pagowa nga wala sing gamo; kay nahadluk sila nga ang mga tawo magbato sa ila. Kag sang gindala na sila, ginpalingkod sila sa atubangan sang konsilyo; kag ang mataas nga sacerdote nagpamangkot sa ila, Indi bala sing maathag nagsogo kami sa inyo nga indi kamo magpanudlo sa sini nga ngalan? Kag, yari karon, ginpuno ninyo ang Jerusalem sang inyo doktrina, kag naghunahuna sa pagdala sang dugo sini nga Tawo sa amon. Mga salimpapaw sila, kag nagpasulabi sang pagdayaw sang mga tawo labaw sang sa paghigugma sa Dios. Ang ila mga tagipusoon nagtig-a, kag ang labing makagagahum nga mga binuhatan nga gindala sang mga apostoles nagpaakig lang sa ila. Nahibalo sila nga kon ang mga gintoton-an magwali kay Jesus, sang Iya paglansang, pagkabanhaw kag pagkayab, magahigot lang sang sala sa ila, kag magbantala sa ila sang Iya manugpatay. Indi na sila magpasugot sa pagbaton sang dugo ni Jesus subong sadtong ila mainiton nga pagsinggit, Ang Iya dugo mangin sa amon, kag sa amon mga kaanakan. Ang mga apostoles sing tuhoy nagpamatuod nga kinahanglan magtuman sila sa Dios sang sa tawo. Siling ni Pedro, ang Dios sang amon mga amay nagbayaw kay Jesus, nga inyo ginpatay kag ginbitay sa kahoy. Sia ginpasidunggan sang Dios sang Iya to-o nga kamot nga mangin isa ka Principe kag isa ka Manluluwas sa paghatag sing paghinolsol sa Israel, kag kapatawaran sang mga sala. Kag kami mga saksi sini nga mga butang, kag amo man ang Balaan nga Espiritu nga ginhatag sang Dios sa ila nga nagatuman sa Iya. Niyan nagkalaakig yadtong mga mamumuno. Naghandum sila sa pagbasa sang ila mga kamot liwat sang dugo paagi sa pagpatay sang mga pinadala. Nagaplano sila kon paano paghimo sini, sang ang isa ka manugtunda halin sa Dios ginpadala sa kay Gamaliel sa pagtandug sang iya tagipusoon sa paglaygay sang mataas nga sacerdote kag mga pangulo. Siling ni Gamalaiel, Maglikaw sini nga mga tawo, kag pabay-an lang sila; kay kon ini nga laygay ukon ini nga buluhaton iya sang mga tawo, mangin wala ini sing pulos; apang kon iya sang Dios indi kamo makatumba sini; basi masapuan pa gani kamo nga nagapakig-away batok sa Dios. Ang malauton nga mga manugtunda nagatandug sang mga kaparian kag mga tigulang sa pagpatay sang mga apostoles; apang ang Dios nagpadala sang Iya manugtunda sa pagpugong sini, paagi sa pagsinggit sa isa ka tingog dapig sa mga gintoton- an suno sa ilang kauglaingon nga mga rangko. Ang buluhaton sang mga pinadala wala matapus. Sila pagadal-on sa atubangan sang mga hari, sa pagsaksi sa ngalan ni Jesus, kag sa pagpamatuod sang mga butang nga ila nakita kag nabati-an. Apang sang wala pa sila palakta sining hipe sang kaparian kag mga tigulang, ginpangbunalan sila, kag ginsogo sila sa indi na gid maghambal sa ngalan ni Jesus. Naghalin sila gikan sa konsilyo nga nagadalayaw sa Dios nga gin-isip sila nga takus nga mag-antus para sa Iya mahal nga ngalan. Nagpadayon sila sang ila misyon, nagawali sa templo kag sa kada balay diin sila ginaagda. Ang Polong sang Dios nagtubo kag nagdugang. Si Satanas nagtandog sang mga hipe sang kapari-an kag mga tigulang sa pagsuhol sang Romanhon nga bantay sa pagbutig nga ang mga gintoton-an nagkawat kay Jesus samtang sila natulog. Pinaagi sini nga butig naglaum sila sa pagtago sini nga mga kamatuoran; apang, yari, nagatubo palibot nila amo ang gamhanan nga mga 34
evidencia sang pagkabanhaw ni Jesus. Ang mga gintoton-an sa maisog nagpabutyag sini, kag nagpamatuod sing mga butang nga ila nakita kag nabati-an, kag paagi sa ngalan ni Jesus naghimo sila sing dalagko nga mga mirakulo. Sing tuhoy ginbutang nila ang dugo ni Jesus sadtong masinugtanon sa pagbaton sini, kon togotan sila sa pag-angkon sang gahum sang Anak sang Dios. Nakita ko nga ang mga manugtunda sang Dios ginsogo sa pag-angkon sang pinasahe nga pagtatap, kag magbantay sang balaan, importante nga mga kamatuoran nga amo ang magaalagad subong isa ka dalangpanan sa paghawid sang mga gintoton-an ni Kristo pakadto sa tagsa ka kaliwatan. Ang Balaan nga Espiritu sing pinasahe nagtongtong sa mga pinadala, nga amo ang mga saksi sang paglansang ni Jesus, pagkabanhaw kag pagkayab - importante nga mga kamatuoran nga amo ang mangin paglaum sang Israel. Ang tanan kinahanglan magtulok sa Manluluwas sang kalibutan subong amo gid lang ang ila paglaum, kag maglakat sa dalan nga ginbuksan ni Jesus paagi sa pag-antus sang Iya kaugalingon nga kabuhi, kag magbantay sang kasogoan sang Dios kag magkabuhi. Nakita ko ang kaalam kag kaayo ni Jesus sa paghatag sing gahum sa mga gintoton-an sa pagpadayon sang amo gihapon nga buluhaton nga amo ang nagtulod sa mga Judeo sa pagkaakig kag pagpatay sa Iya. May gahum nga ginhatag sa ila sa pagpamatok sa buluhaton ni Satanas. Nagdala sila sang mga talandaan kag mga kalatingalahan paagi sa ngalan ni Jesus, nga gintamay, kag paagi sa malauton nga mga kamot nga nagpatay. Isa ka kasilaw sang kapawa kag himaya nagpunsok sa ti-on sang kamatayon ni Jesus kag pagkabanhaw, nagpabakud sang balaan nga mga kamatuoran nga Sia ang Manluluwas sang kalibutan. Tan-awa sa Binuhatan; Kapitulo 3-5 KAPITULO 13 Ang Kamatayon ni Esteban Ang mga gintoton-an nagbu-ad sing daku sa Jerusalem. Ang polong sang Dios nagdugang, kag madamo sang mga kaparian nagmatinumanon sa pagtoo. Si Esteban, puno sang pagtoo, nagahimo sing dalagku nga mga katingalahan kag mga mirakulo sa tunga sang mga katawohan. Madamo ang akig; kag ang mga pari nagbiya gikan sa ila mga tradisyon, kag gikan sa mga pagsacrificio kag mga halad, kag nagbaton kay Jesus nga amo ang daku nga halad. Si Esteban, nga may gahum halin sa ibabaw, nagsabdong sang mga pari kag mga tigulang, kag ginbayaw si Jesus sa ila atubangan. Indi sila makabato sa kaalam kag gahum nga iya ginahambal, kag sang nasapuan nila nga indi nila madaug sia, nagsohol sila sang mga tawo sa pagpanumpa sing butig nga nakabati sila sa iya nga naghambal sing pasipala nga mga polong batok kay Moises kag batok sa Dios. Ginpaakig nila ang mga tawo, kag ginkuha si Esteban, kag, paagi sa butigon nga mga saksi, ginsumbong sia sa pagpanghambal batok sa templo kag sa kasogoan. Nagpamatuod sila nga nakabati sila sa iya nga nagahambal nga ining Jesus sang Nazaret magalaglag sang ila mga pagsulondan nga ginhatag ni Moises sa ila. Ang tanan nga naglingkod sa hulukmanan batok kay Esteban nakakita sing kapawa sang himaya sang Dios sa iya panagway. Nagsilak ang iya dagway subong sang nawong sang manugtunda. Nagtindug sia puno sang pagtoo kag sang Balaan nga Espiritu, kag, sugod sa mga manalagna, gindala niya sila tubtub sa pagkari ni Jesus, sang paglansang sa Iya, sang Iya pagkabanhaw kag pagkayab, kag ginpakita sa ila nga ang Gino-o wala nagapuyo sa mga templo nga ginhimo sang mga kamot. Ginasimba nila ang templo. Ang bisan ano nga ginahambal batok sa templo nagpuno sa ila sang labing daku nga kaakig sang kon maghambal batok sa Dios. Ang espiritu ni Esteban napuno sang langitnon nga kaakig samtang nagsinggit sia batok sa ila sang ila pagkamalauton, kag wala macirconsisyon sa tagipusoon. Permi kamo nagabato sa Balaan nga Espiritu. Nagabantay sila sa gowa nga mga ordinansa, samtang ang ila mga tagipusoon mga mahigko, kag puno sang ikamatay nga kalainan. Gintudlo sila ni Esteban sa kapintas sang ila mga ginikanan sa pagpanghingabot sang mga manalagna, nga nagasiling, Ginpatay ninyo sila nga nagpakita sa inyo sang wala pa ang pagkari sang Isa ka Matarung, kag karon kamo amo ang mga manugluib kag mga mamumuno. 35
Ang hipe sang mga kapari-an kag mga manugdumala akig kaayo samtang ang maathag, masakit nga mga kamatuoran nahambal; kag nagdalagan sila pakadto kay Esteban. Ang kapawa sang langit nagsidlak sa iya, kag sang nagtulok sia sing tuhoy sa langit, isa ka palanan-awon sang himaya sang Dios ginhatag sa iya, kag ang mga manugtunda naglibot sa iya. Nagsinggit sia, Yari karon, nakita ko ang mga langit nga nagbukas, kag ang Anak sang tawo nagatindug sa to-o nga kamot sang Dios. Indi magpamati ang mga tawo sa iya. Nagsinggit sila sing mabaskug nga tingog, kag ginpunggan ang ila mga dulunggan, kag nagdalagan sa iya sing tingub, kag ginpagowa sia sa ciudad, kag ginbato sia. Kag si Esteban nagluhod, kag nagsinggit sa isa ka mabaskug nga tingog, Gino-o, indi pag-itongtong ini nga sala sa ila. Nakita ko nga si Esteban isa ka gamhanan nga tawo sang Dios, sing pinasahe ginpatubo sa pagpuno sang isa ka importante nga duug sa iglesya. Si Satanas nagpabugal samtang ginabato sia sa kamatayon; kay nahibalo sia nga ang mga gintoton-an magabatyag sing daku sang iya pagkadula. Apang ang kadaugan ni Satanas malip-ot; kay may nagatindug nga isa sa sadto nga panong, nagasaksi sang kamatayon ni Esteban, nga sa diin si Jesus magapakilala sang Iya kaugalingon. Bisan matuod nga wala sia labot sa pagbato sa kay Esteban, apang nagpasugot sia sa iya kamatayon. Si Saul madasig sa pagpanghingabot sang iglesya sang Dios, pagsakit sa ila, paglagas sa ila sa ilang mga puloy-an, kag pagtugyan sa ila sadtong magapatay sa ila. Si Satanas naggamit kay Saul sing madinaugon. Apang mabuong sang Dios ang gahum sang Yawa, kag buy-an yadtong ginpamihag niya. Maalam si Saul nga tawo, kag si Satanas sing madinaugon nagagamit sang iya mga talento sa pagbulig dala sang iya pagkamalalison batok sa Anak sang Dios, kag sadtong nagatoo sa Iya. Apang ginpili ni Jesus si Saul subong isa ka pinili nga galamiton sa pagwali sang Iya ngalan, sa pagpabakud sang mga gintoton-an sa ila buluhaton, kag labaw sa tanan pagkuha sang lugar ni Esteban. Si Saul sinaligan sing daku sang mga Judeo. Ang iya kapagsik kag ang iya kahibalo nagpahamuot sa ila, kag nagpahadluk sing madamo nga mga gintoton-an. Tan-awa ang Binuhatan kapitulo 6 kag 7. KAPITULO 14 Ang Pagliso ni Saul Samtang si Saul nagalakat pakadto sa Damasco nga may mga sulat sang autoridad sa pagdakup sang mga lalaki ukon mga babae nga nagawali kay Jesus, kag pagadal-on sila nga ginapus sa Jerusalem, ang mga malauton nga mga manugtunda nagapabugal libot sa iya. Apang samtang nagapanglaktan sia, sa hinali lang isa ka kapawa gikan sa langit nagsiga palibot sa iya, nga nagpadalagan sang mga malauton nga mga manugtunda, kag nagpatumba gilayon kay Saul sa duta. Nakabati sia sing tingog nga nagasiling, Saul, Saul, nga-a ginahingabot mo Ako? Si Saul nagpamangkot, Sin-o bala Ikaw, Gino-o? Kag ang Gino-o nagsiling, Ako si Jesus nga ginahingabot mo. Mabudlay sa imo ang pagsipa batok sa suyak. Kag si Saul nagakurog nga natingala kag nagsiling, Gino-o, ano bala ang buot mo buhaton ko? Kag ang Gino-o nagsiling, Bangon kag magkadto sa ciudad, kay igahambal sa imo kon ano ang buhaton mo. Ang mga tawo nga kaupud niya nagatilindug nga wala makahambal, nakabati sang tingog, apang wala sing tawo nga nakita. Sang wala na ang kapawa, kag si Saul nagbangon gikan sa duta, kag nagbukas sang iya mga mata, wala sia sing tawo nga nakita. Ang himaya sang kapawa sang langit nagbulag sa iya. Gin-agubay sia nila, kag gindala sia sa Damasco, kag tatlo ka adlaw nga wala sia sing kapawa, bisan nagkaon ukon nag- inum sia. Ang Gino-o nagpadala sing Iya manugtunda sa isa nga amo gid ang tawo nga ginalauman ni Saul nga himoon nga bihag, kag nagpakita sa iya sa palanan-awon kag nga magkadto sia sa kalye nga ginatawag tadlong, kag magpamangkot sa balay ni Judas sa isa nga ginatawag si Saul sang Tarsus; kay, yari karon, nagapangamuyo sia, kag nakakita sang isa ka palanan-awon sang isa ka tawo nga gin-ngalanan si Ananias nga nagapasulud, kag magbutang sang iya mga kamot sa iya, agud makabaton sia sang iya panulok. Si Ananias nahadluk nga basi may mga sayop sa sini nga bahin, kag nagsugod sa pagsugid sa Gino-o kon ano ang iya nabati-an nahanungod kay Saul. Apang ang Gino-o naghambal kay Ananias, Lakat ka; kay sia isa ka pinili nga suludlan para sa Akon, sa pagdala sang Akon ngalan sa atubangan sang mga Hentil, kag mga 36
hari, kag sa mga kaanakan sang Israel. Kay ipakita Ko sa iya kon daw ano ka dalagku nga mga butang ang iya pagaantuson para sa Akon ngalan. Ginsunod ni Ananias ang pagmando sang Gino-o, kag nagsulod sa balay, kag ginbutang ang iya mga kamot sa iya, nga nagasiling, Utud Saul, ang Gino-o, bisan si Jesus, nga nagpakita sa imo sa dalanon nga imo ginkari-an, nagpadala sa akon, agud makabaton ikaw sang imo panulok, kag mapun-an sang Balaan nga Espiritu. Sa gilayon si Saul nakabaton sang panulok, kag nagbangon, kag gintugmawan. Niyan nagwali sia kay Kristo sa mga sinagoga, nga Sia ang Anak sang Dios. Ang tanan nga nakabati sa iya natingala, kag nagpamangkot, Indi bala amo ini sia ang nagpanglaglag sa ila nga nagatawag sa sini nga ngalan sa Jerusalem? kag nagkari sa sina nga bagay, agud nga dal-on niya sila nga ginapus sa hipe sang mga kaparian. Apang si Saul nagdugang sing labi sa kusog, nga nagkaurongan ang mga Judeo. Sa liwat ara naman sila sa kagamo. Ginsugiran sila ni Saul sang iya eksperiencia sa gahum sang Balaan nga Espiritu. Ang tanan nahibalo sang kamatuoran sang pagpamalabag ni Saul kay Jesus, kag ang iya kapagsik sa pagsakit kag pagtugyan sa ila sa kamatayon sang tanan nga nagatoo sa Iya ngalan. Ang iya makatilingala nga pagliso nagpapati sang madamo nga si Jesus amo ang Anak sang Dios. Si Saul nagsugid sang iya eksperiencica, nga samtang nagapanghingabot sia sa kamatayon, nagagapus kag nagadul-ong sa bilanggoan, mga lalaki kag mga babae, samtang sia nagalakat pakadto sa Damasco, sa hinali lang isa ka daku nga kapawa halin sa langit nagsiga palibot sa iya, kag si Jesus nagpakilala sang Iya kaugalingon sa iya, kag gintudloan sia nga Sia ang Anak sang Dios. Samtang si Saul sing maisog nagwali kay Jesus, nagdala sia sing makagagahum nga influencia upud sa iya. May kaalam sia sang Kasulatan, kag matapus sang iya pagliso isa ka diosnon nga kapawa nagsilak sa mga tagna nahanungod kay Jesus, kag naghatag sa iya sing ikasarang sa maathag kag walay kahadluk nga pagpakilala sang kamatuoran, kag sa pagtadlong sang bisan ano nga kasuli-an sang Kasulatan. Upud ang Espiritu sang Dios nga ara sa iya, sa maathag kag sa pagpaninguha nga paagi nagadala sang iya mga manugpalamati sa bug-os nga tagna tubtub sa ti-on sang una nga pagkari ni Kristo, kag ipakita sa ila nga ang Kasulatan natuman na, nahanungod sa mga pag-antus ni Kristo, kamatayon kag pagkabanhaw. Tan-awa ang Binuhatan Kapitulo 9. KAPAITULO 15 Ang mga Judeo Nagtapat sa Pagpatay kay Pablo Ang hipe sang mga kaparian kag mga manugdumala natandug upud ang kaakig batok sa kay Pablo, samtang nagsaksi sila sang efekto sang relasyon sang iya eksperiencia. Nakita nila nga may kaisug sia sa pagwali kay Jesus, kag nagdala sing mga mirakulo sa Iya ngalan, kag nga mga kadam-an ang nagpalamati sa iya, kag nagliso gikan sa ila mga ginabatasan, kag nagtan-aw sa ila nga amo ang mga manugpatay sa Anak sang Dios. Nagdabdab ang ila kaakig, kag nagtipon sila sa pagsugilanon kon ano ang labing maayo nga buhaton sa pag-utud sang kapagsik. Naghilisugot sila nga ang amo gid lang kag segurado nga butang para sa ila amo ang pagpatay sa kay Pablo. Apang nahibalo ang Dios sang ila katoyoan, kag ang mga manugtunda ginsogo sa pagbantay sa iya, agud magkabuhi sia sa pagtuman sang iya misyon, kag sa pag-antus tungod sa ngalan ni Jesus. Ginpahibalo si Pablo nga ang mga Judeo nagapangita sang iya kabuhi. Si Satanas nagpangulo sa dili- matinoohon nga mga Judeo sa pagbantay sang mga gawang sang Damasco sa adlaw kag gab-i, nga kon si Pablo mag-agi pagowa sa mga gawang, sa gilayon patyon sia. Apang sa kagab-ihon ginpapanaug sang mga gintoton-an sia agi sa pader sa sulod sang alat. Diri ang mga Judeo nahuy-an sang ila kapaslawan, kag ang toyo ni Satanas napierde. Kag si Pablo nagkadto sa Jerusalem sa pag-impon sang iya kaugalingon sa mga gintoton-an, apang nahadluk sila tanan sa iya. Indi sila makapati nga isa sia ka gintoton-an. Ang iya kabuhi ginapangita sang mga Judeo sa Damasco, kag ang iya kaugalingon nga mga kauturan indi magbaton sa iya, apang si Barnabas nagkuha sa iya, kag gindala sia sa mga pinadala, kag nagpahayag sa ila kon paano nakita niya ang Gino-o sa dalanon, kag nga nagwali sia sing may kaisog sa Damasco sa ngalan ni Jesus. 37
Apang si Satanas nagapainit sa mga Judeo sa paglaglag kay Pablo, kag si Jesus nagsogo sa iya sa paggowa sa Jerusalem. Kag sang naglakat sia sa iban nga mga ciudad nga nagapangwali kay Jesus, kag nagabuhat sang mga mirakulo, madamo ang nagliso, kag nga ang isa ka tawo nag-ayo ngahalin sang una ini lupog, ang mga tawo nga nagasimba sang mga diosdios magahalad na unta sa mga gintoton-an. Nasubo si Pablo, kag ginhambalan sila nga mga tawo lamang sila, kag nga kinahanglan magasimba sila sa Dios nga naghimo sang langit kag duta, kag sang dagat, kag tanan nga mga butang nga yara sa iya. Ginbayaw ni Pablo ang Dios sa atubangan nila, apang halus indi niya mapunggan ang mga tawo. Ang una nga paghibalo sang pagtoo sa matuod nga Dios, kag ang pagsimba kag dungog para sa Iya, ginforma sa ila mga hunahuna; kag samtang nagapamati sila kay Pablo, si Satanas nagasotsot sa mga dili-tomoloo nga mga Judeo sang iban nga mga ciuadad sa pagsunod sa kay Pablo sa paglaglag sang maayong buhat nga gindala niya. Nagpalangakig ang mga Judeo, kag ginpasilaab ang mga hunahuna sadtong makigdiosdios pinaagi sa sayop nga mga balita batok kay Pablo. Ang katingala kag pagdayaw sang mga tawo nagbaylo sa kaakig, kag yadtong sa malip-ot nga panahon nahanda na sa pagsimba sa mga apostoles, nagbato kay Pablo, kag ginpagowa sia sa banwa, sa hunahuna nga patay na sia. Apang sang ang mga gintoton-an nagatindug palibot kay Pablo, kag nagahibi sa iya, sa ilang kalipay nagbangon sia, kag nagkadto upud sa ila sa ciudad. Sang si Pablo nagawali kay Jesus, isa ka madyekera nga babae nagsunod sa ila, nga nagasinggit, Ini nga mga tawo mga sologoon sang labing mataas nga Dios, nga nagpakita sa aton sang dalan sang kaluwasan. Busa nagsunod sia sa mga gintoton-an sing malawig nga mga adlaw. Apang nasubo si Pablo; kay ini nga paghibi nga nagasunod sa ila nagpaliso sang mga hunahuna sang mga tawo gikan sa kamatuoran. Ang katoyoan ni Satanas sa pagtoytoy sa iya paghimo sini amo ang pagpadisgusto sa mga tawo, kag paglaglag sang influencia sang mga gintoton-an. Apang ang espiritu ni Pablo nag-init sa sulod niya, kag nagliso sia sa babae kag nagsiling sa espiritu, nagasogo ako sa imo sa ngalan ni Jesu-Kristo sa pagowa sa iya, kag ang malaut nga espsiritu ginsabdong, kag nagbiya sa iya. Ang iya mga agalon nalipay nga nagahibi sia nga nagasunod sa mga gintoton-an; apang sang ang malaut nga espiritu nagbiya sa iya, nakita nila nga malolo sia nga disipolo ni Kristo, kag akig sila. Nakatipon sila sing daku nga kuarta paagi sa iyang panghimalad, kag karon ang paglaum sang ila ganansya nadula. Ang katoyoan ni Satanas napierde; apang ang iya mga sologoon nagdakup kay Pablo kag kay Silas, kag gindala sa tiendahan, sa mga manugdumala, kag sa mga manughukom, nga nagasiling, Ini nga mga tawo mga Judeo kag nagabuhat sing subra nga kagamo sa aton ciudad. Kag ang kadam-an nagtindug sing tingub batok sa ila, kag ang mga manughukom naggisi sang ila mga bisti, kag nagsogo nga hanuton sila. Kag sang nahanot na sila sing madamo nga mga hanot, ginbilanggo sila, ginsogo ang manugbantay sang bilanggoan sa pagseguro sa ila, kag nga sia nga nakabaton sang amo nga sogo ginbutang sila sa sulud pa gid sang prisohan kag ginhigtan ang ila mga tiil sa salug. Apang ang mga manugtunda sang Dios nag-upud sa ila sa sulud sang prisohan. Ang ila pagkabilanggo nagsugid sang himaya sang Dios, kag nagpakita sa mga tawo nga ang Dios ara sa buluhaton, kag upud ang Iya pinili nga mga sologoon, kag nga ang mga pader sang bilanggoan mauyog, kag ang mabakud nga mga salsalon mahapus nga buksan niya. Sa tungang gab-i nagpangamuyo si Pablo kag si Silas, kag nagkanta sing mga pagdayaw sa Dios, kag sa hinali lang may daku nga linog, tubtub nga ang mga pamag-ang sang bilanggoan gin-uyog; kag nakita ko sa gilayon ang manugtunda sang Dios naghubad sang tagsa nila ka higot. Nagmata ang bantay sang prisohan kag nahadluk sang nakita niya nga ang mga gawang sang bilanggoan nabukas na. Naghunahuna sia nga ang mga priso nagpalagyo, kag nga silotan sia sa kamatayon. Sang iya unta patyon ang iya kaugalingon, nagsinggit si Pablo sa isa ka mabaskug nga tingog, nga nagasiling, Indi pagsakita ang imo kaugalingon, ari lang kami tanan diri. Ang gahum sang Dios nagpaliso sang manugbantay. Nagtawag sia sang kapawa, kag nagsulud, kag nagpalapit nga nagakurog, kag nagyaub sa atubangan ni Pablo kag ni Silas, kag gindala sila sa gowa, kag nagsiling, Mga Gino-o, ano ang buhaton ko agud maluwas? Kag nagsiling sila, Magto-o ka sa Ginoong Jesu- Kristo, kag maluwas ka, kag ang imo balay. Sa gilayon ang manugbantay sang bilanggoan nagtipon sang iya bug-os nga panimalay, kag si Pablo nagwali sa ila kay Jesus. Ang tagipusoon sang manugbantay sang bilanggoan naghiusa sa mga kauturan, kag ginhugasan niya ang ila mga pilas, kag sia, kag ang iya bug-os nga puloy-an, gintugmawan sina nga gab-i. Nagbutang sia niyan sang pagkaon sa ila atubangan, kag nagpangalipay, nga nagatoo sa Dios, upud ang bug-os niya nga puloy-an. 38
Ang katingalahan nga balita sang mahimayaon nga gahum sang Dios naglapnag sa malayo sang pagbukas sang mga gawang sang bilanggoan, kag sang pagliso kag pagpatugmaw sang manugbantay sang bilanggoan kag sang iya panimalay. Ang mga manugdumala nakabati sini nga mga butang, kag nahadluk, kag nagpasogo sa manugbantay, paglihog sa iya nga buy-an si Pablo kag si Silas. Apang si Pablo indi magbiya sang bilanggoan sa isa ka secreto nga paagi. Naghambal sia sa ila, Ginhanot nila kami sa dayag, wala sing sala, nga mga Romanhon, kag ginpriso kami; kag karon pagowaon kami sing tago? Indi, sa pagkamatuod; apang pakari-a sila sa ila mga kaugalingon, kag pagowaon kami? Si Pablo kag si Silas indi magpasugot nga ang pagpakita sang gahum sang Dios tagoon. Ginsugid ini nga mga polong sang mga sarhento sa mga manughukom, kag nahadluk sila sang ila pagkabati nga sila mga Romanhon. Kag nagkadto sila kag nagpakilooy sa ila, kag gindala sila sa gowa, kag nagpangabay sa ila sa pagowa halin sa ciudad. Tan-awa ang Binuhatan kapitulo 14 & 16. KAPITULO 16 Gindu-aw ni Pablo ang Jerusalem Sa wala madugay matapus ang pagliso ni Pablo nagduaw sia sa Jerusalem, kag nagwali nahanungod kay Jesus, kag sang katingalahan Niya nga bugay. Ginsugid niya ang iya talanhaga nga pagliso, nga nagpaakig sa mga kaparian, kag mga manugdumala, kag nagtinguha sila sa pagkuha sang iya kabuhi. Apang agud maluwas ang iya kabuhi, si Jesus nagpakita sa iya liwat sa isa ka palanan-awon samtang nagapangamuyo sia, nga nagasiling sa iya, Dali ka kag magowa sa Jerusalem; kay indi sila magbaton sang pagpamatuod nahanungod sa Akon. Si Pablo sing hanuot nagpakilooy kay Jesus, Gino-o, nahibalo sila nga ginbilanggo kag ginpanghanut ko sa tagsa ka sinagoga sila nga nagato-o sa Imo. Kag sang ang dugo sang martir nga si Esteban gin-ula, nagatindug man ako kag nagapasugot sa iyang kamatayon, kag gintipigan ang bisti nila nga nagpatay sa iya. Si Pablo naghunahuna nga ang mga Judeo sa Jerusalem indi makabato sa iya pamatuod; nga ang daku nga pagbaylo sa iya madala lang paagi sa gahum sang Dios. Apang si Jesus nagsiling sa iya, Palayo, kay ipadala Ko ikaw sa mga hentil. Sa absensya ni Pablo sa Jerusalem, nagsulat sia sing madamo nga mga sulat sa lainlain nga mga duug nga nagsugid sang iya eksperiencia, kag nagadala sang isa ka gamhanan nga pagpamatuod. Apang ang iban naninguha sa paglaglag sang influensya sadto nga mga sulat. Kinahanglan nga batonon nila nga ang iya mga sulat mabug-at kag gamhanan; apang nagpahayag nga ang iya lawas maluya, kag ang iya hambal talamayon. Nakita ko nga si Pablo isa ka tawo sang dakung kahibalo, kag ang iya kaalam kag pagginawi nagapaganyat sa iya mga manugpalamati. Ang mga maalamon nga mga tawo nalipay sang iya kahibalo, kag madamo sa ila naghigugma kay Jesus. Kon sa atubangan sang mga hari kag dalagku nga mga katipunan, igabobo niya ini nga kahibalo nga daw ang tanan magasakdag sa iya. Ini sing daku gid nagpaakig sa mga pari kag mga tigulang. Si Pablo handa sa pagsulud sa madalum nga mga pagrason, kag magpaibabaw kag magdala sang mga tawo upud sa iya, sa labing dungganon nga paagi sang panghunahuna, kag dalhon sa paglantaw ang madalum kag bugana nga bugay sang Dios, kag ipahamtang sa atubangan nila ang makatalanhaga nga gugma ni Kristo. Niyan sa yano nga paagi manaug sia sa pagpahangop sa ordinaryo nga mga tawo, kag sa isa ka labing gamhanan nga paagi isugid ang eskperiencia, kag magatawag sa ila sing daku nga handum nga mangin gintoton-an ni Kristo. Ang Gino-o nagpakita kay Pablo nga magsaka sia liwat sa Jerusalem; kag didto sia pagagapuson kag magaantus para sa Iya ngalan. Kag bisan pa nga binilanggo sia sa malawig nga mga panahon, apang ang Gino- o nagadala sing mapinadayonon kag pinasahe Niya nga buluhaton paagi sa iya. Ang higot ni Pablo amo ang mangin paagi sang paglapnag sang kaalam ni Kristo, kag busa magahimaya sa Dios. Sang ginpadala sia gikan sa isa ka ciudad pakadto sa isa para sa iya kaso, ang pagpamatuod nahanungod kay Jesus, kag ang makawiwili nga mga hitabo sang iya pagliso ginsugid niya sa atubangan sang mga hari kag mga gobernador, nga indi sila pagbayaan nga wala sing pagpamatuod nahanungod kay Jesus. Linibo ang nagto-o sa iya kag nagpangalipay 39
sa Iya ngalan. Nakita ko nga ang pinasahe nga katoyoan sang Dios natuman sa panglakatan ni Pablo sa tubig, agud ang mga tripulante sang sakayan makasaksi sa gahum sang Dios paagi kay Pablo, agud nga ang mga walay Dios makabati man sang ngalan ni Jesus, kag madamo ang magaliso paagi sa iya nga pagtudlo, kag sa pagpanaksi sang mga mirakulo nga ginadala niya,. Ang mga hari kag mga gobernador nagakalipay sang iya mga pagpahangop, kag subong man inupdan sang iya kapagsik kag gahum sang Balaan nga Espiritu, nagwali sia kay Jesus, kag magsugid sing makakulunyag nga mga hitabo sang iya eksperiencia, ang pagliso nga ginhigot sa ila nga si Jesus Anak sang Dios; kag samtang ang iban nagkatingala nga may kahangawa nga nagpamati sila kay Pablo, isa nagsinggit, Daw madala mo ako sa pagka-Kristohanon. Apang naghunahuna sila nga ayhan sa palaabuton nalang kay hunahunaon pa nila ang ila nabati-an. Si Satanas nagakuha sang kahigayonan sang pagpalantang, kag sang ila pagsikway sina nga kahigayonan kag sang ang ila mga tagipusoon ginpahumok pa, nadula sing dayon. Ang ila mga tagipusoon ginpatig-a. Ginpakita sa akon ang buluhaton ni Satanas, ang una amo ang pagbulag sang mga mata sang mga Judeo agud indi nila pagbatonon si Jesus nga ila Manluluwas; kag madason, ang pagtoytoy sa ila paagi sa kahisa tungod sang iya gamhanan nga mga buhat, sa paghandum sang iya kabuhi. Si Satanas nagsulud sa isa sang mga sumulunod gid ni Jesus, kag, gintoytoyan nila sia sa pagluib sa Iya sa ila mga kamot, kag ginlansang nila ang Ginoo sang kabuhi kag himaya. Matapus si Jesus nagbangon gikan sa mga minatay, ang mga Judeo nagdugang sang sala sa sala sang ila pagtago sang kamatuoran sang pagkabanhaw, paagi sa pagsuhol sang kuarta sa Romanhon nga bantay sa pagpamatuod sang ila kabutigan. Apang ang pagkabanhaw ni Jesus nahimo nga doble ka seguro paagi sa pagkabanhaw sang isa ka kadam-an sang mga saksi nga nagbangon upud sa Iya. Si Jesus nagpakita sa Iya mga gintoton-an, kag sa subra sa lima ka gatus sing dungan, samtang yadtong gindala upud sa Iya nagpakita sa kadamo-an nga nagapahayag nga si Jesus nabanhaw. Si Satanas nagpadihot sa mga Judeo sa paglalis batok sa Dios, paagi sa pagbalibad pagbaton sang Iya Anak, kag sa pagbuling sang ila mga kamot sa hamili nga dugo paagi sa paglansang sa Iya. Bisan ano pa ka gamhanan ang evidencia nga ginhatag nga si Jesus amo ang Anak sang Dios, ang Manunubus sang kalibutan; ginpatay nila Sia kag indi makabaton sang bisan ano pa nga evidencia apin sa Iya. Ang ila lang paglaum kag kalipay, kaangay kay Satanas matapus ang pagkahulog, amo ang pagtinguha sa pagdaug kay Kristo, kag pagpatay sa Iya. Wala sing iban nga magtupa sa ila mga igdulungog nga masakit sang sa ngalan ni Jesus nga ila ginlansang; kag nagtapat sila sa indi pagpamati sa bisan ano nga pagpamatuod bahin sa Iya. Sa kaso ni Esteban, samtang ang Balaan nga Espiritu paagi sa iya nagpahayag sang daku nga evidencia sang Iya pagka- Anak sang Dios, gintabunan nila ang ila mga dulunggan basi magliso sila. Kag sang si Esteban naputos sang himaya sang Dios, ginbato nila sia sa kamatayon. Ginhigot ni Satanas sa iya mga kamot ang mga mamumuno ni Jesus. Pinaagi sa malaut nga mga binuhatan nagpasugot sa ila sa ilang kaugalingon nga mga sakup, kag paagi sa ila yara sia sa buluhaton sa paggamo kag pagpalingoglingog sa mga tomolo-o ni Kristo. Nagpangabudlay sia paagi sa mga Judeo sa pagpainit sa mga Hentil batok sa ngalan ni Jesus, kag batok sadtong nagsunod sa Iya, kag nagto-o sa Iya ngalan. Apang ang Dios nagpadala sang Iya mga manugtunda sa pagpabakud sang mga gintoton-an sa ila buluhaton, agud magpamatuod sila sang mga butang nga ila nakita kag nabati-an, kag sa katapusan sa ila nga pagkalig-on, ginmarkahan nila ang ila pagpamatuod sang ila dugo. Nagkasadya si Satanas nga ang mga Judeo naseguro sa iya si-od. Nagpadayon gihapon sila sang ila walay pulos nga mga forma, ang ila mga halad kag mga pagsulondan. Samtang nagbitay si Jesus sa krus, kag nagasinggit, Natapus na, ang kombong sang templo nagisi sa duha, halin sa ibabaw paubos, sa pagpamatuod nga ang Dios indi na magpakigkita sa mga kapari-an sa templo, sa pagbaton sang ila mga halad kag mga pagsulondan; kag sa pagpakita man sang nagapatunga nga utlanan gingisi paidalum sa tunga sang mga Judeo kag mga Hentil. Si Jesus naghimo sing halad amo ang Iya kaugalingon para sa duha, kag kon maluwas, ang duha kinahanglan magto-o sa kay Jesus nga amo gid lang nga halad para sa sala, kag ang Manluluwas sang kalibutan. Samtang nagabitay si Jesus sa krus, sang ang soldado nagbuno sang Iya kilid sang isa ka bangkaw, nagowa ang dugo kag tubig, sa duha ka lainlain nga mga tuburan, isa ang dugo, kag ang isa matin-aw nga tubig. Ang dugo amo ang nagahugas sang mga sala sadtong magato-o sa Iya ngalan. Ang tubig nagalaragway sang buhi nga tubig nga makuha halin kay Jesus sa paghatag sing kabuhi sa tomolo-o. Tan-awa ang Mateo 27:51; Juan 19:34; Binuhatan kapitulo 24 kag 26. 40
KAPITULO 17 Ang Daku nga Paglapas Gindala ako pakadto sa panahon sang ang mga diwata nga nagpanghingabot sing mapintas sa mga Kristohanon, kag nagpamatay sa ila. Ang dugo nagabaha. Ang mga dungganon, ang mga maalam, kag ang mga ordinaryo nga mga tawo, alalangay ginpamatay nga wala sing kalooy. Mga manggaranon nga mga panimalay nag-imol tungod kay indi nila pagbayaan ang ila relihiyon. Wala sapayan sang pagpanghingabot kag mga pag-antus nga ginbatas sadtong mga Kristohanon, wala sila nagpanubo sang ila estandarte. Gintipigan nila ang ila relihiyon nga magpabilin nga putli. Nakita ko nga si Satanas nagpabugal kag nagdaug tungod sang mga pag-antus sang mga katawohan sang Dios. Apang ang Dios nagtulok nga may daku nga pagpasugot sa iya matutum nga mga martir, kag ang mga Kristohanon nga nagkabuhi sadtong makahaladluk nga panahon ginhigugma Niya sing daku; kay handa sila sa pag-antus tungod sa Iya. Ang tagsa ka pag-antus nga ginbatas nila nagadugang sang ila balus sa langit. Apang bisan si Satanas nagpangalipay tungod kay nag- antus ang mga balaan, wala sia mabusog. Luyag niya gahuman ang panghunahuna amo man ang lawas. Ang mga pag-antus nga ginbatas sang mga Kristohanon nagdul-ong sa ila sa paghapiip sa Gino-o, kag nagtoytoy sa ila sa paghigugmaanay sa isa kag isa, kag nahadluk sila sa pagpasaklaw sa Iya. Naghandum si Satanas nga pakahuy-an nila ang Dios, niyan madula nila ang ila kusog, kabakud kag kalig-on. Bisan linibo ang ginpamatay, apang ang iban nagatubo sa pagkuha sang ila lugar. Nakita ni Satanas nga nagabuhin ang iya mga sakup, kag bisan nagaantus sila sang pagpanghingabot kag kamatayon, apang naseguro sila sa kay Jesu-Kristo, nga mangin sakup sila sang Iya ginharian, kag ginpahamtang niya ang iya mga plano sa pagdaug pa gid sa inaway batok sa gobierno sang Dios, kag lumpagon ang iglesya. Gintoytoyan niya yadtong mga diwatahan nga nagasimba sa diosdios sa paghakus sang iban nga bahin sang Kristohanon nga pagtoloohan. Nagpakuno- kuno sila nga nagato-o sa paglansang kag pagkayab ni Kristo, nga wala sing pagbaylo sa ila tagipusoon, kag nagpakunokuno sa paghiusa sila upud sa mga sumulunod ni Jesus. O ang makahalaldluk nga katalagman sang iglesya! Amo yadto ang ti-on sang kagamo sa panghunahuna. Ang iban nagpainoino nga kon sila magpanaug kag maghiusa upud sadtong makadiosdios nga nagbaton sang bahin sang Kristohanon nga pagtoo, ini mangin paagi sang ila pagliso. Si Satanas nagpangita sa paghigko sang mga doktrina sang Biblia. Sa katapusan nakita ko ang estandarte nga ginpaubos, kag ang mga diwatahan nagahiusa upud sa mga Kristohanon. Sila mga sumilimba sang mga diosdios, kag bisan sila nagpaka-Kristohanon, gindala nila upud sa ila ang ila diosdios. Gin-ilisan nila ang mga larawan lang sang ila panimbahon, sa larawan sang mga balaan, kag bisan ang larawan ni Kristo, kag ni Maria nga iloy ni Jesus. Sa hinayhinay ang mga Kristohanon naghiusa upud sa ila, kag ang Kristohanon nga relihiyon nahigkoan, kag ang iglesya nadulaan sang iya kaputli kag gahum. Ang iban nagdumili sa paghiusa upud sa ila kag gintipigan nila ang ila kaputli, kag nagsimba sa Dios gid lang. Indi sila magluhod sa bisan ano nga larawan sang bisan ano nga butang sa langit ukon sa ibabaw sang langit, ukon sa idalum sang duta. Nagpabugal si Satanas sa pagkahulog sang madamo; niyan ginpaisug niya ang nahulog nga iglesya sa pagpilit sadtong magtipig sang kaputli sang ila relihiyon, sa pagpasugot sa ila mga tulumanon kag pagsimba sa larawan, ukon pamatyon sila. Ang kalayo sang pagpanghingabot nagdilaab liwat batok sa matuod nga iglesya ni Jesu-Kristo, kag minilyon ang ginpamatay nga wala sing kalooy. Ginpahayag sa atubangan ko sa masunod nga pamaagi: Isa ka daku nga panong sang hentil nga mga diwatahan nagpas-an sang itum nga bandera nga may mga litrato sang adlaw, bulan kag mga bitoon. Ang panong daw maisog kaayo kag akig. Ginpakita niyan sa akon ang isa naman ka panong nga nagadala sang isa ka putli kag puti nga bandera, kag sa sini nasulat ang Kaputli, kag Kabalaan sa Gino-o. Ang ila mga panagway namarkahan sang kabakud kag langitnon nga pagpailub. Nakita ko ang hentil nga mga diwatahan nga nagpalapit sa ila, kag may daku nga pagpamatay. Ang mga Kristohanon nagkalatunaw sa ila atubangan; apang 41
ang panong sang Kristohanon naghapiip sing labi ka tingub, kag ginkaptan ang bandera sing malig-on pa. Samtang madamo ang nagkalatumba, ang iban nagdalagan palibot sa bandera kag gin-ilisan ang ila mga duug. Nakita ko ang panong sang mga diwatahan nga nagasinapol sing tingub. Napaslawan sila sa pagpasunod sang mga Kristohanon, kag nagpasugot sila sa isa naman ka plano. Nakita ko nga ginpanubo- nubo nila ang ila estandarte, kag ginpalapitan nila yadtong mabakud nga panong sang mga Kristohanon, kag naghimo sing suhuestiyon sa ila. Sa sinugdan ang ila pagsugyot ginbalibaran. Niyan nakita ko ang panong sang mga Kristohanon nga nagsinapol. Ang iban nagsiling nga panubo-nuboan nila ang estandarte, kag batonon ang mga suhuestiyon, kag luwason ang ila mga kabuhi, kag sa katapusan makadaug sila sing kusog sa pagpasaka sang bandera sa tunga sadtong mga hentil nga mga diwatahan. Apang ang iban indi magpasugot sa sini nga plano kondi nagpili nga magpakamatay nga nagakapot sang ila bandera, sa baylo nga panubo-an ini. Niyan nakita ko ang madamo sadtong Kristohanon nga panong nga nagpapanaug sang bandera, kag nag-impon sa mga hentil; samtang ang mga maligdong kag mabakud nagpangita sang bandera, kag ginpataas ini liwat. Nakita ko ang iban sa ila nagpadayon sa pagbulag sa panong sadtong nagadala sing putli nga bandera, kag nagbuylog sa mga diwatahan, kag naghiusa sila sing tingub sa itum nga bandera, sa paghingabot sadtong nagadala sang putli nga bandera, kag madamo ang ginpamatay; apang ang puti nga bandera ginkaptan kag ginpataas, kag ang mga tawo gintuboy sa paglibot sa iya. Ang mga Judeo nga ginsugdan sang kaakig sang mga hentil batok kay Jesus, indi makapanginluwas. Sa hulukmanan ang ginpaakig nga mga Judeo nagsinggit, sang si Pilato nagaduhaduha pa sa pagsilot kay Jesus. Ang Iya dugo mangin sa amon kag sa amon mga kaanakan. Ang kaliwatan sang mga Judeo nagaeksperiencia sang katumanan sining makahalanguyos nga panghimalaut nga ila gintawag paidalum sa ila kaugalingon nga mga olo. Ang mga hentil kag yadtong gintawag nga mga Kristohanon alalangay nga ila mga kaaway. Yadtong nagapaka-Kristohanon, sa ilang kapagsik para sa krus ni Kristo, tungod kay ang mga Judeo naglansang kay Jesus, naghunahuna sila nga sa daku nila nga pag-antus nga ihatag sa ila mga kaugalingon, labing maayo nga makapahamuot sila sa Dios; kag madamo sadtong dili matinuohon nga mga Judeo ginpamatay, samtang ang iban gintabog gikan sa isa ka duug pakadto sa isa, kag ginsilotan sa halus tanan nga pamaagi. Ang dugo ni Kristo, kag sang mga gintoton-an, nga ila ginpamatay, mangin yara sa ila, kag sa makakulogmat nga paghukom gindu-aw sila. Ang panghimalaut sang Dios nagsunod sa ila, kag nahimo sila nga halambalanon sa mga hentil kag sa mga Kristohanon. Ginlikawan sila, ginpakanubo kag gindumtan, nga daw ang agipo ni Cain (ginapalagyohan) ara sa ila. Apang nakita ko nga ang Dios sing makatilingala nagtipig sini nga katawohan, kag nagpalapnag sa ila sa bug-os nga kalibutan, nga kon tulukon sila nga sing pinasahe ginduaw sang panghimalaut gikan sa Dios. Nakita ko nga ang Dios nagsikway sa ila subong isa ka nasyon; apang may bahin sa ila nga indi makasarang sa paggisi sang kombong gikan sa ila mga tagipusoon. Ang iban makakita pa nga ina nga tagna natuman nahanungod sa ila, kag mabaton nila si Jesus nga Manluluwas sang kalibutan, kag makita ang daku nga sala sang ila nasyon sa pagsikway kay Jesus kag paglansang sa Iya. May ara sa tunga sang mga Judeo nga magaliso; apang subong isa ka nasyon, ang Dios nagsikway sa ila sing dayon. KAPITULO 18 Ang Misteryo sang Kalautan Nabatasan na ni Satanas ang pagdibuho sa pagpalayo sang mga hunahuna sang mga tawo gikan kay Jesus pakadto sa tawo, kag sa paglaglag sang tagsa ka kasalabton. Napaslawan si Satanas sang iya dibuho sang ginpanulay niya ang Anak sang Dios. Nagmadaugon sing maayo sang nagpalapit sia sa nahulog nga tawo. Ang doktrina sang Kristianismo nahigkoan. Ang mga papa kag mga kaparian naghunahuna sa pagkuha sang ginapabugal nga katungdanan, kag gintudloan ang mga tawo sa pagtan-aw sa ila sa pagpatawad sang ila mga sala, sa baylo sang pagtulok kay Kristo para sa ila mga kaugalingon. Ginlikaw ang Biblia sa ila, agud nga tagoon ang mga kamatuoran nga nagahukom sa ila. 42
Ang katawohan ginlimbongan sing bug-os. Gintudloan sila nga ang mga papa kag ang mga pari mga representante ni Kristo, nga sa matuod mga representante sila ni Satanas; kag kon magluhod sila sa ila, nagasimba sila kay Satanas. Nagpangayo ang mga tawo sing Biblia, apang ang mga pari nag-isip sini nga makahaladluk nga hatagan sila sang Polong sang Dios nga basahon nila sa ila mga kaugalingon, basi masanagan sila, kag ang ila mga sala madayag. Ang mga tawo ginmanduan sa pagtulok sa sini nga mga manugpatalang, kag magbaton sang tagsa ka polong halin sa ila, subong nga halin sa baba sang Dios. Gintipigan ina nga gahum sa ila hunahuna, nga ang Dios lang ang maghupot. Kag kon may ara nga mangahas sa pagsunod sang ila kaugalingon nga panghunahuna, ang amo man nga kaakig nga ginhimo ni Satanas kag sang mga Judeo batok kay Jesus magasilaab batok sa ila, kag yadtong ara sa autoridad pagauhawon sang ila dugo. Ginpakitaan ako sang panahon nga si Satanas sing pinasahe nagdaug. Kadam-an sang mga Kristohanon ginpamatay sa makalilisang nga paagi tungod kay tipigan nila ang kaputli sang ila relihiyon. Ang Biblia gin-kaakigan, kag ang mga pagpaninguha ginhimo sa pagdumili sang duta sa hamili nga Polong sang Dios. Ang Biblia gindumili-an nga basahon sa kasakit sang kamatayon, kag ang tanan nga mga kopya sang balaan nga Biblia nga makita ginasunog. Apang nakita ko nga ang Dios may isa ka pinasahe nga pagtatap para sa Iya Polong. Ginbantayan ini Niya. Sa lainlain nga mga panahon may diotay lang nga mga kopya sang Biblia nga nagapadayon, apang ang Dios indi magsugot nga ang Iya Polong madula, hamili kag makalipay ini sa ginapanghingabot nga mga sumulunod ni Jesus. Ginbasa ini sa labing tago nga paagi, kag yadtong nakaagi sining ginpabugal nga kahigayonan nagbatyag nga may pagsugilanon sila sa Dios, upud sa Iyang Anak si Jesus, kag sa mga gintoton-an. Apang ining buluhan nga kahigayonan nagbili sang madamo nga kabuhi. Kon madakpan, ginakuha sila sa pagbasa sang balaan nga Polong pakadto sa toktokanan nga duug, sa poste, ukon sa buho nga mapatay sa gutom. Si Satanas indi makapugong sang plano sang kaluwasan. Si Jesus ginlansang, kag nagbangon sa ikatatlo ka adlaw. Ginsugiran niya ang iya mga manugtunda nga himoon niya bisan ang paglansang kag pagkabanhaw nga isugid para sa iya kaayohan. Magpasugot sia nga yadtong nagakapot sang pagto-o kay Jesus nagato-o nga ang mga kasogoan nga nagasakup sang Judeo nga mga pag-antus kag mga halad nag-untat sa pagkamatay ni Kristo, kag kon madugangan pa niya, patoohon niya sila nga ang kasogoan sang napulo ka sogo napatay man upud kay Kristo. Nakita ko nga madamo ang magpasugot sa sini nga dibuho ni Satanas. Ang bug-os nga langit naggiho sa kaakig, samtang nakita nila ang balaan nga kasogoan sang Dios nga gintapakan idalum sang tiil. Si Jesus kag ang bug-os nga langitnon nga panong nakakilala sang kinaugali sang kasogoan sang Dios; nahibalo sila nga indi Niya pag-ilisan bisan dulaon ini. Ang walay paglaum nga kahimtang sang tawo nagdala sing labing madalum nga kasubo sa langit, kag nagtandug kay Jesus sa paghalad sa pagpakamatay para sa mga manuglapas sang balaan nga sogo sang Dios. Ang kamatayon ni Kristo wala naglaglag sang kasogoan sang Iya Amay; apang nagpadaku kag nagpasidungog sini, kag nagapilit sing pagtuman sa tanan niyang balaan nga mga tulumanon. Kon nagpabilin ang iglesya nga putli kag mapag-on, indi unta makapatalang si Satanas sa ila, kag magdul-ong sa ila sa pagtapak sang kasogoan sang Dios. Sa sining dayag nga plano, ginahampak sing diretso ni Satanas batok sa sadsaran sang panggobierno sang Dios sang langit kag sang duta. Ang iya pagkarebelde amo ang kabangdanan nga ginpagowa sia sa langit. Matapus sia rebelde, agud nga maluwas niya ang iya kaugalingon, naghandum sia nga ang Dios magbaylo sang Iya kasogoan; apang ginhambalan sang Dios si Satanas, sa atubangan sang bug-os nga langitnon nga panong, nga ang Iya kasogoan indi maliwat. Nahibalo si Satanas nga kon madala niya ang iban sa paglapas sang kasogoan sang Dios seguro sia sa ila; kay ang tagsa ka malinapason sang Iya sogo mamatay. Nagtapat si Satanas sa pagdugang sa unhan. Ginhambalan niya ang iya mga manugtunda nga ang iban mahisa sa kasogan sang Dios nga indi sila madakup sa sini nga si-od; nga ang napulo ka sogo yano kag madamo ang magto-o nga nagapadayon pa ini gihapon; busa mangita sia sa paghigko sang ika-apat ka sogo nga magadala sa pagpakita sang buhi nga Dios. Ginpadayon niya sa pagtoytoy ang iya mga representante sa pagtilaw pagbaylo sang Inugpahuway, kag ginliwat ang amo gid lang nga sogo sang napulo nga nagadala sa pagtamod sang matuod nga Dios, ang manugbuhat sang mga langit kag duta. Ginpahayag ni Satanas sa ila atubangan ang mahimayaon nga pagkabanhaw ni Jesus, kag sugiran sila nga paagi sa pagbangon Niya sa una nga adlaw sang semana, ginbaylohan niya ang Inugpahuway gikan sa ikapito pakadto sa nauna nga adlaw sang 43
semana. Busa gingamit ni Satanas ang pagkabanhaw sa pagpatuman sang iya tinotoyo. Gani nagpangalipay sia kag ang iya mga manugtunda nga ang mga sayop nga ila gin-aman nagmadinaugon sa mga nagapakaabyan ni Kristo. Kon ano ang makita sang isa nga may relihioso nga kahadlukan, batonon sang isa. Ang lainlain nga mga sayop mabaton, kag upud ang kaabtik ila pagaapinan. Ang kabobot-on sang Dios nga sing maathag ginapakita sa Iya Polong, gintabonan sang mga sayop kag mga tradisyon, nga gintudlo nga kuno kasogoan sang Dios. Apang bisan pa nga ining langitnon nga kaisug nga pagpatalang pagaantuson kag padayonon paidalum sa kapanahunan tubtub sa ikaduha nga pagpakita ni Jesus, apang sa bug-os sini nga ti-on sang kasaypanan kag pagpatalang, ang Dios wala mapabay-i nga wala sing saksi. May mga matuod kag matutum nga mga saksi nga nagabantay sang bug-os nga kasogoan sang Dios sa tunga sang kadudulman kag pagpanghingabot sang iglesya. Nakita ko nga ang mga manugtunda napun-an sang katingala samtang nagatulok sila sa mga pag-antus kag kamatayon sang Hari sang himaya. Apang nakita ko nga indi isa ka katingalahan sa panong sang mga manugtunda nga ang Gino-o sang kabuhi kag himaya, nga tugob sang bug-os nga langit sang kalipay kag kasilaw, magautud sang mga bugkos sang kamatayon, kag maglakat gikan sa iya bilanggoan nga puloy-an subong isa ka madaugon nga manugdaug. Kag kon bisan diin sini nga mga hitabo pagasaulogon sang isa ka adlaw sang pagpahuway, ini amo ang paglansang. Apang, nakita ko nga wala sini nga mga hitabo ang gindibuho sa paglapas ukon pagdula sang kasogoan sang Dios; apang naghatag sila sing labing mabakud nga pagpamatuod sang iya indi pagkabalhin. Ining duha ka importante nga mga hitabo may ila nga mga handumanan. Paagi sa pag-ambit sang Panihapon sang Gino-o, ang natipiktipik nga tinapay kag ang bunga sang ubas, nagapakita kita sang kamatayon sang Gino-o tubtub nga magkari Sia. Paagi sa pagtuman sini nga mga handumanan, ang mga talan- awon sang Iya pag-antus kag kamatayon mabalik nga bag-o sa aton mga hunahuna. Ang pagkabanhaw ni Kristo ginasaulog paagi sang aton paglubong kaupud Niya sa tugmaw, kag pagbangon gikan sa tubigon nga lulubngan kaangay sang Iya pagkabanhaw, sa pagkabuhi sa bag-o nga kabuhi. Ginpakita sa akon nga ang kasogoan sang Dios magatindug sing malig-on sa walay katubtuban, kag magapadayon sa bag-ong duta sa bug-os nga katuigan. Sa pagpanuga, sang ang sadsaran sang duta gintukod, ang mga kaanakan sang Dios nagtulok nga may pagdayaw sa binuhat sang Manunuga, kag ang bug-os nga langitnon nga panong nagsinggit sa kalipay. Didto niyan nga ang sadsaran sang Inugpahuway gintukod. Sa pagtakup sang anum ka mga adlaw sang pagpanuga, ang Dios nagpahuway sa ikapito ka adlaw gikan sa tanan Niya nga buluhaton nga Iya ginhimo; kag ginpakamaayo Niya ang ikapito ka adlaw kag ginbalaan ini, tungod kay sa sini nagpahuway Sia gikan sa tanan Niya nga buluhaton. Ang Sabado gintukod sa Eden sang wala pa ang pagkahulog, kag ginbantayan ni Adan kag ni Eva, kag sang tanan nga langitnon nga panong. Ang Dios nagpahuway sa ikapito ka adlaw, kag ginpakamaayo kag ginbalaan Niya ini; nakita ko nga ang Sabado indi gid madula; apang ang tinubos nga mga balaan, kag ang tanan nga panong sang manugtunda, magabantay sini sa pagpasidungog sang daku nga Manunuga sa bug-os nga katuigan. Tan-awa ang Daniel kapitulo 7; 2 Tesalonika kapitulo 2 KAPITULO 19 Kamatayon, Indi Kabuhi nga Dayon Ara sa Kasakitan Ginsugdan ni Satanas ang iya pagdaya sa Eden. Naghambal sia sa kay Eva, Indi gid ikaw mapatay. Amo ini ang una nga leksyon ni Satanas sa dili-pagkamamalatyon sang kalag; kag iya ini ginpadayon nga pagdaya halin sadto nga ti-on tubtub subong, kag pagapadayonon tubtub ang pagpaulipon sang kaanakan sang Dios magaliso. Gintudlo ako kay Adan kag kay Eva sa Eden. Nagkuha sila sing kahoy nga gindumili-an, niyan ang nagasidlak nga espada ginbutang palibot sa kahoy sang kabuhi, kag gintabog sila gikan sa Hardin, 44
basi magkaon sila sang kahoy sang kabuhi, kag mangin makasasala sila sing dayon. Ang kahoy sang kabuhi amo ang magapadayon sang kabuhi nga walay katapusan. Nakabati ako sang manugtunda nga nagapamangkot, Sin-o sang panimalay ni Adan ang nakaagi sadtong nagasidlak nga espada, kag nakakaon sang kahoy sang kabuhi? Nakabati ako sang isa ka manugtunda nga nagsabat, Wala sing isa sa panimalay ni Adan ang nakaagi sadto nga nagabadlak nga espada, kag nakakaon sadto nga kahoy; busa wala sing makasasala nga dili mamatay. Ang kalag nga nagapakasala mamatay sang kamatayon nga walay katapusan; isa ka kamatayon nga magapadayon sa walay katubtuban, diin wala sing paglaum sang pagkabanhaw; niyan ang kaakig sang Dios mahaganhagan. Nagpatingala sa akon nga si Satanas nagmadinaugon sing maayo sa pagpapati sa mga tawo pagto-o nga ang mga polong sang Dios, Ang kalag nga makasala mamatay, nagkahulogan nga ang kalag nga makasala indi mamatay, apang magkabuhi sing dayon sa kasakitan. Siling sang manugtunda, Ang kabuhi, kabuhi, bisan ara sa kasakit ukon sa kalipay. Ang kamatayon wala sing kasakitan, wala sing kalipayan, wala sing kaakigon. Si Satanas nagsugid sa iya mga manugtunda sa paghimo sang isa ka pinasahe nga pagpaninguha sa pagpalapnag sang pagdaya kag butig nga ginliwatliwat hambal sadto sa kay Eva sa Eden, Indi ka gid mamatay. Kag sang ang sayop ginbaton sang mga tawo, kag nagto-o sila nga ang tawo indi mamatay, si Satanas nagdul- ong pa gid sa ila sa unhan sa pagto-o nga ang makasasala magakabuhi sa walay katubtuban nga kasakitan. Niyan ang dalan gin-andam para kay Satanas sa pagbuhat paagi sa iya mga representante, kag dakpon ang Dios sa atubangan sang mga tawo subong isa ka matimaluson nga talawan; kag yadtong wala nagapahamuot sa Iya, magalumpat sa impierno, kag pabatyagon sila sing dayon sang Iya kaakig; kag nga mag-antus sang indi- mahambal nga kasakit, samtang magtan-aw Sia sa ila sa ubos nga may kalipay, nga nagalubag sila sa makangilidlis nga mga pag-antus kag walay katubtuban nga dabdab. Nahibalo si Satanas nga kon ini nga sayop mabaton, ang Dios pagakahadlukan kag pagaakigan sang madamo gid, sa baylo nga higugmaon kag dayawon; kag nga madamo ang madala sa pagpati nga ang pagpahog sang polong sang Dios indi sing matuman sing matuod; kay ini batok sa Iya karakter nga maloloy-on kag gugma, sa paghaboy sang mga tinuga nga Iya gintuga sa walay katubtuban nga kasakitan. Gindala sila ni Satanas sa isa naman ka pagpasubra, sa pagtulok sing bug-os sa hustisya sang Dios, kag ang mga pagpamahug sa Iya Polong, kag ipakita Sia nga maloloy-on sa tanan, kag nga wala sing isa nga mawala, apang tanan, sila nga balaan kag makasasala, sa katapusan maluwas sa Iya nga ginharian. Sa silot sang bantug nga sayop sang walay pagkapatay nga kalag, kag walay katapusan nga kasakitan, si Satanas nagkuha sang kahigayonan sa isa naman ka klase, kag gindul- ong sila sa pagtamod sa Biblia nga isa ka wala ginbugayan sang Espiritu Santo nga libro. Naghunahuna sila nga nagatudlo ini sang madamo nga maayo nga mga butang; apang indi sila makasalig sini sa iya kag higugmaon ini; tungod kay gintudloan sila nga ini nagapahayag sang doktrina sang walay katubtuban nga kasakitan. Si Satanas nagkuha sang kahigayonan sang isa pa gid ka klase, kag gindul-ong sila sa unhan pa gid sa pagpanghiwala nga may Dios. Wala sila sing makita nga pagpadayon sang karakter sang Dios kag sang Biblia, kon Iya sakiton ang isa ka bahin sang tawhanon nga panimalay, sa bug-os nga walay katubtuban sa makalilisang nga mga pagpasakit; kag ginapanghiwala nila ang Biblia kag ang iya Manugsulat, kag ginaisip ang kamatayon subong isa ka walay katapusan nga pagtulog. Niyan si Satanas nagdul-ong sa isa naman ka klase nga mahinadlukon kag tamaran sa paghimo sang sala: kag matapus sila makasala, ipakita niya sa ila atubangan nga ang bayad sang sala indi kamatayon, kondi kabuhi nga dayon sa makalilisang nga kasakitan, nga pagabatason tubtub sa katapusan nga kapanahunan sang katuigan. Gindugangan ni Satanas ang kahigayonan, kag ginpadaku sa ila mga maluya nga mga hunahuna ang mga kalahadlukan sang walay katapusan nga impierno, kag nagbantay sang ila mga hunahuna, kag nagdula sang ila mga inug-rason. Niyan nagpabugal si Satanas kag ang iya mga manugtunda, kag yadtong walay pagtoloohan kag ang wala nagapati nga may Dios nagbuylog sa paghaboy sang kalainan batok sa Kristianismo. Gin-isip nila ining malaut nga mga silot tungod sa pagbaton sang kabilogan nga patopato, subong mga resulta sang pagto-o sa Biblia kag sang iya Manunulat. Nakita ko nga ang langitnon nga panong napun-an sang kaakig sa sining mabakud nga buluhaton ni Satanas. Nagpamangkot ako nga-a ining tanan nga mga pagpangdaya pagaagihan agud makahatag sing efekto sa mga panghunahuna sang mga tawo, nga ang mga manugtunda sang Dios gamhanan, kag kon sogoon, sa 45
mahapus makabugto sang gahum sang kaaway. Niyan nakita ko nga ang Dios nahibalo nga si Satanas magatinguha sa tanan nga arti sa paglaglag sang tawo; busa ginhimo niya ang Iya Polong nga maula, kag ginhimo sang iya mga dibuho sa tawo nga maathag kaayo nga ang labing maluya indi na kinahanglan magpakasala. Niyan, matapus ihatag ang Polong sa tawo, sing mahinalongon gintipigan ini, agud si Satanas kag ang iya mga manugtunda, paagi sa bisan kay sin-o nga ahente ukon representante, indi malaglag sini. Samtang ang iban nga mga libro malaglag, ining balaan nga Balasahon kinahanglan mangin walay katapusan. Kag paidalum sa malapit na ang pagtakup sang panahon, kon ang mga pagdaya ni Satanas magadugang, ang mga kopya sini nga Libro magadugang, agud ang tanan nga maghandum sini makaangkon sang kopya sining ginpakita sang Dios nga kabobot-on sa tawo, kag, kon gusto nila, makapanalipod sang ila mga kaugalingon batok sa mga pagdaya kag butig nga mga katingalahan ni Satanas. Nakita ko nga ang Dios sing pinasahe nagbantay sang Biblia, apang ang mga maalam nga mga tawo, kon ang mga kopya diotay, nagbaylo sang mga polong sa iban nga mga hitabo, naghunahuna nga ginahimo nila ini sing labi ka maathag, nga sa matuod ila ginatagoan yadtong maathag, agud magsandig sila sa ila matukod nga mga panghunahuna nga gingahuman sang palatonlaton. Apang nakita ko nga ang polong sang Dios, sa kabilogan, isa ka himpit nga kadena, isa ka bahin sang Kasulatan nga nagapaathag sa isa. Ang matuod nga mga manugpangita sang kamatuoran indi kinahanglan nga magsayop; indi lang ang polong sang Dios maathag kag simple sa pagpahayag sang alagyan pakadto sa kabuhi, apang ang Balaan nga Espiritu ginahatag sa paggiya kag sa pagpahangop sa dalan sang kabuhi nga ginapakita sa Iya Polong. Nakita ko nga ang mga manugtunda sang Dios indi gid maggahum sang kabobot-on. Ang Dios nagapahamtang sa atubangan sang tawo, kabuhi kag kamatayon. Makahimo sia sang iya pagpili. Madamo ang naghandum sang kabuhi, apang nagapadayon sa paglakat sa masangkad nga dalan, tungod kay wala nila ginpili ang kabuhi. Nakita ko ang kalooy kag kaawa sang Dios sa paghatag sang Iya Anak sa pagpakamatay para sa sala sang tawo. Yadtong indi magpili sa pagbaton sang kaluwasan nga sing mahal ginbayad para sa ila, pagasilotan. Ang mga tawo nga gintuga sang Dios nagpili sa paglalis batok sa Iya panggobierno; apang nakita ko nga ang Dios wala nagsira sa ila sa impierno sa pag-antus sang walay katapusan nga kasakitan. Indi Niya sila madala sa langit; kay sa pagdala sa ila sa panong sang mga putli kag balaan magahimo sa ila sing himpit nga kasakitan. Ang Dios indi magdala sa ila sa langit, bisan paantuson sila sing dayon. Pagalaglagon Niya sila sing bug-os, kag himoon nga daw wala natawo, niyan ang Iya hustisya mangin mabusog. Ginforma Niya ang tawo halin sa yab-ok sang duta, kag ang malalison kag indi-balaan pagatapuson sang kalayo, kag ibalik sa yab-ok liwat. Nakita ko nga ang kaayo kag kalooy sang Dios sa sini, magadul-ong sang tanan sa pagdayaw sang Iya batasan, kag sa pagtahud sa Iya; kag matapus ang mga malauton pagalaglagon sa duta, ang tanan nga langitnon nga panong magasiling, Amen! Si Satanas magatulok sing may daku nga kabulusgan sadtong nagato-o sa ngalan ni Kristo, kag sing hanuot nagalikaw sa sini nga mga pagdaya nga ginforma sang iya kaugalingon. Ang iya buluhaton amo sa gihapon ang paghimo sang bag-o nga mga pagdaya. Ang iya gahum nagadugang, kag nagatubo sia sing labing artihan. Nagapaayon sia pagdumala sang iya mga representante, ang mga papa kag mga kaparian, sa pagbayaw sang ila mga kaugalingon, kag sa pagpaisog sang mga katawohan sa paghingabot sing mapait yadtong nagahigugma sa Dios, kag indi handa sa pagsunod sa iya mga daya, nga ginapakilala sa ila. Si Satanas magakadto sa iya mga ahente sa paglaglag sang mga debotado nga mga sumulunod ni Kristo. O ang mga pag-antus kag kasakitan, nga ginhimo nila sa mga hamili sang Dios sa pagbatas! Ang mga manugtunda nagtago sang matutum nga rekord sini tanan. Apang si Satanas kag ang iya mga manugtunda nagpabugal, kag ginhambalan yadtong mga manugtunda nga nagaalagad kag nagapabaskug sadtong nagaantus nga mga balaan, nga pagapatyon sila, agud wala na sing mabilin nga isa ka matuod nga Kristohanon sa duta. Nakita ko nga ang iglesya sang Dios putli niyan. Wala sing kahadlukan nga mga tawo nga may mahigko sing mga tagipusoon nga nagasulod sa iglesya sang Dios; kay ang matuod nga Kristohanon, nga nagtindug sa pagpahayag sang iya pagto-o, ara sa katalagman sang bitayan, sang poste, kag sang tanan nalang nga pagpaantus nga mainvento ni Satanas kag sang iya malaut nga mga manugtunda, kag isulud sa hunahuna sang tawo. 46
Tan-awa ang Genesis kapitulo 3; Manugwali 9:5, 12:7; Lukas 21:33; Juan 3:16; 2 Timoteo 3:16; Bugna 20:14-15, 21:1, 22:12-19 KAPITULO 20 Ang Reformasyon Apang wala sapayan sang tanan nga mga paghingabot kag pagpamatay sang mga balaan, buhi nga mga saksi nagbulutwa sa bisan diin. Ang mga manugtunda sang Dios amo ang nagahimo sang buluhaton nga gintugyan sa ila. Nagapangita sila sa labing madulum nga mga duug, kag nagapili sa kadudulman, mga tawo nga maminatud-on sa tagipusoon. Tanan sila ginlubong sa kasaypanan, apang ang Dios nagpili sa ila subong sang ginhimo Niya sa kay Saul, nga isa ka ginpili nga galamiton sa pagdala sang Iya kamatuoran, kag nagpataas sang ila mga tingog batok sa mga sala sang iya nagapakunokuno nga mga katawohan. Ang mga manugtunda sang Dios nagtandug sa kay Martin Luther, Melancthon, kag iban pa sa lainlain nga duug, sa pagpauhaw sa buhi nga pagpamatuod sa polong sang Dios. Ang kaaway nagsulud kaangay sang isa ka baha, kag ang estandarte kinahanglan nga batakon batok sa iya. Si Luther ginpili sa pagsugata sang bagyo, kag sa pagtindog batok sa aligotgot sang isa ka napukan nga iglesya, kag sa pagpabaskug sang diotay nga mga matutum sa ilang balaan nga buluhaton. Mahinalongon sia sa pagpasaklaw sa Dios. Nagtinguha sia paagi sa mga buhat sa pag-angkon sang kahamuot sang Dios; apang wala sia makontento tubtub ang isa ka silak sang kapawa halin sa langit nagtabog sang kadulum halin sa iya hunahuna, kag nagdul-ong sa iya sa pagsalig, indi sa mga buhat, apang sa mga kaayohan sang dugo ni Kristo; kag sa pagpalapit sa Dios sa iyang kaugalingon, indi paagi sa mga papa bisan sa mga nagatuluad, apang paagi sa kay Jesu-Kristo gid lamang. O daw ano ka hamili sining kaalam ni Luther! Ginmahal niya ining bag-o kag hamili nga kapawa nga nagpamanagbanag sa iyang madulum nga paghangop kag nagtabog palayo sang iya pagto-o, labaw kay sa labing mahal nga dutan-on nga bahandi. Ang Polong sang Dios bag-o. Ang tanan nga butang ginbaylohan. Ang Libro nga iya gintagoan tungod kay indi sia makakita sing katahum sini, amo ang kabuhi, KABUHI sa iya. Ini amo ang iya kalipay, iya paglaum, iya buluhan nga manunudlo. Wala sing makahaylo sa iya sa pagbiya sang iya pagtoon. Nagkahadluk sia sang kamatayon; apang sang nagbasa sia sang Polong sang Dios, ang tanan nga mga kahadluk nadula, kag nagdayaw sia sang batasan sang Dios, kag ginhigugma niya Sia. Sa iya kaugalingon nagpangita sia sang Polong sang Dios. Nagsalosalo sia sa madamo nga mga bahandi nga ara sini, niyan nagpangita sia para sa iglesya. Nadisgusto sia sa mga sala sadtong iya ginsaligan para sa kaluwasan. Nakita niya ang madamo kaayo nga ginlibutan sang amo man nga kadudulman nga nagtabon sa iya. Sa nagahawathawat, nagpangita sia sang kahigayonan sa pagtudlo sa ila sa Cordero sang Dios, nga Sia lang ang makakuha sang sala sang kalibutan. Ginbayaw niya ang iya tingog batok sa mga sayup kag mga sala sang Papanhon nga iglesya, kag sing hanuot naghandum sa pagbugto sang kadena sang kadudulman nga nagabugkos sang linibo, kag sa nagadala sa ila sa pagsalig sa mga buhat para sa kaluwasan. Nagahandum sia nga makasarang sia sa pagbukas sa ila hunahuna sang matuod kag bugana nga bugay sang Dios, kag ang labing maayo nga kaluwasan nga mabaton paagi sa kay Jesu-Kristo. Ginbayaw niya ang iya tingog sing madasigon, kag sa gahum sang Balaan nga Espiritu, nagsinggit batok sa nagapadayon nga mga sala sang mga pangulo sang iglesya; kag sang iya pagsugata sang bagyo sang pamalabag gikan sa mga kaparian, ang iya kaisog wala magluya; kag sing mabakud gid nagsandig sia sa makusog nga butkon sang Dios, kag sing masaligon nagsalig sa Iya para sa kadaugan. Kag sang ginatulud niya ang inaway palapit kag palapit, ang kaakig sang mga kaparian nagdabdab batok sa iya. Wala sila naghandum nga magliwat. Nagpili sila sa pagpabilin sa kahapus, sa mapatuyangon nga kalipayan, sa kalautan. Gusto nila nga ang iglesya magpabilin sa kadudulman. Nakita ko nga si Luther mabinatyagon kag maabtikon, walay kahadluk kag maisog sa pagsaway sang sala, kag magpangapin sa kamatuoran. Wala sia nagasapak sa mga malaut nga mga tawo kag mga yawa. Nahibalo sia nga may ara sia Isa upud sa iya nga makusog sang sa ila tanan. Si Luther may kainit, kadasig, kabakud kag kaisug, kag sa mga panahon nagalakat sa malayo kaayo; apang ang Dios nagbangon kay Melancthon, bisan lain sa iya sing pamatasan, sa pagbulig kay Luther, kag sa pagpadayon sang buluhaton sang Reformasyon. Si Melancthon maluya, mahadlukon, mahinalongon, kag may daku nga pagpailub. Sia ginhigugma sing daku sang Dios. Ang iya kahibalo daku sa Kasulatan, kag ang iya paghukom kag kaalam mataas. Ang iya gugma para sa causa sang Dios parehas kay Luther. Ini nga mga tagipusoon ginbugkos sang 47
Gino-o, mga mag-abyanay sila nga indi gid mabulag. Si Luther daku nga bulig sa kay Melancthon kon ara sia sa katalagman sang pagkamahinadlukon kag mahinay, kag si Melancthon isa man ka daku nga bulig sa kay Luther sa pagpugong sa iya sa indi paggiho sing madasig. Ang malayo nga panglantaw ni Melancthon sa pagkamahinalongon permi nagatuga sa kagamo nga nagaabot sa causa, kon ang buluhaton ibilin sa kay Luther lang; kag ang buluhaton permi mapaslawan kag kinahanglan nga itulod, kon ibilin sa kay Melancthon lang. Nakita ko ang kaalam sang Dios sa pagpili sining duha ka mga tawo, nga may lainlain nga mga pamatasan sa pagpadayon sang buluhaton sang reformasyon. Ginbalik niyan ako sa mga kaadlawan sang mga apostoles, kag nakita ko nga ang Dios nagpili sang kaupud subong sang mabinatyagon kag madasig nga Pedro, kag isa ka malinong, mapailubon, malolo nga Juan. Kon kaisa si Pedro madalidali-on. Kag ang hinigugma nga gintoton-an magausisa sa kay Pedro, diin ang iya kabaskug kag pagkamabinatyagon nga nagdul-ong sa iya sa malayo na; apang wala nagpareforma sa iya. Apang matapus si Pedro panghiwala sang iya Gino-o, kag naghinolsol, kag nagliso, ang ginkinahanglan nalang niya amo ang isa ka mahinay nga pagpaandam halin sa kay Juan sa pag-usisa sang iya pagkamadalidali- on kag kaabtik. Ang causa ni Kristo permi mag-antus kon ginbilin lang sa kay Juan. Ang kaabtik ni Pedro ginkinahanglan. Ang iya kaisog kag kusog permi nagaluwas sa ila gikan sa kalisdanan, kag nagapahipus sang ila mga kaaway. Si Juan nagadaug. Nagadaug sia sing madamo sa causa ni Kristo paagi sa iyang mapailubon nga pag-antus, kag madalum nga pagpanugyan. Ang Dios nagabangon sang mga tawo sa pagsinggit batok sa nagapadayon nga mga sala sang Papanhon nga iglesya, kag sa pagpadaon sang reformasyon. Si Satanas nagapangita sa paglaglag sining buhi nga mga saksi; apang ang Dios naghimo sang isa ka kodal palibot sa ila. Ang iban, para sa himaya sang iya ngalan, gintogotan sa pagmarka sang pagpamatuod nga ila ginbatas sang ila dugo; apang may iban nga gamhanan nga mga tawo, kaangay kay Luther kag kay Melancthon, nga sing labi makahimaya sa Dios paagi sa pagpangabuhi kag pagsinggit sing mabaskug nga tingog batok sa mga sala sang mga papa, mga kaparian kag mga hari. Nagakurog sila sa atubangan sang tingog ni Luther. Paagi sadtong pinili nga mga tawo, mga siga sang kapawa nagsugod sa paglapta sa kadudulman, kag madamo kaayo sing malipayon nagbaton sang kapawa kag naglakat sa iya. Kon isa ka saksi ginpatay, duha ukon subra pa magabangon sa pagkuha sang ila lugar. Apang si Satanas wala makontento. May gahum lang sia sa lawas. Indi niya mahimo ang mga tomolo-o nga magtugyan sang ila pagto-o kag paglaum. Kag bisan sa kamatayon nagadaug sila nga may masanag nga paglaum sang kabuhi nga dayon sa pagkabanhaw sang matarung. May subra sila sang sa mamalatyon nga kusog. Wala sila nagtugot sa pagtulog bisan sa isa ka ti-on. Gintipigan nila ang Kristohanon nga taming nga ginwagkos palibot nila, naandam para sa inaway, indi kay sa espirituhanon lang nga mga kaaway, apang sa kay Satanas sa dagway sang mga tawo, nga ang ila permi singgit amo, Baya-i ang inyo pagto-o, ukon mamatay kamo. Yadtong pila ka bilog nga mga Kristohanon mabakud sa Dios, kag labi ka hamili sa Iya igtololok sang sa katunga sang kalibutan nga nagadala sang ngalan ni Kristo, apang mga talawan sa Iya causa. Sang ang iglesya ginhingabot, naghiusa sila kag mahigugmaon. Mabakud sila sa Dios. Ang mga makasasala wala gintogoti sa paghiusa sang ila mga kaugalingon upud sa ila; bisan ang mga manugdaya bisan ang gindayaan. Yadto lamang ang handa sa pagsikway sang tanan para sa kay Kristo ang mangin Iya gintoton-an. Palabihon nila nga mag-imol sila, magmapainubuson kag kaangay kay Kristo. Tan-awa ang Lukas 22:61-62; Juan 18:10; Binuhatan kapitulo 3 kag 4 Sa dugang nga pagtoon tan-awa "Ang Reformasyon" sa encyclopedia. KAPITULO 21 Ang Iglesya kag ang Kalibutan Naghi-usa 48
Si Satanas niyan nagpakigsapol sa iya mga manugtunda, kag didto ginhunahuna nila kon ano ang ila naganansya. Matuod nga natipigan nila ang iban nga mahinay nga mga kalag, paagi sa pagpahadluk sa kamatayon, gikan sa pagbaton sang kamatuoran, apang madamo, bisan ang labing mahinay, nagbaton sang kamatuoran, kag sa gilayon ang ila mga kahadluk kag kahinay nagbiya sa ila, kag samtang nagasaksi sila sang kamatayon sang ila mga kauturan, kag nakita ang ila kabakud kag pagpailub, nabal-an nila nga ang Dios kag ang mga manugtunda nagbulig sa ila sa pagbaton sini nga mga pag-antus, kag nagmabaskug sila kag walay kahadluk. Kag sang gintawag sa paghatag sang ila kaugalingon nga mga kabuhi, nagpabilin sila sa ila pagto-o upud sini nga pagpailub kag kabakud nga nagpakurog pa gani sa ila mga manugpatay. Si Satanas kag ang iya mga manugtunda nagtapat nga may labi pa ka madinaugon nga paagi sa paglaglag sang mga kalag, kag labi pa ka seguro sa katapusan. Nakita nila nga bisan pa ila paantuson ang mga Kristohanon, nagpabakud pa gani sa labing maluya, kag nga ang mga bitayan kag mga kalayo indi makapahadluk sa ila. Ginsunod nila ang mga bantugan nga nagadala kay Kristo sang sa atubangan sang ila mga manugpatay, madamo ang nagliso sa kamatuoran paagi sa pagpanaksi sang ila pagpadayon, kag ang himaya sang Dios nga nagtongtong sa ila. Si Satanas nagdesider sa paghimo naman sang isa ka malinong nga paagi. Ginhigkoan niya ang mga doktrina sang Biblia; kag ang mga tradisyon nga naglaglag sang minilyon naggamot sing madalum. Ginpunggan niya ang iya kaakig, kag nagtapat sa indi pagpilit sang iya mga sumulunod sa isa ka mapa-it nga pagpanghingabot, apang padayonon sa pagdumala ang simbahan sa pagpakig-away, indi para sa pagto-o nga sadto ginhatag sa mga balaan, apang, sa lainlain nga mga pamatasan. Samtang nagadumala sia sa simbahan sa pagbaton sang mga kaayohan kag mga dungog sang kalibutan, idalum sa sala nga pagpakunokuno sang kaayohan sa ila, nagsugod sia pagdala sang kaayo sang Dios. Sa hinayhinay ang simbahan nawad-an sang iya gahum, samtang naglikaw sa pagpahayag sang tadlong nga mga kamatuoran nga nagsira sang mga mahigugmaon nga kalipayan kag mag-abyan sang kalibutan. Ang simbahan indi amo ang separado kag pinasahe nga katawohan sadto sang ang mga kalayo sang pagpanghingabot nagsilaab batok sa iya. Paano ang bulawan nahimo nga malubog? Paano ang labing pino nga bulawan nga nagbalhin? Nakita ko nga kon ang simbahan permi nagpabilin sang iya balaan kag pagkapinasahi nga batasan, ang gahum sang Balaan nga Espiritu nga ginhatag sa mga gintoton-an mangin kaupud niya. Ang masakiton maayo, ang mga yawa masaway kag matabog, kag mangin makusog sia, kag kahaladlukan sa iya mga kaaway. Nakita ko nga ang isa ka daku nga panong nagpakunokuno sang ngalan ni Kristo, apang wala sila ginkilala sang Dios nga Iya sila. Wala Sia sing kalipayan sa ila. Si Satanas daw nagaangkon sang isa ka relihioso nga pamatasan, kag handa kaayo nga ang mga tawo maghunahuna nga sila mga Kristohanon. Handa sia kaayo nga magto-o sila sa kay Jesus, sa Iya pagpalansang, kag sa Iya pagkabanhaw. Si Stanas kag ang iya mga manugtunda nagto-o sing bug-os sini sa ila mga kaugalingon, kag nagakurog. Apang kon ini nga pagto-o wala nagabunga sa maayo nga mga binuhatan, kag magdul-ong sadtong nagapakunokuno sa pagsunod sang pagsikway sang kaugalingon nga kabuhi ni Kristo, wala sia natublag; kay nagaangkon lang sila sang Kristohanon nga ngalan, samtang ang ila mga tagipusoon unudnon pa; kag makagamit sia sa ila sa iyang buluhaton sing maayo kon wala sila sing profesyon. Sa idalum sang ngalan sang Kristohanon makatago sila sang ila pagkakiwi. Nagapadayon sila sang ila dili-balaan nga kinaugali, kag ang ila malaut nga mga luyag wala ginabuntog. Ini nagahatag sing kahigayonan para sa dili-tomolo-o sa paghaboy sang ila dili-pagkahimpit sa nawong ni Jesu-Kristo, sa pagpakahuya sa Iya, kag mangin kabangdanan sang kasu-ayon sadtong nagahupot sang putli kag wala buling nga relihiyon. Ang mga ministro nagawali sing maayo nga mga butang sa pagpasunod sang unudnon nga mga profesor. Amo ini ang gusto ni Satanas. Wala sila nagawali kay Jesus kag sang matuod nga mga kamatuoran sang Biblia; kay kon maghimo sila, ining unudnon nga mga profesor indi magpamati sa ila. Madamo sa ila mga manggaranon kag kinahanglan nga ibilin sila sa simbahan, bisan indi na sila bagay nga mangin didto sila sang sa kay Satanas kag sa iya mga manugtunda. Ang relihiyon ni Jesus ginahimo nga daw makita ang pagkabantugan kag pagkadungganon sa mga tawo sang kalibutan. Ang mga katawohan ginahambalan nga yadtong nagapakunokuno sang ila relihiyon pagapasidunggan sing labi sang kalibutan. Malapad ang ginakalainan sini nga mga pagtudlo sang sa mga pagtudlo ni Kristo. Ang Iya doktrina kag ang kalibutan wala sing pagkigdaet. Yadtong magsunod sa iya kinahanglan nga magsikway sang kalibutan. Ining matawhay nga mga butang nagsugod kay Satanas kag sang iya mga manugtunda. Nagforma sila sang plano, kag madamo sang mga profesor nga nagsunod. Ang mga salimpapaw kag mga makasasala naghiusa sa simbahan. 49
Makalipay nga mga patopato nga mga sugilanon ginatulod, kag ginabaton gilayon. Apang kon ang kamatuoran paga-iwali sa iyang kaputli, sa indi madugay magatabog sang mga salimpapaw kag mga makasasala. Apang wala sing kalainan sa tunga sang nagapakunokuno nga sumulunod ni Kristo kag sang kalibutan. Nakita ko nga kon ang sayop nga tabon pagagisi-on gikan sa mga miembro sang mga iglesya, makita ini nga klase sang kalainan, kahigko kag kangil-ad, nga ang labing pina-in nga anak sang Dios indi magpadugaydugay sa pagtawag sa ila sa ilang husto nga ngalan, mga anak sang ila amay, ang Yawa; kay ang iya mga buluhaton ila ginahimo. Si Jesus kag ang tanan nga langitnon nga panong nagtulok nga may kasakit sa amo nga talan-awon; apang ang Dios may balita para sa iglesya nga balaan kag importante. Kon batonon, magahimo ini sing bug-os nga reformasyon sa iglesya, magapabuhi sa buhi nga pagpamatuod nga magakuha sang mga salimpapaw kag mga makasasala, kag magadala liwat sang iglesya sa kahamot-an sang Dios. Tan-awa ang Isaias 30:8-21; Jacobo 2:19; Bugna kapitulo 3 KAPITULO 22 William Miller Nakita ko nga ang Dios nagpadala sang Iya manugtunda sa pagtandug sang tagipusoon sang isa ka mangunguma nga wala nagato-o sa Biblia, kag nagtoytoy sa iya sa pagpangusisa sang mga tagna. Ang mga manugtunda sang Dios sa liwatliwat nagduaw sinang isa ka pinili, kag gingiyahan ang iya hunahuna, kag ginbuksan ang iya inughangup sa mga tagna nga madulum sa mga katawohan sang Dios. Ang sinugdan sang kadena sang kamatuoran ginhatag sa iya, kag gintoytoyan sia sa pagpangusisa sang sugpon pakadto sa isa ka sugpon, tubtub nga gintulok niya nga may katingala kag pagdayaw ang Polong sang Dios. Nakita niya didto ang isa ka himpit nga kadena sang kamatuoran. Ang Polong nga iya gin-isip nga wala ginbugna, karon nabuksan na sa atubangan sang iya palanan-awon nga may katahum kag himaya. Nakita niya nga ang isa ka bahin sang Kasulatan nagapaathag sa isa, kag kon ang isa ka bahin matakup sa iya paghangup, makita niya sa isa naman ka bahin sang Polong nga magasaysay sini. Ginatamod niya ang balaan nga Polong sang Dios nga may kalipay, kag may labing madalum nga pagtahud kag pagtaha. Sang iya ginsunod paidalum ang mga tagna, nakita niya nga ang mga pumuloyo sang duta nagapangabuhi sa manugtapus nga mga talan-awon sining kasaysayan sang kalibutan, kag wala nila ini mahibalo-i. Gintan-aw niya ang mga kahigko sang mga iglesya, kag nakita nga ang ila gugma ginkakas gikan kay Jesus, kag ginbutang sa kalibutan, kag nga nagapangita sila sang kalibutanon nga dungog sa baylo sang ila mga bahandi sa langit. Pagkasalimpapaw, kadulum kag kamatayon makita niya bisan diin. Ang iya espiritu nagainit sa sulud niya. Ang Dios nagtawag sa iya sa pagbiya sang iya uma, kaangay kay Elias nga gintawag sa pagbiya sang iya baka kag ang uma nga iya ginapangabudlayan kag magsunod sa kay Elias. Nga may pagkurog, si William Miller nagsugod sa pagbuklad sang mga misteryo sang ginharian sang Dios sa mga katawohan. Nagaangkon sia sing kusog sa tagsa ka pagpaninguha. Gindala niya ang mga tawo halin sa mga tagna pakadto sa ika-duha nga pagkari ni Jesus, kag nag-aman sang alagyan para sa Iya pagkari, busa amo man, si William Miller kag yadtong nagbuylog sa iya, nagpahibalo sang ika-duha nga pagkari sang Anak sang Dios. Ginbalik ako sa mga kaadlawan sang mga gintoton-an, kag ginpakita sa akon si Juan nga hinigugma, nga ang Dios may isa ka pinasahe nga buluhaton para sa iya nga pagabuhaton. Si Satanas determinado sa pagpugong sini nga buluhaton, kag gintoytoyan niya ang iya mga sologoon sa paglaglag kay Juan. Apang ang Dios nagpadala sang Iya manugtunda kag sa katingalahan nagluwas sa iya. Ang tanan nga nagsaksi sa daku nga gahum sang Dios ginpakita ang pagluwas kay Juan, naurongan, kag madamo ang nagto-o nga ang Dios kaupud niya, kag nga ang pagpamatuod nga iya ginadala nahanungod kay Jesus matuod. Yadtong nagpangita sa paglaglag sa iya nahadluk sa pagliwat pagkuha sang iya kabuhi, kag gintugotan sia sa pag-antus pa gid para kay Jesus. Ginasumbong sia sing binutig sang iya mga kaaway, kag sa wala madugay gintabog sa isa ka mamingaw nga isla, diin ang Gino-o nagpadala sang Iya manugtunda sa pagbukas sa iya sang mga butang nga 50
mahanabo sa duta, kag ang kahimtangan sang iglesya pakadto sa katapusan; ang iya paglapas, kag ang duug sang iglesya nga pagatindugan kon gusto niya magpahamuot sa Dios, kag sa katapusan magadaug. Ang manugtunda sang langit nagkadto sa kay Juan sa kasilaw. Ang iya dagway nagabadlak sang kadaku sang himaya sang langit. Ginpakita niya kay Juan ang mga talan-awon nga may madalum kag masadyahon nga kabalaka nahanungod sang iglesya sang Dios, kag gindala sa iya atubangan ang makahalangoyos nga mga inaway nga ila pagabatason. Nakita ni Juan sila nga nagaagi sa kalayohon nga mga pagtilaw, kag ginhimo nga puti kag gintilawan, kag, sa katapusan, manugdaug, mahimayaon nga naluwas sa ginharian sang Dios. Ang panagway sang manugtunda nagasidlak sa kalipay, kag sing bug-os nga mahimayaon, samtang ginpakita niya sa kay Juan ang katapusan nga pagdaug sang iglesya sang Dios. Daku ang kasadya ni Juan samtang nagatulok sia sa katapusan nga pagluwas sang iglesya, kag sang gindaldal sia palayo upud ang daku nga pagtahud kag katingala nagluhud sia sa tiilan sang manugtunda sa pagsimba sa iya. Ginbangon sia sa gilayon sang manugtunda, kag sa inanay ginsaway sia, nga nagasiling, Indi mo ini pagbuhaton; ako kaangay nimo nga sologoon, kag sang imo mga kauturan nga may pagpamatuod ni Jesus; simbaha ang Dios; kay ang pagpamatuod ni Jesus amo ang espiritu sang tagna. Niyan ang manugtunda nagpakita kay Juan sang langitnon nga ciudad upud sang iya matahum kag nagasidlaksidlak nga himaya. Si Juan nasadyahan gid kag nalipay sang himaya sang ciudad. Wala niya ginsapak ang una nga pagsaway sa iya sang manugtunda, apang sa liwat nagluhod sia sa pagsimba sa atubangan sang mga tiil sang manugtunda, nga sa liwat naghatag sing mahinay nga pagsabdong. Tan-awon mo nga indi mo ini pagbuhaton; kay ako kaangay mo nga sologoon, kag sang imo mga kauturan ang mga manalagna, kag sa ila nga nagabantay sang ginasiling sini nga tinon-an; simbaha ang Dios. Ang mga manugwali kag katawohan nagtan-aw sa libro sang Bugna nga isa ka misteryo kag indi importante kaayo sang sa iban nga mga bahin sang Balaan nga Kasulatan. Apang nakita ko nga ini nga libro, sing matuod gid isa ka bugna nga ginhatag para sa isa ka pinasahe nga kaayohan sadtong nagapangabuhi sa katapusan nga mga adlaw, sa paggiya sa ila sa pagseguro sang ila matuod nga duug, kag sang ila katungdanan. Ang Dios nagtoytoy sang hunahuna ni Wm. Miller pakadto sa mga tagna, kag naghatag sa iya sing daku nga kapawa sa libro sang Bugna. Kon mahangpan ang mga palanan-awon ni Daniel, ang mga tawo makahangop man unta maayo sang mga palanan-awon ni Juan. Apang sa husto nga ti-on, ang Dios nagtandug sa iyang pinili nga sologoon, nga sa maathag kag sa gahum sang Balaan nga Espiritu, nagbukas sang mga tagna, kag ginpakita ang nagaharmoniya nga mga palanan-awon ni Daniel kag ni Juan, kag iban nga mga bahin sang Biblia, kag ginpasulod sa mga tagipusoon sang mga tawo ang balaan, makahaladluk nga mga pagpaandam sang Polong, sa pagpangaman para sa pagkari sang Anak sang tawo. Madalum kag solemne nga panghunahuna nagsulod sa mga painoino sadtong nakabati sa iya, kag ang mga ministro kag mga tawo, mga makasasala kag mga walay Dios, nagliso sa Gino-o, sa pagpangita sang pagpangandam sa pagtindug sa hulukmanan. Ang mga manugtunda sang Dios nag-upud kay Wm. Miller sa iya buluhaton. Mabakud sia kag walay kahadluk. Sa kaisog ginbantala niya ang mensahe nga gintugyan sa iya kamot. Isa ka kalibutan nga nagahamyang sa pagpakasala, kag isa ka mabugnaw, kalibutanon nga iglesya tama na sa pagtawag sa buhat sang iya kusog, kag toytoyan sia sa mapasinugtanon kag magbatas sing kabudlay, pag-isahanon kag pag-antus. Bisan ginpamalabagan sang nagapakunokuno nga mga Kristohanon kag sang kalibutan, kag ginakusokuso ni Satanas kag sang iya mga manugtunda, wala sia nag-untat sa pagwali sang walay katapusan nga maayong balita sa mga katawohan bisan diin sia tawgon, kag ipatunog ang singgit, Kahadloki ninyo ang Dios kag ihatag ang himaya sa Iya; kay ang takna sang Iya paghukom nag-abot na. Tan-awa ang 1 Hari 19:16-21; Daniel kapitulo7:12; Bugna kapitulo 1:147, 19:8-10, 22:6-10 KAPITULO 23 Ang Balita sang Nauna nga Manugtunda 51
Nakita ko nga ang Dios yadto didto sa pagpahibalo sadtong panahon sang 1843. Iya buhat ang pagpabangon sang mga tawo, kag dal-on sila sa isa ka pagtilaw nga bahin diin magatapat sila. Ang mga ministro ginsabdong kag nagto-o sang pagkamatuod sang mga pahayag nga ginhambalan sa tagnaanon nga mga ti-on, kag ginbayaan nila ang ila bugal, ila mga sueldo, kag ang ila mga simbahan, sa paglakat halin sa isa ka duug pakadto sa isa sa pagpahibalo sang balita. Apang sang ang balita halin sa langit makakita sing isa ka duug sa mga tagipusoon sang diotay kaayo nga mga gintawag nga mga ministro ni Kristo, ang buluhaton ginpahamtang sa madamo nga indi mga manugwali. Ang iban nagbiya sang ila mga uma sa pagpatunog sang balita, samtang ang iban gintawag gikan sa ila mga olobrahan kag sa ila mga tindahan. Kag bisan ang iban nga mga profesyonal nga mga tawo napilitan sa pagbiya sang ila mga profesyon sa pagsulod sa indi bantugan nga buluhaton sa paghatag sang balita sang una nga manugtunda. Ang mga ministro nagbiya sang ila mga hunahuna kag balatyagon sa ila sekta, kag naghiusa sa pagpahibalo sang pagkari ni Jesus. Ang mga tawo natandug bisan diin nga malambot sila sang balita. Ang mga makasasala naghinolsol, naghibi kag nangamuyo sa kapatawaran, kag yadtong ila mga kabuhi natandaan sang pagkatoso, naninguha sa paghimo sang pagpasag- uli. Ang mga ginikanan nagbatyag sing daku nga kamingaw sa ila mga kabataan. Yadtong nakabaton sang balita, nagpangabudlay sa ila wala maliso nga mga abyan kag mga pariente, kag upud sang ila mga kalag nga nagduko sa kabug-at sang solemne nga balita, nagpaandam kag nagpahug sa ila sa pagpangaman para sa pagkari sang Anak sang tawo. Yadtong mga kaso nga labing ginpabug-at kag indi magpaubos sa kabug-at sang evidencia nagpauli tungod sang ginbatyag sang tagipusoon nga mga pagpaandam. Ini nga pagpaputli sang kalag nga buluhaton nagdul-ong sang mga balatyagon palayo sa kalibutanon nga mga butang, pakadto sa isa ka pagpanugyan nga wala pa gid maagihi sadto. Linibo nadala sa paghakus sang kamatuoran nga ginwali ni Wm. Miller, kag ang mga sologoon sang Dios nagbutwa sa espiritu kag gahum ni Elias sa pagbantala sang maayong balita. Yadtong nagwali sining solemne nga balita, kaangay kay Juan ang manugbalita ni Jesus, nagbatyag nga ginpilit sa pagbilin sang ila wasay sa gamot sang kahoy (nagbiya sang ila kaugalingon nga buluhaton), kag nagtawag sang mga tawo sa pagdala sang mga bunga nga nasugata sa paghinolsol. Ang ila pagpamatuod ginbantabanta sa pagpabangon kag gamhanan nga nakatandug sang mga iglesya, kag nagpakita sang ila matuod nga pamatasan. Kag sang ila ginabayaw ang solemne nga pagpahibalo sa pagpalagyo gikan sa kaakig nga magaabot, madamo sadtong naghiusa sa mga iglesya kag nagbaton sang makaayo nga balita; nakita nila ang ila mga paglapas, kag, upud ang mapait nga mga luha sang paghinolsol, kag madalum nga pagpasakit sang kalag, nagpaubos sang ila mga kaugalingon sa atubangan sang Dios. Kag sang ang Espiritu sang Dios nagkunsad sa ila, nagbulig sila sa pagpatingog sang singgit, Kahadloki ninyo ang Dios, kag ihatag sa Iya ang himaya, kay nag-abot na ang takna sang Iya paghukom. Ang pagwali sang sibo nga ti-on nagtawag sang daku nga pagpamalabag halin sa tanan nga mga klase, halin sa ministro sa pulpito, paidalum sa labing harasharas, mapangahason-palangit nga makasasala. Wala sing tawo nga nakahibalo sang adlaw kag oras, mabati-an gikan sa salimpapaw nga ministro kag maisog nga manugyubit. Wala sing pagmando kag pagsabdong sa paggamit sang teksto sadtong nagatudlo sang tuig nga gintoohan nila ang tagnaanon nga mga panahon matapus na, kag sa mga talandaan nga nagpakita, si Kristo malapit na, bisan ara na sa mga gawang. Madamo sang manugbantay sang panong, nga nagpakita sa paghigugma kay Jesus, nagsiling nga wala sila sing pamalabag sa wali sang pagkari ni Kristo; apang nagapamalabag sila sang tuhoy nga takna. Ang permi-nagatan-aw nga mata sang Dios nagabasa sang ila mga tagipusoon. Wala sila nagahigugma sang malapit nga pagkari ni Jesus. Nahibalo sila nga ang ila dili-pagka- Kristohanon nga mga kabuhi indi makatindug sa pagtilaw; kay wala sila maglakat sa mapailubon nga banas nga ginpahamtang sa ila. Ining butigon nga mga manugbalantay nagatindug sa alagyan sang buluhaton sang Dios. Ang kamatuoran nga ginahambal sa iyang makatalandug nga gahum sa mga katawohan nagtandug sa ila, kag kaangay sang manugbantay sang bilanggoan, nagsugod sila sa pagpamangkut. Ano ang buhaton ko agud maluwas. Apang ini nga mga manugbalantay nagtikang sa tunga sang kamatuoran kag sang mga tawo, kag nagwali sa ila sing mahapus nga mga butang sa pagdala sa ila palayo sa kamatuoran. Naghi-usa sila upud kay Satanas kag sa iya mga manugtunda, kag nagsinggit, Paghidaet, paghidaet, mga wala sing paghidaet. Nakita ko nga ginmarkahan sang mga manugtunda sang Dios ini tanan, kag ang mga bisti sadtong indi matinugyanon nga mga manugbantay natabonan sang mga dugo sang mga kalag. Yadtong nahigugma sang ila pagkahapus, kag kontento sang kalayo nila gikan sa Dios, indi makabangon gikan sa ila unudnon nga kasegurohan. 52
Madamo sang mga ministro nga indi magbaton sining makaluwas nga balita sa ila mga kaugalingon, kag yadtong magabaton sini, ila pamalabagan. Ang dugo sang mga kalag ara sa ila. Mga manugwali kag mga tawo nagtingub sa pagpamalabag sini nga balita gikan sa langit. Ginhingabot nila si Wm. Miller, kag yadtong naghiusa upud sa iya sa buluhaton. Mga binutig ginpalibot sa pagguba sang iya influencia, kag sa lainlain nga mga panahon matapus mapahayag niya sing tuhoy ang laygay sang Dios, gina-aplikar ang matalum nga mga kamatuoran sa mga tagipusoon sang iya mga manugpalamati busa daku nga kaakig nagdabab batok sa iya, kag sang iya pagbiya sa duug sang tilipunan, ang iban nagbangga sa iya agud kuhaon ang iya kabuhi. Apang ang mga manugtunda sang Dios ginpadala sa pagtipig sang iya kabuhi kag ginpalagyo nila sia malayo gikan sa nagapangakig nga hurong. Ang iya buluhaton wala pa matapus. Ang labing matutum sing malipayon nagbaton sang balita. Nahibalo sila nga ini halin sa Dios kag nga ginhatag ini sa nagakaigo nga ti-on. Ang mga manugtunda nagabantay upud sang daku nga kabalaka kon ano ang resulta sang langitnon nga balita, kag sang ang mga iglesya nagbiya kag nagsikway sini, sila sa kasubo nagkonsuslta sa kay Jesus. Nagliso Sia sang Iya goya gikan sa mga iglesya, kag ginsogo ang Iya mga manugtunda sa pagbantay sing matutum sa mga hamili nga mga tawo nga wala nagsikway sang pagpamatuod, kay isa pa ka kapawa magasilak sa ila. Nakita ko nga kon ang nagapakunokuno nga mga Kristohanon naghigugma sang pagpakita sang ila Manluluwas, kon ang ila gugma napahamtang sa Iya, kon nagbatyag sila nga wala sing iban sa duta nga mapaanggid sa Iya, naghulugyaw unta sila sa kalipay sang una nga pagpahayag sang Iya pagkari. Apang ang pagkawalay gusto nga ila ginpakita, sang ila pagkabati sang pagkari sang Ginoo, amo ang isa ka gintapat nga pagpamatuod nga wala sila nagahigugma sa Iya. Si Satanas kag ang iya mga manugtunda nagdaug, kag ginhaboy nila ini sa goya ni Jesu-Kristo kag sa iya balaan nga mga manugtunda, nga ang Iya mga nagato-o nga katawohan diotay ang gugma para kay Jesus kag nga wala sila nagahandum sa ika-duha Niya nga pagpakita. Nakita ko ang mga katawohan sang Dios, malipayon sang ila pagpaabot, nagatulok sa ila Gino-o. Apang ang Dios nagdibuho sa pagtilaw sa ila. Ang iya kamot natabunan sang isa ka sayop sa paghubad sang tagnaanon nga mga panahon. Yadtong nagatulok para sa ila Gino-o wala makadiskobre sini, kag ang labing maalamon nga mga tawo nga nagpamalabag sa takna napaslawan man sa pagtan-aw sang sayop. Ginhungod sang Dios nga ang Iya mga katawohan magasugata sang isa ka kapaslawan. Ang panahon naglabay, kag yadtong nagtulok upud ang kasadya sa ginapaabot nila nga Manluluwas nagkasubo kag nagsakit ang tagipusoon, samtang yadtong wala nahigugma sa pagpakita kay Jesus, apang nagbaton sang balita paagi sa kahadluk, nalipay nga wala Sia nag-abot sa ti-on sang pagpaabot. Ang ila profesyon wala nakauyog sang ila mga tagipusoon, kag magputli sang ila mga kabuhi. Ang pagligad sang panahon ginbantabanta maayo sa pagpakita sini nga klase sang mga tagipusoon. Sila amo ang una sa pagliso kag pagtamay sang mga nasub-an, napaslawan nga mga tawo, nga sing matuod gid naghigugma sa pagpakita sang ila Manluluwas. Nakita ko ang kaalam sang Dios sa pagtilaw sang Iya mga katawohan, kag sa paghatag sa ila sang nagapangusisa nga pagtilaw sa pagdiskobre sadtong magakupos kag magatalikod sa takna sang pagtilaw. Si Jesus kag ang tanan nga langitnon nga panong nagtan-aw nga may kaawa kag gugma sadtong may matam-is nga pagpaabot kag naghandum sa pagtan-aw sa Iya nga ginahigugma sang ila mga kalag. Ang mga manugtunda nagalibot sa ila, sa pagpabakud sa ila sa takna sang ila pagtilaw. Yadtong nagsikway sa pagbaton sang langitnon nga balita ginbayaan sa kadudulman, kag ang kaakig sang Dios nagdabdab batok sa ila, tungod kay indi sila magbaton sang kapawa nga ginpaala sa ila halin sa langit. Yadtong matutum, kag napaslawan, nga indi makahangop nga-a ang ila Gino-o wala mag-abot, wala ginpatumbaya-i sa kadudulman. Sa liwat gintudlo sila sa ila mga Biblia sa pagpangita sang tagnaanon nga mga panahon. Ang kamot sang Gino-o ginkuha sa mga numero, kag ang sayop ginpaathag. Nakita nila nga ang tagnaanon nga panahon nakalambot sa 1844, kag nga sa amo man nga evidencia nga ila ginpahayag sa pagpakita nga ang tagnaanon nga mga panahon nagtakup sang 1843, nagpamatuod nga magatapus sila sa 1844. Ang kapawa halin sa polong sang Dios nagsiga sa ilang tinindugan, kag nasapwan nila ang ti-on sa pagdugay. - Kon ang palanan-awon nagdugay, hulata ini,--Sa ila gugma sa madali nga pagkari ni Jesus, wala nila makita ang pagdugay sang palanan-awon, nga ginbantabanta sa pagpakita sang matuod nga nagahulat. Sa liwat may punto sila sa takna. Apang nakita ko nga madamo sa ila indi makabangon labaw sang ila mabaskug nga kapaslawan, sa pag- angkon sinang kabaskug kag kusog nga nagmarka sang ila pagto-o sang 1843. 53
Si Satanas kag ang iya mga manugtunda nagdaug sa ila, kag yadtong indi magbaton sang balita, nagpangamusta sa ila mga kaugalingon sang ila pagtan-aw sa malayo pa nga paghukom kag kaalam sa indi pagbaton sang pagpatalang, sa ila pagtawag sini. Nakamolalong sila nga ginasikway nila ang laygay sang Dios batok sa ilang mga kaugalingon, kag nga nagapangabudlay sila upud kay Satanas kag sang iya mga manugtunda sa pagpalibog sang mga katawohan sang Dios, nga wala nagakabuhi sa balita nga halin sa langit. Ang mga tomolo-o sa sini nga balita ginpangpigos sa mga simbahan. Ang kahadluk naghawid sa ila sa pila ka panahon, tubtub nga wala nila ginpautwas ang mga sentimento sang ila tagipusoon, apang ang pagligad sang panahon nagpakita sangt ila matuod nga mga balatyagon. Gusto nila nga magpahipus sang pagpamatuod nga ginbatyag sang mga tomolo-o nga napilitan sila sa pagdala, nga ang tagnaanon nga mga panahon nag-bot sang 1844. Upud ang kaathag ginsaysay nila ang sayop, kag naghatag sang mga rason nga-a nagpaabot sila sang ila Gino-o sang 1844. Ang mga manugpamalabag indi makadala sang bisan ano nga pakia-na batok sa gamhanan nga mga rason nga ginatanyag. Ang kaakig sang mga iglesya nagdabdab batok sa ila. Nagtapat sila sa indi pagpamati sa bisan ano nga evidencia, kag ini pagpasudlon ang ila pamatuod sa mga simbahan, agud ang iban indi makabati sini. Yadtong wala makaaguanta sa pagpugong gikan sa iban, sang kapawa nga ginhatag sang Dios sa ila, gipagowa sa mga simbahan; apang si Jesus kaupud nila, kag malipayon sila sa kapawa sang Iya dagway. Handa sila sa pagbaton sang balita sang ika-duha nga manugtunda. Tan-awa ang Daniel 8:14; Habakuk 2:1-4; Malaias kapitulo 3 kag 4; Mateo 24:236; Bugna 14:6-7. KAPITULO 24 Ang Balita sang Ika-duha ka Manugtunda Ang mga iglesya indi magbaton sang kapawa sang balita sang una nga manugtunda, kag sang ginasikway nila ang kapawa halin sa langit nahulog sila halin sa kahamuot sang Dios. Nagsalig sila sa ila kaugalingon nga kusog, kag ginbutang ang ila mga kaugalingon paagi sa ila mga pagpamalabag sa una nga balita diin indi sila makakita sang kapawa sang balita sang ika-duha nga manugtunda. Ang Babilonia nahulog, kag ginpabay-an ang nahulog nga mga iglesya. Malapit matapus ang balita sang ikaduha nga manugtunda, nakita ko ang daku nga kapawa halin sa langit nga nagasilak sa mga katawohan sang Dios. Ang mga siga sini nga kapawa kaangay kasanag sa adlaw. Kag nabati-an ko ang mga tingog sang mga manugtunda nga nagasinggit, Yari karon ang Palamanhonon nagaabot, lakat kamo sa gowa kag sugata sia! Ang singgit sa tungang gab-i gintugyan sa paghatag sing gahum sa balita sang ika-duha ka manugtunda. Ang mga manugtunda ginpadala halin sa langit sa pagpukaw sang mga napaslawan nga mga balaan, kag sa pag-aman sa ila para sa dakung buluhaton sa ila atubangan. Ang labing maalam nga mga tawo indi amo ang una nga nagbaton sini nga balita. Ang mga manugtunda ginpaala sa mga mapainubuson, mga matutum, kag ginsogo sila sa pagpabaskug sang singgit, Yari karon ang Palamanhonon nagaabot, gowa kamo sa pagsugat sa Iya. Yadtong gintugyanan sang pagsinggit nagdalidali, kag sa gahum sang Balaan nga Espiritu nagpalapnag sang singgit, kag ginbangon ang ila nagluya nga mga kauturan. Ini nga singgit wala makabato sa kaalam sang dungganon nga mga tawo, apang sa gahum sang Dios, kag sang Iya mga balaan nga nakabati sang singgit indi makabato sini. Ang labing espirituhanon una nga nagbaton sini nga balita, kag yadtong una nga nagdumala sang buluhaton amo ang katapusan sa pagbaton kag pagbulig palanog sang singgit, Yari karon ang Palamanhonon nagakari, gowa kamo sa pagsugat sa Iya. Sa tagsa ka bahin sang duta, ang kapawa ginhatag ang balita sang ika-duha ka manugtunda, kag ang singgit nagatunaw sa mga linibo. Nagkadto gikan sa isa ka banwa pakadto sa isa, kag gikan sa minuro pakadto sa isa ka minuro, tubtub ang nagahulat nga mga katawohan sang Dios nagmata sing bug-os. Madamo ang indi magtugot sini nga balita sa pagsulod sa mga simbahan, kag ang daku nga panong nga may buhi nga pagpamatuod sa sulud nila nagbiya sang nahulog nga mga iglesya. Isa ka daku nga buluhaton pagabuhaton sang singgit sa tungang gab-i. Ang balita nagapanalopsop sa tagipusoon, kag nagadul-ong sa mga tumoloo sa 54
pagpangita sang isa ka buhi nga eksperiencia para sa ila mga kaugalingon. Nahibalo sila nga indi sila makasalig sa isa kag isa. Ang mga balaan nga may paghawathawat nagahulat para sa ila Gino-o nga may pagpuasa, pagbantay kag halus permi nagapangamuyo. Bisan ang iban nga mga makasasala nagatulok sa unhan nga panahon nga may pagkurog, samtang ang daku nga kadam-an daw nagakakugmat batok sini nga balita, kag nagpakita sang espiritu ni Satanas. Nagyubit sila kag nagyagota, kag bisan diin mabati-an Wala sing tawo nga nakahibalo sang adlaw kag sang takna. Ang mga malaut nga mga manugtunda nagpabugal sa pagsikway sang tagsa ka raya sang kapawa halin sa langit, agud nga ila ihigot sa ila si-od. Madamo ang nagapakunokuno nga nagatulok para sa ila Gino-o, nga wala gid sing bahin bisan ano sa sini nga butang. Nasaksihan nila ang himaya sang Dios, ang pagkamapainubuson kag daku nga debosyon sang nagahulat, kag ang nagasubra nga kabug-aton sang evidencia, nagdul-ong sa ila sa pagpakita nga nagbaton sang kamatuoran. Apang wala sila nagliso. Wala sila nahanda. Isa ka espiritu sang solemne kag hanuot nga pagpangamuyo bisan diin mabatyagan sang mga balaan. Isa ka balaan nga pagkasolemne ara sa ila. Ang mga manugtunda nga may daku nga kabalaka nahangawa sa pagbantay ang resulta, kag ginatuhoy yadtong nakabaton sang langitnon nga mensahe, kag ginakuha sila gikan sa dutan-on nga mga butang sa pag-angkon sang daku nga mga pagkaon gikan sa tuburan sang kaluwasan.Ang mga katawohan sang Dios ginbaton niyan kaupud Niya. Gintulok sila ni Jesus nga may kalipay. Ang Iya larawan nagasidlak sa ila. Nagahimo sila sing bug-os nga pag-antus, bug-os nga pagpanugyan, kag nag-paabot nga baylohan sa dili-mamalatyon. Apang natagna na sila nga magkasubo liwat sa ilang pagkapaslaw. Ang ti-on nga ila ginatan-aw, nagapaabot nga luwason, naglipas na. Ari pa sila gihapon sa duta, kag ang mga efekto sang panghimalaut daw indi gid makita. Ginbutang nila ang ila gugma sa langit, kag sa matam-is nga pagpaabot, nakaagi sang dili mamalatyon nga pagluwas; apang ang ila mga paglaum wala matuman. Ang kahadluk nga ara sa madamo nga mga tawo wala sa gilayon nawala. Wala sila dayon nagdaug sa mga kapaslawan. Apang subong nga wala sing makita nga kaakig sang Dios nga nabatyagan nila, nauli-an sila gikansa kahadluk nga ila nabatyagan, kag nagsugod ang ila pagtamay, ila pagyubit, kag ila pagpanghimalaut. Ang mga katawohan sang Dios sa liwat ginpamatud-an, kag gintilawan. Ginkadlawan sila sang kalibutan, ginyubitan, kag gina-akigan; kag yadtong nagto-o nga wala sing isa ka pagduhauha nga si Jsus magakari niyan kag magabangon sang mga minatay kag magabaylo sang buhi nga mga balaan, kag kuhaon ang ginharian, kag pagpuy-an ini sa walay katubtuban, nagbatyag subong sang mga gintoton-an ni Kristo. Ginkuha nila ang akon Gino-o, kag wala ako nahibalo kon diin nila Sia ginbutang. Tan-awa ang Mateo 24:36, 25:6; Juan 20:13; Bugna 14:8 KAPITULO 25 Ang Hinulaghulag sang Pagkari Ginpahayag Nakita ko ang madamo sang mga kabon nga daw gingapus sang tingub sang pisi. Madamo sa sini nga kabon ara sa bug-os nga kadudulman. Ang ila mga mata ginmandu-an paidalum sa duta, kag daw wala sing kaangtanan sa tunga nila kag ni Jesus. Nakita ko ang mga tawo nga ginlapta sa sining lainlain nga mga kabon nga ang ila mga panagway mamag-an, kag ang ila mga mata nagatulok paibabaw sa langit. Mga silak sang kapawa gikan kay Jesus, kaangay sang mga raya sang kapawa gikan sa adlaw, ginhatag sa ila. Ginhambalan ako sang manugtunda sa pagtulok sing mahinalongon, kag nakit-an ko ang isa ka manugtunda nga nagabantay sa kada isa sadtong may raya sang kapawa, samtang ang malaut nga mga manugtunda nagalibot sadtong ara sa kadudulman. Nabati-an ko ang tingog sang isa ka manugtunda nga nagasinggit, Kahadloki ninyo ang Dios kag ihatag sa Iya ang himaya, kay ang takna sang Iya paghukom nag-abot na. Isa ka mahimayaon nga kapawa nagkunsad paidalum sadtong mga kabon, sa pagpasanag sa tanan nga magabaton sini. Iban sadtong ara sa kadudulman nagbaton sang kapawa kag nagkasadya; samtang ang iban nagbato sa kapawa gikan sa langit, kag nagsiling nga isa ini ka pagpatalang nga magatoytoy sa ila palayo. 55
Ang kapawa naglabay sa ila, kag ginbayaan sila sa kadudulman. Yadtong nakabaton sang kapawa halin kay Jesus, sing malipayon ginhigugma ang dugang kag hamili nga kapawa nga ginpasiga sa ila. Nagsiga ang ila mga guya, kag nagbadlak nga may balaan nga kalipay, samtang ang ila pagyahat ginmandu-an paibabaw sa kay Jesus nga may daku nga kabalaka, kag ang ila mga tingog nabati-an sa harmoniya upud ang tingog sang manugtunda, Kahadloki ninyo ang Dios kag maghatag sa Iya sing himaya, kay ang takna sang Iya paghukom nag-abot na. Sang sila napabaskug sini nga singgit, nakita ko yadtong ara sa kadudulman nga naghampak sa ila kilid kag abaga. Niyan madamo sadtong naghigugma sang balaan nga kapawa, gin-utdan sang bugkos nga naghigot sa ila, kag nagtindug kag nagpa-in sadtong mga kabon. Kag sang madamo ang naga-utud sang mga pisi nga ginbugkos sa ila, mga tawo nga naidalum sining lainlain nga mga kabon, nga ginatahud nila, nag-agi sini nga mga kabon, kag ang iban sa ila may maayo nga mga polong, kag ang iban may maakigon nga panulok kag pamahog nga mga giho, nagsugpon sang mga pisi nga nagkalaluya, kag permi nagasiling, ang Dios kaupud naton. Nagatindug kita sa kapawa. Ari ang kamatuoran sa aton. Namangkot ako kon sin-o ini nga mga tawo, kag ginsugiran ako nga sila mga ministro, kag nagadumala nga mga tawo, nga nagsikway sang kapawa sa ila mga kaugalingon, kag indi sila luyag nga ang iban magbaton sini. Nakita ko yadtong nahigugma sa kapawa nga nagatulok paibabaw nga may kabalaka kag hanuot nga handum sa ibabaw, nagapaabot kay Jesus nga magakari kag magkuha sa ila sa Iyang kaugalingon. Sa wala madugay nag-agi ang panganud sadtong nagapangalipay sa kapawa, kag ang ila mga nawong masulob-on. Nagpamangkot ako sang kabangdanan sini nga panganud. Ginpakita sa akon nga ini tungod sang ila kapaslawan. Sang ang panahon sang ila ginpaabot sa ila Manluluwas naglipas, kag si Jesus wala nag-abot. Ang pagkaluya nag-abot sa ila, kag yadtong mga tawo nga nakit-an ko sang una, ang mga ministro kag pangulo sang mga tawo, nagkalipay. Yadtong nagsikway sang kapawa, naghinugyaw sing daku, samtang si Satanas kag ang iya malaut nga mga manugtunda nagpabugal man palibot sa ila. Niyan nabati-an ko ang tingog sang isa naman ka manugtunda, nga nagasiling, Ang Babilonia nahulog! nahulog! Isa ka kapawa nagsidlak sadtong mga nasub-an, kag nga may hanuot nga handum para sa Iya pagpakita, sa liwat gintulok nila ang ila mga mata kay Jesus. Niyan nakita ko ang iban pa nga mga manugtunda nga nagasugilanon upud sa ika-duha ka manugtunda, nga nagsinggit, Nahulog ang Babilonia, nahulog, kag ini nga mga manugtunda nagpabaskug sang ila mga tingog upud sang ika-duha ka manugtunda, kag nagsinggit, Yari karon ang Pamanhonon nagaabot! Gowa kamo sa pagsugata sa iya! Ang malanog nga mga tingog sini nga mga manugtunda daw nagalambot bisan diin. Isa ka daku nga kasanag kag mahimayaon nga kapawa nagsiga palibot sadtong naghigugma sa kapawa nga ginhatag sa ila. Ang ila mga nawong nagsilak sa daku nga himaya, kag nagbuylog sila upud sa mga manugtunda sa pagsinggit, Yari karon, ang Pamanhonon nagaabot! Kag sang mahimayaon ginbaskug nila ang ila singgit sa tunga sining lainlain nga mga kabon, yadtong nagsikway sang kapawa, nagtulud sa ila, kag sa maakigon nga pagtulok, gintamay kag ginyubitan sila. Apang ang mga manugtunda sang Dios naghumlad sang ila mga pakpak sa mga ginpanghingabot, samtang si Satanas kag ang iya mga manugtunda nagtinguha sa pagpilit sang ila kadulum palibot sa ila, sa paggiya sa ila pagsikway sang kapawa gikan sa langit. Niyan nabati-an ko ang isa ka tingog nga nagasiling sadtong ginatulud kag ginayubitan, gowa kamo gikan sa ila, kag indi kamo magtandug sang mahigko. Madamo ang nag-utud sang pisi nga gingapus sa ila, kag nagtuman sila sa tingog, kag ginbayaan yadtong ara sa kadudulman, kag naghi-usa upud sadtong una nga nagbugto sang pisi, kag sing malipayon nagtingub sang ila mga tingog upud sa ila. Nabati-an ko ang tingog sang hanuot, nagapakitlooy nga pangamuyo gikan sa pila ka bilog nga sa gihapon nagpabilin upud sa mga panong nga yara pa sa kadudulman. Ang mga ministro kag ang bantugan nga mga tawo nagaagi palibot sining nagkalainlain nga mga kabon, nagahugot sang ila mga higot agud magbakud; apang sa gilayon nakabati ako sini nga tingog sang hanuot nga pangamuyo. Niyan nakita ko yadtong nagapangamuyo naglambot sang ila mga kamot nga nangayo sing bulig pakadto sadtong naghi-usa nga panong nga hilway, nagakasadya sa Dios. Ang sabat gikan sa ila, samtang sa hanuot gid nagtulok sa langit, kag nagtudlo paibabaw, amo, Gowa kamo gikan sa tunga nila, kag magpa-in kamo. Nakita ko ang iban nga nagapaninguha sa kahilwayan, kag sa katapusan nabugto nila ang higot nga ginbugkos sa ila. Ginbato-an nila ang mga pagtinguha nga ginhimo sa paghugot sang mga pisi, kag wala nagpamati sang ginliwatliwat nga pahayag, ang Dios kaupud naton, Ang kamatuoran ari sa aton. Madamo ang nagpadayon sa pagbiya sang mga kabon nga yara sa kadudulman kag nag-impon sa hilway nga kabon, nga makita nga ara sila sa dayag nga palangumhan ginbatak ibabaw sa duta. Ang ila pagtulud paibabaw, kag ang himaya sang Dios nagasidlak sa ila, kag nagsinggit sila sang mga pagdayaw sa Dios. Naghi-usa sila, kag daw ginputos sila sang kapawa sang langit. Palibot sini nga panong 56
amo ang iban nga naghalin idalum sa influencia sang kapawa, apang wala sing piho nga naghi-usa upud sa kabon. Ang tanan nga naghigugma sa kapawa nga nagsiga sa ila nagatangla paibabaw upud ang daku nga kabalaka. Si Jesus nagtulok sa ila nga may matam-is nga pagpasugot. Nagpaabot sila kay Jesus nga maga- abot. Naghandum sila sang Iya pagpadayag. Wala sila naghaboy sang isa ka paglanganlangan nga panulok sa duta. Sa liwat nakita ko ang isa ka panganud nga naghugpa sa nagahululat. Nakita ko sila nga nagliso ang ila ginkapoy nga mga mata paidalum. Nagpamangkot ako sang kabangdanan sini nga pagbalhin. Hambal sang akon kaupud nga manugtunda, Nagluya sila liwat sa ilang pagpaabot. Si Jesus indi pa makakari sa duta. Kinahanglan mag-antus pa sila para kay Jesus kag magbatas sing dakudaku pa nga mga pagtilaw. Kinahanglan isikway pa nila ang mga sayop kag mga tradisyon nga nabaton gikan sa mga tawo, kag nagliso sing bug-os sa Dios kag sa Iya polong. Kinahanglan nga mahugasan sila, magputi kag matilawan. Kag yadtong makaantus sinang mapa-it nga pagtilaw makaangkon sang walay katubtuban nga kadaugan. Si Jesus wala nagkari sa duta subong sang ginapaabot sang nagahulat, masadyahon nga kabon, sa pagtinlo sang Santuario, pinaagi sa pagputli sang duta sa kalayo. Nakita ko nga husto sila sa ilang pagsuma sang tagnaanon nga mga panahon. Ang tagnaanon nga ti-on nagtapus sang 1844. Ang ila sayop ara sa indi paghangop kon ano ang Santuario, kag ang kinaugali sang iya pagtinlo. Si Jesus wala nagsulud sa Labing Balaan nga hulot sa pagtinlo sang Santuario sa pagkatapus sang mga adlaw. Nagtulok ako liwat sa nagahulat, napaslawan nga kabon. Makita sila nga masubo. Sa mahinalongon gin-usisa nila ang mga evidencia sang ila pagto-o, kag nagasunod paidalum sa pagbantabanta sang tagnaanon nga mga panahon, kag wala sing makita nga sayop. Ang ti-on natuman, apang diin ang ila Manluluwas? Nawala nila Sia. Ginpakitaan ako niyan sang kapaslawan sang mga gintoton-an sang nagkadto sila sa lulubngan kag wala sila nakit-an nga lawas ni Jesus. Siling ni Maria, Ginkuha nila ang akon Gino-o, kag wala ako nahibalo kon diin nila Sia ginbutang. Ang mga manugtunda naghambal sa mga nasub-an nga mga gintoton-an nga ang ila Gino-o nabanhaw, kag maga-una Sia sa ila didto sa Galilea. Nakita ko nga sang si Jesus nagtulok sa mga napaslawan nga may daku nga kalooy, nagpadala Sia sang Iya mga manugtunda sa pagtudlo sang ila mga hunahuna agud makita nila Sia, kag magsunod sa Iya kon diin Sia; agud makahangop sila nga ang duta indi Iya Santuario; nga kinahanglan magsulud Sia sa Labing Balaan nga hulot sang langitnon nga Santuario sa pagtinlo sini; sa paghimo sing isa ka pinasahe nga pagtumbas para sa Israel, kag sa pagbaton sang ginharian sang Iya Amay, kag niyan magbalik sa duta kag kuhaon sila sa pagpuyo upud sa Iya sa walay katubtuban. Ang kapaslawan sang mga gintoton-an nagarepresentar sing maathag nga kapaslawan sadtong nagpaabot sang ila Gino-o sang 1844. Gindala ako balik sa panahon sang si Kristo sa madinaugon nagsakay pakadto sa Jerusaem. Ang masadyahon nga mga gintoon-an nagto-o nga kuhaon Niya niyan ang ginharia-an, kag maghari sang isa ka temporaryo nga principe. Ginsunod nila ang ila Hari nga may mataas nga mga paglaum. Gin-utud nila ang matahum nga mga sanga sang palmas, kag gin-uba ang ila sa gowa nga mga bisti, kag sa maabtikon nga kadasig ginhumlad nila sa dalan; kag ang iban nag-una, kag ang iban nagsunod nga nagasinggit, Hosana sa Anak ni David! Bulahan sia nga nagakari sa ngalan sang Gino-o! Hosana sa kahitas-an! Ang paghulugyaw nagdisturbo sa mga Pariseo, kag gusto nila nga sawayon ni Jesus ang Iya mga gintoton-an. Apang nagsiling Sia sa ila, kon ini sila maghipus, ang mga bato sa gilayon magsinggit. Ang tagna ni Zacarias 9:9, kinahanglan matuman, apang, nakita ko, ang mga gintoton-an nagbatyag sing mapa-it nga kapaslawan. Sa pila ka mga adlaw ginsunod nila si Jesus pakadto sa Calvaryo, kag gintulok nila Sia nga nagadugo kag nagabitay sa mapintas nga krus. Ginsaksihan nila ang masakit nga kamatayon, kag ginpahamyang nila Sia sa lulubngan. Natunaw ang ila tagipusoon sa kasakit. Ang ila ginapaabot wala matuman sa isa ka paagi. Ang ila mga paglaum napatay upud kay Jesus. Apang sang nagbangon Sia gikan sa mga minatay, kag nagpakita sa Iyang nasub-an nga mga gintoton-an, ang ila mga paglaum nabuhi. Nadula nila ang ila Manluluwas; apang sa liwat nakita nila Sia. Nakita ko nga ang kapaslawan sadtong nagto-o sa pagkari sang Gino-o sang 1844, indi tupong sa kapaslawan sang mga gintoton-an. Ang tagna natuman sa balita sang una kag ika-duha nga mga manugtunda. Ginhatag sila sa nagakaigo nga panahon, kag nagtuman sang buluhaton sang Dios nga gindibuho nga dapat gid himoon. Tan-awa ang Danaiel 8:14; Masteo 21:4-16, 25:6; Markos 16:6-7; Lukas 19:35-40; Juan 14:1-3, 20:13: 2 Korinto 6:17 ; Bugna 10:8-11, 14:7-8 57
KAPITULO 26 Isa Pa Ka Pagpahayag Ginpakita-an ako sang isa ka kabalaka nga ang bug-os nga langit nagbuylog sa buluhaton nga nagapadayon sa duta. Si Jesus nagsogo sang isa ka makusog kag gamhanan nga manugtunda sa pagkilala kag pagpaantus sang mga pumuloyo sa duta sa pagpangaman sa ika-duha Niya nga pagpakita. Nakita ko ang gamhanan nga manugtunda nga nagbiya sang presensya ni Jesus sa langit. Sa atubangan niya may masilaw kaayo kag mahimayaon nga kapawa. Ginsugiran ako nga ang iya katoyoan amo ang pagpasiga sang duta sang iya himaya, kag sa pagpaandam sang tawo sang maga-abot nga kasingkal sang Dios. Mga kadam-an ang nagbaton sang kapawa. Ang iban daw mga solemne kaayo, samtang ang iban malipayon kag masinadyahon. Ang kapawa nagsilak sa ila tanan, apang ang iban daw mahinay magpalapit sa idalom sang kapawa, kag wala nagbaton sing tinagipusoon. Apang ang tanan nga nagbaton sa iya, nagliso sang ila mga nawong pasaka sa langit, kag naghimaya sa Dios. Madamo ang napun-an sang dakung kaakig. Mga ministro kag mga katawohan naghi-usa sa kahigko-an, kag sang makusog nagbato sa kapawa nga ginpasiga sang gamhanan nga manugtunda. Apang ang tanan nga nagbaton sini nagbiya sang kalibutan, kag sing hapiip naghi-usa sing tingub. Si Satanas kag ang iya manugtunda masako nga nagapangita sa pagbaylo sang mga hunahuna sang tanan nga madala nila gikan sa kapawa. Ang panong nga nagsikway sini ginpabay-an sa kadudulman. Nakita ko ang manugtunda nga nagbantay nga may daku nga kabalaka sa nagato-o nga katawohan sang Dios, sa pagsulat sang pamatasan nga ila ginpatubo, samtang ang balita sang langitnon nga mga ginsuguran ginpakilala sa ila. Kag sang madamo kaayo nga nagpakunokuno sa gugma para kay Jesus nagtalikod gikan sa langitnon nga balita nga may pagtamay, pagyubit kag kaakig, ang manugtunda nga may isa ka sulatanan sa iya kamot, naghimo sang makahuluya nga sulat. Ang bug-os nga langit napuno sang kaakig, tungod kay si Jesus ginpasipalahan sang Iya nagapakunokuno nga mga sumulunod. Nakita ko ang kapaslawan sang mga nagasalig. Wala nila makita ang ila Gino-o sa ginapaabot nga ti- on. Katoyoan sang Dios sa pagtago sang palaabuton, kag dal-on ang Iya mga katawohan sa punto sang pagtapat. Kon wala ining bahin sang panahon, ang buluhaton nga gintagna sang Dios indi unta matuman. Si Satanas nagamando sang mga hunahuna sang madamo kaayo nga malayo pa sa palaabuton. Ang panahon nga ginbantala para sa pagpakita ni Kristo kinahanglan magadala sang hunahuna sa pagpangita sing hanuot para sa presente nga pagpangandam. Sang nagaligad ang panahon yadtong wala sing bug-os nga pagbaton sang kapawa sang manugtunda, naghi-usa upud sadtong nagtamay sa langitnon nga balita, kag nagbalikid sila sa mga napaslawan nga may pagyubit. Nakita ko ang mga manugtunda sa langit nga nagpakigsapol upud kay Jesus. Ginmarkahan nila ang kahimtangan sang nagapakunokuno nga mga sumulunod ni Kristo. Ang pagligad sang tuhoy nga ti-on nagtilaw kag nagpamatuod sa ila, kag madamo ang natimbang sa timbangan kag nasapuan nga nakulangan. Sila tanan nagpabutyag nga mga Kristohanon, apang napaslawan sa pagsunod kay Kristo sa halus tanan nga bahin. Nagpabugal si Satanas sa kahimtang sang mga nagapakunokuno nga mga sunulunod ni Kristo. Ara sila sa iya si-od. Gintoytoyan niya ang kadamo-an sa pagbiya sang makitid nga banas, kag nagatinguha sila sa pagsaka sa langit sa iban nga paagi. Nakita sang mga manugtunda ang mga putli, mga matinlo, kag mga balaan, tanan maimpon sa mga makasasala sa Zion, kag sa mahigugmaon sang kalibutan nga mga salimpapaw. Nagbantay sila sang matuod nga nagahigugma kay Jesus; apang ang mga mahigko nagaefekto sa mga balaan. Yadtong mga tagipusoon nagasilaab sa kahidlaw sa daku nga handum sa pagtan-aw kay Jesus, gindumili-an sang ila nagapakunokuno nga mga kauturan sa paghambal nahanungod sang iya pagkari. Gintulok sang mga manugtunda ang bug-os nga talan-awon, kag nalooy sa nabilin, nga nagahigugma sa pagpakita kay Jesus. Isa naman ka manugtunda ginsogo sa pagpanaug sa duta. Ginbutang ni Jesus sa Iya kamot ang isa ka sulat, kag sang nag-abot sia sa duta, nagsinggit sia, Ang Babilonia nahulog! nahulog! Niyan 58
nakita ko ang mga napaslawan nga sa liwat nakita nga malipayon, kag ginhangad ang ila mga mata sa langit, nagatulok upud ang pagto-o kag paglaum para sa pagpakita sang ila Gino-o. Apang madamo ang daw magpabilin sa isa ka matig-a nga kahimtangan, nga daw nagakatulog; apang makita ko ang agi sang madalum nga kasakit sa ila mga panagway. Ang mga napaslawan nakakita sa Biblia nga amo yadto ang paglantang nga panahon, kag nga kinahanglan gid sang pagpailub samtang nagahulat sang katumanan sang palanan-awon. Ang amo man nga evidencia nga nagdul-ong sa ila sa pagtan-aw sa ilang Gino-o sang 1843, nagdul-ong sa ila sa pagpaabot sa Iya sang 1844. Nakita ko nga kalabanan wala sa ila sina nga kusog nga nagmarka sang ila pagto-o sang 1843. Ang ila kapaslawan naglubong sang ila pagto-o. Apang sang ang napaslawan naghi-usa sa singgit sang ika-duha nga manugtunda, ang langitnon nga kabon nagtulok upud ang daku nga kabalaka, kag nagmarka sang bunga sang balita. Nakita nila yadtong nagdala sang ngalan sang mga Kristohanon nga nagliso kag nagyubit kag nagtamay sadtong nagluluya. Samtang ang mga polong nahulog gikan sa mga bibig sang mga manugtamay, Wala pa kamo nakasaka? Ang manugtunda nagsulat sini. Siling sang manugtunda, Ginyagota nila ang Dios. Gintudlo ako balik sa pagkayab ni Elias. Ang iya kunop nahulog sa kay Eliseo, kag ang malaut nga mga kabataan (para sa mga pamatan-on) nga nagasunod sa iya, nagalangolango, nga nagasinggit, Saka ka upaw! Saka ikaw nga upaw! Ginlangolango nila ang Dios, kag ginsugata sila sang ila silot didto. Ginton-an nila ini sa ila mga ginikanan. Kag yadtong nagtamay kag naglangolango sa idea sang balaan nga nagapasaka, pagadu- awon sang kalalat-an sang Dios, kag makilala nila nga indi diotay nga butang ang magyubit sa Iya. Nagsogo si Jesus sang iban nga mga manugtunda sa paglupad sing madali sa pagpaumpaw kag pagpabaskug sang nagakaluya nga pagtoo sang Iya mga katawohan, kag sa pag-aman sa ila sa paghangup sang balita sang ika-duha ka manugtunda, kag ang importante nga buluhaton sa madali pagahimoon sa langit. Nakita ko ini nga mga manugtunda nagbaton sang daku nga gahum kag kapawa halin kay Jesus, kag naglupad dayon sa duta sa pagtuman sang ila katoyo-an sa pagbulig sa ika-duha nga manugtunda sa iya buluhaton. Isa ka daku nga kapawa nagsiga sa mga katawohan sang Dios sang ang mga manugtunda nagsinggit, Yari karon ang Palamanhunon nag-abot, gowa kamo sa pagsugat sa Iya. Niyan nakita ko yadtong mga nagluluya nga nagbangon, kag sa harmoniya upud ang ika-duha nga manugtunda, nagpahayag, Yari karon ang Palamanhunon nag-abot, gowa kamo sa pagsugata sa Iya. Ang kapawa gikan sa mga manugtunda nagpanuhotsuhot sa kadudulman bisan diin. Si Satanas kag ang iya mga manugtunda nagpangita sa pagpugong sini nga kapawa gikan sa paglapnag, kag sang iya efekto. Nagba-is sila sang mga manugtunda sang Dios, kag ginhambalan sila nga ang Dios nagdaya sang mga tawo, kag nga sa bug-os nila nga kapawa kag gahum, indi nila mapato-o ang mga tawo nga si Jesus maabot. Ang mga manugtunda sang Dios nagpadayon sang ila buluhaton, bisan pa si Satanas nagtinguha sa pagkodal sang alagyan, kag ginpaliko ang mga hunahuna sang mga tawo gikan sa kapawa. Yadtong nagbaton sini makita nga nagmalipayon. Gintulok nila ang ila mga mata sa langit, kag naghandum sa pagpakita kay Jesus. Ang iban yadto sa daku nga kalisud, nagahibi kag nagapangamuyo. Ang ila mga mata daw natuhoy sa ila mga kaugalingon, kag wala gani sila nagtinguha sa pagtulok sa ibabaw. Isa ka hamili nga kapawa gikan sa langit nagbulag sang kadulum halin sa ila, kag ang ila mga mata, nga puno sa kasubo sa ila mga kaugalingon, nagliso paibabaw, samtang ang pagpasalamat kag balaan nga kalipay makita sa tagsa nila ka dagway. Si Jesus kag ang tanan nga panong sang manugtunda makita nga may pag- uyon sa mga matutum, nga nagahulat. Yadtong nagsikway kag nagbalabag sa kapawa sang balita sang nauna nga manugtunda, nawad-an sang kapawa sang ika-duha, kag indi mapakamaayo sang gahum kag himaya nga nagtambong sang balita, Yari karon ang Palamanhunon nagakari. Si Jesus nagtalikod sa ila nga nagakusmod. Ginpakahuy-an nila Sia kag ginsikway Sia. Yadtong nagbaton sang balita ginputos sa isa ka panganud sang himaya. Naghulat sila kag nagpangamuyo sa paghibalo sang kabobot-on sang Dios. Nahadluk gid sila sa pagpasaway sa Iya. Nakita ko si Satanas kag ang iya mga manugtunda nagapangita sa pagtakup sining diosnon nga kapawa gikan sa mga tawo sang Dios; apang tubtub nga ang nagahululat makaangkon sang kapawa, kag nagapabilin sang ila mga pagtulok ibabaw sa duta pakadto kay Jesus, si Satanas wala sing gahum sa pagtabog sa ila sining hamili nga kapawa. Ang balita nga ginhatag gikan sa langit nagpaakig kay Satanas kag sang iya mga manugtunda, kag yadtong nagpakita sa paghigugma kay Jesus, apang nagpanghiwala sang Iya pagkari, nagtamay kag nagyubit sang mga matutum, ang mga masaligan. Apang ang manugtunda nagtanda sang kada insulto, kada kasakit, kada abuso nga ila mabaton gikan sa ila nagapakunokuno nga mga kauturan. Madamo kaayo ang nagbayaw 59
sang ila mga tingog sa pagsinggit, Yari karon ang Palamanhunon nag-abot, kag ginbayaan ang ila mga kauturan nga wala nahigugma sang pagkari ni Jesus, kag indi sila pagtugotan sa pagpuyo diri sa Iya ika-duha nga pagkari. Nakita ko nga nagliso si Jesus sang Iya nawong gikan sadtong nagsikway kag nagtamay sang Iya pagkari, kag niyan ginsogo ang Iya mga manugtunda sa pagtoytoy sang Iya mga katawohan pagowa gikan sa tunga sang mga mahigko, basi nga mahigko-an sila. Yadtong matinumanon sa mga balita nagtindug nga hilway kag nagahi-usa. Isa ka balaan kag masilaw nga kapawa nagsilak sa ila. Gintalikdan nila ang kalibutan, gingisi nila ang ila mga balatyagon gikan sini, kag ginbatas ang ila dutan-on nga mga luyag. Ginbayaan nila ang ila dutan-on nga bahandi kag ang ila nagahawathawat nga panulok nagtadlong sa langit, nagapaabot sa pagtan-aw sang ila hinigugma nga Manunubos. Isa ka balaan, balaan nga kalipay nagsilak sa ila panagway, kag nagsugid sang paghidaet kag kalipay nga naghari sa sulud. Ginsogo ni Jesus ang Iya mga manugtunda sa pagkadto kag pagpabaskug sa ila, kay ang takna sang ila pagtilaw nagapadayon. Nakita ko nga ining nagahululat wala pa matilawi sa dapat nila nga pagaagihan. Wala sila mahilway gikan sa mga sayop. Kag nakita ko ang kalooy kag kaayo sang Dios sa pagpadala sang isa ka pagpahibalo sa mga katawohan sang duta, kag sulitsulit nga mga balita sa pagdala sa ila nahanungod sang panahon, sa pagtoytoy sa ila sa isa ka maalamon nga pagpangusisa sang ila mga kaugalingon, agud nga magbiya sila sang ila mga kaugalingon sa mga sayop nga ara sa ila halin pa sa hentil kag sa mga papanhon. Paagi sini nga mga balita ang Dios nagadala sa gowa sang Iya mga katawohan diin makapangabudlay Sia para sa ila sa labing daku nga gahum, kag nga makabantay sila sang tanan Niya nga kasogoan. Tan-awa ang 2 Hari 2:11-25; Daniel 8:14; Habakuk 2:1-4; Mateo 25:6; Bugna 14:8, 18:1-5 KAPITULO 27 Ang Santuario Ginpakita niyan sa akon ang labing daku nga kapaslawan sang katawohan sang Dios. Wala nila makita si Jesus sa ginpaabot nga ti-on. Wala sila nakahibalo nga-a ang ila Manluluwas wala nag-abot. Indi sila makakita sing evidencia nga-a ang tagnaanon nga ti-on wala nagtapus. Siling sang manugtunda, Ang polong bala sang Dios mapaslawan? Ang Dios bala napaslawan sa pagtuman sang Iya mga saad? Wala: gintuman Niya ang tanan nga ginsaad Niya. Si Jesus nagbangon, kag gintakpan ang gawang sang Balaan nga hulot sang langitnon nga Santuario, kag nagbukas sang gawang pakadto sa Labing Balaan nga hulot, kag nakasulud sa pagtinlo sang Santuario. Siling sang manugtunda, Ang tanan nga nagahulat sing mapailubon makahangop sang misteryo. Ang tawo nakasala; apang wala sing kapaslawan sa bahin sang Dios. Ang tanan natuman sang ginsaad sang Dios; apang ang tawo sing masalaypon nagtulok sa duta, nagto-o nga amo ini ang Santuario nga pagatinlo-an sa katapusan sang tagnaanon nga mga panahon. Ang ginapaabot sang tawo nasipyat: apang indi ang saad sang Dios. Nagpadala si Jesus sang Iya mga manugtunda sa pagtudlo sang mga napaslawan, sa pagdul-ong sang ila mga hunahuna sa Labing Mataas nga hulot diin Sia nagkadto sa pagtinlo sang Santuario, kag sa paghimo sang isa ka pinasahe nga pagtinlo para sa Israel. Ginhambalan ni Jesus ang mga manugtunda nga ang tanan nga makakita sa Iya makahangop sang buluhaton nga Iya ginahimo. Nakita ko nga sang si Jesus didto sa Labing Balaan nga hulot paga-ipakasal Sia sa Bag-ong Jerusalem, kag sa matapus ang Iya buluhaton matuman sa Labing Balaan, magapanaug Sia sa duta sa hari-anon nga gahum kag kuha-on ang mga hamili sa Iyang kaugalingon nga sing mapailubon nagahulat sang Iya pagbalik. Ginpakita niyan sa akon kon ano ang natabo sa langit sang ang tagnaanon nga mga panahon nagtapus sang 1844. Nakita ko nga sang ang pagpang-alagad ni Jesus sa Balaan nga hulot natapus, kag gintakup ang gawang sadto nga hulot, isa ka daku nga kadulum ang nagtabon sadtong nakabati, kag nagsikway sang mga balita sang pagkari ni Kristo. Palibot sa ubos sang Iya bisti amo ang isa ka kampanilya kag isa ka bunga sang granada. May nagahigot sa Iya gikan sa Iya nga abaga isa ka taming sang masikotsikot nga trabaho. Kag kon maggiho Sia, nagabadlak kaangay sang diamante, maathag nga mga litra nga kaangay sang mga ngalan nga nasulat, ukon ginsilsil sa taming. Matapus nga nabistihan na Sia sing bug-os, nga may isa ka butang sa Iya olo kaangay sang isa ka purongpurong, naglibot ang mga manugtunda, kag sa nagadilaab nga karwahe naglabay Sia sa sulud sang ika-duha nga kombong. Niyan ginhambalan ako sa pagmulalong sang duha ka mga hulot sang langitnon nga Santuario. Ang kortina, ang gawang, bukas, kag gintogotan ako sa pagsulud. Sa una nga hulot nakita ko ang kandeliriohan nga may pito ka mga suga, mga matahum kag mahimayaon; amo man ang lamesa nga sa diin ang tinapay, kag ang altar sang incenso, kag sang pa-aso. Ang tanan nga galamiton sini nga hulot kaangay sang puro nga bulawan, kag nagareplica sa larawan sang Isa nga nagsulud 60
sina nga duug. Ang kortina nga nagabulag sining duha ka mga hulot makita nga mahimayaon. Lainlain sila sang kolor kag materyal, nga may matahum nga borda sa kilid, nga may mga figura sang bulawan sa iya, nagarepresentar sang mga manugtunda. Ang kombong ginbatak, kag nagtulok ako sa ika-duha nga hulot. Nakita ko didto ang arka nga may panagway sang mapino nga bulawan. Palibot sa ibabaw sini nga arka, amo ang labing matahum nga ginhimo, nagarepresentar sang mga purongpurong. Isa yadto ka mapino nga bulawan. Sa sulud sang arka amo ang mga tapitapi sang bato nga may napulo ka mga sogo. Sa kada punta sang arka amo ang isa ka matahum nga kerubin nga ang ila mga pakpak nagahumlad palibot sini. Ang ila mga pakpak ginabayaw nga mataas, kag nagatandug sa isa kag isa ibabaw sang olo ni Jesus, samtang Sia nagatindug sa kilid sang arka, nagalaragway sang tanan nga panong sang manugtunda nga nagatulok nga may kabalaka sa kasogoan sang Dios. Sa tunga sang kerubin amo ang bulawanon nga pa-aso. Kag sang ang mga pangamuyo sang mga balaan sa pagto-o mag-abot sa kay Jesus, kag sang ginhalad Niya sila sa Iya Amay, isa ka matam-is nga kahumot nga magasaka gikan sa incenso, kaangay ini sang aso sang labing matahum nga kolor. Sa ibabaw sang diin si Jesus nagatindug, sa atubangan sang arka, nakita ko ang subra ka silaw nga himaya nga indi ko matulok. Ini daw kaangay sang trono diin nagapuyo ang Dios. Samtang ang incenso nagasaka sa Amay, ang daku nga himaya naghalin sa trono sang Amay pakadto sa kay Jesus, kag halin sa kay Jesus nagasilak sa ila mga pangamuyo nga nagsaka kaangay sang matam-is nga incenso. Ang kasanag kag himaya ginbobo sa kay Jesus sing dagaya, kag nagtabon sa lingkuranan sang kalooy, kag ang sunodsunod nga himaya nagpuno sang templo. Indi ako makapadugay tulok sa himaya. Wala sing polong nga makasaysay sa iya. Subra ang akon kalipay, kag nagbiya halin sa diosnon kag himaya sang talan-awon. Ginpakita sa akon ang isa ka Santuario sa duta nga may duha ka mga hulot. Naglaragway ini sang yadto sa langit. Ginhambalan ako nga amo yadto ang dutan-on nga Santuario, isa ka laragway sang langitnon. Ang galamiton sang una nga hulot sang dutan-on nga Santuario subong man sang sa una nga hulot sa langitnon. Ang kombong ginbatak, kag nagtulok ako sa Balaan sang mga Balaan, kag nakita ko nga ang mga galamiton kaangay man sang sa Labing Balaan nga hulot sang langitnon nga Santuario. Ang mga pari nagaalagad sa duha ka mga hulot sa dutan-on. Sa una nga hulot nagaalagad sia sa matag-adlaw sa sulud sang tuig, kag magsulud sa Labing Balaan apang maka-isa sa isa ka tuig, sa pagtinlo sini gikan sa mga sala nga nadala didto. Nagsulud Sia sa langitnon nga Santuario paagi sa paghalad sang Iya kaugalingon nga dugo. Ang dutan-on nga mga pari ginkuha paagi sa kamatayon, busa indi sila makapadayon sing madugay; apang si Jesus, nakita ko, isa ka pari sa walay katubtuban. Paagi sa mga pag-antus kag mga halad nga gindala sa dutan-on nga Santuario, ang kaanakan sang Israel magahawid sang mga kaayohan sang isa ka Manluluwas nga nagaabot. Kag sa kaalam sang Dios sing pinasahe sa sini nga buluhaton ginhatag sa aton agud nga matulok naton balik sa ila, kag mahangpan ang buluhaton ni Jesus sa langitnon nga Santuario. Sa paglansang, sang si Jesus namatay sa Calvaryo, nagsinggit Sia, Natapus na, kag ang kombong sang templo nagisi sa duha, halin sa ibabaw paidalum. Ini nagpakita nga ang mga pag-alagdan sang dutan-on nga Santuario natapus na sing dayon, kag nga ang Dios indi na magsugata sa ila sa ilang dutan-on nga templo, sa pagbaton sang ila mga halad. Ang dugo ni Jesus gin-ula na niyan, nga pagaalagaron Niya sang Iya kaugalingon sa langitnon nga Santuario. Subong nga ang mga pari sa dutan-on nga Santuario nagsulud sa Labing Balaan maka-isa sa kada tuig sa pagtinlo sang Santuario, si Jesus nagsulud sa Labing Balaan sa langitnon, sa katapusan sang 2300 ka mga adlaw sang Daniel 8, sang 1844, sa paghimo sang katapusan nga pagtumbas para sa tanan nga makaambit sang Iya pagpatunga, kag sa pagtinlo sang Santuario. Tan-awa ang Exodo kapitulo 25-28; Levitiko kapitulo 16; 2 Hari 2:11; Daniel 8:14; Mateo 27:50-51; Hebreohanon kapitulo 9; Bugna kapitulo 21 KAPITULO 28 Ang Balita sang Ikatlo ka Manugtunda Samtang nagtapus ang pagpang-alagad ni Jesus sa Balaan nga duug, kag nagkadto sa Labing Balaan, kag nagtindug sa atubangan sang arka nga may kasogoan sang Dios, nagpadala Sia sang isa naman ka makusog nga manugtunda sa duta nga may ikatatlo ka balita. Ginbutangan Niya sang sulat ang kamot sang 61
manugtunda, kag sang iya pagkunsad sa duta sa harianon nga gahum, nagpahayag sia sang isa ka makahaladluk nga pagpaandam, ang labing makahalanguyos nga pagpahug nga natabo sa tawo. Ini nga balita gindibuho sa pagbutang sang mga kaanakan sang Dios sa ila pagbantay, kag pagpakita sa ila sang takna sang pagpanulay kag kasakit sa atubangan nila. Siling sang manugtunda, Pagadal-on sila sa lapuyot nga inaway batok sa sapat kag sa iya larawan. Ang ila gid lang paglaum sang kabuhi nga walay katapusan amo ang pagpabilin nga mabakud. Bisan ang ila mga kabuhi ara sa katalagman, apang kinahanglan nga magkapyot sila sing mabakud sa kamatuoran. Ang ikatlo ka manugtunda nagatakup sang iya balita sa sini nga mga polong, Ari ang pagpailub sang mga balaan; ari sila nga nagabantay sang sogo sang Dios, kag sang pagto-o ni Jesus. Samtang iya ginasulat ini nga mga polong nagatudlo sia sa langitnon nga Santuario. Ang mga hunahuna sang tanan nga nagbaton sini nga balita ginmandoan sa Labing Balaan nga hulot diin si Jesus nagatindug sa atubangan sang arka, nagahimo sang katapusan nga pagpatunga para sa tanan sadtong kalooy ara pa, kag para sadtong naglapas sang kasogoan sang Dios nga wala nakahibalo. Ini nga pagtumbas ginhimo para sa matarung nga mga patay subong man para sa matarung mga mga buhi. Si Jesus nagahimo sang pagtumbas para sadtong nagkalamatay nga wala nakabaton sang kapawa suno sa mga sogo sang Dios, nga nakasala nga wala sila makahibalo. Matapus buksan ni Jesus ang gawang sang Labing Balaan ang kapawa nahanungod sang Inugpahuway nakita, kag ang mga katawohan sang Dios gintilawan kag ginpamatud-an, subong nga ang Dios nagpamatuod sang kabataan sang Israel sadto, nagpakita sang mga napaslawan sang dalan pakadto sa Labing Balaan sa langitnon nga Santuario. Ginsunod nila si Jesus paagi sa pagto-o pakadto sa Labing Balaan. Sa liwat nakita naman niya si Jesus, kag ang kalipay kag paglaum nagtubo liwan. Nakita ko sila nga nagabalikid nga nagasulit sang nagliligad, gikan sa pagpahayag sang ika-duha nga pagkari ni Jesus, paidalum pakadto sa ila mga panglakatan pakadto sa pagligad sang panahon sang 1844. Nakita nila ang ila kapaslawan nga ginsaysay, kag ang kalipay kag kasegurohan liwat nabuhi sa ila. Ang ikatlo ka manugtunda nagpasiga sang nagligad, presente, kag ang palaabuton, kag nahibalo sila nga ang Dios sa pagkamatuod nagtoytoy sa ila paagi sa Iyang misterioso nga pamaagi. Ginpahayag sa akon nga ang nabilin nagsunod kay Jesus sa Labing Balaan nga duug, kag gintan-aw ang arka, kag ang lingkuranan sang kalooy, kag napuno sang Iya himaya. Ginbatak ni Jesus ang tabon sang arka, kag yari karon! Ang tapitapi nga bato, nga may napulo ka mga sogo nasulat sa ila. Ginsulat nila ang buhi nga mga sulat; apang nagsugod balik sila nga nagakurog sang nakita nila nga ang ikap-at ka sogo buhi sa tunga sang napulo ka balaan nga mga sogo, samtang ang labaw ka sanag nga silak nagasiga sa iya sang sa iban nga siyam, kag ang silak sang himaya nagalibot sa palibot sini. Wala sila sing may nakita nga nagapahibalo sa ila nga ang Sabado gindula, ukon gin-ilisan sa nauna nga adlaw sang semana. Ginbasa ini subong nga sang paghambal sang baba sang Dios sa solemne kag makahaladluk nga kadaku sa bukid, samtang ang mga kilat nagasidlak kag ang mga daguob nagaligid, sang ginsulat ini sang Iya kaugalingon nga balaan nga tudlo sa mga tapitapi nga bato. Anum ka mga adlaw ikaw magapangabudlay kag magbuhat sang tanan mo nga buluhaton; apang ang ikapito ka adlaw nga amo ang Inugpahuway sang Gino-o nga imo Dios. Natingala sila sang gintan- aw nila nga may paghalong ang pagtamud sa napulo ka mga sogo. Nakita nila nga ginbutang malapit sa kay Jehova, ginlandongan kag ginbantayan sang Iya pagkabalaan. Nakita nila nga ginatapakan nila ang ikap-at ka sogo sang kasogoan, kag nagbantay sang isa ka adlaw nga gindala sang mga hentil kag mga papanhon, sa baylo sang adlaw nga ginbalaan ni JEHOVA. Nagpaubos sila sang ila mga kaugalingon sa atubangan sang Dios, kag nagbakho sang ila nagliligad nga mga paglapas. Madamo ang nagbaton sang ikatatlo nga balita nga wala sing eksperiencia sa unang duha ka mga balita. Nahangpan ini ni Satanas, kag ang iya malaut nga mata ara sa ila sa pagtumba sa ila; apang ang ikatatlo ka manugtunmda nagatudlo sa ila sa Labing Balaan nga hulot, kag yadtong may eksperiencia sadtong nagligad nga mga balita nagatudlo sa ila sa dalan pakadto sa langitnon nga Santuario. Madamo ang nakakita sang himpit nga kadena sang kamatuoran sa mga balita sang mga manugtunda, kag sing malipayon ginbaton ini. Ginbaton nila ini suno sa ila pasunod, kag ginsunod si Jesus paagi sa pagto-o pakadto sa langitnon nga Santuario. Ini nga balita ginpakilala sa akon subong dalangpanan sa pagkapot sang lawas. Kag sang ang mga tawo nagbaton kag nakahangop sa ila, gintabonan nila batok sa madamo nga pagpatalang ni Satanas. Matapus ang dakung kapaslawan sang 1844, si Satanas kag ang iya mga manugtunda masako gid sa paghan-ay sang mga si-od sa paggamo sang pagto-o sang lawas. Iya ginaukay ang mga hunahuna sang mga 62
tawo nga may personal nga eksperiencia sini nga mga butang. May mga dagway sila sang pagkamapailubon. Ginbaylohan nila ang una kag ika-duha nga mga balita, kag nagtudlo sa palaabuton para sa ila katumanan, samtang ang iban nagatudlo malayo na kaayo sa nagliligad, nagpamatuod nga didto sila sang pagkatuman. Ini nga mga tawo nagapalayo sang mga hunahuna sang wala pa sing eksperiencia, kag wala sing fundamento ang ila pagto-o. Ang iban nagpangita sa Biblia sa pagtilaw pagtukod sang ila pagto-o nga ila kaugalingon, wala nagsalig sa lawas. Si Satanas nahimaya sa sini; kay nahibalo sia nga yadtong nagpalus gikan sa dalangpanan, naafektohan niya sila paagi sa lainlain nga mga sayop kag tabugon sila sang mga hangin sang doktrina. Madamo ang gintoytoyan sang una kag ika-duha nga mga balita, ginpanghiwala nila, kag ang pagbahinbahin kag paglalapta nahil-ob sa lawas. Nakita ko niyan si Wm. Miller. Makit-an sia nga nagapalibog, kag nagaduko nga may kasubo kag kabudlay para sa iya mga katawohan. Nakita niya ang panong nga naghi-usa kag naghigugmaanay sang 1844, nagadula sang ila gugma para sa isa kag isa, kag nagapamatok sa isa kag isa. Nakita niya nga natumba sila balik sa isa ka mabugnaw, paglapas nga kahimtang. Ang kasubo nag-ubos sang iya kusog. Nakita ko ang nagapangulo nga nagabantay kay Wm. Miller, kag nagakahadluk basi batonon niya ang balita sang ikatlo ka manugtunda kag ang kasogoan sang Dios. Kag sang magahamboy sia pakadto sa kapawa halin sa langit, ini nga mga tawo nagahan-ay sang mga plano sa pagpaliko sang iya hunahuna sa malayo. Nakita ko ang isa ka tawhanon nga influencia nga nagapaninguha sa pagdala sang iya hunahuna sa kadudulman, kag sa pagpabilin sang iya influencia sa tunga nila. Sa bug-os niya nga tingog si Wm. Miller nagbayaw sang iya tingog batok sa kapawa halin sa langit. Napaslawan sia sa indi pagbaton sang balita nga unta magasaysay sing bug-os sang iya pagkapaslaw, kag maghatag sing isa ka kapawa kag himaya sang nagligad, nga amo unta ang magpabuhi sang iya kapoy nga mga kusog, magsanag sang iya paglaum, kag magdul-ong sa iya sa paghimaya sa Dios. Apang naghamboy sia sa tawhanon nga kaalam sa baylo sang diosnon, kag tungod nga nadugmok sia sang subra nga pagpangabudlay sa causa sang iya Agalon, kag tungod sa edad, indi sia magpanabat subong sadtong nagdumili sa iya sa pagbaton sang kamatuoran. Sila ang responsable, kag ang sala nagatongtong sa ila. Kon si Wm. Miller nakakita unta sang kapawa sang ikatlo nga balita, madamo nga mga butang nga kon tulukon madulum kag misterioso sa iya, napaathag unta. Ang iya mga kauturan nagpakunokuno sing madalum nga gugma kag kabalaka sa iya, hunahuna niya indi sia makabulag malayo sa ila. Ang iya tagipusoon may kahagop sa kamatuoran; apang niyan nagtulok sia sa iya mga utud. Nagbalabag sila. Makabulag bala sia gikan sadtong nagatindug malapit gid upud sa iya sa pagbantala sang pagkari ni Jesus? Naghunahuna sia nga sa pagkamatuod indi gid sila magpabaya sa iya. Ang Dios nagtugot sa iya nga maidalum sia sa gahum ni Satanas, kag ang kamatayon may gahum sa iya. Gintago sia sa lulubngan, malayo gikan sadtong permi nagapalayo sa iya gikan sa Dios. Si Moises nakasala sang dira nga dali nalang sia makasulud sa duta sang saad. Busa man, nakita ko nga si Wm. Miller nakasala nga sa madali nalang sia magsulud sa langitnon nga Canaan, sa pag-antus sang iya influencia sa pagpamatok sa kamatuoran. Ang iban nagdul-ong sa iya sa sini. Ang iban manabat tungod sini. Apang ang mga manugtunda nagabantay sang hamili nga yab-ok sining sologo-on sang Dios, kag magabangon sia sa tingog sang katapusan nga trumpeta. Tan-awa ang Exodo 20:1-17, 31:18; 1 Tesalonika 4:16; Bugna 14:9-12 KAPITULO 29 Isa ka Mapag-on nga Tinindugan Nakita ko ang isa ka kabon nga nagtindug nga ginabantayan maayo kag mapag-on, kag indi maghatag sang panagway sadtong gusto magbungkag sang natukod nga pagto-o sang lawas. Ang Dios nagatan-aw sa ila nga may pahanugot. Ginpakita sa akon ang tatlo ka mga tikang - isa, duha kag tatlo - ang una, ika-duha kag ikatlo nga mga balita sang mga manugtunda. Siling sang manugtunda, Alaut sa iya nga magabutang sang isa ka pamalabag, ukon magpaakig sa sini nga mga balita. Ang matuod nga paghangop sini nga mga balita isa ka importante kaayo. Ang buas damlag sang mga kalag nabitay sa paagi diin sila ginbaton. Gindala ako liwat tubtub sa sini nga mga balita, kag nakita ko kon paano ka mahal ang pagbakal sang eksperiencia sang mga katawohan sang Dios. Naangkon ini paagi sa daku nga pag-antus kag lapuyot nga pag-inaway. Tikang kag tikang gindala sila sang Dios, tubtub nabutang Niya sila sa mapag-on, indi ma-idog nga tinindugan. Niyan 63
nakita ko ang mga tawo samtang nagapalapit sila sa plataforma, sa indi pa gintapakan kag gin-usisa ang sadsaran. Ang iban nagakasadya kag sa gilayon nagtapak sa iya. Ang iban nagsugod sa pagpangita sang sayop sa pagpahamtang sang sadsaran sang plataforma. Naghandum sila nga ang pagdugang nahimo, niyan ang plataforma mangin labi ka himpit, kag ang mga tawo labing ka malipayon. Ang iban naglumpat halin sa plataforma kag gin-usisa ini, niyan nakakita sing sayop sa iya, nagpahayag sini nga gintukod nga sala. Nakita ko nga halus tanan nagtindug sing mabakud sa plataforma, kag naghambal sa iban nga naglumpat sa gowa kag nag-untat sang ila mga reclamo, kay ang Dios amo ang manugtukod kag nagapakig-away sila batok sa Iya. Gin-isip nila liwat ang katingalahan nga buluhaton sang Dios, nga nagdul-ong sa ila sa mabakud nga plataforma, kag sing tingub halus sila tanan nagtangla sang ila mga mata sa langit, kag sa mabaskug nga tingog naghimaya sa Dios. Ini nagtandug sang iban nga nagreclamo, kag nagbiya sang plataforma, kag sa liwan sila nga may mapainubuson nga panulok nagtapak sa iya. Gintudlo ako balik sa pagbantala sang una nga pagkari ni Kristo. Si Juan ginpadala sa espiritu kag gahum ni Elias sa pag-aman sang alagyan para sa pagkari ni Jesus. Yadtong nagsikway sang pamatuod ni Juan wala nakabaton sang pagpakamaayo sang mga pagtudlo ni Jesus. Ang ila pagpamalabag sa pagbantala sang Iya una nga pagkari nagbutang sa ila diin indi sila handa sa pagbaton sang labing mabakud nga pagpamatuod sang Iya pagka-Mesias. Si Satanas nagpadayon pagtoytoy sadtong nagsikway sang balita ni Juan sa paglakat pa gid sa malayo, sa pagsikway kay Jesus kag paglansang sa Iya. Sa paghimo sini, ginbutang nila ang ila mga kaugalingon diin indi sila makabaton sang pagpakamaayo sa adlaw sang Pentecoste, nga magatudlo sa ila sang dalan pakadto sa langitnon nga Santuario. Ang pagkagisi sang kombong sang templo nagpakita nga ang mga Judeonhon nga mga halad kag mga ordinansa indi na mabaton. Ang daku nga pag-antus nahalad na, kag ginbaton, kag ang Balaan nga Espiritu nga nagkunsad sa adlaw sang Pentecoste nagdaldal sang mga panghunahuna sang mga gintoton-an gikan sa dutan-on nga Santuario pakadto sa langitnon, diin si Jesus nagsulud paagi sa Iya kaugalingon nga dugo, kag ginbobo sa Iya mga gintoton-an ang mga kaayohan sang Iya pagtumbas. Ang mga Judeo ginbayaan sa himpit nga pagpatalang kag bug-os nga kadudulman. Gindula nila ang tanan nga kapawa nga ila unta maangkon sa plano sang kaluwasan, kag sa gihapon nagsalig sa ila walay pulos nga mga pag-antus kag mga halad. Indi na sila mapakamaayo sang pagpatunga ni Kristo sa Balaan nga hulot. Ang langitnon nga Santuario nagkuha sang lugar sang dutan-on, apang wala sila sing kahibalo sang dalan pakadto sa langitnon. Madamo ang nagtulok nga may kalisang sang paagi nga paglagas sang mga Judeo kay Jesus sa pagsikway kag paglansang sa Iya. Kag sang ginbasa nila ang maragtas sang Iya makahuluya nga pagpintas, naghunahuna sila nga nahigugma sila kay Kristo, kag indi unta magpanghiwala sa Iya kaangay kay Pedro, ukon maglansang sa Iya kaangay sa mga Judeo. Apang ang Dios nga nakasaksi sang ila pakitakita nga simpatiya para sa Iya Anak, ginpamatud-an sila, kag gindala sa pagtilaw yadtong gugma nga ginpakita nila para kay Jesus. Ang bug-os nga langit nagbantay nga may madalum nga kabalaka sang pagbaton sang balita. Apang madamo sang nagpakita lang sa paghigugma kay Jesus, kag nagpatulo sang ila mga luha sang ila pagbasa sang sugilanon sang krus, sa baylo nga batonon ang balita nga may kalipay, nadugangan sang kaakig, kag gintago- an ang maayo nga balita sang pagkari ni Jesus, kag ginpahayag nga ini isa ka pagpatalang. Indi sila magpakig- upud sadtong naghigugma sang pagkari ni Jesus, apang gina-akigan sila, kag ginpagowa sila sa mga simbahan. Yadtong nagsikway sang una nga balita indi mapakamaayo sang ika-duha, kag indi mapakamaayo sang singgit sa tungang-gab-i, nga amo ang magpaandam sa ila sa pagsulud upud kay Jesus paagi sa pagto-o sa Labing Balaan nga hulot sang langitnon nga Santuario. Sa pagsikway sang unang duha ka mga balita, indi sila makakita sa balita sang ikatatlo ka manugtunda, nga nagapakita sang dalan sa Labing Balaan nga hulot. Nakita ko nga ang mga simbahan sa ngalan lamang, sang ang mga Judeo naglansang kay Jesus, naglansang sini nga mga balita, kag busa wala sila sing kaalam sang ginabuhat sa langit, ukon sang dalanon pakadto sa Labing Balaan nga hulot, kag indi sila mapakamaayo sang pagpatunga ni Jesus didto. Kaangay sang mga Judeo, nga naghalad sang ila walay pulos nga mga pag-antus, naghalad sila sang ila walay pulos nga mga pangamuyo sa duug nga ginbayaan ni Jesus, kag si Satanas, nalipay sa pagdaya sang nagapakitakita nga mga sumulunod ni Kristo, ginhigot sila sa iya si-od kag nagpakunokuno sang relihioso nga batasan, kag nagliso sang mga hunahuna sining nagapakunokuno nga mga Kristohanon pakadto sa iya kaugalingon, kag nagapangabudlay upud sang iya gahum, ang iya mga talandaan kag butig nga mga katingalahan. Ang iban nagadaya sa isa ka paagi kag ang iban sa isa. May lainlain sia nga mga pagdaya nga gin-aman sa pagtandug sang lainlain nga 64
mga hunahuna. Ang iban makita upud ang kalisang sa isa ka pagdaya, samtang sila sing handa nagabaton sang iban. Si Satanas nagadaya sang iban sa Espiritismo. Nagahari man sia subong nga isa ka manugtunda sang kapawa, kag nagalapta sang iya influencia sa bug-os nga duta. Nakita ko ang butig nga reformasyon bisan diin. Ang mga iglesya ginadayaw, kag gin-isip nga ang Dios nagapangabudlay sing katingalahan para sa ila, nga lain ini nga espiritu. Madula ini kag magabilin sang kalibutan kag sang iglelsya sa labing malain nga kahimtang sang sa una. Nakita ko nga ang Dios may maminatud-on nga kaanakan sa tunga sang indi-matuod nga mga Adventista, kag ang nahulog nga mga iglesya, kag mga ministro, kag ang mga tawo pagatawgon pagowa gikan sini nga mga iglesya, sa indi pa ibobo ang mga kalalat-an, kag sing malipayon magabaton sila sang kamatuoran. Nahibalo si Satanas sini, kag sa indi pa ang dakung pagsinggit sang ikatatlo ka manugtunda, magapabangon sa kasadya ining relihioso nga mga grupo, kag yadtong nagsikway sang kamatuoran maghunahuna nga ang Dios kaupud nila. Naglaum sia sa pagdaya sing matuod, kag magdul-ong sa ila sa paghunahuna nga ang Dios sa gihapon nagapangabudlay para sa mga iglesia. Apang ang kapawa magasilak, kag ang tagsa ka maminatud-on magabiya sang nahulog nga mga iglesya, kag magatindug upud sang mga nabilin. Tan-awa ang Mateo kapitulo 3; Binuhatan kapitulo 2; 2 Korinto 11:14; 2 Tesalonika 2:9-12; Bugna 14:6-12 KAPITULO 30 Espiritismo Nakita ko ang pagpanoktok nga pagpangdaya. Si Satanas may gahum sa pagdala sang panagway sang mga forma sa aton atubangan nga nagapakilala nga aton sila mga pariente kag mga abyan nga subong nagakatulog kay Jesus. Kon tan-awon daw presente sila, ang mga polong nga ila ginhambal sang diri pa sila, nga nakilala naton, pagaihambal, kag ang amo man nga tono sang tingog nga ila sang buhi pa sila amo ang mabati-an ta. Ini tanan nagadaya sang kalibutan, kag magapasulud sa ila sa pagto-o sini nga pagpatalang. Nakita ko nga ang mga balaan kinahanglan gid nga may maid-id nga paghangop sang presente nga kamatuoran, nga ila pagapadayonon gikan sa Kasulatan. Kinahanglan nga ila hangpon ang kahimtangan sang mga minatay; kay ang mga espiritu sang mga yawa magapakita sa ila, magpakunokuno nga sila mga hinigugma nga mga abyan kag mga pariente, kag magapahayag sa ila sang mga doktrina nga wala sa Kasulatan. Himoon nila ang tanan sa ila gahum sa pagpa-alsa sang simpatiya, kag maghimo sang mga mirakulo sa ila atubangan, sa pagpamatuod kon ano ang ila ginpahayag. Ang mga katawohan sang Dios kinahanglan nga handa sa pagtindug sini nga mga espiritu upud ang kamatuoran sa Biblia nga ang mga minatay wala sing may nahibalo-an, kag nga sila mga espiritu sang mga yawa. Nakita ko nga dapat usisa-on naton sing maayo ang sadsaran sang aton paglaum, kay magahatag kita sing rason para sini gikan sa Kasulatan; kay makita naton ini nga pagpatalang nga nagalapnag, kag kinahanglan nga bato-an naton ini sing nawong kag nawong. Kag luwas kon handa kita para sini, masi-od kita kag madaug. Apang kon himo-on naton ang kon ano nga aton bahin nga mangin handa para sa inaway nga ara lang sa aton atubangan, ang Dios magahimo sang Iya bahin, kag ang Iya kamot nga gamhanan sa tanan, magapangapin sa aton. Sa madali magapadala Sia sang tagsa ka manugtunda halin sa himaya sa paghimo sang kodal palibot sa matutum nga mga kalag, sang sa madayaan sila kag madaldal palayo sa butig nga mga katingalahan ni Satanas. Nakita ko ang kadasig sang pagpanglapnag sini nga pagdaya. Ang tren sang mga salakyan ginpakita sa akon, nagadalagan nga madasig pa sa kilat. Ang manugtunda nagsogo sa akon sa pagtulok sing maayo. Gintolok ko maayo ang akon mga mata sa tren. Daw ang bug-os nga kalibutan nakasakay. Niyan ginpakita niya sa akon ang kondoktor, nga daw kaangay sang dungganon nga tawo, nga diin ang tanan nga mga pasahero nagatangla sa iya kag nagatahud. Naglibog ang olo ko, kag namangkot ako sa upud ko nga manugtunda kon 65
sin-o sia. Siling niya, si Satanas ina. Sia ang kondoktor sa dagway sang manugtunda sang kapawa. Ginbihag niya ang kalibutan. Gindala sila sa mabaskug nga pagpatalang, sa pagto-o sang isa ka butig agud nga mag-apa sila. Ang iya ahente, ang madason sa pinakamataas nga sunod sa iya, amo ang enhiniero, kag ang iban sang iya mga ahente nagaobra sa lainlain nga mga opisina suno sa iya kinahanglanon sa ila, kag tanan sila nagapakadto subong kadasig sang kilat padulong sa kalaglagan. Namangkot ako sa manugtunda kon wala na sing may nabilin. Ginsogo niya ako sa pagtulok sa pihak nga bahin, kag nakita ko isa ka diotay nga pundok nagapanglakatan sa isa ka makitid nga banas. Ang tanan daw malig-on nga naghi-usa, kag ginbugkos sing tingub sa kamatuoran. Ining diotay nga pundok daw ginakapoy sila kaayo, nga daw nakaagi sa mabug-at nga mga pagtilaw kag mga inaway. Kag daw nga ang adlaw bag-o pa lang nagpakita gikan sa likod sang panganud, kag nagbutlak sa ila mga panagway, kag naghimo sa ila nga tan-awon mga mandadaug, nga daw ang ila mga kadaugan madali nalang. Nakita ko nga ang Gino-o naghatag sang kalibutan sang kahigayonan sa pagdiskobre sang si-od. Ining butang igo na nga isa ka evidencia para sa Kristohanon kon wala na sang iban. Wala sing kalainan nga mahimo sa tunga sang hamili kag mahigko. Si Thomas Paine, nga ang iya lawas gindogmok sa yab-ok, kag nga pagatawgon sa katapusan sang 1000 ka mga tuig, sa ika-duha nga pagkabanhaw, sa pagbaton sang iya balus, kag magaantus sang ika-duha nga kamatayon, ginpahangop ni Satanas nga yadto sia sa langit kag ginapabugal sing daku didto. Gingamit sia ni Satanas sa duta sa bug-os niya nga mahimo, kag subong nagapadayon sia sang iya amo gihapon nga buluhaton paagi sa pagpakunokuno nga pag-angkon sa kay Thomas Paine nga ginapasidunggan maayo kag ginatahud; kag sang iya pagtudlo sa duta, si Satanas nagapakita nga sia nagatudlo sa langit. Kag ang iban diri sa duta nga nakatan-aw nga may kahadluk sa iya kabuhi kag kamatayon, kag sang iya mahigko nga pagtudlo samtang buhi pa, karon ginabaton nga nagtudlo paagi sa iya nga isa sang pinakamahigko kag labing malimbongon sa tanan nga isa nga nagtamay sa Dios kag sa Iya kasogoan. Sia nga amo ang amay sang mga butig, nagabulag kag nagapatalang sang kalibutan paagi sa pagpadala sang iya mga manugtunda sa paghambal para sa mga apostoles, kag nga daw nagasumpaki kon ano ang ila ginsulat samtang diri pa sa duta, nga gindikta sang Balaan nga Espiritu. Ining butigon nga mga manugtunda naghimo sang mga apostoles sa paglimbong sang ila kaugalingon nga mga pagtudlo kag magpahayag sang ila pagpanghilahi. Sa paghimo sini makahaboy sia sang mga ginatawag nga mga Kristohanon, nga may isa ka ngalan nga nagkabuhi kag karon patay na, kag sang bug-os nga kalibutan, pakadto sa walay kasegurohan nahanungod sa polong sang Dios; kag ini maga-utud sang diretso sang iya dalanon, kag natural nga magapaliko sang iya mga plano. Busa magpangduhaduha sila sa diosnon nga sinugdan sang Biblia, niyan patindugon niya ang yawan-on nga si Thomas Paine, nga daw ginpasulud sa langit sang napatay sia, kag upud sang balaan nga mga apostoles nga iya pinaka-akigan sang diri pa sa duta, ginhi-usa, kag daw makita nga ginatudloan ang kalibutan. Ginatugyanan ni Satanas ang kada isa sang iya mga manugtunda sang ila nga bahin nga buhaton. Nagabuylog sia sa ila nga magmaalamon, artihan kag malikumon. Ginaman-do-an niya ang iban sa ila nga magbuhat sang bahin sang mga apostoles, kag maghambal para sa ila, samtang ang iban maga-arte nga mga walay Dios kag malaut nga mga tawo nga nagkalamatay sa pagpasipala sa Dios, apang subong makita nga relihioso kaayo. Wala sing kalainan nga nahimo sa tunga sang labing balaan nga gintoton-an kag sang labing malaut nga walay Dios. Ginhimo sila nga duha sa pagtudlo sang amo man nga butang. Wala kaso kon sin-o ang himoon ni Satanas nga maghambal, kon ang iya tinotoyo matuman. Hapiip sia kaayo upud sa kay Paine sang sa duta, kag gani ginbuligan niya sia, kag nga mahapus lang kaayo para sa iya sa paghibalo sang amo gid nga mga polong nga iya gingamit, kag ang mabudlay kaayo sulaton sang isa sang iya debotado nga kabataan nga nag-alagad sa iya sing matutum gid, kag nagtuman sang iya katoyo-an sing maayo. Si Satanas nagdikta maayo sang iya mga sinulat, kag mahapus nga butang para sa iya sa pagdikta sang mga sentimento paagi sa iya mga manugtunda subong, kag daw sa naghalin paagi sa kay Thomas Paine, nga amo ang iya matutum gid nga sologoon samtang nagkabuhi pa sia. Apang amo ini ang pinakamaayo nga hampang ni Satanas. Tanan ini nga mga pagtudlo daw naghalin sa mga apostoles, kag mga balaan, kag mga malauton nga mga tawo nga nagkalamatay, naghalin sing tuhoy gikan sa iya sinatanas nga pagkahari. 66
Igo na unta ini nga magkuha sang kombong gikan sa tagsa ka hunahuna kag diskobrehon pakadto sa tanan nga kadulum, misterioso nga mga buhat ni Satanas;--nga nakakuha sia sing isa nga iya ginhigugma gid maayo, kag nga akig sa Dios sing himpit, upud ang balaan nga mga apostoles kag mga manugtunda sa himaya: sa pagkamatuod nagahambal sa kalibutan kag sa mga walay Dios, Bisan ano pa ka malauton sa imo; bisan pa wala ka nagato-o sa Dios ukon sa Biblia, ukon dili matinoohon; magkabuhi ka sa luyag mo, ang langit amo ang imo puloy-an;--kay ang kada isa nahibalo nga kon si Thomas Paine yadto sa langit, kag ginapasidunggan maayo, sa pagkamatuod magakadto gid sila didto. Masilaw ini kaayo nga makita sang tanan kon yadto sila. Si Satanas nagahimo subong kon ano ang iya ginatinguhaan sa pagbuhat halin pa sang iya pagkahulog, paagi sa mga tawo kaangay kay Thomas Paine. Sia, paagi sa iya gahum kag binutig nga mga katingalahan, nagagisi sang sadsaran sang paglaum sang mga Kristohanon, kag nagapamolong sang ila adlaw nga nagasiga sa ila sa makitid nga dalan pakadto sa langit. Ginapato-o niya ang kalibutan nga ang Biblia isa lang ka libro sang sugilanon, wala gindan-agan sang Espiritu Santo, samtang nagakapot sia sang isa nga magakuha sang iya lugar; amo ang Espirituhanon nga mga pagpakita! Ari ang isa ka alagyan nga sing bug-os natugyan sa iya kaugalingon, idalum sang iya paggahum, kag makahimo sia sang kalibutan sa pagto-o nga mahimo niya. Ang Libro nga magahukom sa iya kag sa iya mga sumulunod, ginbalik niya butang sa landong, kon diin lang ang gusto niya. Ang Manluluwas sang kalibutan ginhimo niya nga isa ka ordinaryo nga tawo; kag subong sang Romanhon nga guardia nga nagbantay sang lulubngan ni Jesus, nagpalapnag sang butig nga balita nga ang hipe sang mga kaparian kag mga tigulang nagbutang sa ila baba, amo man ang mga pobre nga mga pinatalang nga mga sumulunod sini nagpakitakita sang espirituhanon nga mga panagway, nagasulit, kag nagatilaw sa pagpakita nga wala sing mga katilingalahan nahanungod sa pagkatawo sang aton Manluluwas, kamatayon kag pagkabanhaw; kag ginbutang nila si Jesus upud ang Biblia, balik didto sa landong, diin ang gusto nila sa Iya, niyan kuhaon ang kalibutan sa pagtulok sa ila kag ang ila butig nga mga katingalahan kag mga mirakulo, nga ila ginabantala nga labaw sa mga binuhatan ni Kristo. Busa, ang kalibutan ginpasulud sa si-od, kag ginpatalang pakadto sa kasegurohan; indi sa pagpangita sang ila mabaho nga pagdaya, tubtub nga ang pito ka katapusan nga mga kalalat-an ibobo. Si Satanas nagakadlaw sang iya makita ang iya plano nga nagmadinaugon sing maayo, kag ang bilog nga kalibutan sa sulud sang si-od. Tan-awa ang Manugwali 9:5; Juan 11:1-45; 2 Tesalonika 2:9-12; Bugna 13:3-14 KAPITULO 31 Ang Pagkamahamkonon Nakita ko si Satanas kag ang iya mga manugtunda nagasinapol sing tingub. Ginpalakat niya ang iya mga manugtunda kag nagbutang sang ila mga si-od labi na para sadtong nagatulok sa ika-duha nga pagpakita ni Kristo, kag nga nagabantay sang tanan nga mga sogo sang Dios. Ginhambalan ni Satanas ang iya mga manugtunda nga ang mga iglesya nagakalatolog tanan. Magadugang sia sang iya gahum kag binutig nga mga kalatingalahan, kag nakaptan niya sila. Apang ang sekta sang nagabantay sang Sabado ginakaakigan nila. Sing mapinadayonon nagapangabudlay sila batok sa aton, kag nagakuha sa aton sang aton mga sumulunod, sa pagbantay sinang ginakaakigan nga kasogoan sang Dios. Lakat, himo-a ninyo ang mga tag-iya sang mga duta kag kuarta mahubog sa kabalaka. Kon mahimo ninyo nga ibutang nila ang ila gugma sa sini nga mga butang, ari pa sila sa aton. Mahimo nga makapakunokuno sila kon ano ang luyag nila, himo-a lang sila nga magkabalaka sing labi sa kuarta sang sa kadaugan sang ginhari-an ni Kristo, ukon sa pagpalapta sang mga kamatuoran nga aton ginakaakigan. Ipakilala ang kalibutan sa ila atubangan sa labing makagalanyat nga kapawa, agud ila higugmaon kag palabihon ini. Kinahanglan gid nga tipigan naton ang tanan nga mga paagi sa aton rangko kon mahimo. Sa madamo nga kuarta ang ila maangkon, labi sing pamierde nila sang aton ginharian pinagi sa pagkuha nila sang aton mga sumulunod. Kag samtang magahimo sila sang mga katipunan sa lainlain nga mga duug, niyan mangin ara kita sa katalagman. Magamabinantayon kamo niyan. Himo-a ang tanan nga mga kalaglagan kon 67
mahimo. Laglaga ang gugma sang isa sa isa. Paluyaha kag pasakita sing buot ang ila mga ministro, kay akig kami sa ila. Ipaibabaw ang kada mapalakpakan nga kabangdanan sadtong may mga kuarta, basi ipanghatag pa nila. Gahumi ang mga butang nahanungod sa kuarta kon mahimo ninyo, kag idul-ong ang ila mga ministro sa ila luyag, kag kabudlay. Ini magaluya sang ila kabaskug kag kaabtik. Away ang tagsa ka pulgada sang duta. Magmahinamkonon kag magmahigugmaon sang kalibutanon nga mga bahandi kang nagagahum nga kinaiya sang karakter. Basta kay ari ini nga mga kiinaiyahan, ang kaluwasan kag bugay maga-untat. Magpanong kamo tanan palibot sa ila agud maganyat sila, kag mangin aton sila sing seguro. Indi lang kay seguro kita sa ila, apang ang ila maakigon nga influencia indi magamit sa iban sa pagdul-ong sa ila sa langit. Kag yadtong magtinguha sa paghatag, hatagi sila sing palakumod nga katarungan, agud lakalaka nalang. Nakita ko nga nahimo ini ni Satanas ang iya mga plano nga maayo. Kag sang ang mga sologoon sang Dios naghimo sang mga katipunan, nahangpan ni Satanas kag sang mga manugtunda ang ila katoyoan, kag didto sila sa duug sa pagbalabag sang buluhaton sang Dios, kag permi sia nagabutang sang mga pagsugyot sa mga panghunahuna sang katawohan sang Dios. Ang iban ginadul-ong niya sa isa ka paagi, kag ang iban sa iban, permi nagakuha sing kahigayonan sang malaut nga batasan sa mga kauturan nga mga lalaki kag mga babae, nagpasadya kag nagapainit sang ila natural nga mga nagapalibot sa ila. Kon makita sila nga daluk kag mahinamkonon, malipayon si Satanas sa pagtindug sa ila kiliran, kag niyan upud ang bug-os niya nga gahum magapangita sa pagtoytoy sa ila sa pagpakita sang ila nagapadayon nga mga sala. Kon ang bugay sang Dios kag ang kapawa sang kamatuoran magatunaw sini nga mga mahamkonon, diotay nga balatyagon sa pagkadaluk, kag wala sila nagaangkon sing bug-os nga kadaugan sa ila, kag kon wala sila naidalum sa isa nga nagaluwas nga influencia, si Satanas magasulud kag magalaya sang tagsa ka dungganon, mahinatagon nga principyo, kag maghunahuna sila nga ang ila ginahimo daku na kaayo. Mabug-atan na sila sa pagbuhat sing maayo kag malimtan ang tanan nahanungod sang daku nga pag-antus ni Jesus para sa ila, sa pagtubos sa ila gikan sa gahum ni Satanas kag walay paglaum nga kalisdanan. Si Satanas nagkuha sang kahigayonan sang pagkamahamkonon kag daluk nga buhat ni Judas, kag nagdul-ong sa iya sa pagkumod batok sa haplas ni Maria nga gindidikar para sa kay Jesus. Gintulok ini ni Judas subong isa ka daku nga usik; kontani ginbaligya ini kag ginhatag sa mga imol. Wala sia nagatatap sa mga imol, apang nag-isip sang liberal nga halad sa kay Jesus nga nasubrahan. Si Judas nagbili sang iya Gino-o igo lang nga ibaligya sa pila ka panid nga pilak. Kag nakita ko nga may kaangay kay Judas sa tunga sadtong nagaisip sang ila kaugalingon nga nagahulat sa ila Gino-o. Si Satanas may gahum sa ila, apang wala nila mahibalo-i. Wala sing diotay nga bahin sang pagkamahamkonon ukon pagkadaluk nga matago sa Dios. Ginakaakigan Niya ini, kag ginakangil-aran Niya ang mga pangamuyo kag mga pangabay sadtong nagahupot sini. Sa makita ni Satanas ang iya ti-on nga malip-ot nalang, nagapadayon sia pagtoytoy sa ila nga maglabi kag labi pa ka daluk, labi pa ka mahamkonon, kag niyan magpabugal subong sang iya nakita sila nga naputos sa ila mga kaugalingon, nasirahan, makalolooy kag daluk. Kon ang mga mata nila sini mabuksan lang, makita nila si Satanas sa impiernohanon nga kadaugan, nagapabugal sa ila, kag nagakadlaw sang kabuang sadtong nagbaton sang iya mga pagsugyot, kag nagsulud sa iya si-od. Niyan sia kag ang iya mga manugtunda nagkuha sang makalolooy kag mahamkonon nga mga buhat sini nga mga tawo, kag ginpakilala kay Jesus kag sa balaan nga mga manugtunda, kag sa pagpakahuya nagsiling, amo ini sila ang mga sumulunod ni Kristo! Nagapakahanda sila nga litonon! Ginamarkahan ni Satanas ang ila naga-osmod nga alagyan, kag niyan ipaangay ini sa Biblia, nga may mga dinalan nga maathag kag nagasaysay sini nga mga butang, kag niyan ipakilala ini sa pagpakahuya sang langitnon nga mga manugtunda, nga nagasiling, Amo ini ang mga sumulunod ni Kristo kag sang Iya Polong! Amo ini ang mga bugana sang pag-antus ni Kristo kag sang pagtubos. Ang mga manugtunda nagtalikod nga nasub-an sa talan-awon. Ang Dios nagakinahanglan sang permi nga pagbuhat, sa bahin sang Iya mga katawohan, kag kon kapuyon sila sang maayo kag mahinatagon nga buhat, kapuyon man Sia sa ila. Nakita ko nga ang Dios nasubo gid sing daku sa gagmay nga pagpakita sang pagkadaluk sa bahin sang Iya sumulunod nga katawohan, nga diin si Jesus wala nagluwas sang Iya kaugalingon nga hamili nga kabuhi. Ang tagsa ka daluk, mahamkonon nga tawo matumba sa dalanon. Kaangay kay Judas, nga nagbaligya sang iya Gino-o, ibaligya nila ang maayo nga principyo, kag isa ka dungganon, mahinatagon nga batasan sa isa ka diotay nga lugas sang duta. Ining tanan pagaayagon gikan sa katawohan sang Dios. Yadtong nagkinahanglan sang langit, kinahanglan, kaupud sang tagsa ka kusog nga ara sa ila, magpabasksug sang mga principyo sang langit. Kag sa baylo sang ila kalag nga nagakalaya sa pagkadaluk, kinahanglan padaku-on nila ang pagkamaloloy-on, kag ang kada kahigayonan pagadugangan sa pagbuhat sang maayo sa isa kag isa, kag nagadugang kag nagatubo sing labi kag labi sa mga principyo sang 68
langit. Ginbayaw si Jesus sa akon subong isa ka himpit nga sulondon. Ang Iya kabuhi wala sing dinaluk nga batasan, kag ginmarkahan sang wala kabalaka nga pagkamaloloy-on. Tan-awa ang Markos 14:3-11; Luas 12:15-40; Colosas 3:5-16; 1 Juan 2:15-17 KAPITULO 32 Ang Pag-uyog Nakita ko ang iban nga may mabakud sing pagto-o kag masakit nga mga paghilibi-on, nagapakilooy sa Dios. Ang ila mga dagway maluspad, kag ginmarkahan sang daku nga kabalaka, nagapakita sang sa sulud nga pagpaninguha. May mga pagkabakud kag daku nga kahanuot nga ginapakita sa ila mga panagway, samtang dalagku nga mga tolo sang balhas nagagowa sa ila mga agtang, kag nagakahulog. Subong kag niyan ang ila mga nawong nagabadlak upud ang mga marka sang pagpasugot sang Dios, kag sa liwat ang amo gihapon ka solemne, hanuot, nagakabalaka nga panulok ara sa ila. Ang malaut nga mga manugtunda naggotok palibot sa ila, nagadasok sang ila kadulum, sa pagtago kay Jesus gikan sa ila mga panulok, agud ang ila mga mata mabihag sa kadudulman nga nagalibot sa ila, kag indi na sila magsalig sa Dios, kag sa masunod magakumod batok sa Iya. Ang ila gid lang kasegurohan amo ang pagpabilin sang ila mga panulok diretso sa ibabaw. Ang mga manugtunda nagbantay sa katawohan sang Dios kag sang ang makahilo nga palibot gikan sining malaut nga mga manugtunda nga nagadasok palibot sining mga nagakabalaka nga mga tawo, sing padayon nagahumlad sang ila mga pakpak sa ila sa pagpalapta sang kadulum nga naglibot sa ila. Ang iban, sa nakita ko, wala nag-ambit sa sini nga buluhaton sa pag-antus kag pagpakilooy. Daw lain sila kag mga harasharas. Wala sila nagapakigbatok sa kadulum palibot sa ila, nga nagtakup sa ila kaangay sang isa ka madamol nga panganud. Ang mga manugtunda sang Dios nagbiya sa ila, kag nagkadto sa pagbulig sadtong hanuot, ang tanan nga nagapaninguha upud sang ila bug-os nga kusog sa pagpamatok sadtong malaut nga mga manugtunda, kag nagatinguha sa pagbulig sang ila mga kaugalingon sa pagtawag sa Dios nga may pagpadayon. Apang ang mga manugtunda nagbiya sadtong wala naninguha sa pagbulig sang ila mga kaugalingon, kag nadula ang akon panulok sa ila. Samtang ining mga nagapangamuyo nagpadayon sang ila hanuot nga mga paghibi, kon kaisa ang silak sang kapawa halin kay Jesus nagaabot sa ila, kag nagapabaskug sang ila mga tagipusoon, kag panayanayahon ang ila mga dagway. Namangkot ako sang kahulogan sang pag-uyog nga akon nakita. Ginpakita sa akon nga ang kabangdanan amo ang diretso nga pagpamatuod nga gintawag ang laygay sang matuod nga Saksi para sa Laodicea. Magaangkon sia sing efekto sa tagipusoon sadtong magabaton sang pagpamatuod kag magadul-ong sa iya sa pagbayaw sang estandarte kag i-ula ang matadlong nga kamatuoran. Ining matadlong nga pagpamatuod indi pagbatonon sang iban,. Magapamatok sila sini, kag magadala ini sang pag-uyog sa tunga sang katawohan sang Dios. Nakita ko nga ang pagpamatuod sang Matuod nga Saksi wala gani magtunga ang pagsunod. Ang solemne nga pagpamatuod sa diin ang kapalaran sang iglesya nagabitay, daw wala ginasapak, kon indi man sing bug-os ginasikway. Ini nga pagpamatuod kinahanglan mapangabudlay sing madalum nga paghinolsol, kag ang tanan nga nagabaton sini sing matuod gid, magatuman sini, kag dapat maputli-an. Siling sang manugtunda, Pamati kamo! Sa wala madugay nabati-an ko ang isa ka tingog nga kaangay sang madamo nga galamiton sang musika, sing bug-os nagatingog sa himpit nga tono, matam-is kag malanoy. Labaw sia sa bisan ano nga musika nga akon nabati-an. Daw puno sia sing kalooy, balatyagon, kag 69
nagabayaw sang balaan nga kalipay. Nagapasadya sia sa bug-os ko nga pagkatawo. Siling sang manugtunda, Tulok kamo! Ang akon panan-aw nagliso sa isa ka panong nga nakita ko sadto anay, nga gin-uyog sing mabaskug. Ginpakita sa akon yadtong nakita ko sang una nga nagahibi, kag nagapangamuyo sa kasakita sang espiritu. Nakita ko nga ang panong sang manugbantay nga mga manugtunda nga nagalibot sa ila nagdoble, kag ginbistian sila sang taming halin sa ila olo pakadto sa ila mga tiil. Nagalakat sila sa husto nga pasunod, mabakud subong sang isa ka grupo sang mga kasoldadoan. Ang ila panagway nagapakita sang mabug-at nga inaway nga ila ginbatas, ang masakit nga pagpaninguha nga ila gin-agyan. Apang ang ila panindug, may tanda sang mabug-at nga kasakit sa sulud, nagasiga subong sang kapawa kag himaya sang langit. Naangkon nila ang kadaugan, kag gintawag sila halin sa labing madalum nga pagpasalamat, kag balaan, bilidhon nga kalipay. Ang kadamoon sini nga panong nagdiotay. Ang iban nauyog, kag nabilin sa dalan. Ang harasharas kag nagapabaya nga wala nag-impon upud sadtong naghigugma sang kadaugan kag kaluwasan nga pagasantuson, padayonon, kag nagpakilooy, wala nakaangkon sa iya, kag ginbayaan sila sa kadudulman, kag ang ila lugar ginkuha sang iban nga nagapanguyapot sa kamatuoran, kag nagabuylog sa linya. Sa gihapon ang malauton nga mga manugtunda nagadotdot palibot sa ila, apang wala sila sing gahum sa ila. Nabati-an ko yadtong napanaputan sang taming nga naghambal sang kamatuoran sa daku nga gahum. May efekto. Nakita ko yadtong ginpanggapus; apang ang iban nga mga asawa ginpanggapus sang ila mga bana, kag ang iban nga mga kabataan ginpanggapus sang ila mga ginikanan. Ang maminatud-on nga ginpunggan ukon ginhawiran sa pagpamati sang kamatuoran, subong sing maabtik nga nagkapot sang kamatuoran nga ginhambal. Ang tanan nga kahadluk sang ila mga pariente nadula. Ang kamatuoran lang ang ginbayaw sa ila. Mahal kaayo kag labing hamili sang sa kabuhi. Dugay na nga gingutom kag gin-uhaw sila sa kamatuoran. Namangkot ako kon ano ang naghimo sining daku nga pagbaylo. Isa ka manugtunda ang nagsabat, Ang ulihing ulan; ang kabugnaw gikan sa presencia sang Gino-o; ang dakung singgit sang ikatatlo ka manugtunda. Daku nga gahum kaupud sining ginpamili. Siling sang manugtunda, Tulok kamo! Ang akon panulok nagliso sa mga malauton, ukon mga dili-matinuohon. Tanan sila maabtik. Ang kainit kag gahum sang katawohan sang Dios nagsiga kag nagkaakig sa ila. Kalibog, kalibog, bisan diin. Nakita ko ang pagtakus batok sini nga panong, nga may gahum kag kapawa sang Dios. Ang kadulum nagdamol palibot sa ila, apang ara sila nagatindug, ginkahamut-an sang Dios, kag nagasalig sa Iya. Nakita ko sila nga nagapalibog. Madason, nabati- an ko sila nga nagahibobon-ot sa Dios. Sa bug-os nga adlaw kag gab-i ang ila paghibi wala nagauntat. Nabati- an ko ini nga mga polong, Ang Imo kabobot-on, O Dios, ang matuman! Kon ini makahimaya sa Imo ngalan, taga-i sang likawan para sa Imo mga katawohan! Luwasa kami gikan sa mga walay Dios nga nagalibot sa amon! Gintandaan na kami sa kamatayon; apang ang Imo butkon makadala sing kaluwasan. Amo ining tanan nga mga polong nga madumduman. Daw may madalum sila nga balatyagon sang ila pagkadili-takus, kag nagpakita sing bug-os nga pagpanugyan sa kabobot-on sang Dios, Apang ang kada isa, wala sing pili, sa hanuot gid nagapakilooy, kag nagadumog kaangay kay Jacob para sa kaluwasan. Sa wala madugay matapus ang ila hanuot nga paghibi, ang mga manugtunda sa kalooy magakadto unta sa pagluwas sa ila. Apang ang mataas kag nagasogo nga manugtunda, indi magtugot sa ila. Siling niya, Ang kabobot-on sang Dios wala pa matuman. Kinahanglan nga mag-inum sila sang kopa. Kinahanglan nga tugmawan sila sang tugmaw. Sa wala madugay nabati-an ko ang tingog sang Dios, nga nag-uyog sang mga langit kag sang duta. May daku kaayo nga linog. Ang mga tinukod ginpang-uyog kag nagkalatumba bisan diin lang. Nabati-an ko niyan ang hinugyaw sang kadaugan, mabaskug, malanoy kag maathag. Gintulok ko ini nga kabon, nga, sa malip-ot nga panahon sadto yara sa amo nga kalisdanan kag kaulipnan. Ang ila pagkabihag nagbaylo. Isa ka mahimayaon nga kapawa nagsidlak sa ila. Daw ano ka tahum sila nga tulokon. Ang bug-os nga kakapoy kag ang tanan nga kabalaka nadula. Maayong panglawas kag katahum makita sa tagsa nila ka dagway. Ang ila mga kaaway, ang dili-diosnon nga nagalibot sa ila, nagkalatumba kaangay sang patay nga mga tawo. Indi sila makabatas sang kapawa nga nagasiga sa mga ginluwas nga mga balaan. Ini nga kapawa kag himaya nagpabilin sa ila, tubtub si Jesus nakita sa mga panganud sang langit, kag ang mga matutum, gintilawan nga panong ginbaylohan sa isa ka ti-on, sa isa ka pagpamisok sang mata, halin sa himaya pakadto sa himaya. Kag ang mga lulubngan nagbukas kag ang mga balaan nagbalangon, ginbistihan sang dili-madinolonton, 70
nagasinggit sing kadaugan sa kamatayon kag sa lulubngan, kag dungan sa mga buhi nga mga balaan, ginlalin sa pagsugata sang ila Gino-o sa kahanginan; samtang ang bugana, malanoy nga mga pagsinggit sang himaya kag kadaugan yara sa tagsa ka dili-mamalatyon nga dila, kag nagagowa gikan sa tagsa ka ginputli, balaan nga bibig. Tan-awa ang Salmos kapitulo 86; Oseas 2:21-23; Mateo 10:35-39, 20:23; Efeso 6:10-18; Bugna 3:14- 22 KAPITULO 33 Ang mga Sala sang Babilonia Nakita ko ang kahimtangan sang lainlain nga mga iglesya halin pa sang ika-duha ka manugtunda nga nagbantala sang ila pagkahulog. Nagdugang kag nagdugang ang ila pagkamalauton; apang nagadala sila sang ngalan nga mga sumulunod ni Kristo. Mabudlay ang pagilala sa ila sang sa kalibutan. Ang ila mga ministro nagakuha sang ila teksto gikan sa Polong, apang nagawali sang mahapus nga mga butang. Ang natural nga tagipusoon wala nagabatyag sang pagpamalabag sini. Ang espiritu kag gahum sang kamatuoran, kag ang kaluwasan ni Kristo, amo ang kangil-aran sang unudnon nga tagipusoon. Wala sing iban sa bantugan nga ministeryo nga makapaakig sa kay Satanas, makapakurog sang makasasala, ukon makatandug sa tagipusoon kag konsensya sang mahadlukon nga mga kamatuoran sang sa paghukom nga magaabot sa madali. Ang malauton nga mga tawo sing kabilogan malipay sa dagway nga wala sing pagkadiosnon, kag sila magabulig kag sakdag sini ngas klase sang relihiyon. Siling sang manugtunda, Wala sing iban sang sa ang bug-os nga taming sang pagkamatarung ang makadaug, kag makapabilin sang kadaugan sa mga gahum sang kaudulman. Si Satanas nagkuha sang bug-os nga paggahum sang mga iglesya subong isa ka lawas. Ang mga hambal kag buhat sang mga tawo amo ang ginatindugan sa baylo sa maathag nga pagsaysay sang kamatuoran sa Polong sang Dios. Siling sang manugtunda, Ang pag-abyanay kag espiritu sang kalibutan amo ang kaawayon sang Dios. Kon ang kamatuoran sa iyang kaathag kag kusog , subong nga ara kay Jesus, nga pagadal-on sa paghambal batok sa espiritu sang kalibutan, nagapukaw sang espiritu sang pagpanghingabot dayon. Madamo, madamo gid kaayo, nga nagapaka-Kristohanon, wala makakilala sa Dios. Ang batasan sang natural nga tagipusoon wala mabaylo, kag ang unudnon na hunahuna nagapabilin na kaaway sang Dios. Sila mga matutum nga mga sologoon ni Satanas, wala sapayan nga nagkuha sila sang iban nga ngalan. Nakita ko nga halin sang pagbiya ni Jesus sang Balaan nga hulot sa langitnon nga Santuario, kag nagsulud sa ika-duha nga kombong, ang mga iglesya nabayaan subong sang mga Judeo; kag nagapuno sila sang taan nga mahigko kag mangil-ad nga pispis. Nakita ko ang dau nga kalautan kag kahigko-an sa mga iglesya; apang nagaangkon sila nga mga Kristohanon. Ang ila buluhaton, ang ila mga pangamuyo, kag ila mga panalabiton, mga kangil-aran sa igtulolok sang Dios. Siling sang manugtunda, ang Dios indi magasimhot sa ila mga pagtililipon. Ang pagkadaluk, panglupig kag dinaya amo ang ginabuhat nila nga wala sing pagbadlong sang ila konsensya. Kag sa tanan sining kalautan nga mga binuhatan ginasumbalik nila ang kunop sa relihiyon. Ginpakita sa akon ang bugal sang madamo nga mga iglesya sa ngalan lang. Ang Dios wala sa ila mga hunahuna; apang ang ila unudnon nga mga hunahuna nagapabilin sa ila mga kaugalingon. Ginapunihan nila sang ila makalolooy nga mga lawas, niyan magtulok a ila mga kaugalingon nga may pagkakontento kag kalipay. Si Jesus kag ang mga manugtunda nagatulok sa ila nga may kaakig. Siling sang manugtunda,Ang ila mga sala kag bugal naglambot na sa langit. Ang ila bahin naandam na. Ang hustisya kag paghukom nagtulog dugay na, apang sa madali magabugtaw. Ang pagtimalus Akon, kag balusan Ko, siling sang Gino-o. Ang makahaladluk nga mga pagpamahug sang ikatatlo ka manugtunda pagakilalahon na, kag magainum sang kaakig sang Dios. Ang indi maisip nga panong sang malaut nga mga manugtunda nagalapnag sang ila mga kaugalingon sa bug-os nga duta. Ang mga iglesya kag relihioso nga mga grupo nagapunsok upud sa ila. Kag ginatulok nila ang relihioso nga mga grupo nga may pagpabugal; kay ang kunop sang relihiyon nagatabon sang labing dalagku nga mga sala kag kalautan. Ang bug-os nga langit nagatulok nga may kaakig, mga tawo, ang binuhatan sang Dios, nga nagapanubo sa labing madalum sang kahuloy-an, kag ginbutang tupong sa mabangis nga binuhat sang ila isigkatawo. Kag ang nagaangkon nga mga sumulunod sinang mahigugmaon nga Manluluwas nga ang Iya balaltyagon gintandug subong isa ka saksi sang kasub-anan sang tawo, sing kinatagipusoon nagpasakup sa sining subra ka 71
daku kag mala-in nga sala, kag nagpuyo sa mga kaulipnan kag mga kalag sang mga tawo. Ginsulat ini tanan sang mga manugtunda. Nasulat ini sa libro. Ang mga luha sang matutum nga mga lalaki kag mga abae, ang mga amay, mga iloy kag mga kabataan, mga utu nga mga lalaki kag mga babae, tanan ini ginasulud sa botilya sang langit. Kasakitan, tawhanon nga kapaitan, ginadala halin sa isa ka duug pakadto sa isa, kag ginabakal kag ginabaligya. Ang Dios nagapugong sang Iya kaakig sa diotay pa nga panahon. Ang iya kaakig nagadilaab batok sini nga pungsod, kag labi na gid batok sa relihioso nga grupo nga nagpatuman, kag pasakup sa ila mga kaugalingon sining makalilisang nga pagpamaligya. Ini nga klase sang walay hustisya, ini nga pagdaugdaug, ini nga mga pagpa-antus, maamo sang sumulunod sang mga malolo kag mapainubsanon ni Jesus makasaksi upud ang walay balatyagon nga papatumbaya. Kag maamo sa ila ang makasakit upud ang maakigon nga pagkakontento, ini tanan nga indi masaysay nga kasakitan sa ilang mga kaugalingon, kag makahimo pa sa pagsimba sa Dios. Isa ka solemne nga pagpasipala, kag si Satanas nagapabugal sini, kag nagapakahuya kay Jeesus kag sang Iya mga manugtunda sining nagapalidpalid, nga nagasiling, upud ang impiernohanon nga kadaugan, Amo ini ang mga sumulunod ni Kristo! Ining nagaangkon nga mga Kristohanon nagabasa sang mga pag-antus sang mga martier, kag ang ila mga luha nagadagayday sa ila mga goya. Nagakatingala sila nga ang mga tawo makaangkon sang mga tagipusoon nga matig-a subong sang paghimo sining dili-tawhanon nga kapintas a ila isigkatawo, samtang sa amo man nga panahon nagakapot sang parehas nila nga mga tawo sa pagkaulipon. Kag indi amo lang ini. Ginapauntat nila ang higot sang kinaugali, kag sa kapintas ginadaugdaug nila ang ila mga isigkatawo sa adlaw- adlaw. Makahimo sila sa pagsakit sang labing indi-tawhanon nga mga kapintas upud ang daw indi maaguanta nga kasakit, kon ipaanggid sa kapintas sang mga papanhon kag walay-dios nga ginhatag sa mga sumulunod ni Kristo. Siling sang manugtunda, Mabatas pa sing labi para sa mga walay-Dios kag para sa mga papanhon sa adlaw sang silot sang paghukom sang Dios sang sini na mga tawo. Ang mga paghibi kag mga pag-antus sang ginpangdaugdaug naglambot na sa langit, kag ang mga manugtunda nagatindug nga naurongan sa katig-a sing tagipusoon, indimahambal, masakit kaayo nga pag-agolo, mapa-it nga mga luha sang nagaantus. Ang kaakig sang Dios indi mag-untat tubtub mahimo Niya ang bug-os nga duta sang kapawa sa pag-inum sang linugdang sang kopa sang Iya kaakig, kag tubtub nga mabalusan Niya sing doble ang Babilonia. Balusi sia bisan pa nga sia magbalus sa inyo, doble sa iya suno sa iyang mga binuhatan; sa kopa nga diin niya ginpuno, pun-a para sa iya sing doble. Nakita ko nga ang agalon sang mga ulipon nagasabat para sa kalag sang iya ulipon nga iya gintagoan sa pagkaignorante, kag ang tanan nga mga sala sang ulipon pagaduawon sa agalon. Ang Dios indi makadala sang ulipon sa langit, nga gintagoan sa pagkawalay kinaadman kag kahuy-anan, nga wala sing nahibaloan sa Dios, ukon sa Biblia, wala sing iban nga kahadlukan kondi ang hanot sang iya agalon, kag wala ginakaptan nga katungdanan subong sang sapat-sapaton nga batasan sang agalon. Apang nagahimo sia sing labing maayo nga butang para sa iya kaangay sang ginahimo sang maloloy-on nga Dios. Togotan niya sia nga daw wala pa gid sia nakahimo; samtang ang agalon magaantus sang pito ka katapusan nga kalalat-an, kag niyan magabangon sa ika-duha ka pagkabanhaw, kag magaantus sa ika-duha, sing labing makalilisang nga kamatayon. Niyan ang kaakig sang Dios maumpawan. Tan-awa ang Amos 3:21; Roma 11:19; Bugna 14:9-10, 18:6. KAPITULO 34 Ang Dakung Pagsinggit Nakita ko ang mga manugtunda nga nagadalidali pakadto pakari sa langit. Nagapana-ug sila sa duta, kag liwat nagasaka pakadto sa langit, nagapangaman para sa katumanan sang isa ka importante nga hitabo. Niyan nakita ko ang isa ka daku nga manugtunda ginsogo sa pagpana-ug sa duta, kag nagtingub sang iya tingog upud sa ika-tatlo ka manugtunda, kag maghatag sing gahum kag kusog sa iya balita. Ang daku nga gahum kag himaya gintugyan sa manugtunda, kag sang nagapanaug sia, ang duta ginsanagan sang iya himaya. Ang kapawa nga nag-una kag nagasunud sini nga manugtunda, nagapanalopsop sa bisan diin, samtang nagasinggit sia sing labi ka mabaskug nga tingog, nga nagasiling, ang Babilonia nga daku napukan, napukan, kag ginhimo nga puloy-anan sang mga yawa, kag puloy-an sang tagsa ka mabaho nga espiritu, kag isa ka 72
hawla sang tagsa ka mahigko kag kangil-aran nga pispis. Ang balita sang pagkahulog sang Babilonia, sa ginhatag sang ika-duha ka manugtunda, sa liwat ginahatag, nga may dugang nga kahigko-an nga nagasulud sa mga simbahan halin sang 1844. Ang buluhaton sini nga manugtunda nag-abot sa husto nga ti-on, kag nagbuylog sa katapusan nga dakung buluhaton sang balita sang ika-tatlo ka manugtunda, samtang nagalanyog pakadto sa isa ka mabaskog nga pagsinggit. Kag ang mga katawohan sang Dios takus bisan diin sa pagtindug sa takna sang pagpanulay nga sa indi madugay ila pagasugata-on. Nakita ko ang daku nga kapawa nga nagakunsad sa ila, kag naghi-usa sila sa balita kag sa wala sing kahadluk nagpahayag upud ang daku nga gahum sang balita sang ika-tatlo ka manugtunda. Ang mga manugtunda ginpadala sa pagbulig sang daku nga manugtunda nga naghalin sa langit, kag nabati-an ko ang mga tingog nga daw nagagahud bisan diin, Gowa ka sa iya, mga katawohan Nakon, agud indi kamo makaambit sang iya mga sala, kag nga indi kamo makabaton sang iya mga kalalat-an; kay ang iya mga sala nakalambot na sa langit, kag ang Dios nakadumdum sang iya mga kalautan. Ini nga balita daw dugang sa ika-tatlo ka balita, kag nagbuylog sa iya, samtang ang singgit sa tungatungang-gab-i nagkunsad sa mapailubon kag nagahulat nga mga balaan, kag sa walay kahadluk naghatag sang katapusan kag solemne nga pahibalo, nagabalita sang pagkahulog sang Babilonia, kag nagapanawag sa mga katawohan sang Dios sa pagowa sa iya; agud nga makapalagyo sila sa iyang makahaladluk nga kalaglagan. Ang kapawa ginpasilak sa nagahululat kag nagasidlak bisan diin, kag yadtong may ara nga bisan ano nga suga sa mga iglesya, nga wala nakabati kag wala nagsikway sang tatlo ka mga balita, nagsabat sa panawag, kag nagbiya sang napukan nga mga iglesya. Madamo ang nakaabot sa mga katuigan sang ila salabton halin pa sadtong paghatag sang balita, kag ang kapawa nagsilak sa ila, kag may kahigayonan sila sa pagpili sang kabuhi ukon kamatayon. Ang iban nagpili kabuhi, kag ang nagtindug upud sadtong nagapaabot sang ila Gino-o, kag nagabantay sang tanan Niya nga mga sogo. Ang ikatlo ka balita amo ang pagbuhat sang iya buluhaton; ang tanan kinahanglan nga pagatilawan sini, kag ang mga hamili pagatawgon pagowa gikan sa relihioso nga mga grupo. Ang nagapamilit nga gahum nagagiho sang maminatud-on, samtang ang pagpakita sang gahum sang Dios nagakapot sa kahadlok kag nagapugong sang mga pariente kag mga abyan, nga indi sila, bisan makaangkon sang gahum sa pagpugong sadtong nagabatyag sang buluhaton sang Espiritu sang Dios nga ara sa ila. Ang katapusan nga panawag gindala bisan sa mga pobre nga mga ulipon, kag ang mga matutum sa tunga nila, nga may mapainubuson nga dagway, nagbutyag sang ila mga kanta sa bug-os nga kalipay sa ilang masadyahon nga pagluwas, kag ang ila agalon indi makapugong sa ila; kay ang kahadluk kag kalisang nagpahipus sa ila. Dalagku nga mga kalatingalahan nag-alabot, ang masakiton naayo, ang mga talandaan kag mga kalatingalahan nagasunod sa mga tomolo-o. Ang Dios nagapanghikot, kag ang tagsa ka balaan, wala nahadluk sa bisan ano nga hitabo, nagasunod sang ila kaugalingon nga konsensya, kag nagahi-usa upud sadtong nagabantay sang tanan nga mga kasogoan sang Dios; kag nagpatingog sila sa malayo sang balita sang ikatlo ka manugtunda nga may gahum. Nakita ko nga ang balita nga ika-tatlo magatakup nga may gahum kag kusog labaw pa sang sa singgit sa tungang-gab-i. Mga sologoon sang Dios, napun-an sang gahum halin sa ibabaw, nga ang ila mga nawong nagadan-ag, kag nagabanaag nga may balaan nga pagpanugyan, naglakat nga nagatuman sang ila buluhaton, kag nagapahayag sang balita halin sa langit. Ang mga kalag nga nagalalapta sa tanang relihioso nga mga grupo nagsabat sa panawag, kag ang mga hamili gindalidali pagowa sa kalaglagan sang mga iglesya, subong nga si Lot nagdalidali pagowa sa Sodoma sang wala pa ang iya kalaglagan. Ang mga katawohan sang Dios takus na kag ginpabaskug sang subra nga himaya nga nagkalahulog sa ila sa daku nga pagpadagaya, nagaaman sa ila sa pagbatas sa takna sang pagpanulay. Isa ka kadam-an sang mga tingog nabati-an ko bisan diin, nga nagasiling, Ari ang pagpailub sang mga balaan, yari sila nga nagabantay sang mga sogo sang Dios, kag sang pagto-o ni Jesus. Tan-awa ang Genesis kapitulo 19; Bugna 14:12, 18:2-5 KAPITULO 35 Ang Ikatlo nga Balita Gintapus 73
Gintudlo ako paidalum sa panahon nga ang balita sang ikatlo ka manugtunda nagahingapus. Ang gahum sang Dios nagakunsad sa Iya mga katawohan. Nahimo na nila ang ila buluhaton, kag nagapangaman para sa takna sang pagtilaw nga ila gina-atubang. Nakabaton sila sang ulihi nga ulan, ukon pagpabugnaw gikan sa presencia sang Gino-o, kag ang buhi nga pagpamatuod nabuhi. Ang katapusan nga dakung pagpaandam ginpatunog bisan diin, kag ini nagpainit kag nagpaakig sa mga pumuluyo sang duta, nga indi magbaton sang balita. Nakita ko ang mga manugtunda nga nagadalidali pakadto pakari sa langit. Isa ka manugtunda nagbalik halin sa duta nga may inugsulat sa iya kilid, kag nagsugid kay Jesus, nga ang mga balaan gin-isip na kag ginpat-inan. Niyan nakita ko si Jesus nga nagapang-alagad sa atubangan sang arka nga may napulo ka mga sogo nga naghaboy sang incensohan. Ginbayaw niya ang iya mga kamot paibabaw, kag sa isa ka mabaskug nga tingog nagsiling, Natapus na. Kag ang tanan nga langitnon nga mga manugtunda nagbutang sang ila mga korona samtang si Jesus nagmitlang sang iya solemne nga pagpamatuod, Sia nga dili-matarung, magdili matarung pa; kag sia nga mahigko, magmahigko pa; kag sia nga matarung magmatarung pa; kag sia nga balaan, magbalaan pa. Nakita ko nga ang tagsa ka kaso natapatan na para sa kabuhi ukon sa kamatayon. Si Jesus nagpanas na sang mga sala sang Iya mga katawohoan. Ginbaton na Niya ang Iya ginhari-an, kag ang pagtumbas nahimo na para sa mga sumulunod sang Iya ginhari-an. Samtang si Jesus nagapang-alagad sa Santuario, ang paghukom nagapadayon para sa matarung nga mga patay, kag niyan para sa mga matarung nga mga buhi. Ang mga sumulunod sang ginhari-an nahimo na. Ang kasal sang Cordero natapus na. Kag ang ginhari-an, kag ang kadaku sang ginhari-an idalum sang bug-os nga langit, ginhatag na sa kay Jesus, kag sa mga manunubli sang kaluwasan, kag si Jesus magahari subong Hari sang mga hari kag Gino-o sang mga gino-o. Samtang si Jesus nagapagowa na sa Labing Balaan nga duug, nabati-an ko ang mga kilingkiling sang mga kampanilya sa Iya bisti, kag sang nagbiya Sia, isa ka madulum nga gal-um nagtabon sa mga pumuluyo sang duta. Wala na niyan sang manugpatunga sa tunga sang makasasala nga tawo, kag sang gintamastamasan nga Dios. Samtang si Jesus nagatindug sa atubangan sang Dios kag sang nakasala nga tawo, ang pagpugong ara sa mga tawo; apang sang naggowa na si Jesus gikan sa tunga sang tawo kag sang Amay, ang pagpugong ginkuha, kag si Satanas may gahum sa tawo! Imposible para sa mga kalalat-an nga igabobo samtang si Jesus nagahimo sang Iya buluhaton sa Santuario; apang pagkatapus na sang Iya buluhaton didto, samtang ang Iya pagpatunga nagtakup na, wala na sing magpugong sang kaakig sang Dios, kag ginbobo ang kaakig sa mga wala sing tabon ang olo sang mga makasasala, mga nagpakagamay sang kaluwasan, kag nagpangakig sang pagsaway. Ang mga balaan sina nga ti-on nagkahadluk, matapus ang pagpatunga ni Jesus, nagakabuhi sa pagtulok sang isa ka balaan nga Dios, nga wala sing manugpatunga. Ang kada kaso natapatan. Ang kada mutya naisip na. Si Jesus naghinayhinay sa makadali sa gowa nga hulot sang langitnon nga Santuario, kag ang mga sala nga gintuad samtang yadto pa Sia sa Labing Balaan nga hulot, gintongtong Niya sa manugsugod sang sala, ang Yawa. Kinahanglan mag-antus sia sang silot sini nga mga sala. Niyan nakita ko si Jesus naghukas sang Iya bisti nga pagkapari, kag ginsoksok ang labing hari-anon nga mga bisti - sa Iya olo ang madamo nga mga korona, isa ka korona sa sulod sang korona - kag gintipunan sang langitnon nga mga manugtunda, nagbiya sang langit, Ang mga kalalat-an nagakalahulog sa mga pumuluyo sang duta. Ang iban nagapanghiwala sa Dios, kag nagapanghimalaut sa Iya. Ang iban nagadalagan pakadto sa mga katawohan sang Dios, kag nagapakilooy nga tudloan sila kon paano sila makalingkawas sa mga paghukom sang Dios. Apang ang mga balaan wala sing bisan ano para sa ila. Ang katapusan nga luha para sa mga makasasala naula na, ang katapusan nga nagabakho nga pangamuyo nahalad na, ang katapusan nga lolan napas-an na. Ang matam-is nga tingog sang kalooy indi na mag-agda sa ila. Ang katapusan nga nota sang pagpaandam nahatag na. Sang ang mga balaan, kag ang tanan nga langit nagkabalaka para sa ila kaluwasan, wala sila sing kabalaka para sa ila mga kaugalingon. Ang kabuhi kag kamatayon gintigana na para sa ila. Madamo ang naghandum sang kabuhi; apang wala nagpaninguha sa pag-angkon sini. Wala sila nagpili sang kabuhi, kag subong wala na sing magatumbas nga dugo sa pagtinlo sang makasasala. Wala na sing maloloy- on nga Manluluwas sa pagpakilooy para sa ila, kag maghibi, Luwasa, luwasa ang makasasala sing diotay pa nga panahon. Ang bug-os nga langit nagbuylog upud kay Jesus, samtang nagapamati sila sang makahaladluk nga mga polong. Natapus na, natapus na. Ang plano sang kaluwasan natuman na. Apang diotay ang nagpili 74
sa pagbaton sang plano. Kag sang ang matam-is nga tingog sang kalooy nagakawala, ang pagkahadluk kag kalisang naglagas sa ila. Sa makalilisang kag maathag nabati-an nila, Ulihi na! ulihi na! Yadtong wala naghatag sing bili sa polong sang Dios nagadalidali pakadto pakari. Nagtalangtalang sila halin sa isa ka dagat pakadto sa isa, halin sa norte pakadto sa sidlangan, sa pagpangita sang Polong sang Gino- o. Siling sang manugtunda, Indi nila makita ini. May gutom sa duta, indi gutom sang tinapay, bisan kauhaw sa tubig, apang sa pagpamati sa mga Polong sang Gino-o. Ano ang indi nila mahatag sa isa ka polong sa pagpauyon gikan sa Dios? Apang indi, kinahanglan sila magutom kag mauhaw pa gid. Adlaw-adlaw ginpakanubo nila ang kaluwasan, kag ginpakamahal ang dutan-on nga kalingawan, kag dutan-on nga mga manggad, labing mataas sa bisan anong langitnon nga makagalanyat nga manggad. Ginsikway nila si Jesus, kag gintamay ang Iya mga balaan. Ang mahigko magpabilin nga mahigko sa walay katapusan. Ang daku nga bahin sang malauton amo ang kaakig sing labi, samtang nagaantus sila sang mga efekto sang mga kalalat-an. Isa yadto ka talan-awon sang makahaladluk nga kasakitan. Ang mga ginikanan sing mapait nagabasol sang ila mga kabataan, kag ang mga kabataan nagabasol sang ila mga ginikanan, mga utud nga mga lalaki sang ila mga utud nga mga babae, kag mga utud nga mga babae sa ila mga utud nga mga lalaki. Mabaskug nga mga panghayhay mabati-an sa bisan diin nga duug. Ikaw ang nagpalayo sa akon gikan sa pagbaton sang kamatuoran, nga kontani nagluwas sa akon gikan sining makalilisang nga takna. Ang mga katawohan nagliso sa ila mga ministro nga may mapa-it nga kaakig, kag nagbasol sa ila, nga nagasiling, Wala kamo nagpaandam sa amon. Ginhambalan ninyo kami nga ang bug-os nga kalibutan magaliso, kag magasinggit, Paghidaet, paghidaet, sa paghipus sang tagsa ka kahadluk nga nagaabot. Wala kamo nagsugid sa amon sini nga takna, kag yadtong nagpaandam sa amon sini siling ninyo mga panatiko, kag mala-in nga mga tawo, nga magalaglag sa amon. Apang ang mga ministro, nakita ko, wala maluwas sa kaakig sang Dios. Ang ila mga pag-antus napulo ka pilo sa kadaku sang sa ila mga katawohan. Tan-awa ang Ezekiel 9:2-11; Daniel 7:27; Oseas 6:3; Amos 8:11-13; Bugna kapitulo 16, 17:14 KAPITULO 36 Ang Panahon sang Kagamo ni Jacob Nakita ko ang mga balaan nga nagabiya sang mga ciudad kag mga minuro, kag nagatingub sa pinanong, kag nagapuyo sa labing mamingaw nga mga duug. Ang mga manugtunda nagahatag sa ila sing pagka-on kag tubig apang ang mga malauton nagaantus sa kagutom kag kauhaw. Niyan nakita ko ang tawo nga nagapang- uma sa duta nagakonselyo sing tingub, kag si Satanas kag ang iya mga manugtunda masako palibot sa ila. Nakita ko ang isa ka sulat, kag ang mga kopya sini nga ginpangtagtag sa lainlain nga mga bahin sang duta, nagahatag sang mga sogo, nga luwas ang mga balaan magbiya sang ila luyag nga pagto-o, magbiya sang Sabado, kag magbantay sang una nga adlaw, pagahilwayon sila, matapus ini nga ti-on, pagapamatyon sila. Apang sa sini nga ti-on ang mga balaan malinong kag mahipus, nagasalig sa Dios, kag nagatoon sang Iya saad, nga ang dalan sang paglikaw mahatag sa ila. Sa iban nga mga duug, sa indi pa ang ti-on sa sulat nga pagatumanon, ang mga malauton nagadasmag sa mga balaan sa pagpatay sa ila; apang ang mga manugtunda sa dagway sang mga tawo nagaaway para sa ila. Si Satanas naghunahuna sa pag-angkon sang kahigayonan sa paglaglag sang mga balaan sang Labing Mataas; apang si Jesus nagsogo sang Iya mga manugtunda sa pagbantay sa ila, kay ang Dios mapasidunggan sa paghimo sang isa ka pakigsaad upud sadtong nagbantay sang Iya sogo sa atubangan sang mga hentil nga nagalibot sa ila; kag si Jesus mapasidunggan paagi sa pagliton sang mga matutum, nagahulat nga mga tawo, nga sang madugay na nagapaabot sa Iya, nga indi makakita sing kamatayon. Sa wala madugay nakita ko ang mga balaan nga nagaantus sang daku nga kasakit sa panghunahuna. Daw ginlibutan sila sang malauton nga mga pumuluyo sang duta. Ang kada dagway batok sa ila. Ang iban nagasugod sa pagkahadluk nga ang Dios nagbiya sa ila nga sa katapusan mawala lang man sa kamot sang mga malauton. Apang kon mabukas lang ang ila mga mata, makita nila ang ila mga kaugalingon nga nalibotan 75
sang mga manugtunda sang Dios. Madason nag-abot ang kadam-an sang akig nga mga malauton, kag sunod ang panong sang malauton nga mga manugtunda, nagapadasig sang mga malauton sa pagpatay sang mga balaan. Apang sang nagtinguha sila sa pagpalapit sa ila, magaagi anay sila sining panong sang makusog, balaan nga mga manugtuna, nga imposible kaayo. Ang mga manugtunda sang Dios nga nagatulud sa ila sa pag-isol, kag nagasogo sa malauton nga mga manugtunda nga nagatulud palibot sa ila, sa pagbalik. Isa yadto ka panahon sang makahalanguyos, makahaladluk nga kasakit para sa mga balaan. Nagasinggit sila sa adlaw kag gab-i sa Dios para sa ilang kaluwasan. Kon tan-awon sa gowa wala sing posibilidad sang ila pagkaluwas. Ang mga malaut nagsugod na sang ila kasadya, kag nagasinggit, Nga-a ang inyo Dios wala magluwas sa inyo sa amon mga kamot? Nga-a indi kamo magsaka, kag magluwas sang inyo mga kabuhi? Ang mga balaan nagpamati sa ila. Nagapakigdumog sila sa Dios kaangay kay Jacob. Ang mga manugtunda naghandum sa pagluwas sa ila; apang kinahanglan nga maghulat sila sing diotay nga ti-on, kag mag-inum sang kopa, kag kinahanglan tugmawan sang tugmaw. Ang mga manugtunda, matutum sa ila buluhaton, kag nagbantay. Ang ti-on dali nalang mag-abot nga ang Dios magapakita na sang Iya daku nga gahum, kag mahimayaon nga magluwas sa ila. Ang Dios indi magsugot nga ang Iya ngalan pagatamayon sa tunga sang mga hentil. Tungod sang himaya sang Iya ngalan pagaluwason Niya ang kada isa sadtong mapainubuson nga nagahulat para sa Iya, kag nga ang ila mga ngalan nasulat sa libro. Gintudlo ako balik sa matutum nga Noe. Ang ulan nagtulo, kag nag-abot ang mga baha. Si Noe kag ang iya panimalay nagsulud na sa arka, kag ang Dios nagsira sa ila sa sulud. Si Noe sing matutum nagpaandam sa mga pumuluyo sang dumaan nga kalibutan, samtang sila nagyubit kag naglikaw sa ila. Kag sang ang mga tubig nagpanaug sa duta, kag sang ang isa kag isa nalumos, gintulok nila yadtong arka nga ila ginhimo, nagasakay sing seguro sa ibabaw sang katubigan, nagatipig sang matutum nga Noe kag sang iya panimalay. Busa, nakita ko nga ang mga katawohan sang Dios, nga nagpaandam sang duta, kag ang Dios indi magtugot sang mga malauton sa paglaglag sadtong magbaton sang Iya tanda. Nakita ko nga kon tugotan ang mga malauton sa pagpatay sang mga balaan, si Satanas kag ang tanan niya nga mga malauton nga panong, kag ang tanan nga akig sa Dios, magkalalipay. Kag o, daw ano nga ti-on sang kadaugan yadto para sa iya Sinatanas nga pagkahari, sa pag-angkon sang gahum, sa katapusan nga pagtakup sang pagpaninguha, para sadtong madugay na naghulat sa pagtan-aw sa Iya nga ila ginhigugma. Yadtong nagtamay sa paagi sang mga balaan sa pagsaka, magasaksi sa pagtatap sang Dios para sa Iya mga katawohan, kag sang ila mahimayaon nga pagluwas. Kag sang ang mga balaan nagbiya sang mga ciudad kag mga minuro, ginlagas sila sang mga malauton. Ginbayaw nila ang ila mga espada sa pagpatay sang mga balaan, apang nagkalautud ini, kag nahulog nga daw wala sing gahum subong sang dagami. Ang mga manugtunda sang Dios nagtabon sang mga balaan. Samtang nagahibi sila sa adlaw kag gab-i para sa ila kaluwasan, ang ila paghibi nagsaka sa atubangan sang Dios. Tan-awa ang Genesis kapitulo 6 kag 7, 32:24-28; Salmos kapitulo 91; Mateo 20:23; Bugna 13:11-17 KAPITULO 37 Pagluwas sang mga Balaan Ang tungatunga sang gab-i amo ang ginpili sang Dios sa pagluwas sang Iya mga katawohan. Sang ang mga malauton nagayubit palibot sa ila, sa hinali lang ang adlaw nagbutlak, nagasiga sa Iya kusog, kag ang bulan nagpundo. Ang mga malauton nagtulok sa talan-awon nga may kalisang. Ang mga talandaan kag mga katingalahan nagsunod-sunod sing madasig. Ang tanan nga butang daw nagla-in sang sa ila natural nga kinaugali. Ang mga balaan nagtulok sa mga talan-daan sang ila kaluwasan nga may solemne nga kalipay. Ang mga sapa nag-untat sa pag-ilig. Madulum, madamol nga mga gal-um naggowa, kag nagbangga- anay ang isa kag isa. Apang may isa ka maathag nga duug sang malinong nga himaya, nga sa diin naghalin ang tingog sang Dios, kaangay sang madamo nga mga tubig, nga nag-uyog sang mga langit kag sang duta. May mabaskug nga linog. Ang mga lulubngan gin-uyog kag nagbukas kag yadtong nangamatay sa pagto-o idalum sa balita sang ikatlo ka manugtunda, nagabantay sang Sabado, nagowa gikan sa ila mayab-ok nga higdaan, ginhimaya, sa pagpamati sang saad sang paghidaet nga ginhimo sang Dios upud sadtong nagabantay sang Iya sogo. 76
Ang langit nagbukas kag nagtakup, kag yara sa kagamo. Ang mga bukid nag-uyog kaangay sang tigbaw sa hangin, kag nagahaboy sang mga masapnot nga mga bato sa bug-os nga palibot. Ang dagat nagabukal kaangay sang kolon, kag nagahaboy sang mga bato sa duta. Kag sang ang Dios naghambal sang adlaw kag takna sang pagkari ni Jesus, kag magtugyan sang walay katubtuban nga saad sa Iya katawohan, naghambal Sia sing isa ka tinaga, niyan nag-untat, samtang ang mga polong nagapakadto sa duta. Ang Israel sang Dios nagtindug nga ang ila mga mata nagatulok sa ibabaw, nagapamati sa mga polong nga nagagowa gikan sa baba ni Jehova, kag nagaligid sa duta subong sang malanog nga daguob. Isa ka makahaladluk nga pagkasolemne. Sa kada katapusan sang polong ang mga balaan nagsinggit, Himaya! Halleluia! Ang ila mga panagway nagasilak sa himaya sang Dios; kag nagasilak sila nga may himaya subong sang nawong ni Moises sang nanaug sia sa Sinai. Ang mga malauton indi makatulok sa ila tungod sa himaya. Kag sang ang wala sing katapusan nga pagpakamaayo ginmitlang sa sadtong nagapahamuot sa Dios, sa pagbantay sang Iya Inugpahuway nga balaan, may isa ka mabaskug nga singgit sang kadaugan halin sa sapat kag sa iya larawan. Niyan nagsugod ang kalipayan, nga ang duta magapahuway. Nakita ko ang matutum nga ulipon nagbangon sa kadaugan kag pagdaug, kag nagpanghukas sang mga kadena nga ginhigot sa iya, samtang ang iya malaut nga agalon ara sa kalibog, kag wala nahibalo kon ano ang buhaton; kay ang mga malauton indi makahangop sang mga polong sang tingog sang Dios. Sa wala madugay nagpakita ang dakung puti nga panganud. Sa sini nagalingkod ang Anak sang tawo. Ini nga panganud sang una nga nagowa sa malayo, diotay kaayo. Ang manugtunda nagsiling nga isa yadto ka tanda sang Anak sang tawo. Kag sang ang panganud nagapalapit sa duta, makita naton ang daku nga himaya kag pagkahari ni Jesus samtang nagasakay Sia sa pagpangdaug. Ang balaan nga kaupud sang mga manugtunda, nga may masanag, nagasilaw nga mga purongpurong sa ila mga olo, nagapakig-buylog sa Iya sa Iya dalan. Wala sing hambal nga makasaysay sa himaya sang talan-awon. Ang buhi nga panganud sang pagkahari-anon, ang indi matupungan nga himaya, nagpalapit kag nagpalapit, kag sing maathag makita naton ang mahigugmaon nga pagkatawo nga Jesus. Wala Sia nagsoksok sang korona nga mga tonokon, apang isa ka korona sang himaya nga napahamtang sa Iya balaan nga agtang. Sa Iya dughan kag pa-a amo ang isa ka ngalan nga nasulat,HARI SANG MGA HARI KAG GINO-O SANG MGA GINO-O. Ang Iya mga mata subong sang dabdab sa kalayo, ang Iya mga tiil may dagway sang mapino nga saway, kag ang Iya tingog nagatunog kaangay sang madamo nga instrumento sang musika. Ang Iya dagway subong kasanag sang udtong adlaw. Ang duta nagakurog sa Iya atubangan, kag ang mga langit nagbululag subong sang isa ka linukot kon ginalukot sing tingub, kag ang tagsa ka bukid kag isla ginbalhin sa ila mga duug. Kag ang mga hari sang duta, kag ang dalagku nga mga tawo, kag ang mga manggaranon nga mga tawo, kag ang mga hipe sang mga kapitan, kag ang mga makusog nga mga tawo kag ang tagsa ka ginapus nga tawo, kag tagsa ka hilway nga tawo, nagpalalagyo sang ila mga kaugalingon sa mga lungib kag sa mga bato sang kabukiran. Kag naghambal sa mga bukid kag mga bato, Hulog kamo sa amon, kag tago-a kami gikan sa nawong sinang nagapungko sa trono, kag gikan sa kaakig sang Cordero; kay ang dakung adlaw sang Iya kaakig nag-abot na; kag sin-o bala ang makatindug sa Iya? Yadtong una nga naglaglag sang matutum, nga mga kaanakan sang Dios gikan sa duta, magasaksi sa himaya sang Dios nga nagkunsad sa ila. Nakita nila sila nga ginhimaya. Kag sa tunga sang tanan nga makalilisang nga mga talan-awon nabati-an nila ang mga tingog sang mga balaan sa malipayon nga tuno, nga nagasiling, Yari karon, amo ini ang amon Dios, nagahulat kami sa Iya, kag pagaluwason Niya kami. Ang duta sing mabaskug nag-uyog sang ang tingog sang Anak sang Dios nagtawag sadtng mga balaan nga nagkalatulog. Nagsabat sila sa panawag, kag naggowa gikan sa lulubngan. O kamatayon, diin bala ang imo sudlot? O lulubngan, diin bala ang imo pagdaug? Niyan ang buhi nga mga balaan, kag ang nagkalabanhaw, nagpagowa sang ila mga tingog sa isa ka malawig, nagabalhin nga singgit sang kadaugan. Yadtong masakiton nga mga lawas nga nagpalanaug didto sa lulubngan nagbangon sa dili-mamalatyon nga lawas kag kusog. Ang buhi nga mga balaan nabaylohan sa isa ka ti-on, sa isa ka pagpamisok sang mata, kag ginbayaw upud sang ginbanhaw, kag sing dungan nagsugat sila sang ila Gino-o sa kahanginan. O daw ano ka mahimayaon nga pagkitaay. Mga abyan nga ginbulag sang kamatayon, naghi-usa, sa indi na gid magbulag liwat. Sa pihak nga bahin sang panganud nga karwahe amo ang mga pakpak, kag sa idalum sini amo ang buhi nga mga rueda; kag sang ang panganud nga karwahe nagaligid pasaka, ang mga rueda nagsinggit, Balaan, kag 77
ang mga pakpak, samtang nagapadayon, nagsinggit, Balaan, kag ang mga kaupud sang balaan nga mga manugtunda palibot sa panganud nagasinggit, Balaan, Balaan, Balaan, Gino-ong Dios Makagagahum. Kag ang mga balaan sa panganud nagsinggit, Himaya, Alleluia. Kag ang karwahe nagligid pasaka pakadto sa balaan nga ciudad. Sa indi pa magsulud sa balaan nga ciudad, ang mga balaan ginhan-ay sa isa ka himpit nga kuadrado, si Jesus sa tunga. Sia mataas sang olo kag abaga sang sa mga balan, kag mataas sa olo kag abaga sang sa mga manugtunda. Ang Iya hari-anon nga dagway, kag mahigugmaon nga dagway, makita sang tanan sa kuadrado. Tan-awa ang 2 Hari 2:11; Isaias 25:9; 1 Korinto 15:51-55; 1 Tesalonika 4:13-17; Bugna 1:13-16, 6;14-17, 19:16 KAPITULO 38 Ang Balus sang mga Balaan Niyan nakita ko ang madamo kaayo nga mga manugtunda nga nagadala sang mga korona halin sa mahimayaon nga ciudad; isa ka korona para sa tagsa ka balaan nga ang iya ngalan nasulat sini; kag sang ginatawag ni Jesus ang mga korona, ginpakilala sila sang mga manugtunda sa Iya, kag ang mahigugmaon nga Jesus, upud sang Iya to-o nga kamot, nagbutang sang mga korona sa ila mga olo sang mga balaan. Sa amo man nga bagay, ang mga manugtunda nagdala sang mga arpa, kag ginbutang man ni Jesus ini sa mga balaan. Ang nagasogo nga mga manugtunda nag-una pahoni sang nota, kag niyan ang kada tingog ginbayaw sa pagpasalamat, malantonon nga pagdayaw, kag ang kada kamot sing mahinalongon nagtandug sang mga kuerdas sang arpa, nagpalupad sang malanog nga musika sa matahum kag himpit nga mga tono. Niyan nakita ko si Jesus nagapangulo sang gintobus nga panong pakadto sa gawang sang ciudad. Ginkaptan niya ang gawang kag gintabyog ini balik sa iyang nagasidlak nga mga bisagra, kag ginhambalan ang mga pungsod nga nagbantay sang kamatuoran sa pagsulud. Ara ang tanan sa ciudad nga pagasalosalohan sang mga panulok. Dagaya nga himaya ang makita bisan diin. Niyan si Jesus nagtulok sa Iyang tinubos nga mga balaan, ang ila mga dagway masidlakon sang himaya, kag sang gintulok Niya ang Iya mahigugmaon nga mga mata sa ila, nagsiling Sia, upud ang Iya malanoy, malolo nga tingog, nakita ko ang kasakit sang Akon kalag, kag nabusog Ako. Ining dagaya nga himaya inyo nga pangalipayan sing dayon. Ang inyo mga kasubo natapus na. Wala na sing kamatayon, bisan kasubo, bisan paghinibi, bisan may kasakit pa. Nakita ko ang mga tinubos nga nagduko kag nagbutang sang ila nagasidlak nga mga purongpurong sa tiilan ni Jesus, kag niyan, sang ang Iya mahigugmaon nga kamot nagbangon sa ila, gintandug nila ang ila bulawanon nga mga arpa, kag ginpuno ang bug-os nga langit sang ila musika, kag mga kanta sang Cordero. Nakita ko niyan si Jesus naga-una sa mga tinubos pakadto sa kahoy sang kabuhi, kag sa liwat nabati-an namon ang Iya mahigugmaon nga tingog, malanoy sang bisan ano pa nga musika nga nahulog sa tawhanon nga dulonggan, nga nagasiling, Ang mga dahon sini nga kahoy para sa pag-ayo sang mga pungsod. Ka-ona ninyo tanan ini. Sa kahoy sang kabuhi yara ang matahum nga bunga, nga ang mga balaan makaka-on sing dagaya. May labing mahimayaon nga trono sa Ciudad kag sa idalum sang trono nagagowa ang putli nga suba sang tubig sang kabuhi, subong katin-aw sang salaming. Sa bisan diin nga kilid sini nga suba sang kabuhi amo ang kahoy sang kabuhi. Sa mga pangpang sang suba ara ang mga matahum nga kakahoyan nga nagabunga kag maayo nga kaonon. Ang dila indi makasarang sa pagsaysay sang langit. Samtang ang talan-awon nagasaka sa atubangan ko nadula ako sa katingala; kag gindaldal ako palayo nga may indi maasoy nga katahum kag bugana nga himaya. Ginbutang ko ang inugsulat, kag nagsiling, O daw ano nga gugma! Daw ano ka makatilingala nga gugma! Ang labing mataas nga hinambalan indi makasaysay sang himaya sang langit, bisan matupungan nga kadalumon sang gugma sang Manluluwas. Tan-awa ang Isaias 53:11; Bugna 21:4, 22:1-2 Kapitulo 39 78
Ang Duta Mamingaw Gintan-aw ko niyan ang duta. Ang mga malauton patay, kag ang ila mga lawas nagahamyang sa nawong sang duta. Ang mga pumuloyo sang duta nag-antus sang kaakig sang Dios sa pito ka katapusan nga mga kalalat-an. Ginakagat nila ang ila mga dila sa kasakit kag nagpanghimalaut sa Dios. Ang butigon nga mga manugbalanay amo ang tumong sang kaakig ni Jehova. Ang ila mga mata nagkalusok sa ila mga boho, kag ang ila mga dila sa ila mga baba, samtang nagatindug sila sa ila mga tiil. Matapus ang mga balaan ginluwas sa tingog sang Dios, ang kaakig sang malauton nga kadam-an nagsumbalik sa isa kag isa sa ila. Ang duta daw nagabaha sang dugo, kag ang patay nga mga lawas halin sa isa ka unod sang duta pakadto sa isa. Ang duta ara sa isa ka labing mamingaw nga kahimtang. Ang mga ciudad kag mga minuro, gin-uyog paidalum sang linog, nagasalampaw. Ang mga bukid ginhalin gikan sa ila mga duug, nagabilin sang dalagku nga mga lungib. Ang dagat nagabunga sang magasgas nga mga bato sa ibabaw sang duta, kag ang mga bato naggolowa sa duta, kag naglalapta sa bug-os nga nawong sang duta. Ang duta kaangay sang awa-aw nga kamingawan. Mga dalagko nga mga kahoy nagkalagabot, kag ginpanghaboy sa duta. Ari ang puloy-an ni Satanas, upud sang iya malauton nga mga manugtunda, sa bug-os nga isa ka libo (1000) ka mga tuig. Diri sila bukoton, kag maglagawlagaw saka kag panaug sa mga buka nga nawong sang duta, kag magtan-aw sang mga bunga sang iya paglalis batok sa kasogoan sang Dios. Ang mga bunga sang panghimalaut nga iya ginhimo, makapangalipay sia tubtub sa isa ka libo ka mga tuig. Limitado lang sa duta, wala sia sing kahigayonan sa paglibotlibot sa iban nga mga planeta, sa pagpanulay kag pagsabad sadtong wala mahulog. Daku gid ang pag- antus ni Satanas sa sini nga ti-on. Halin sang iya pagkahulog ang iya malauton nga mga batasan permi niya ginagamit. Ginpunggan nga sia niyan sa iya gahum, kag ginpatumbayaan sa pagreplica sa bahin nga iya ginahimo halin sang iya pagkahulog, kag sa pagtan-aw sa unahan nga may pagkurog kag kalisang sa makahalanguyos nga palaabuton, nga kinahanglan magaantus sia sing tanan nga kalautan nga iya nahimo, kag silotan sang tanan nga mga sala nga amo ang kabangdanan sang pagpakasala. Niyan nakabati ako sang mga sininggit sang pagdaug halin sa mga manugtunda, kag halin sa gintubos nga mga balaan, nga nagtindug kaangay sa napulo ka mga libo sang mga instrumento musika, tungod kay indi na sila pagagamuhon kag panulayon sang Yawa, kag ang mga pumuluyo sang iban nga mga kalibutan ginluwas gikan sa iya presencia kag sa iya mga pagpanulay. Niyan nakita ko ang mga trono, kag si Jesus kag ang mga tinubos nga mga balaan nagalingkod sa ila; kag ang mga balaan naghari subong nga hari kag mga pari sang Dios, kag ang malauton nga mga patay ginhukman kag ang ila mga binuhatan ginpaangay sa kasogoan nga libro, ang polong sang Dios, kag ginhukman sila suno sa mga binuhatan nga nahimo sa lawas. Si Jesus, sa paghi-usa upud sa mga balaan, naghatag sa mga malauton sang bahin nga ila pagaantuson; suno sa ila mga binuhatan; kag ginsulat sa libro sang kamatayon, kag ginbutang batok sa ila mga ngalan. Si Satanas kag ang iya mga manugtunda ginhukman man ni Jesus kag sang Iya mga balaan. Ang silot ni Satanas daku kaayo sang sadtong iya gindayaan. Daku kaayo ang ila silot nga indi makatupong sa ila. Sa katapusan yadtong iya gindayaan nagkalawala. Si Satanas kinahanglan pa nga magkabuhi kag mag-antus sing malawig pa. Kon matapus na ang paghukom sang mga malauton nga mga patay, sa katapusan sang isa ka libo (1000) ka mga tuig, ginbayaan ni Jesus ang Ciudad, kag ang nagasunodsunod nga panong sang mga manugtunda nagsunod sa iya. Ang mga balaan man nag-upud sa Iya. Si Jesus nagpanaug sa isa ka daku kag mabakud nga bukid, nga sa diin, sa dira nga ang Iya mga tiil makatindug sini, napihak, kag nahimo nga isa ka dakung planudo. Niyan nagtangla kami kag nakita ang daku kag matahum nga Ciudad, nga may napulo'g duha ka mga sadsaran, napulo'g duha ka mga gawang, tatlo kada kilid, kag isa ka manugtunda sa kada gawang. Nagsinggit kami, Ang Ciudad! Ang dakung Ciudad! Nagapanaug gikan sa Dios gowa halin sa langit! Kag nagpanaug ini sa iyang katahum, kag nagasidlaksidlak sa iyang himaya, kag naghugpa sa dakung planudo nga gin-aman ni Jesus para sini. Tan-awa ang Zacarias 14:4-12; Bugna 20:2-6, 20:12, 21:10-27 79
KAPITULO 40 Ang Ika-duha nga Pagkabanhaw Niyan si Jesus kag ang tanan nga nabilin nga mga balaan nga mga manugtunda, kag ang tanan nga mga tinubos nga mga balaan, nagbiya sang Ciudad. Ang balaan nga mga manugtunda naglibot sa kay Jesus, kag gin-updan Sia sa Iya dalanon, kag ang nagasunodsunod nga mga balaan nga tinubos nagsunod man. Niyan si Jesus sa makalilisang, makahalaluk nga harianon nagtawag sa malauton nga mga patay; kag sang nagbangon sila nga amo gihapon ka luya, masakiton nga mga lawas nga nagkadto sa lulubngan, daw ano nga tulokon! Daw ano nga talan-awon! Sa una nga pagkabanhaw ang tanan nagbangon nga may dili-mamalatyon nga katahum; apang sa ika-duha, ang tanda sang pagpanghimalaut makit-an sa tanan. Ang mga hari kag mga dungganon nga mga tawo sang duta nagolowa upud ang mga bastos kag mga manubo, may kaalam kag walay kaalam tanan sila gintingub. Ang tanan nakakita sang Anak sang tawo; kag yadtong amo gid nga mga tawo nga nagtamay kag nagyubit kay Jesus, kag naghampak sa Iya sang baston, kag yadtong nagbutang sang korona sang mga tunok sa Iya balaan nga agtang, nagtan-aw sa Iya sa bug-os Niya nga pagkahari. Yadtong nagdupla sa Iya sa takna sang Iya paghukom, apang subong nagliso gikan sa Iya ginbuno kag nagtalikod gikan sa binun- an nga kasilaw kag sa himaya sang Iya panagway. Yadtong nagmartilyo sang mga lansang sa Iya mga kamot kag Iya mga tiil, subong nagatulok sa mga tanda sang Iya paglansang. Yadtong nagbuno sang bangkaw sa Iya kilid, nagtan-aw sang ila kapintas sa Iya lawas. Kag nahibalo sila nga Sia gid ang Isa nga ila ginlansang, kag nagpanago sa Iyang tagumatayon nga kasakitan. Kag niyan may nagbangon nga isa ka malawig nga panghayhay sang kasakit, sang sila nagpalagyo sa pagpanago gikan sa presencia sang Hari sang mga hari, kag Gino-o sang mga gino-o. Tanan nagapangita sa pagpanago sa mga bato, kag magpanabon sang ila mga kaugalingon gikan sa makalilisang nga himaya Niya nga sadto ila gintamay. Samtang ang tanan napuno sang kasakit sang Iya pagkahari kag sang subra Niya nga himaya, sia sa isa ka pag-uyon sang tanan nagtu-aw sang ila mga tingog, kag sa makalilisang kag maathag nga tingog nagsinggit, Bulahan Sia nga nagakari sa ngalan sang Gino-o. Niyan si Jesus kag ang balaan nga mga manugtunda, gin-updan sang tanan nga mga balaan, sa liwat nagkadto sa Ciudad, kag ang mapa-it nga mga panalabiton kag panghayhay sang mga ginsilotan nga mga malauton nagtugob sang kahanginan. Niyan nakita ko nga si Satanas sa liwat nagsugod sang iya buluhaton. Naglibot sia sa iya mga sumulunod, kag ginhimo ang mga mahinay kag mga maluya nga mabakud, kag niyan ginsilingan sila nga sia kag ang iya mga manugtunda gamhanan. Gintulod niya niyan ang indi maisip nga mga minilyon nga ginbangon. May mga makusog nga mga manug-away kag mga hari nga sagad sa inaway, kag nga nakadaug sang mga ginharian. Kag may makusog nga mga higante, kag mga tawo nga mga maisug, kag nga wala gid mapierde sa inaway. Yara ang bugalon, ambisyoso nga Napoleon nga ang iya pagpanglupig nagpakurog sang mga ginhari-an. May nagatindug nga mga tawo sang mataas kaayo sing tinindugan, kag dungganon, mataas sing dinal-an, nga napukan sa inaway. Napukan sila samtang gina-uhaw sa pagdaug. Samtang sila nagabangon gikan sa ila mga lulubngan, ginpabalik nila ang kadasig sang ila mga panghunahuna nga nagpundo sa kamatayon. Ara pa sa ila ang amo gihapon nga espiritu sa pagdaug nga nagagahum sang ila pagkatumba. Si Satanas nagkonsulta sang iya mga manugtunda, kag niyan upud sadtong mga hari kag mga manugdaug kag makusog nga mga tawo. Niyan nagtan-aw sia sa malapad nga mga kasoldadoan kag ginsugiran sila nga ang panong sa Ciudad diotay kag maluya, kag nga sakaon nila kag kuhaon ang Ciudad, kag pahalinon ang iya mga pumuloyo, kag puy-an ang iya kamanggaran kag himaya sa ila mga kaugalingon. Nagmadaugon si Satanas sa pagdala sa ila, kag tanan sa gilayon nagsugod sa pagsangkap para sa inaway. Nagpanday sila sang mga galamiton para sa inaway; kay may madamo nga ansiano nga mga tawo sa sinang daku nga kasoldadoan. Kag niyan si Satanas sa ila olohan, nagpadayon ang kadam-an. Ang mga hari kag mga manug-away nagsunod malapit kay Satanas, kag ang kadam-an nagsunod una sa panong. Ang kada panong may pangulo, kag ang sogo ginasunod samtang nagamartsa sila ibabaw sang dugmok nga nawong sang duta pakadto sa balaan nga Ciudad. Gintakpan ni Jesus ang mga gawang sang Ciudad kag ining malapad nga kasoldadoan naglibot sini kag nagplastar sang ila mga kaugalingon sa inaway. Nag-andam sila sang tanan nga klase sang galamiton sa inaway, nga nagapaabot sa lapuyot nga inaway. Ginpahan-ay nila ang ila mga kaugalingon palibot sa Ciudad. Si Jesus kag ang tanan nga langitnon nga mga manugtunda nga may 80
nagabadlak nga mga korona sa ila mga olo, kag ang tanan nga mga balaan nga may nagasiga nga mga korona, nagpanaug sa ibabaw sang pader sang Ciudad. Si Jesus naghambal nga may pagkahari kag nagsiling, Yari karon, kamo nga mga makasasala, ang balus sang mga matarung! Kag yari karon Akon mga tinubos, ang balus sang mga malauton! Ang daku nga kadam-an nagtulok sa mahimayaon nga panong sa mga pader sang Ciudad. Kag sang ila ginsaksihan ang katahum sang ila nagabadlakbadlak nga mga korona, kag nagtan-aw sang ila mga nawong nga nagabadlak sang himaya, nagapakita sang larawan ni Jesus, kag niyan nagtan-aw sang indi matupungan nga himaya kag pagkahalangdon sang Hari sang mga hari, kag Gino-o sang mga gino-o, nagluya ang ila kaisug. Ang panghunahuna sang manggad kag sang himaya nga ila naula, nagpalibog sa ila, kag nakaangkon sila sang pagkilala nga balatyagon nga ang bayad sang sala amo ang kamatayon. Nakita nila ang balaan, malipayon nga panong nga ila gintamay, nabistihan sang himaya, dungog, walay kamatayon kag kabuhi nga walay katubtuban, samtang sila sa gowa sang Ciudad nga ara ang tanan nga bastos kag mahigko nga butang. Tan-awa ang Mateo 23:29; Bugna 6:15-16, 20:7-9, 22:12-15 KAPITULO 41 Ang Ika-duha nga Kamatayon Nagdalagan si Satanas sa tunga, kag nagtinguha sa pagpaisog kag pagpagiho sang kadam-an. Apang ang kalayo halin sa Dios nga nagowa sa langit nag-ulan sa ila, kag ang mga dungganon nga mga tawo, kag ang makusog nga mga tawo, kag ang mga bantugan kag mga imol kag makalolooy nga mga tawo, tanan gin-ubos sing tingub. Nakita ko nga ang iban nalaglag dayon, samtang ang iban nag-antus sing madugay pa. Ginasilotan sila suno sa mga binuhatan nga ila nahimo sa lawas. Ang iban madamo pa nga mga inadlaw kag naubus, kag tubtub nga may ara nga bahin sa ila nga wala pa masunog, ang tanan nga balatyagon sang pag- antus ara pa didto. Siling sang manugtunda, ang ulud sang kabuhi indi mapatay; ang ila kalayo indi mapalong tubtub nga may ara pa diotay nga bahin nga ila maka-on. Apang si Satanas kag ang iya mga manugtunda nag-antus sing malawig. Si Satanas wala lang nagpas- an sang kabug-aton kag silot sang iya mga sala, apang ang mga sala sang tanan nga gintubos gintongtong sa iya; kag kinahanglan man nga mag-antus sia sang pagkalaglag sang mga kalag nga sia ang kabangdanan. Niyan nakita ko nga si Satanas, kag ang tanan nga malauton nga panong, naubos, kag ang hustisya sang Dios nabayaran; kag ang tanan nga panong sang mga manugtunda, kag ang tanan nga mga tinubos nga balaan, sa mabaskug nga tingog nagsiling, Amen! Siling sang manugtunda, si Satanas amo ang gamot, ang iya kabataan amo ang mga sanga. Naubos na sila subong ang gamot kag ang mga sanga. Namatay sia sa walay katapusan nga kamatayon. Wala na gid sa ila sing pagkabanhaw, kag ang Dios may isa ka matinlo nga universo. Nagtan-aw ako niyan, kag nakita ko ang kalayo nga nag-ubos sang mga makasasala, nagasunog sang mga sagbot kag nagaputli sang duta. Liwat nagtulok ako kag nakita ko ang duta nga ginputli-an. Wala sing bisan isa ka tanda sang pagpanghimalaut. Ang mga buka, indi tupong nga nawong sang duta sadto, subong tupong na, tapan na kaayo. Ang bug-os nga universo sang Dios matinlo, kag ang dakung pagsumpunganay natapus na sing dayon. Bisan diin kita magtulok, ang tanan nga butang nga makita sang mata, matahum kag balaan. Kag ang tanan nga panong sang tinubos, tigulang kag pamatan-on, daku kag diotay, nagbutang sang ila nagasidlaksidlak nga mga korona sa tiilan sang ila Manunmubos, kag naghapa sang ila mga kaugalingon sa paghimaya sa Iya atubangan, kag nagsimba sa Iya nga nagakabuhi sa walay katubtuban. Ang matahum nga Duta, nga sa bug-os niya nga himaya, amo ang panubli-on nga walay katapusan sang mga balaan. Ang ginhari-an, kag paggahum, kag pagkadaku sang ginharian idalum sang bug-os nga langit, ginhatag niyan sa mga balaan sang Labing Mataas nga magapuyo sini sing dayon, bisan pa sa walay katubtuban kag walay katubtuban. Tan-awa ang Isaias 66:24; Daniel 7:26-27; Bugna 20:9-15, 21:1, 22:3 81
1858 THE GREAT CONTROVERSY Between Christ and His Angels and Satan and His Angels PANAYAN / ILONGGO VERSION Ginhubad sa ilonggo ni: Mrs.Magelende L. Domingo Sea Mystic Beach Resort Capaclan, Inayauan, Cauayan Negros Occidental 6112 Philippines COORDINATOR Bayani Joeme M. Somoso 82